༄༅། །རྗེ་བཙུན་རྡོ་རྗེ་རྣལ་འབྱོར་མ་ནཱ་རོ་མཁའ་སྤྱོད་ཀྱི་སྒྲུབ་ཐབས་ཀྱི་རྣམ་པར་བཤད་པ་མཁའ་སྤྱོད་ལམ་བཟང་ཞེས་བྱ་བ་བཞུགས་སོ།། ཨོཾ་སྭ་སྟི། རྗེ་བཙུན་རྡོ་རྗེ་རྣལ་འབྱོར་མ་ནཱ་རོ་མཁའ་སྤྱོད་ཀྱི་སྒྲུབ་ཐབས་ཀྱི་རྣམ་པར་བཤད་པ་མཁའ་སྤྱོད་ལམ་བཟང་ཞེས་བྱ་བ། རྗེ་བཙུན་བླ་མ་དམ་པ་བརྒྱུད་པ་དང་བཅས་པ་རྣམས་ཀྱི་ཞབས་ལ་གུས་པས་ཕྱག་འཚལ་ལོ། །ཡན་ལག་བདུན་ལྡན་སྐུ་ནི་པད་མ་རཱ་གའི་མདོག་མཚུངས་མཚན་ཉིད་རྫོགས། །དྲུག་ཅུའི་དབྱངས་ལྡན་གསུང་ནི་སོ་སོའི་སྐད་དུ་དམ་ཆོས་ལེགས་པར་སྟོན། །ཇི་ལྟ་ཇི་སྙེད་མཁྱེན་པའི་ཐུགས་ནི་རྣམ་པར་རྟོག་མེད་ལྷུན་གྱིས་གྲུབ། །རྒྱལ་བའི་ཡུམ་མཆོག་རྣལ་འབྱོར་མ་དཔལ་དག་དང་དབྱེར་མེད་བླ་མར་འདུད། །ལྔ་རིགས་པཎ་ཆེན་ཀུན་གྱི་གཙུག་གི་རྒྱན། །དྲུག་གཉིས་དཀའ་སྤྱད་མཐར་ཕྱིན་བརྩོན་པའི་ཕུལ། །བདུན་ལྡན་སྐུ་མཉེས་དབང་མོས་རྗེས་སུ་བཟུང་། །བརྒྱད་ལྡན་དབང་ཕྱུག་ནཱ་རོ་ཏ་པར་འདུད། །གང་གསུང་ཞལ་གྱི་བདུད་རྩི་མཐོ་རིས་ཆབ། །ལོ་པཎ་ལས་འབབ་གང་ཐུགས་རྒྱ་མཚོར་སིམ། །འཕྲིན་ལས་ཆུ་ཀླུང་ཕྱོགས་བརྒྱར་ལེགས་བབས་པའི། །ས་སྐྱའི་འཇམ་མགོན་བརྒྱུད་པར་བཅས་རྣམས་རྒྱལ། །ཁྱད་པར་རྒྱལ་བས་ལུང་བསྟན་ཨེ་ཝཾ་པ། །ངེས་དོན་བསྟན་པ་རྒྱས་མཛད་མུས་པ་རྗེ། །སྙན་བརྒྱུད་རྒྱ་མཚོའི་མངའ་བདག་ཚར་ཆེན་སོགས། །ལུགས་འདིར་བཀའ་དྲིན་ཆེ་རྣམས་འདིར་ཕྱག་ཡིན། །དེ་ལྟར་དམ་པའི་ཕྱག་སྲོལ་ལས་བྱུང་བའི། །སྐལ་བཟང་མཁའ་སྤྱོད་བགྲོད་པའི་ལམ་བཟང་འདི། །ཅི་ནུས་དབྱེ་ཡི་དོན་གཉེར་གྲོགས་མཆོག་སོགས། །བདག་དང་སྐལ་མཉམ་ཚོགས་རྣམས་གར་བྱོས་ཤིག །ཅེས་མཆོད་པར་བརྗོད་ཅིང་བཤད་པར་དམ་བཅའ་བ་དང་སྤྲོ་བ་སྐྱེད་པའི་ཚིག་སྔོན་དུ་བཏང་ནས། འདིར་རྗེ་བཙུན་ནཱ་རོ་པ་ཆེན་པོས་མཛད་པའི་རྡོ་རྗེ་རྣལ་འབྱོར་མའི་སྒྲུབ་ཐབས་བཤད་པ་ལ་དོན་གཉིས་ཏེ། ཆོས་སྤྱིའི་རྣམ་གཞག་བསྟན་པས་བློ་གྲོས་ཡངས་པར་བྱས། སྐབས་དོན་རྒྱས་པར་བཤད་པས། ཉམས་རྟོགས་རྒྱས་པར་བྱ་བའོ། །དང་པོ་ནི། འོ་སྐོལ་རྣམས་ཀྱི་སྟོན་པ་ཡང་དག་པར་རྫོགས་པའི་སངས་རྒྱས་ཀྱི་ཆོས་ཀྱི་ཕུང་པོ་ཇི་སྙེད་ཅིག་གསུངས་པའི་བརྗོད་བྱ་བསྡུ་ན་ཐེག་པ་ཆེ་ཆུང་གཉིས་ལས། འདིར་ཐེག་པ་ཆེན་པོའི་ཉམས་ལེན་སྟོན་ཏེ། ཉན་ཐོས་ཐེག་པ་འདི་ལ་ནི། །སྤྱོད་པ་ཡོངས་བསྔོ་མ་བཤད་པས། །ཐེག་པ་ཆེན་པོར་ག་ལ་རུང་། །ཞེས་གསུངས། ཐེག་ཆེན་ལ་ཡང་རྒྱུ་འབྲས་གཉིས་ལས་ཁྱད་པར་དུ་འཕགས་པ་གསང་སྔགས་ཏེ། མདོ་སྡེ་གདམས་ངག་འབོགས་པའི་རྒྱལ་པོ་ལས། འདྲེན་པའི་ཐེག་པ་གསུམ་པོ་དག །བཅོམ་ལྡན་ངེས་པར་གསུངས་ལགས་ན། །རྒྱུ་འབྲས་ལྷུན་གྲུབ་ཏུ་སྤྱོད་ཅིང་། །སངས་རྒྱས་གཞན་ནས་མི་འཚོལ་བའི། །ངེས་པའི་ཐེག་པ་ཅིས་མ་གསུངས། །ཞེས་བའི་ལན་དུ། བཅོམ་ལྡན་འདས་ཀྱིས་བཀའ་བསྩལ་པ། །རྒྱུ་ལ་མོས་པ་རྒྱུ་ཆོས་ཀྱི། །འཁོར་ལོ་རབ་ཏུ་བསྐོར་བྱས་ནས། །རྡོ་རྗེ་ཐེག་པའི་ཉེ་ལམ་ཞིག །མ་འོངས་དུས་ན་འབྱུང་བར་འགྱུར། །ཞེས་གསུངས་པས་ཤེས་སོ། །སྔགས་ཀྱི་ཐེག་པའི་འདོད་ཚུལ་ལ་མང་དུ་ཡོད་ནའང་། འདི་རྗེ་བཙུན་རྩེ་མོས་གུར་གྱི་དགོངས་པ་ལ། དགོས་པ་མང་པོ་ལ་དགོངས་ནས་རྒྱུད་སྡེ་བཞིར་བཞེད་དོ། །མདོར་ན་སྤྱིའི་རྣམ་གཞག་རྒྱས་པར་ཤེས་པར་འདོད་ན་རྗེ་བཙུན་རྩེ་མོས་མཛད་པའི་རྒྱུད་སྡེ་སྤྱི་རྣམ་ཆེན་མོ་མཁས་པའི་བཤད་སྲོལ་གྱི་གསལ་བྱེད་དང་བཅས་པ་རྣམས་ལས་ཤེས་པར་བྱའོ། །གཉིས་པ་སྐབས་དོན་རྒྱས་པར་བཤད་ལ་གཉིས་ཏེ། བདེ་མཆོག་གསང་མཐའི་ལམ་རིམ་སྤྱིར་བསྟན། དེ་ཉིད་ཀྱི་སྙིང་པོ་ཕྱུང་བའི་ཉམས་ལེན་བཤད་པའོ། །དང་པོ་ནི་འཁོར་ལོ་བདེ་མཆོག་གི་དགོངས་པ་དང་། དེའི་འགྲེལ་བྱེད་རྣམས་རྒྱུད་སྡེ་དྲུག་ཏུ་བཞེད་དེ། རྩ་རྒྱུད་ལེའུ་ལྔ་བཅུ་རྩ་གཅིག་པ་ལས། ཇི་སྲིད་མདོ་བྱ་སྤྱོད་པ་ནི། །རྣལ་འབྱོར་གསང་མཐའི་དབྱེ་བ་ཡིས། །སེམས་ཅན་མོས་པས་འཇུག་པ་རྣམས། །དེ་དང་དེ་ལ་དགའ་བ་ཡི། །ཞེས་གསུངས་པའི་དོན་ལ། མདོ་ཞེས་པ་འཆད་ཚུལ་གཉིས་ལས། གཙོ་བོ་མདོ་སྡེ་རྟོག་པའི་རྒྱུད་ལ་འཆད། དེ་བཞིན་དུ་བྱ་བ་དང་། སྤྱོད་པ་དང་། རྣལ་འབྱོར་གྱི་རྒྱུད་དང་། གསང་ཞེས་པ་གསང་བ་འདུས་པ་ལ་སོགས་པ་ཕ་རྒྱུད་སྡེ་གསུམ། མཐའི་ཞེས་པ། དགེས་པ་རྡོ་རྗེ་དུས་ཀྱི་འཁོར་ལོ་ལ་སོགས་པ་མ་རྒྱུད་སྒོ་དྲུག དབྱེ་བ་ཡིས་ཞེས་པ་དེའི་ནང་ཚན་གྱི་བྱེ་བྲག་དྲུག་པ་དཔལ་བདེ་མཆོག་གི་རྒྱུད་དོ། །འདིར་རྩ་རྒྱུད་རྒྱས་འབྲིང་བསྡུས་གསུམ་ལས་རྩ་རྒྱུད་རྒྱས་པ་ནམ་མཁའ་དང་མཉམ་པ་ལེའུ་འབུམ་པ་སྟོན་པ་རྡོ་རྗེ་འཆང་ཆེན་པོས་གསུངས། དེ་དུས་ཀྱི་དཔའ་བོ་དང་རྣལ་འབྱོར་མ་རྣམས་ཀྱི་དོན་བྱས་ཏེ་སྒྲ་ནམ་མཁའ་ལ་དེངས་ཏེ། ཨ་བྷི་དྷ་ན་ལས། ཀྱེ་ཀྱེ་དཔའ་བོ་ཆེན་པོ་སྟེ། །ཁྱོད་ཀྱི་ཡེ་ཤེས་གང་མཐོང་བ། །ཡེ་ཤེས་ཤེས་བྱ་ཆེན་པོ་སྟེ། །དེ་ནི་དེའི་ངང་དུ་ཐིམ། །ཞེས་པ་ལྟར་རོ། །ཡང་དཔའ་བོ་དང་རྣལ་འབྱོར་མ་རྣམས་ཀྱིས། ཚོགས་མཆོད་སྔོན་དུ་བཏང་ནས། འབྲིང་པོ་གསུང་པར་གསོལ་བ་བཏབ་པས་རྩ་རྒྱུད་འབྲིང་པོ་ཤློ་ཀ་འབུམ་པ་གསུངས། དེ་དུས་ཀྱི་གདུལ་བྱ་རྣམས་ཀྱི་དོན་བྱས་ནས། བཻ་ཌཱུརྻའི་ཤོག་བུ་ལ་གསེར་ཞུན་མས་གླེགས་བམ་དུ་བྲིས་ནས། མཁའ་འགྲོ་མ་རྣམས་ཀྱིས་རྒྱས་བཏབ་སྟེ་ནུབ་ཕྱོགས་ཨོ་ཊི་བྷི་ཤའི་གཙུག་ལག་ཁང་དུ་བཞུགས་སོ། །ཡང་གདུལ་བྱ་མི་རྣམས་ཀྱི་དོན་དུ་འགྱུར་བའི་རྩ་རྒྱུད་གསུང་བར་ཞུས་པས་བསྡུས་པ་ཡི་གེ་འབུམ་པ་ལེའུ་ལྔ་བཅུ་རྩ་གཅིག་པ་འདི་གསུངས་སོ། །འདི་དོན་འགྲེལ་བྱེད་སོ་སོའི་བཀྲལ་ཚུལ་བཞི་ཡོད་པ་ལས། རྩ་རྒྱུད་ཀྱི་དགོངས་པ་བཤད་རྒྱུད་རྣམ་པ་ལྔའི་གསང་མཐར་འཆད་དེ། བཤད་རྒྱུད་ལྔ་ནི། སློབ་དཔོན་ཀ་རྒྱལ་ཟླ་བས། འབྱུང་དང་མཁའ་འགྲོ་ཀུན་སྦྱོང་དང་། །ཁ་སྦྱོར་རྒྱུད་དང་བླ་མ་སྟེ། །བཤད་རྒྱུད་རྣམ་པ་ལྔར་འདོད་དོ། །ཞེས་པ་ལྔ་ནི། ཧེ་རུ་ཀ་མངོན་འབྱུང་། རྡོ་རྗེ་མཁའ་འགྲོ། རྣལ་འབྱོར་མ་ཀུན་སྤྱོད། དཔལ་སམྦུ་ཊ། ཨ་བྷི་དྷ་ན་རྣམས་ཀྱིས་བཀྲལ་བའི་གསང་མཐའ་འདི། བདེ་མཆོག་གཞན་ལས་ཟབ་སྟེ། སྤྱིར་ཐེག་དམན་ནས་རྡོ་རྗེ་ཐེག་པའི་བར་དམན་སེམས་སྤོངས་ཤིང་རྟོགས་རིག་ཡར་ལྡན་དུ་འགྲོ་བ་ལས་འོག་མ་འོག་མ་ལས། གོང་མ་གོང་མ་ཟབ་ཚུལ་སྤྱི་བཤད་ལྟར་ཡིན་པ་ལས། གསང་མཐའ་མཆོག་ཏུ་ཟབ་སྟེ་རྩ་རྒྱུད་ལས། ཕོ་ཉ་རྣམ་གསུམ་ལེགས་བསྲེས་ནས། །སྒྲུབ་བ་པོ་ཡི་དངོས་གྲུབ་ཐོབ། །ཅེས་གསུངས། གསང་མཐའི་ལམ་རིམ་ནི། སྦྱིན་བྱ་བཞི། བསླབ་བྱ་གཉིས། གྲོགས་སྤྱོད་པ་གཉིས་ཀྱིས་མཚམས་སྦྱར་ནས། འབྲས་བུ་མཆོག་དང་ཐུན་མོང་གི་དངོས་གྲུབ་སྒྲུབ་པར་བྱེད་དོ། །དང་པོ་ནི། ལོ་ནག་གཉིས་ཀྱི་ཕྱིའི་དཀྱིལ་འཁོར་དུ། སྨིན་བྱེད་ཀྱི་དབང་བསྐུར་བ་མ་ཐོབ་པ་ལ་གང་ཟག་མཆོག་མ་ཡིན་པ་རྣམས་ཀྱི་དྲིལ་བུ་ལུས་དཀྱིལ་དང་། རྡོ་རྗེ་རྣལ་འབྱོར་མའི་ལམ་ཉམས་སུ་བླངས་ན། རྩ་ལྟུང་འབྱུང་བར་གསུངས་ཏེ། ཡོངས་སུ་མ་སྨིན་སེམས་ཅན་ལ། །གསང་བ་སྒྲོགས་པ་བདུན་པ་ཡིན། །ཞེས་གསུངས། རྣལ་འབྱོར་མའི་བསྐྱེད་རྫོགས་ཀྱི་ལམ་ཉམས་སུ་ལེན་པ་ལ་ཡང་། སིནྡྷུ་རའི་དཀྱིལ་འཁོར་དུ་བྱིན་རླབས་དབང་བཞིའི་ཚུལ་དུ་ཐོབ་དགོས་ཏེ། སྦྱོར་བ་ངེས་པར་མ་བྱས་པར། །སྐལ་མིན་གསང་བ་སྟོན་པ་དང་། །ཞེས་གསུངས་པ་ལྟར་གྱི་ཡན་ལག་གི་ལྟུང་བ་འབྱུང་བའི་ཕྱིར། བསླབ་བྱ་གཉིས་ལ་སློབ་ཚུལ་ཡང་བློ་དམན་ནས་རིམ་གྱིས་འཁྲིད་པའི་དབང་དུ་བྱས་ཏེ། དང་པོར་ཕྱི་རྟོགས་བརྟགས་སེམས་ལ་གནད་དུ་བསྣུན་པ་གཙོ་བོར་བྱས་ཏེ། ནང་ལུས་ལ་ཞར་བྱུང་གི་ཚུལ་གྱིས་བསྣུན་པ། ནག་པོ་ཆོས་སྐོར་གྱིས་འཁྲིད། དེ་ནས་ཕྱི་ནང་གཉིས་ཀ་ལ་ཆ་མཉམ་དུ་བསྣུན་པ་གྲུབ་ཆེན་ལཱུ་ཧི་པའི་འཁྲིད། དེ་ནས་ཕྱི་སྤྲོས་པ་སྤངས་ཏེ། ཟབ་མོ་ལུས་ལ་གནད་དུ་བསྣུན་པ། དྲིལ་བུའི་ཆོས་སྐོར་གྱི་འཁྲིད་དོ། །འདི་དག་གི་རྣམ་དབྱེ་རྒྱས་པར་བདེ་མཆོག་ཆོས་འབྱུང་སོགས་སུ་གཟིགས། གཉིས་པ་དེ་ཉིད་ཀྱི་སྙིང་པོ་ཕྱུང་བའི་ཉམས་ལེན་རྒྱས་པར་བཤད་པ་ནི། དེ་ལྟར་ལོ་ནག་དྲིལ་གསུམ་གྱི་ཉམས་ལེན་དེ་དག་བོགས་དབྱུང་ཞིང་འབྲས་བུ་འབྱིན་པ་དང་། ཚེ་གཅིག་གིས་སངས་རྒྱས་སྒྲུབ་པར་བྱེད་པ། རྡོ་རྗེ་རྣལ་འབྱོར་མའི་ཆོས་སྐོར་འདི་ནི། རྣལ་འབྱོར་གསང་མཐའི་རྩ་བཤད་ཀྱི་རྒྱུད་ཐམས་ཅད་ཀྱི་སྙིང་པོ་ཕྱུང་བའི་མན་ངག་རྗེ་བཙུན་རྡོ་རྗེ་རྣལ་འབྱོར་མ་ཉིད་ཀྱིས་ནཱ་རོ་ཏ་པ་ལ་དངོས་སུ་གནང་བའི་ནཱ་རོ་མཁའ་སྤྱོད་ཀྱི་གདམས་ངག་འདི་ཡིན་ལ། ནཱ་རོ་པ་དེ་ཉིད་ལ་སློབ་མའི་མཆོག་འཕགས་ཡུལ་ན་ཡོངས་སུ་གྲགས་པའི་པཎ་ཆེན་བཅུ་གཉིས་ཙམ་དང་། བོད་ཡུལ་ནས་དཀའ་བ་དུ་མ་སྤྱད་ནས་བྱོན་པའི་ཐུགས་སྲས་མར་པ་ལོ་ཙཱ་བ་རྣམས་ཡོད་ཀྱང་དེ་དག་ལ་མ་གནང་བར། བལ་པོ་ཕམ་མཐིང་པ་སྐུ་མཆེད་ལ་སློབ་བཤད་ཀྱིས་ཚུལ་དུ་གནང་བའི་ཟབ་ཆོས་ཀློག་སྐྱ་ཤེས་རབ་བརྩེགས་པ་དང་། མལ་ལོ་ཙཱ་བ་ལ་རིམ་གྱིས་བརྒྱུད་དེ་ས་སྐྱ་པ་ཆེན་པོ་ལ་བཀའ་བབས་པའི་གདམས་པ་ཁྱད་པར་ཅན་ཡིན་ལ། ས་ཆེན་ལ་ཡང་སྤྱིར་བླ་མེད་དང་འབྲེལ་བའི་གདམས་པ་རྒྱ་མཚོ་ལྟ་བུ་ཡོད་པ་ལས། མཆོག་ཏུ་གྱུར་པ་གསེར་ཆོས་བཅུ་གསུམ་གྱི་ནང་ཚན་མཆོག་བསྒྲུབས་པས་ཐུན་མོང་ཞར་ལས་འབྱུང་བ་དམར་མོ་སྐོར་གསུམ་དུ་གྲགས་པ་ཨིནྡྲ་མཁའ་སྤྱོད། མཻ་ཏྲི་མཁའ་སྤྱོད། ནཱ་རོ་མཁའ་སྤྱོད་གསུམ་ལས། དེའི་ནང་ནས་མཆོག་ཏུ་གྱུར་པ་ནཱ་རོ་མཁའ་སྤྱོད་ཀྱི་གདམས་པ་ཡིན་ལ། འདི་འཆད་པ་ལ་དོན་གསུམ་སྟེ། གང་གི་ཉམས་སུ་ལེན་པའི་གང་ཟག དེའི་ཉམས་སུ་བླང་བའི་ལམ། ཉམས་སུ་བླངས་པའི་འབྲས་བུ་དང་གསུམ། དང་པོ་ལ་སྨིན་ལམ་མཇུག་རུང་གི་གང་ཟག གྲོལ་ལམ་སྒོམ་རུང་གི་གང་ཟག་དང་གཉིས། དང་པོ་ནི། སྤྱིར་རྡོ་རྗེ་ཐེག་པ་ནས་བཤད་པའི་མཚན་ཉིད་ཐམས་ཅད་ཚང་ན་རབ། མདོར་བསྡུས་པ་ནི་རྡོ་རྗེ་སྙིང་འགྲེལ་ལས། བརྟན་ཞིང་དུལ་ལ་བློ་གྲོས་ལྡན། །བཟོད་ལྡན་དྲང་ལ་གཡོ་སྒྱུ་མེད། །ཅེས་བཤད་པ་ལྟར་གྱི་མཚན་ཉིད་ཚང་ཞིང་འཁོར་ལོ་བདེ་མཆོག་ལོ་ནག་དྲིལ་གསུམ་གྱི་དཀྱིལ་འཁོར་དུ་དབང་བཞི་ཐོབ་པ་རབ། གསུམ་ཆར་གྱི་དབང་མ་ཐོབ་ཀྱང་ལོ་ནག་གང་རུང་གི་རྡུལ་ཚོན་རས་བྲིས་སུ་ཐོབ་པ་ནི་འབྲིང་། དེའི་དབང་ཡེ་མ་ཐོབ་ཀྱང་མ་རྒྱུད་ཀྱེ་རྡོར་ལྟ་བུའི་དབང་ཐོབ་པ་ཐ་མའོ། །གཉིས་པ་གྲོལ་ལམ་སྒོམ་རུང་གི་གང་ཟག་ནི། སྔར་གྱི་དེའི་སྟེང་དུ། སམྦུ་ཊ་ལས། བསྐལ་པ་ཀུན་གྱི་སྔོན་གྲུབ་པའི། །སློབ་དཔོན་ཆེན་པོ་གདོད་ནས་གནས། །ཞེས་གསུངས་པ་ལྟར་སྒྲུབ་པ་པོ་རང་ཉིད་ཀྱི་སེམས་ཉིད་རྡོ་རྗེ་རྣལ་འབྱོར་མར་ཡེ་གདོད་མ་ནས་གནས་པ་དེ་ངོ་སྤྲོད་པའི་ཆེད་དུ་སིནྡྷུ་རའི་དཀྱིལ་འཁོར་དུ་རྡོ་རྗེ་རྣལ་འབྱོར་མའི་བྱིན་རླབས་ལེགས་པར་ཐོབ་ཅིང་རྒྱུན་དུ་འཆག་མེད་དུ་ཉམས་སུ་ལེན་པ་བྱམས་སྙིང་རྗེ་བྱང་ཆུབ་ཀྱི་སེམས་བརྟན་པོ་དང་ལྡན་ཞིང་། སོ་ཐར་ནས་རྡོ་རྗེ་ཐེག་པའི་བར་གྱི་ཐུན་མོང་དང་། འཁོར་ལོ་བདེ་མཆོག་གི་ཐུན་མོང་མ་ཡིན་པའི་དམ་ཚིག་རྣམས་མ་ཉམས་ཤིང་ཉམས་སུ་བླང་བྱའི་ལམ་ལ་སྒྲོ་འདོགས་ཆོད་ཅིང་། དེའི་སྟེང་དུ་ཡང་འདིའི་སིནྡྷུ་རའི་དཀྱིལ་འཁོར་དུ་དབང་བཞི་བྱིན་རླབས་ཀྱི་ཚུལ་དུ་ཐོབ་པའི་དམ་ཚིག་ལ་གནས་ནས་ཉམས་སུ་བླང་བྱའི་རྣལ་འབྱོར་བཅུ་གཅིག་སོགས་ལ་སྒྲོ་འདོགས་ཆོད་ཅིང་སེམས་ཅན་གྱི་དོན་དུ་མྱུར་དུ་ཕྱག་རྒྱ་ཆེན་པོ་སངས་རྒྱས་ཀྱི་གོ་འཕང་ཐོབ་པར་འདོད་པའི་བློ་ཅན་ཏེ། སློབ་དཔོན་རྡོ་རྗེ་དྲིལ་བུས་པས། འགྲོ་དོན་དོན་ལ་རབ་གཞོལ་བ། །རང་རྒྱུད་སྔགས་དང་རྣལ་འབྱོར་ཤེས། །ཞེས་སོ། །དེ་ལྟ་བུའི་གང་ཟག་རབ་ཀྱིས་སྒོམ་བཟླས་ལ་བརྟེན་ནས་མཆོག་གི་དངོས་གྲུབ་འགྲུབ། འབྲིང་གི་སིནྡྷུ་རའི་སྒྲུབ་པ་ལ་བརྟེན་ནས་འགྲུབ། ཐ་མས་འཕོ་བའི་གདམས་ངག་ལ་བརྟེན་ནས་བར་དོར་འགྲུབ། ཤིན་ཏུ་ཐ་མ་ནི་སྐྱེ་བ་ཕྱི་མ་རྣམས་སུ་རྣལ་འབྱོར་མའི་བཟླས་སྒོམ་བྱེད་པའི་རིགས་སུ་སྐྱེས་ཏེ་ནམ་ཞིག་ནས་མཁའ་སྤྱོད་དུ་བགྲོད་པའོ། །གང་ཟག་དེས་བསམ་གཏན་བསྒོམ་པ་ལ། གང་དུ་བསྒོམ་པའི་གནས། དེར་གདན་གང་གི་སྟེང་དུ། སྤྱོད་ལམ་དང་བསམ་གཏན་ཇི་ལྟ་བུས། ནམ་བསྒོམ་པའི་དུས། ཁ་གང་ལ་བལྟས་ནས། ཚུལ་ཇི་ལྟར་དུ་བསྒོམ་པ་རྣམས་ལས། གནས་ནི། ངེས་བརྗོད་དམ། མངོན་བརྗོད་དམ། ཨ་བྷི་ད་ན་སྟེ། མཚན་གྱི་རྣམ་གྲངས་གསུམ་དང་ལྡན་པ་ལས། རི་སུལ་དང་ནི་རི་རྩེ་དང་། །ཆུ་བོའི་ངོགས་དང་འདུས་པ་དང་། །རྒྱ་མཚོ་ཆེན་པོའི་འགྲམ་དག་དང་། །ཤིང་གཅིག་དང་ནི་ཞི་བའི་གནས། །མ་མོའི་ཁྱིམ་དང་དུར་ཁྲོད་དང་། །སྣ་ཚོགས་སྐྱེད་མོས་ཚལ་མཆོག་གམ། །ལྷ་ཁང་དང་ནི་མཆོད་རྟེན་ནམ། །ཁྱིམ་མམ་བཞི་མདོ་དག་ཏུ་ནི། །སྒྲུབ་པ་པོ་ཡིས་སྦྱར་བསྒྲུབ་ན། །འདོད་པ་ཀུན་གྱི་འབྲས་བུ་གསལ། །གནས་ནི་བརྟག་པར་བྱས་པའམ། །ཡིད་ནི་གང་དུ་དགའ་བ་དེར། །སྣ་ཚོགས་བདེ་མཆོག་དམ་པ་དེར། །དེ་རུ་བསྒྲུབས་ན་དངོས་གྲུབ་འགྱུར། །དབྱེ་བ་དུ་མས་བསྒོམ་པ་ནི། །གདུལ་བྱའི་བསམ་པའི་དབང་གིས་སོ། །ཞེས་གསུངས་པའི་རི་སུལ་ནས་བཞི་མདོའི་བར་རྣམས་གདུལ་བྱའི་བསམ་པའི་དབང་གིས་རྒྱས་པར་དབྱེ་བ་ཡིན་ལ། མདོར་བསྡུ་ན་ཡིད་ནི་གང་དུ་དགའ་བ་དེར་ཞེས་པ་སྟེ། ཀྱེ་རྡོ་རྗེར། དང་པོ་གོམས་པར་བྱེད་དུས་ཀྱི། །གནས་ནི་གང་དུ་བསྔགས་པའི་སེམས། །གཅིག་ཏུ་མཉམ་བཞག་འགྲུབ་གྱུར་པའི། །གནས་ནི་བཟང་པོ་ངེས་པར་བརྟག །རང་གི་ཁྱིམ་དུ་ཞེས་གསུངས་པ་དང་མཐུན་པས། ལས་དང་པོ་བ་འཚེ་བ་མེད་ཅིང་བཀྲ་ཤིས་པའི་གནས་སུ་བསྒོམ་པ་ཁྱད་པར་ཅན་དུ་བསྔགས་པའམ་ཡང་ན་དུར་ཁྲོད་དུ་བསྒོམ་ཀྱང་རུང་སྟེ། བར་ཆད་འོང་གི་དོགས་ནས། བསྒོམ་པ་ལ་བརྩོན་འགྲུས་རྩོམ་པའི་དགོས་པ་ཡོད་པས་སོ། །དེར་གདན་གང་གི་སྟེང་དུ་འདུག་པ་ནི། བསྒོམ་པའི་དུས་སུ་རྣལ་འབྱོར་པའི་གདན་ལ་ཧེ་རུ་ཀའི་ཆས་དྲུག་ནས་གསུངས་པ་རོ་གདན་དངོས་སམ། རས་ལ་སོགས་པ་ལ་རོའི་གཟུགས་བརྙན་བྲིས་པའམ། རོ་གདན་བཏིང་བར་བསམ་པའམ། ཡང་ན་རོ་རས་ཞེས་པ་རོ་དུར་ཁྲོད་དུ་བསྐྱལ་བའི་གོས་བླངས་པ་བཏིང་བའི་དགོས་པ་ནི་རོ་ལ་བདག་མེད་པ་བཞིན་དུ། རྣལ་འབྱོར་པས་ཀྱང་བདག་མེད་རྟོགས་པ་དང་། བདག་མེད་ལ་འདྲིས་གོམས་བྱེད་པའི་དགོས་པ་ཡོད་དོ། །བསྙེན་པའི་དུས་སུ་གཡམ་པ་སོགས་ལ་སྣ་ཚོགས་རྡོ་རྗེ་བྲིས་པའང་གདན་འོག་ཏུ་འཇུག་སྟེ། སློབ་དཔོན་གཉིས་མེད་རྡོ་རྗེའི་བསྒྲུབ་ཐབས་ལས། སྣ་ཚོགས་རྡོ་རྗེའི་མཚན་མའི་བདེ་བའི་སྟན་ལ་ཞེས་དང་། ཀམ་པ་ལས། སྣ་ཚོགས་རྡོ་རྗེའི་གདན་ལ་གནས་པས། །ཞེས་སོ་སྤྱི་དང་བྱེ་བྲག་གི་དཀོན་མཆོག་གི་རྟེན་ཡོད་ན་བཤམ། མེད་ཀྱང་འགལ་བ་མེད་ལ་ཇི་ལྟར་དགོས་པའི་མཆོད་གཏོར་རྡོར་དྲིལ་ལ་སོགས་པ་ཉེ་བར་མཁོ་བའི་ཡོ་བྱད་རྣམས་མ་ཚང་བ་མེད་པ་ཚུལ་བཞིན་བཤམ་མོ། །སྤྱོད་ལམ་དང་བསམ་གཏན་ཇི་ལྟ་བུས་འདུག་ན། རྡོ་རྗེ་གུར་ལས། རྡོ་རྗེ་དཀྱིལ་ཀྲུང་རྣམ་བཅས་ནས་ཞེས་གསུངས་པ་ལྟར་རྐང་པ་རྡོ་རྗེའི་དཀྱིལ་ཀྲུང་ངམ། དེ་མ་ནུས་ནའང་སེམས་དཔའི་དཀྱིལ་ཀྲུང་སོགས་ལུས་བསམ་གཏན་གྱི་སྤྱོད་ལམ་ངེས་པར་བཅའ་ཞིང་། ཉལ་བ་དང་འཕྲེས་པ་སོགས་ངེས་པར་མི་རུང་སྟེ། གྲུབ་ཆེན་ནཱ་རོ་པ་ཉིད་ཀྱིས། མི་མོས་ཉལ་སྔགས་བཟླ་བ་སྤང་། །ཞེས་གསུངས་སོ། །བསམ་གཏན་ཡང་འདི་བཞིན་བྱ་དགོས་ཏེ། སྒྲུབ་ཐབས་ཀྱི་ཐོག་མར་དལ་འབྱོར་རྙེད་པར་དཀའ་བ་བསམ་པ་དང་། སྐྱེས་བུ་དམ་བ་དང་མཇལ་བར་དཀའ་བ་བསམ་པ་དང་། དམ་པའི་ཆོས་ཟབ་མོ་དང་འཕྲད་པར་དཀའ་བ་བསམ་པ་སོགས་བྱ་སྟེ་སངས་རྒྱས་ཡེ་ཤེས་ཞབས་ཀྱིས། དལ་འབྱོར་འདི་ནི་ཤིན་ཏུ་གཡོ་བ་དང་། །འཇིག་རྟེན་སྐྱེ་བོ་དམ་པ་འཕྲད་རྙེད་དཀའ། །དེ་བས་ཤེས་རབ་ཐབས་ལ་གཞོལ་བ་ཡི། །ཡིད་ལ་བྱེད་པ་མཆོག་འདི་བསྒྲུབ་པར་བྱ། །ཞེས་གསུངས་པ་ལྟར་ངེས་འབྱུང་དང་བྱང་སེམས་སོགས་སྔོན་འགྲོའི་ཆོས་ཞིབ་ཏུ་བསམས་ནས་བློ་ཁུལ་ངེས་བྱ་བ་བརྟག་དཔྱད་ལེགས་པོར་བྱས་ནས་འཇུག་དགོས་ཀྱི་གྱ་ཚོམ་དུ་མི་འཇུག་གསུང་ངོ་། །ནམ་བསྒོམས་པའི་དུས་ནི། ཀྱེ་རྡོ་རྗེར། རང་གི་ཁྱིམ་དུ་མཚན་དུས་སུ། །བདག་ཉིད་འགྲུབ་པའི་སེམས་ཀྱིས་ནི། །རྣལ་འབྱོར་མ་བསྒོམ་ཤེས་རབ་ཅན། །ཞེས་པ་ལྟར་ལས་དང་པོ་པ་རྣམ་རྟོག་ཉུང་བས་མཚན་མོའི་དུས་ལ་ལྷག་པར་འབད་ཅིང་ཐུན་གསུམ་ཐུན་བཞི་ལ་སོགས་པ་མཉམ་རྗེས་ཀུན་ཏུ་གཞན་དོན་བསམ་པས་བསྒོམ་མོ། །ཁ་གང་ལ་བལྟས་ནས་ཚུལ་ཇི་ལྟར་དུ་བསྒོམ་ན་སྔགས་ཀྱི་རྒྱུད་སྡེ་ཕལ་ཆེར་ལས་ཤར་དུ་བལྟ་བར་བཤད་པ་ནི། ཤར་ཕྱོགས་སུ་དབང་པོ་གནས་པ་དང་། ཉི་ཟླ་འོང་བས་བཀྲ་ཤིས་པའི་ཕྱོགས་ཡིན་པ་ལ་དགོངས་སོ། །བྱ་སྤྱོད་ཕལ་ཆེར་དང་། དུར་ཁྲོད་ལས་ཤར་དང་བྱང་ཐབས་ཀྱི་ཕྱོགས་དང་། ནུབ་དང་ལྷོ་གཉིས་ཤེས་རབ་ཀྱི་ཕྱོགས་ཡིན་པས་ཤེས་རབ་ཀྱི་ཕྱོགས་སུ་བལྟ་བར་བཤད་པ་བཞིན། འདིར་ཡང་ཤེས་རབ་ཀྱི་ཕྱོགས་ལྷོར་ཁ་བལྟ་བའི་མོས་པ་བྱ་སྟེ་རྒྱུ་མཚན་ཤེས་རབ་ཀྱི་རྒྱུད་གཙོ་བོར་བྱས་པས་སྐོར་ཕྱོགས་ལ་ལྟོས་ནས་གཡས་སྐོར་ཐབས། གཡོན་སྐོར་ཤེས་རབ་ལས། འདིར་གཡོན་སྐོར། ལག་པ་ཡང་གཡས་ཐབས་གཡོན་ཤེས་རབ་ལ། འདིར་བྱ་བ་ཐམས་ཅད་གཡོན་པས་བྱེད་པ་ནི། རྩ་རྒྱུད་ལས། འཇིག་རྟེན་ན་རྟག་གཡོན་ནས་སྤྱོད། །རྐང་པ་གཡོན་པ་སྔོན་ལ་འདོར། །ལག་པ་གཡོན་པ་སྔོན་དུ་འགྱུར། །གཡོན་གྱི་སྤྱོད་པས་རབ་མཆོད་བྱེད། །ལུས་ཀྱི་གཡོན་ནི་རྣམ་པར་འཁྲི། །གཡོན་པ་ཡིས་ནི་ཚིམ་པར་བཟའ། །བརྟུལ་ཞུགས་མ་ཉམས་བརྟུལ་ཞུགས་རྫོགས། །སྒྲུབ་པོ་དེ་ནི་དམ་ཚིག་བརྩོན། །ཞེས་དང་། རྐང་པ་ཡང་གཡས་ཐབས་གཡོན་ཤེས་རབ་ལ། འདིར་གཡོན་པ་སྔོན་ལ་འདོར། རྗེ་བཙུན་གྱིས་ནག་པོ་བཤད་སྦྱར་ལས། དེ་ལ་གཡོན་ནས་བསྐོར་བ་ཞེས་བྱ་བ་ནི། ཕྱོགས་ཐམས་ཅད་ཤར་ནས་གཡོན་བསྐོར་ཡིན་ཏེ། དེའི་རྒྱུ་མཚན་ཡང་། ཆོས་ཐམས་ཅད་ཤེས་རབ་གཡོན་པ་ལས་བྱུང་བ་སྟེ་འགྲོ་ཀུན་གཡོན་ལས་བྱུང་བ་ཡིན། ཞེས་བྱ་བ་ཡིན་ནོ། །པུ་ཧྲངས་ལོ་ཆུང་ལུགས་ཀྱི་ནག་འབུམ་དུ། གཡོན་པའི་ཀུན་ཏུ་སྤྱོད་པ་ནི། ནང་བར་མལ་ནས་ལངས་པའི་དུས་སུ་རྐང་པ་གཡོན་པ་སྔོན་དུ་འདོར་བ་དང་། ལག་པ་གཡོན་པས་ཟས་བཟའ་བ་དང་མཆོད་པ་ལ་སོགས་པ་བྱའོ། །གཡོན་པས་བྱེད་པའི་དགོས་པ་ནི། གཡོན་ངོས་ན་རྩ་རྡོ་རྗེ་དབྱིངས་ཀྱི་དབང་ཕྱུག་མ་ཡོད་པས། དེ་ལ་བརྟེན་ནས་བདེ་བ་སྐྱེད། དེ་ལ་བརྟེན་ནས་སེམས་ཟིན་པས་མི་རྟོག་པ་དང་། སྟོང་པ་ཉིད་རྒྱུད་ལ་སྐྱེ་བས་སྟོང་བ་ཉིད་ལ་གུས་པ་བསྐྱེད་པའི་ཆེད་དུའོ། །ཞེས་གསུངས། ཕྱོགས་ལ་ཤར་དང་བྱང་ཐབས། ལྷོ་དང་ནུབ་ཤེས་རབ་ལས་འདིར་ལྷོར་བལྟ། འོ་ན་ལྷོ་དང་ནུབ་གཉིས་ཀ་ཤེས་རབ་ཀྱི་ཕྱོགས་ཡིན་པ་ལ་ནུབ་ཏུ་མི་བལྟ་ཞིང་ལྷོར་བལྟ་བའི་རྒྱུ་མཚན་གང་ཞེ་ན། འདིར་ལྷོར་བལྟ་བ་ལ་དགོས་པ་ཁྱད་བར་ཅན་ཡོད་དེ། སྤྱིར་གདུལ་བྱ་གང་ན་ཡོད་པ་དེར་འདུལ་བྱེད་གཟིགས་དགོས་པ་ལ་བདེ་མཆོག་གི་གདུལ་བྱ་ནི་དྲག་པོ་དབང་ཕྱུག་འཁོར་བཅས་ཡིན་པ་ལྷོར་ཡོད་པ་དང་། གླིང་གསུམ་སྐྱེས་པའི་མི་རྣམས་ནི་ལོངས་སྤྱོད་ཆེ་ཞིང་དབང་པོ་བརྟུལ་ལ་ཆོས་ཀྱི་སྣོད་མ་ཡིན་པར་དགོངས་ནས་མི་གཟིགས་ཤིང་། ལྷོ་འཛམ་བུ་གླིང་པ་རྣམས་ལོངས་སྤྱོད་ཆུང་ཞིང་དབང་པོ་རྣོ་ལ་ཆོས་ཀྱི་སྣོད་དུ་གྱུར་པར་དགོངས་པ་དང་། དུས་གསུམ་གྱི་སངས་རྒྱས་རྣམས་ཀྱང་འཛམ་བུ་གླིང་པའི་མིའི་ལུས་རེ་རེ་ལ་བརྟེན་ནས་མངོན་པར་རྫོགས་པར་འཚང་རྒྱ་བར་བཞེད་པས་དག་པའི་ཞིང་ཡིན་པ་སོགས་ལ་དགོངས་པའོ། །མོས་པ་ནི་འཇིག་རྟེན་པའི་ལྷོ་ཕྱོགས་སུ་མོས་པ་ཡིན་གྱི་རྣལ་འབྱོར་པས་ནི། ཁ་གང་བསྟན་ཤར་ཡིན་པའོ། །ཡང་བྷ་ཝ་བྷ་དྲས་ཞལ་ལྷོར་བསྟན་པ་ནི་ཤེས་རབ་ཀྱི་ཕྱོགས་དང་དགའ་བའི་ཡུལ་ཡིན་པས་སོ། །ཞེས་གསུངས། ལ་ཝ་བས། ཞལ་ལྷོར་བསྟན་པ་ཤེས་རབ་ཀྱི་ཕྱོགས་བཤད་པའི་དོན་ནི་གོང་དང་འདྲ་ལ། དགའ་བ་ནི་ཕྱོགས་ལ་ལྟོས་ནས་འཇིག་རྟེན་པའི་ཤར་ཕྱོགས་དག་དང་། བྱང་ཁྱད་དགའ་ལས་འཇིག་རྟེན་པའི་ལྷོར་རྣལ་འབྱོར་པའི་ཤར་སྐྱེ་དཀའ་བ་དགའ་བ་བཞིའི་ནང་གི་དགའ་བ་དང་། འཇིག་རྟེན་པའི་ནུབ་རྣལ་འབྱོར་པའི་བྱང་ལྷན་སྐྱེས་ཡིན་པས་ཁྱད་པར་འཕགས། དེ་ལ་དགའ་བའི་ཕྱོགས་ལྷོ་ཡིན་པས་སྐྱེ་དགའ་བ་ལ། བལྟས་པས་ལན་ཅིག་དོན་འགྲུབ་གསུང་ངོ་། །ཚུལ་ཇི་ལྟར་དུ་བསྒོམ་ན། ཀྱཻ་རྡོ་རྗེར། ཆུ་བོའི་རྒྱུད་ནི་རབ་འབབ་དང་། །མར་མེའི་རྩེ་མོ་རབ་བཅིངས་ལྟར། །རྟག་ཏུ་ཞེས་པ་ལྟར། སེམས་རྣམ་རྟོག་གཞན་གྱིས་བར་མ་ཆོད་ཅིང་། དྲག་ཅིང་གསལ་བའི་ཚུལ་གྱི་བསྒོམ་ཞིང་། འགྲུབ་བམ་མི་འགྲུབ་བམ་སྙམ་པའི་དོགས་པ་སོགས་སྤངས་ཏེ་སེམས་རྩེ་གཅིག་པ་དགོས་ཏེ། དེ་ཉིད་ལས། དོགས་པ་མེད་པའི་སེམས་ཀྱིས་ནི། །འདི་ཡི་ལས་རྣམས་ཐམས་ཅད་བྱེད། །ཅེས་པ་ལྟར་རོ། །གཉིས་པ་དེ་ལྟར་གང་ཟག་དབང་པོ་རབ་འབྲིང་བཞི་ཆར་གྱིས་ཉམས་སུ་ལེན་རྒྱུའི་ཆོས་ལ་དོན་གསུམ་སྟེ། ཐོག་མར་བཤད་བྱའི་གསུང་རབ་སོགས་རྣམ་གཞག་སྤྱིར་བསྟན་པ། གཞུང་དང་སྦྱར་ནས་བསྐྱེད་རིམ་འཁོར་བཅས་བཤད་པ། ཤིན་ཏུ་ཟབ་པའི་རྫོགས་པའི་རིམ་པ་བཤད་པའོ། །དང་པོ་ནི། བསྐྱེད་པའི་རིམ་པ་ཕག་མོ་མཁའ་སྤྱོད། རྫོགས་པའི་རིམ་པ་རྩ་དབུ་མ། ལམ་གྱི་ཡན་ལག་གནོད་སྦྱིན་མོ་དབང་དུ་བྱ་བ། པྲ་སེན་དབབ་པ། སྨན་ཆེན་པོའི་བཅུད་ལེན་ལ་སོགས་པ་རྣམས་ཏེ། རྩ་རྒྱུད་ལེའུ་སོ་གཅིག་་་་་་གཉིས་ཀྱང་སྣང་། པ་ལས། རྡོ་རྗེ་ཕག་མོ་དེ་ཡི་ནི། །སྐུ་མདོག་མཚོན་ཆ་འཕྱར་ལ་གཟིགས། །ཞེས་པས་ལྷ་བསྟན། ལེའུ་ཞེ་བདུན་པ་ལས། དེ་ལ་མཁའ་འགྲོ་མའི་རིགས་པ་ཆེན་པོ་བཟླས་ན་རིགས་ཐམས་ཅད་དབང་དུ་བྱེད་པར་འགྱུར་རོ། །རྟག་ཏུ་བཟླས་བརྗོད་བྱས་ན་དཔལ་ཆེན་པོ་བསྐྱེད་པར་འགྱུར་རོ། །ཞེས་ཕག་མོའི་ཉེ་སྙིང་ལ་བརྟེན་པའི་ལས་ཚོགས་གསུངས། ལེའུ་ཞེ་བརྒྱད་པ་ལས། དེ་ནས་གཞན་ཡང་བཤད་བྱ་སྟེ། །མཁའ་འགྲོ་ཀུན་གྱི་བདེ་བའི་མཆོག །སྙིང་པོའི་རྣལ་འབྱོར་མ་ཀུན་གྱི། །འདོད་པའི་ལས་ཀུན་སྒྲུབ་པ་པོ། །གང་ཞིག་དྲན་པ་ཙམ་གྱིས་ནི། །འཇིག་རྟེན་གསུམ་པོ་གཡོ་བྱེད་ཅིང་། །རྗེས་སུ་དྲན་པ་ཙམ་གྱིས་ཀྱང་། །ཡང་དག་དངོས་གྲུབ་རིམ་གྱིས་སྟེར། །ཨོཾ་སརྦ་བུདྡྷ་ཌཱ་ཀི་ནཱི་ཡེ། བཛྲ་ཝརྞ་ནཱི་ཡེ་ཧཱུྃ་ཧཱུྃ་ཕཊཿསྭཱ་ཧཱ། སྔགས་འདི་བཟླས་པས་འགྲུབ་པ་སྟེ། །ལས་རྣམས་ཀུན་བྱེད་དགེ་བ་ཡིན། །མཁའ་འགྲོ་རྣལ་འབྱོར་མ་རྣམས་དང་། །ཁཎྜ་རོ་ཧ་ལཱ་མ་སོགས། །མཁའ་འགྲོ་མ་ནི་ཐམས་ཅད་ཀྱི། །སྔགས་ནི་འདི་ཉིད་ཡིན་པར་བཤད། །ས་འོག་ཡང་ན་མཐོ་རིས་སམ། །དེ་བཞིན་མི་ཡུལ་དག་ཏུ་ཡང་། །ལས་ནི་གང་དག་ཡོད་པ་རྣམས། །བཀླགས་པས་དེ་དག་ཐམས་ཅད་འགྲུབ། །འདི་ལས་ཤིན་ཏུ་མཆོག་གྱུར་གང་། །འཇིག་རྟེན་གསུམ་ན་ཅི་ཡང་མེད། །གང་ཕྱིར་འདི་ནི་བླ་མེད་པ། །ལས་རྣམས་ཐམས་ཅད་སྒྲུབ་བྱེད་ཡིན། །མཁའ་འགྲོ་མ་ནི་ཀུན་གྱི་གནས། །མདོ་བཤད་རྒྱས་པ་མ་ཡིན་ནོ། །ཞེས་གསུངས། གཞུང་དེ་རྣམས་ཀྱི་དབང་དུ་མཛད་ནས། ཇོ་བོ་ནཱ་རོ་ཏ་པས་བསྐྱེད་རྫོགས་ཀྱི་གཞུང་ཆུང་འདི་མཛད། གཞུང་དངོས་བསྟན་ལས་རྣལ་འབྱོར་བརྒྱད་ལས་མ་བསྟན་ཡང་ཉལ་ལྡང་ཁྲུས་གསུམ་མན་ངག་གིས་ཁ་བསྐངས་ནས། རྗེ་ས་ཆེན་གྱི་བསྐྱེད་རིམ་གྱི་གཞུང་བརྒྱད་རྫོགས་རིམ་གྱི་གཞུང་བཞི་སྟེ་བཅུ་གཉིས་མཛད་དེ། དེ་རྣམས་ཀྱང་སྒྲུབ་ཐབས་སྤྱོད་ལམ་གྱི་རྣལ་འབྱོར་ལས་འཕྲོས་པའི་ཕྱི་མཆོད་མདོར་བསྡུས་དེའི་ཞར་ལ་རྗེས་གནང་ངམ་བྱིན་རླབས་གཅིག་ཡོད་ཕྱག་ལེན་མི་མཛད་པར་གདའ། བསྐྱེད་རིམ་དང་བཟླས་སྒོམ་ལ་བརྟེན་ནས་མཁའ་སྤྱོད་སྒྲུབ་པ། བྱིན་རླབས་ཀྱི་ཡི་གེ་ཚོགས་མཆོད། ཚེས་བཅུའི་མཆོད་པ། སྦྱིན་སྲེག མར་མེའི་སྦྱིན་སྲེག པྲ་སེན་དབབ་པ། རྒྱུད་ཀྱི་དུམ་བུ་གནོད་སྦྱིན་མོའི་སྒྲུབ་ཐབས་ཚངས་པའི་བུ་མོ་བསྒྲུབ་པ། པདྨ་པ་ཏིའི་མན་ངག ཁོལ་བོ་པ་ཏིའི་མན་ངག སྨན་ཆེན་པོའི་བཅུད་ལེན་ཏེ། དུམ་བུ་འདི་དག་འབྲི་བ་ལ། གོ་རིམ་ངེས་པ་མི་སྣང་ངོ་གསུངས། ལ་ལ་ས་ཆེན་གྱིས་མ་མཛད་ཀྱང་དོན་འཁྲུལ་མེད་ཡིན་ནོ། །རྗེ་བཙུན་ཆེན་པོས་མཛད་པའི་རྩ་དབུ་མ་འདི་གཞུང་དངོས་བསྟན་ཡབ་ལ་སྦྱར་ཡང་། བླ་མ་ཕྱི་མ་རྣམས་ཀྱིས་ཡུམ་ལའང་སྦྱར་བར་མཛད་དེ། རྡོ་རྗེ་འཆང་གི་ཉེ་བརྒྱུད་ཀྱི་བརྒྱུད་འདེབས་ལས། བསྐྱེད་རིམ་ཟབ་མོའི་མཁའ་སྤྱོད་རྣལ་འབྱོར་དང་། །རྫོགས་རིམ་དབུ་མའི་རྣལ་འབྱོར་བསྒོམ་པའི་མཐུས། །བདེ་ཆེན་ལྷན་སྐྱེས་ཡེ་ཤེས་སྐྱེ་བ་དང་། །མཁའ་སྤྱོད་གོ་འཕང་ཐོབ་པར་བྱིན་གྱིས་རློབས། །ཞེས་གསུངས་པས། སྦྱར་ལུགས་ནི་ཡབ་ཡུམ་ཐ་དད་དུ་མཁྱེན་དགོས། སྤྱིར་རྩ་དབུ་མ་ལ་ཕྱག་ལེན་གཅེས་བསྡུས་ན་བཞུགས་པ། མན་ངག་གཅེས་བསྡུས་ན་བཞུགས་པ་སོགས་ཡོད་པས་མཐའ་གཅིག་ཏུ་མ་ངེས་སོ། །གང་ལྟར་རྗེ་ས་ཆེན་གྱི་ཕག་མོ་ལས་བཅུའི་གཞུང་མཛད། ལས་བཅུ་ནི་རང་གཞན་གྱི་དོན་བྱེད་པ་ལ་ལས་ཀྱི་ཡན་ལག་བཅུ་དགོས་ཏེ། ཐོག་མར་བསྙེན་པ་གཞན་དོན་དུ་སློབ་མ་རྗེས་བཟུང་། ཚེས་བཅུ་དང་འབྲེལ་བའི་ཚོགས་མཆོད། རང་གཞན་གཉིས་ཀ་དང་འབྲེལ་བ་གཞོན་ནུ་མའི་མཆོད་པ། གནས་སྐབས་ཐམས་ཅད་དང་འབྲེལ་བ་གཏོར་མ། དམན་པའི་དངོས་གྲུབ་དང་འབྲེལ་བ་སྦྱིན་སྲེག བུ་ཆུང་གསར་བུ་ལ་ཕན་འདོགས་པ་སྲུང་འཁོར། ལས་རྩུབ་མོའི་དབང་དུ་བྱས་ཏེ་གདུག་པ་ཅན་ཚར་གཅོད་པ་སུམྦྷ་ནིའི་ཆོ་ག བསྒོམ་པས་ཕྱིར་བཟློག་པ་དང་། བྲིས་པས་ཕྱིར་བཟློག་པ་དང་བཅུ་ཡིན་ནོ། །འདི་དག་ནི་རྣལ་འབྱོར་མ་ཐམས་ཅད་ཀྱི་མ་ཚང་བ་ཁ་སྐོང་བ་ཡིན་ཀྱང་གཙོ་བོར་ཞལ་གཉིས་མའི་སྐོར། རྗེ་བཙུན་གྲགས་པ་རྒྱལ་མཚན་གྱི་ལས་བཅུའི་གསལ་བྱེད་སོགས་དང་། ཞལ་གཉིས་མའི་སྒྲུབ་ཐབས་སུ། ཉལ་ལྡང་ཁྲུས་གསུམ་གསུངས་ནས། ཕག་མོ་གང་དུ་འདི་གསུམ་མ་ཚང་བ་འདིས་ཁ་བསྐང་བར་བྱའོ། །ཞེས་གསུངས་སོ། །འཕགས་པ་རིན་པོ་ཆེས། མངོན་རྟོགས། དཀྱིལ་ཆོག ཚོགས་འཁོར། སྦྱིན་སྲེག་རྣམས། བླ་མ་དམ་པའི་དངོས་སློབ་སྔགས་འཆང་གཟུངས་པས། མན་ངག་རིན་པོ་ཆེའི་གཏེར་ཞེས་བྱ་བ་སྒྲུབ་ཐབས་རྫོགས་རིམ་ཅུང་ཟད། མདུན་སྐྱེད་མཆོད་ཆོག སློབ་མ་ལ་བྱིན་རླབས་བྱ་ཚུལ། ཞི་བའི་སྦྱིན་སྲེག དེར་གཞིར་བཞག་ནས་རྒྱས་པ་དང་དབང་དྲག་རྣམས་བྱ་ཚུལ། མར་མེའི་སྦྱིན་སྲེག ཡི་གེ་བརྒྱ་པ་ལ་བརྟེན་པའི་སྦྱིན་སྲེག བུམ་ཁྲུས། འཁྲུལ་འཁོར་གྱི་ཆོ་ག་རྣམས་ཕྱོགས་གཅིག་ཏུ་བསྡེབས་པ་མཛད། རྡོ་རྗེ་འཆང་གི་ཉེ་བརྒྱུད་ཀྱི་བརྒྱུད་འདེབས་གཉིས། བསྟོད་པ་ལ་སོགས་པའི་གཞུང་བཞི་མཛད། གཞན་ཡང་ཀུན་མཁྱེན་གུང་རུ། མངའ་རིས་པ་ཚུལ་ཁྲིམས་འོད་ཟེར། ཀུན་མཁྱེན་རིན་པོ་ཆེའི་སྒྲུབ་ཐབས་རྣལ་འབྱོར་བཅུ་གཅིག་གི་ཉམས་ལེན་སྦྱིན་སྲེག་མར་མེའི་སྦྱིན་སྲེག་ཚེས་བཅུའི་མཆོད་པ་སྟེ་མཁའ་སྤྱོད་སྒོ་འབྱེད་མཛད། ས་ལོ་འཇམ་པའི་རྡོ་རྗེ། ངོར་ཆེན་དཀོན་མཆོག་ལྷུན་གྲུབ། སྔགས་འཆང་ཆོས་ཀྱི་རྒྱལ་པོ། ཐར་རྩེ་ནས་ནམ་མཁའ་དཔལ་བཟང་། པཎ་ཆེན་ཤཱཀྱ་མཆོག་ལྡན། ཚར་ཆེན་ཆོས་ཀྱི་རྒྱལ་པོ་ཡབ་སྲས། འདྲེན་མཆོག་བློ་གྲོས་ཆོས་འཕགས། མང་ཐོས་ཀླུ་སྒྲུབ། མཁས་གྲུབ་ངག་དབང་ཆོས་གྲགས། རྗེ་ཀུན་དགའ་གྲོལ་མཆོག སྔགས་འཆང་ཐམས་ཅད་མཁྱེན་པ། ངག་དབང་བསོད་ནམས་རྒྱལ་མཚན། ཡང་རྗེ་སངས་རྒྱས་དཔལ་བཟང་། རྗེ་དཔལ་ལྡན་རྒྱལ་པོའི་གསུང་བཞིན། རྗེ་བཟང་པོ་དཔལ་བའི་འཁྲིད་ཡིག་སོགས་མདོར་ན་སྐྱེས་ཆེན་རྣམས་ཀྱི་བཤད་སྒྲུབ་ཀྱི་སྒོ་ནས་དར་ཞིང་རྒྱས་པར་མཛད་པའི་ཡིག་ཆ་སྒྲུབ་ཐབས་དཀྱིལ་ཆོག་བྱིན་རླབས་བསྟོད་པ་བཀྲ་ཤིས་སོགས་གླེགས་བམ་དུ་ལོངས་པ་དུ་མ་ཡོད་དེ། འདི་རྣམས་ནི་བཤད་བྱའི་ཆོས་སོ། །བཤད་བྱ་རྡོ་རྗེ་ཕག་མོ་ནི། མཚོན་བྱ་དོན་གྱི་རྡོ་རྗེ་ཕག་མོ། མཚོན་བྱེད་བརྡའི་རྡོ་རྗེ་ཕག་མོའོ། །དང་པོ་ནི། རང་གི་སེམས་གཉིས་སུ་མེད་པའི་ཡེ་ཤེས་སྤྲོས་པའི་མཐའ་ཐམས་ཅད་དང་བྲལ་བ་འདི་ལ་རྡོ་རྗེ་ཞེས་བྱ་སྟེ། དཔེར་ན་རྫས་ཀྱི་རྡོ་རྗེ་ཕ་ལམ་གྱིས་ཕར་དངོས་པོ་ཐམས་ཅད་འཇོམས་ཤིང་། ཚུར་གང་གིས་ཀྱང་གཞིག་པར་མི་ནུས་པ་ལྟར། སྟོང་ཉིད་རྟོགས་པའི་ཡེ་ཤེས་འདིས་ཀྱང་ཕར་མཚན་རྟོག་ཐམས་ཅད་འཇོམས་ཤིང་། ཚུར་གང་གིས་ཀྱང་གཞིག་པར་མི་ནུས། རྡོ་རྗེ་རྩེ་མོ་ལས། སྲ་ཞིང་སྙིང་པོ་ཁོག་སྟོང་མེད། །གཅད་དང་གཞིག་པར་བྱ་བ་མེད། །བསྲེག་པར་བྱར་མེད་འཇིག་མེད་པར། །སྟོང་ཉིད་རྡོ་རྗེར་བརྗོད་པར་བྱ། །ཞེས་གསུངས་སོ། །ཕག་ནི་ཇི་ལྟར་ཕག་པས་མི་གཙང་བ་ལྗན་ལྗིན་སྦར་སྦུར་ཐམས་ཅད་ཟ་བ་ལྟར། སྟོང་ཉིད་རྟོགས་པའི་ཡེ་ཤེས་འདིས་ཀྱང་མཚན་རྟོག་ཐམས་ཅད་ཟ་བར་ནུས་པས་ཕག་ཞེས་བྱའོ། །མོ་ནི་མོ་ཆགས་ཀྱིས་སེམས་ཅན་སྐྱེད་པ་བཞིན་དུ། གནས་ལུགས་སྟོང་པ་ཉིད་འདིས་ཀྱང་། དུས་གསུམ་གྱི་སངས་རྒྱས་ཐམས་ཅད་སྐྱེད་པའི་ཡུམ་ཡིན་པས་མོ་ཞེས་བྱ་སྟེ། དེ་སྐད་དུ། ང་ནི་སངས་རྒྱས་ཐམས་ཅད་ཀྱིས། །ཡུམ་གྱི་གཟུགས་ཀྱིས་སྐྱེད་པར་བྱེད། །ཅེས་གསུངས། གཉིས་པ་ལ། ཕྱིའི་རྡོ་རྗེ་ཕག་མོ་ནང་གི་རྡོ་རྗེ་ཕག་མོ་གཉིས་ལས། དང་པོ་ནི། ལྷ་སྐུ་ཞལ་ཕྱག་གི་རྣམ་པ་ཅན་ཏེ། བསྐྱེད་རིམ་གྱི་ཐ་མལ་གྱི་སྣང་ཞེན་གཅོད་པར་བྱེད་པ་རྡོ་རྗེ། བསྐྱེད་རིམ་གྱིས་ཐ་མལ་གྱི་རྣམ་རྟོག་ལྷ་སྐུ་ཞལ་ཕྱག་གི་ངང་དུ་ཟ་བར་ནུས་པས་ཕག གཟུགས་སྐུ་བསྐྱེད་བྱེད་ཡུམ་ཡིན་པས་ན་མོ་ཞེས་བྱའོ། །གཉིས་པ་ནི་གསང་བ་ཆོས་ཀྱི་དཀྱིལ་འཁོར་གསུམ་སྟེ། ཡི་གེ་དང་། བདུད་རྩི་དང་། རླུང་གསུམ་ལ་གནད་དུ་བསྣུན་པ་ལ་བརྟེན་ནས་གསལ་སྟོང་བདེ་སྟོང་སྟོང་ཉིད་བདེ་སྟོང་མཆོག་གི་ཏིང་ངེ་འཛིན་གྱིས་གྱ་ནོམ་ལྷར་ཞེན་གྱི་རྣམ་རྟོག་གཅོད་པས་ན་རྡོ་རྗེ། ཏིང་འཛིན་དེས་ལྷ་ཞེན་གྱི་རྣམ་རྟོག་ཟ་བར་ནུས་པས་ན་ཕག ཆོས་སྐུ་བསྐྱེད་བྱེད་ཀྱི་ཡུམ་ཡིན་པས་ན་མོ་ཞེས་བྱའོ། །དེ་ལྟར་ཡང་། བདེན་གཉིས་རྣམ་གཞག་རྫོགས་རིམ་དབུ་མའི་ལམ། །སྒྲིབ་གཉིས་སྦྱང་ཕྱིར་བརྩོན་པས་ལེགས་བསྒོམས་པས། །དོན་གཉིས་ལྷུན་གྲུབ་འགྱུར་མེད་བདེ་བའི་ཐུགས། །མཁའ་སྤྱོད་ཐུགས་ཀྱི་བྱིན་གྱིས་བརླབ་ཏུ་གསོལ། །ཞེས་གསུངས། གདམས་ངག་དེ་དག་གིས་བསྟན་པའི་ལམ་ཉམས་སུ་ལེན་པར་བྱེད་པ་ལ། བསྒྲུབ་བྱའི་ལྷ། སྒྲུབ་བྱེད་ཀྱི་མངོན་རྟོགས། དེ་ཇི་ལྟར་སྒྲུབ་པའི་ཚུལ་ལོ། །དང་པོ་བསྐྱེད་རིམ་ཕག་མོ་མཁའ་སྤྱོད་འདི་ནི། དབང་བཞིའི་དོན་དང་ལྡན་པ་ཟབ་དོན་མཐར་ཐུག་ཡིན་ཏེ། དབང་བཞིའི་དོན་ལྡན་བསྐྱེད་རིམ་ཟབ་མོའི་ལམ། །ཐུན་བཞིར་བསྒོམ་ཞིང་གུས་པས་གསོལ་བཏབ་པས། །སྐུ་བཞི་དབྱེར་མེད་ཟུང་འཇུག་རྡོ་རྗེའི་སྐུ། །མཁའ་སྤྱོད་སྐུའི་བྱིན་གྱིས་བརླབ་ཏུ་གསོལ། །ཞེས་གསུངས། རྡོ་རྗེ་མཁའ་འགྲོ་ལས། མཁའ་འགྲོ་མ་ཡི་དྲྭ་བ་སྡོམ། །རྣལ་འབྱོར་མ་ཡི་ལེགས་རྫོགས་པ། །རྡོ་རྗེ་ཕག་མོའི་དཀྱིལ་འཁོར་ནི། །འདི་ནི་རྣལ་འབྱོར་ཐམས་ཅད་ཀྱི། །སྙིང་པོའི་དཀྱིལ་འཁོར་བསྡུས་པ་ཡིན། །ཞེས་གསུངས་པས། དབང་བཞིའི་ལམ་ཐམས་ཅད་ལྷ་སྐུ་ཞལ་ཕྱག་གི་རྣམ་པ་ཅན། དེའི་ཐུགས་ཁར་འཁོར་ལོ་ལྔ་བརྩེགས་བསྒོམ་པ་ལ་ཚང་བས་ཤིན་ཏུ་ཟབ་བོ། །གཞན་ཡང་རྣལ་འབྱོར་མ་ཀུན་སྤྱོད་ལས། དེ་ནི་ཧེ་རུ་ཀ་དཔལ་སྤྲུལ། །དག་པ་ཆོས་ཀྱི་སྤྲུལ་པ་ནི། །ཕག་མོའི་གཟུགས་སུ་བསྟན་པ་ཡིན། །ཐབས་དང་ཤེས་རབ་སྦྱོར་བ་ལས། །འདི་ཉིད་དང་ནི་ཐམས་ཅད་འབྱུང་། །ཞེས་དང་། འགྲོ་བ་འདི་ཀུན་སངས་རྒྱས་མངའ་བདག་ཉིད། །གར་མཁན་དག་དང་རོལ་མོ་བཟང་ལྟར་སྣང་། །གང་ཞིག་དྲུག་པ་ཞེས་བྱའི་སངས་རྒྱས་ཉིད། །གཅིག་པུ་ཉིད་ནི་དུ་མའི་གར་མཛད་དོ། །ཞེས་དང་། རྩ་རྒྱུད་ལས། མཁའ་འགྲོ་མ་ནི་ཉི་ཤུ་བཞི། །ཕག་མོ་ཡི་ནི་རིགས་ལས་བྱུང་། །ཞེས་གསུངས་པས། དཔའ་བོ་དང་རྣལ་འབྱོར་མ་ཐམས་ཅད་ཀྱི་བདག་ཉིད་དུ་གསུངས་སོ། །ཡང་ཀུན་སྤྱོད་ལས། མཁའ་འགྲོ་མ་ནི་རེ་རེ་བཞིན། །བྱེ་བ་གྲངས་མེད་དག་གིས་བསྐོར། །ཞེས་དང་། རྡོ་རྗེ་མཁའ་འགྲོ་ལས། རྣལ་འབྱོར་མ་ཡི་སྐྱེ་བ་མཆོག །རྩ་ཡི་མཆོག་གི་གྲོང་ཁྱེར་དུ། །སྟོང་ཕྲག་བདུན་ཅུ་རྩ་གཉིས་ཀྱིས། །དབུ་མ་ཨ་ཝ་དྷུ་ཏིའོ། །དབུ་མ་འདི་ལྟར་ཐམས་ཅད་ཀྱི། །ཁྱབ་བྱེད་ཉིད་དུ་གནས་པས་ན། །གོ་འཕང་མཆོག་ནི་གཞལ་བར་བྱ། །ཞེས་གསུངས་པས། དང་པོར་ཨ་ཝ་དྷུ་ཏི། དེ་ལས་ནང་སྐོར་འདབ་མ་བརྒྱད་མཚམས་གྱི་རྩ་བཞི་ལས་གཉིས་ཏེ་རྣམ་ཤེས་ཚོགས་བརྒྱད་ཀྱི་རྩ་བརྒྱད། དེ་རེ་རེ་ལ་སྐུ་གསུང་ཐུགས་ཀྱི་རྩ་གསུམ་གསུམ། སྔར་གྱིས་ཕྱོགས་ཀྱི་རྩ་བཞི། དབུ་མ་དང་ལྔ་སྟེ་སུམ་ཅུ་རྩ་བདུན། དེ་ལས་སྟོང་ཕྲག་བདུན་ཅུ་རྩ་གཉིས། དེ་ལས་རྒྱ་མཚོའི་ནང་དུ་སྐར་མ་ཤར་བ་བཞིན། རྟེན་ལ་བཞི་ཚད་མེད་གྲངས་མེད། འཁོར་འདས་སྣོད་བཅུད་ཐམས་ཅད་ལ་སྦྱང་གཞི་དང་སྦྱོང་བྱེད་དབྱེར་མེད་པའི་ཚུལ་གྱིས་གཡོགས་ནས་བཞུགས་པ་ཡིན་ཏེ། དཔལ་ལྡན་ཁྲག་འཐུང་རྒྱལ་པོ་ཆེ། །འདོད་པ་ཀུན་གྱི་དབང་ཕྱུག་གཙོ། །ཀུན་ཏུ་ཕྱག་དང་ཞབས་ལྡན་པ། །ཀུན་ཏུ་མིག་དང་མགོའི་ཞལ། །ཀུན་ཏུ་ཐོས་ལྡན་འཇིག་རྟེན་ལ། །ཐམས་ཅད་གཡོགས་ཏེ་རྣམ་པར་བཞུགས། །དེ་དག་ཀྱང་བསྡུ་ན་བྱེ་བ་ཕྲག་ཕྱེད་དང་བཞིར་འདུས། དེ་སྟོང་ཕྲག་བདུན་ཅུ་རྩ་གཉིས་སུ། དེ་བདུན་ཅུ་རྩ་བདུན་དུ། དེ་ཉི་ཤུ་རྩ་བཞིར། དེ་ཡང་བརྒྱད་དུ་འདུས་ཏེ། ལ་མ་དང་། གཟུགས་ཅན་མ་དང་། ཡོངས་གྱུར་མ་དང་། བྱིས་བྱས་མ་དང་། མི་ལྡོག་མ་དང་། ཨེ་ཧི་ཀ་དང་། ཙུམ་འབི་ཀ་དང་། རྡོ་རྗེ་ཕག་མོ་རྣམས་སོ། །དེ་རྣམས་ཀྱང་བསྡུ་ན་ཕག་མོར་འདུས་ཏེ། རྩ་རྒྱུད་ལས། ཡ་མི་ནི་དང་སྐྲག་བྱེད་མ། འོད་ལྡན་མ་དང་འཇིགས་གཟུགས་མ། །ཀུན་ཏུ་སྤྱོད་མ་སེམས་མ་དང་། །བྷ་སུ་ར་དང་རྣམ་པ་བདུན། །སྡུད་པ་མོ་ནི་འདིར་བཤད་བྱ། །ཞེས་འདས་པའི་མིང་ངོ་། །གཟུགས་ཅན་མ་དང་ཙུམ་བི་ཀ །ལཱ་མ་ཡོངས་གྱུར་བྱིས་བྱས་མོ། །མི་ལྡོག་ཨེ་ཧི་ཀ་ལྷ་མོ། །མཁའ་འགྲོ་མ་ནི་བདུན་དུ་བཤད། །ཅེས་གསུངས་སོ། །དེ་ཡང་སྐུ་འཁོར་གྱི་ཕྱོགས་མ་བཞི་ལཱ་མར་བསྡུ། མཚམས་མ་བཞི་གཟུགས་ཅན་མར་བསྡུ། གསུང་འཁོར་གྱི་ཕྱོགས་མ་བཞི་ཡོངས་གྱུར་མར་བསྡུ། མཚམས་བཞི་བྱིས་བྱས་མར་བསྡུ། ཐུགས་འཁོར་གྱི་ཕྱོགས་མ་བཞི་མི་ལྡོག་མར་བསྡུ། མཚམས་མ་བཞི་ཨེ་ཧི་ཀར་བསྡུ། རྣལ་འབྱོར་མ་བཞི་ཙུམ་བི་ཀར་བསྡུ། སྒོ་མཚམས་བརྒྱད་གཙོ་མོར་བསྡུ། དེ་ལྟར་ཕག་མོ་ནི་རིགས་ཐམས་ཅད་ཀྱི་སྡུད་བྱེད་མ་གཙོ་མོ་ཡིན་པས་ཟབ་བོ། །གཉིས་པ་སྒྲུབ་བྱེད་མངོན་རྟོགས་ཀྱི་སྒོ་ནས་ཀྱང་གཞན་ལས་ཟབ་སྟེ། དེ་ཡང་ལམ་འདི་ཉིད་ནི་ལྟོས་པ་ཡབ་ལ་བཞག་ནས། ལྟོས་ཆོས་ཡུམ་དུ་ལེན་པ་བྱ་བ་སྨིན་བྱེད་ཡབ་ལས་ལྟོས་པའི་ཉམས་ལེན་ཁྱད་པར་ཅན་ཏེ། གསང་མཐའ་ལ་ཡང་ལོ་ནག་དྲིལ་གསུམ་གྱི་ཉམས་ལེན་ལ། མཉམ་པར་བཞག་པའི་རྣལ་འབྱོར་དང་། མ་བཞག་པའི་རྣལ་འབྱོར་རོ། །མཉམ་བཞག་ལ་ཡང་བསྐྱེད་པའི་རིམ་པ་དང་། རྫོགས་པའི་རིམ་པའོ། །བསྐྱེད་པའི་རིམ་པ་ལ་ཡང་། རྒྱུ་ཚོགས་གཉིས་བསགས་པ་དང་། འབྲས་བུ་ལྷ་བསྐྱེད་པ་གཉིས་ཏེ། དེ་དག་གིས་ལམ་རྣམས་ལས་ཆུང་ལ་ཟབ་ཁྱད་དང་ལྡན་ཞིང་ལམ་ཐམས་ཅད་ཚང་སྟེ། དེ་ལ་ཚོགས་གཉིས་བསགས་པའི་བསོད་ནམས་ཀྱི་ཚོགས་ནི། འདིར་བླ་མ་སྤྱི་བོར་བསྒོམ་ཞིང་གསོལ་བ་འདེབས་པ་ལ་ཚང་ཞིང་ཟབ་བོ། །ཡེ་ཤེས་ཀྱི་ཚོགས་ནི་བླ་མ་འོད་དུ་ཞུ་ནས་རང་ལ་ཐིམ་པས་ལུས་སེམས་ཐམས་ཅད་བདེ་ཆེན་གྱི་ཡེ་ཤེས་སུ་བྱིན་གྱིས་བརླབས་ཅིང་། དེ་འཁོར་འདས་སྣོད་བཅུད་ཐམས་ཅད་ལ་རྒྱས་བཏབ་ནས་བསྒོམ་པ་ལ་ཚང་ཞིང་ཟབ་བོ། །གཉིས་པ་ལ་འབྲས་བུ་ལྷ་བསྐྱེད་པ་ལ། ལོ་ནག་དྲིལ་གསུམ་གྱི་སྐབས་སུ་ནག་པོ་པ་ལ་འབྱུང་བཞི་ལུགས་འབྱུང་ལས་གཞལ་ཡས་ཁང་བསྐྱེད་ལ། མངོན་བྱང་ལྔ་ལས་རྒྱུ་རྡོ་རྗེ་འཆང་ཡབ་ཡུམ་བསྐྱེད་པ་ཡབ་ཡུམ་སྙོམས་འཇུག་གི་བདེ་བ་སྔོན་དུ་འགྲོ་བའི་སྒོ་ནས་ཐིག་ལེ་ལས་དཀྱིལ་འཁོར་རྒྱལ་མཆོག་བསྐྱེད་པ། ལོ་ཧི་པ་ལ་འབྱུང་བཞི་སྒྲ་ཚུལ་དང་བཅས་པ་ལས་ཕྱི་ནང་གཉིས་ཅིག་ཅར་དུ་བསྐྱེད་པ། དྲིལ་བུ་པ་ལ་སྐད་ཅིག་གིས་ཕྱིའི་ཧེ་རུ་ཀ་ཞལ་བྱུང་ལ་ནང་ལ་ལྷ་དྲུག་ཅུ་རྩ་གཉིས་བསྐྱེད་པའི་བསྐྱེད་ཆོག་རྣམས་རྟོགས་རིགས་ཡར་ལྡན་གྱི་ཚུལ་དུ་ཚང་ཞིང་། འདིར་ཟབ་ཁྱད་དང་ལྡན་པས་བསྐྱེད་ཆོག་ཁྱད་པར་འཕགས་པ་ཡིན་ཏེ། ཨོཾ་གསུམ་མ་ཚར་གཅིག་བརྗོད་པ་སྒྲ་ཚུལ་ལས་བསྐྱེད་པ་ལོ་ཧི་པ་དང་མཚུངས། ཉི་ཟླ་ཕྱག་མཚན་ས་བོན་རྣམས་མཚོན་པ་ཡོད་པས་ནག་པོ་དང་། སྐད་ཅིག་གིས་རྡོ་རྗེ་རྣལ་འབྱོར་མར་བསྒོམ་པས་དྲིལ་བུ་པ་དང་མཚུངས་ལ་དེ་རྣམས་རེ་རེས་ཀྱང་སྐྱེ་གནས་བཞི་སྦྱོང་བ་དང་གཙོ་ཆེ་ཆུང་གི་ཁྱད་པར་ཡོད་པའང་ཤེས་པར་བྱའོ། །འདིར་སྐྱེ་གནས་བཞི་ཅིག་ཅར་སྦྱོང་སྟེ། སྙིང་ཁའི་ཆོས་འབྱུང་ཕྱི་མ་གང་དུ་སྐྱེ་བའི་གནས། གཉིས་པ་མའི་མངལ། ཟླ་བ་ཕའི་ཁམས། སཾ་བུ་ཊིར་གསུངས་པ་ལྟར། ཟླ་བ་ལ་དམར་མདངས་ཡོད་པས་རང་ཆས་ཅན་ནམ། བཾ་ཡིག་གིས་མདངས་ཀྱིས་དབུས་དམར་ཉམས་ཡོད་པ་དེས་ནི་མའི་ཁམས་བཾ་ཡིག་གིས་བར་སྲིད་དེས་མངལ་སྐྱེས་སྦྱོང་ཞིང་། ཡང་འཁོར་ལོ་ལྔ་པོ་དེས་སྐྱེ་གནས་ལྷག་མ་སྦྱོང་སྟེ། ཆོས་འབྱུང་གཉིས་ཕ་མ་དང་སྒོང་ལྐོག ཟླ་བ་དམར་ཆ་དང་བཅས་པ་བྱང་སེམས་གཉིས། བཾ་ཡིག་སྔ་མ་ལྟར་ཏེ། སྒོང་སྐྱེས་སྦྱོང་བྱེད། འོད་ཟེར་གྱི་གོང་བུར་གྱུར་པས་དྲོད་གཤེར་སྐྱེས་སྦྱོང་། དེ་ལས་རྗེ་བཙུན་མར་སྐད་ཅིག་གིས་བསྐྱེད་པས་རྫུས་སྐྱེས་སྦྱོང་། ཡང་ན་འོད་ཀྱི་གོང་བུར་གྱུར་པས་སྒོང་སྐྱེས་སྦྱོང་སྟེ། གོང་བུའི་བདག་ཉིད་དུ་ཆོས་མཐུན་པས་སོ་གསུངས། འདིས་ཕྱི་དཀྱིལ་རྒྱས་པའི་མངོན་བྱང་ལྔ་ཡང་བསྡུས་ཏེ། འབྲས་བུ་ཡེ་ཤེས་ལྔ་ཚང་བའི་བསྐྱེད་ཆོག་ཉིད་ལ་མངོན་བྱང་ལྔ་ཡང་ཚང་བ་ཡིན་ལ། ཡེ་ཤེས་ལྔ་ནི་ཟླ་བའི་བརྡས་བསྟན་པའི་མེ་ལོང་ལྟ་བུའི་ཡེ་ཤེས། སྔགས་ཕྲེང་མཉམ་ཉིད་ཡེ་ཤེས། བཾ་སོར་རྟོག་ཡེ་ཤེས། འོད་ཟེར་སྤྲོ་བསྡུ་བྱ་གྲུབ་ཡེ་ཤེས། སྐུར་བཞེངས་པ་ཆོས་དབྱིངས་ཡེ་ཤེས་ཡིན་ནོ། །དངོས་སུ་ཚང་རྩི་བ་རང་ཉིད་རྣལ་འབྱོར་མར་བསྒོམ་པའི་སྙིང་ཁར་ཆོས་འབྱུང་གི་ནང་སྟོང་པ་ནི་ཆོས་དབྱིངས་སྟོང་པ་ཉིད་ལས་བྱང་ཆུབ་པ། ཟླ་བ་དང་དམར་ཆས་ནི་གདན་པད་ཉི་ལས་བྱང་ཆུབ་པ། སྔགས་ཕྲེང་གསུང་ཡིག་འབྲུ་ལས་བྱང་ཆུབ་པ། ཨེ་ཝཾ་གཟུགས་བསྒྲུབ་ཀྱི་ཚེ་བཾ་གྱི་ཡི་གེ་ལ་གྲི་གུག་སོ་ལྟ་བུ་ཡོད་པས་ཐུགས་ཕྱག་མཚན་ལས་བྱང་ཆུབ་པ། ལྷར་བཞེངས་པ་སྐུ་ཡོངས་སུ་རྫོགས་པ་ལས་བྱང་ཆུབ་པ་སྟེ་ལྔ་ཚང་ངོ། །ཇི་སྐད་དུ་ཨ་བྷི་ན་ལས། དེ་ནས་གཞན་ཡང་བཤད་བྱ་བ། །ཕག་མོ་ཡི་ནི་བསྒྲུབ་པ་མཆོག །བསྐྱེད་པའི་རིམ་པའི་སྦྱོར་བ་ཡི། །བདག་ཉིད་བསྒོམ་པ་རྣལ་འབྱོར་བསྒོམ། །ཞེས་གསུངས་པ་དང་། གཞན་ཡང་མཁའ་འགྲོ་རྒྱ་མཚོར། ཕག་མོ་ཕྱི་ཡི་ཡོངས་སུ་འབྱུང་། །བསྐྱེད་པ་གང་གི་བསྐྱེད་པ་ལགས། །རང་བཞིན་དང་ནི་ཇི་ལྟར་ལགས། །བདག་ཉིད་འབྱུང་བའི་རྒྱུ་མཚན་ཅི། །འདིར་ནི་དགོས་པ་ཇི་ལྟར་ལགས། །ཞེས་ཞུས་པའི་ལན་དུ། དབང་པོ་དང་ནི་ཡུལ་ཐམས་ཅད། །ལྟེ་བའི་དཀྱིལ་འཁོར་རབ་ཏུ་ཞུགས། །སྤྱི་བོར་རྡོ་རྗེ་གུར་དུ་ནི། །སྟེང་དུ་ཁ་ར་རླུང་འབབ་བོ། །འདོད་ཆགས་ཉི་མའི་དབུས་སུ་ནི། །སྐད་ཅིག་གི་ནི་སྤྲུལ་རྩེར་འགྱུར། །དེ་ལས་བསྐྱེད་པའི་ཕག་མོ་ནི། །བྷ་ག་ལིདྒ་ཡི་ལས་བྱུང་། །བདེ་བ་ཆེན་པོའི་རང་བཞིན་ལས། །དེ་རྣམས་ལ་ནི་སྔོན་དུ་བསྐྱེད། །རང་བཞིན་བདག་མེད་གཅིག་པུ་སྟེ། །མཁའ་མཉམ་རྣལ་འབྱོར་གཟུགས་ཅན་ནོ། །རྒྱུ་མཚན་འགྲོ་བ་སྒྲོལ་བ་དང་། །སྙིང་རྗེའི་གཟུགས་དང་བཞིན་དུ་འབྱུང་། །འདིར་ནི་དགོས་པ་གཉིས་རིགས་ཏེ། །ཕྱག་རྒྱ་སྦྱོར་བ་རབ་སྦྱོར་བའོ། །ཞེས་གསུངས་པས། དེས་ན་ལོ་ནག་དྲིལ་གསུམ་གྱི་བསྐྱེད་ཆོག་རྣམས་ལས་ཟབ་པའི་བསྐྱེད་ཆོག་བསྟན་པ་ནི། བླ་མ་འོད་དུ་ཞུ་བའི་རྐྱེན་གྱིས་ལུས་སེམས་རྣམས་བདེ་ཆེན་གྱི་ཡེ་ཤེས་སུ་བྱིན་གྱིས་བརླབས་པ་ནི། བདེ་བ་ཆེན་པོའི་རང་བཞིན་ལས། ཞེས་པས་བསྟན་ཏེ། དེ་ནི་སྦྱང་གཞི་འཆི་བ་སྦྱོང་ཞིང་ཆོས་སྐུ་བསྒྲུབ་པའི་སྒྲུབ་ཐབས་ཕོ་ཉ་ལྷན་སྐྱེས་སོ། །བདེ་ཆེན་གྱི་ཡེ་ཤེས་དེའི་ངང་ནས། རྒྱས་པར་ན་རང་གཞན་གཉིས་ཀའི་གཞི་སྦྱོང་ཞིང་བསྒྱུར་བ་དང་། དེ་བཞིན་གཤེགས་པ་རྣམས་དང་རྣལ་འབྱོར་མའི་སྐུར་བྱས་ལ་རང་ལ་བསྡུས་ཏེ་དེ་རྣམས་ལ་བསྐྱེད་པ་དང་། རང་གཞན་གཉིས་ཀའི་གཞི་སྦྱོང་སྒྱུར་བྱས་ནས་བསྐྱེད་པ་དང་། བསྡུས་པ་ནི། རང་གི་གཞི་སྦྱོང་སྒྱུར་བྱས་པ་དང་གསུམ་ལས། ཕྱི་མ་ཕྱག་ལེན་ལ་མཛད་པས། དེའི་ངང་ལས་ཨེ་ལས་ཆོས་འབྱུང་ཡིག་འབྲུ་བཾ་ཡིག་རྣམས་ནི། བྷ་ག་ལིང་ག་ཡི་ལས་བྱུང་། །ཞེས་པས་བསྟན་ཏེ། དེ་ཡང་སྦྱང་གཞི་བར་སྲིད་སྦྱོང་ཞིང་ལོངས་སྐུ་བསྒྲུབ་པའི་སྒྲུབ་ཐབས་ཕོ་ཉ་ཞིང་སྐྱེས་སོ། །ཆོས་འབྱུང་། ཟླ་བའི་དཀྱིལ་འཁོར། ཡིག་འབྲུ། བཾ་ཡིག་རྣམས་ལས་འོད་འཕྲོས་གཞི་སྤྱོད་སྒྱུར་བྱས། ལྷ་སྐུ་ཞལ་ཕྱག་གི་རྣམ་པར་བསྐྱེད་པ་ནི། དེ་རྣམས་ལ་ནི་སྔོན་དུ་བསྐྱེད། །ཅེས་པས་བསྟན་ཏེ། དེའང་སྦྱང་གཞི་སྐྱེ་བ་སྦྱོང་ཞིང་སྤྲུལ་སྐུ་འགྲུབ་བའི་ཕོ་ཉ་སྔགས་སྐྱེས་སོ། །འོ་ན་དེ་ལྟར་བསྐྱེད་པའི་ཕག་མོའི་རང་བཞིན་ཇི་ལྟར་ཡིན་སྙམ་ན། རང་བཞིན་བདག་མེད་གཅིག་པུ་སྟེ། །མཁའ་མཉམ་རྣལ་འབྱོར་གཟུགས་ཅན་ནོ། །ཞེས་པ་དང་། ཨ་བྷི་དྷ་ནར། ཕག་མོའི་གཟུགས་ནི་མཐའ་ཡས་པས། །སྤྲོས་དང་བྲལ་བའི་སྡོམ་པའོ། །ཞེས་གསུངས་པས། རང་བཞིན་ཆོས་ཐམས་ཅད་ཀྱི་སྡུད་བྱེད་དེ་ཁོ་ན་ཉིད་དོ། །དེ་ལྟར་གནས་ལུགས་སྤྲོས་བྲལ་དེ་ཁོ་ན་ཉིད་དེ། ལྷ་སྐུ་ཞལ་ཕྱག་གི་རྣམ་པར་བསྒོམ་པ་ལ་རྒྱུ་མཚན་ཅི་ཡོད་སྙམ་ན། རྒྱུ་མཚན་འགྲོ་བ་སྒྲོལ་བ་དང་། །སྙིང་རྗེའི་གཟུགས་དང་གཞན་དུ་འབྱུང་། །ཞེས་པས་བསྟན་ཏེ། སེམས་ཅན་ཐམས་ཅད་འཁོར་བ་དུཿཁ་ལས་སྒྲོལ་བའི་ཕྱིར་དུ་ལྷ་སྐུ་ཞལ་ཕྱག་གི་རྣམ་པར་བསྒོམ་པའོ། །དེ་ལྟར་བསྒོམ་པ་ལ་དགོས་པ་ཅི་ཡོད་ཅེ་ན། མཆོག་ཐུན་མོང་གི་དངོས་གྲུབ་སྟེ། དེའང་འདིར་ནི་དགོས་པ་གཉིས་རིགས་ཏེ། ཕྱག་རྒྱ་སྦྱོར་བ་རབ་སྦྱོར་བའོ། །ཞེས་པས་བསྟན་ཏོ། །དེས་ན་དེ་ལྟ་བུའི་བསྐྱེད་ཆོག་དེ། །རྟེན་དཀྱིལ་འཁོར་བཞི་དང་འཁོར་ལོ་ལྔ་ལ་གནད་དུ་བསྣུན་པས་ཟབ་སྟེ། དང་པོ་དཀྱིལ་འཁོར་བཞི་ལ་གནད་དུ་བསྣུན་པ་ནི། ལུས་ལ་རྩ་བསམ་གྱིས་མི་ཁྱབ་རྣམས་ཆོས་འབྱུང་། ཡི་གེ་རྣམས། ཡིག་འབྲུ། བདུད་རྩི་རྣམས་ཟླ་བའི་དཀྱིལ་འཁོར། རླུང་རྣམས་དགའ་བ་འཁྱིལ་བར་སྡོམ་ནས་གནད་དུ་བསྣུན། ཆོས་འབྱུང་ཕྱི་མ་ལྟེ་བའི་འཁོར་ལོ། ནང་མ་གསང་གནས་ཀྱི་འཁོར་ལོ། ཟླ་བའི་སྙིང་གའི་འཁོར་ལོ། བཾ་ཡིག་ཡ་ར་ལ་ཝ་བཞི་མཚོན་པས་མགྲིན་པའི་འཁོར་ལོ། ཡིག་འབྲུ་རྣམས་སྤྱི་བོའི་འཁོར་ལོ། །རྩ་འདབ་སོ་གཉིས་མཚོན། དེ་རྣམས་ཀྱང་ཆུང་ཆུང་ཉུང་ཉུང་ཞིག་མ་ཡིན། ལྷ་དྲུག་ཅུ་རྩ་གཉིས་ཀྱི་རྟེན་དང་བརྟེན་པའི་དཀྱིལ་འཁོར་ཡིན་ཏེ། ཆོས་ཀྱི་འབྱུང་གནས་གཞལ་ཡས་ཁང་། ཟླ་བའི་དཀྱིལ་འཁོར་དཔའ་བོ་རྣམས། ཡི་གེ་སོ་གཉིས་བཾ་ཡིག་ཆ་ལྔ་དང་བཅས་པ་རྣལ་འབྱོར་མ་སོ་བདུན་ནོ། །དེས་ན་སྒྲུབ་བྱེད་མངོན་རྟོགས་ཀྱི་སྒོ་ནས་ཟབ་བོ། །གཉིས་པ་དེས་ཚུལ་ཇི་ལྟར་བསྒྲུབ་པའི་ཚུལ་ནི་ལོ་ནག་གི་སྐབས་སུ་རྒྱུ་བདེ་གཤེགས་སྙིང་པོ་དེ་ཉིད། སྟོང་ཉིད་སྙིང་རྗེའི་སྙིང་པོ་ཅན་གྱི་བྱང་ཆུབ་སེམས་སུ་བསྒྱུར། དེ་ལྟ་བུའི་བྱང་ཆུབ་ཀྱི་སེམས་དེ་ལ་སྨིན་བྱེད་ཀྱི་དབང་གི་སྒོ་ནས་དབང་གི་ཡེ་ཤེས་སུ་བྱིན་གྱིས་བརླབ། དེ་ལྟར་བརླབ་པ་དེ་ཉིད་སིནྡྷུ་རའི་དཀྱིལ་འཁོར་དུ་དབང་བཞི་བྱིན་རླབས་ཀྱིས་ཚུལ་དུ་བསྐུར་ནས་དབང་གི་ཡེ་ཤེས་ལ་ངོ་སྤྲོད། སྤྲད་པའི་ཡེ་ཤེས་དེ་ཉིད་རྡོ་རྗེ་འཆང་གིས། ཐ་མལ་སྣོད་དང་བཅུད་དུ་རབ་ཞེན་པའི། །ཀུན་རྫོབ་འཁྲུལ་པའི་ལས་སྣང་མ་ལུས་ཀུན། །རྣམ་གཞག་ལྷའི་སྣང་བར་བསྒྱུར་བྱེད་པའི། །མཁའ་སྤྱོད་བསྐྱེད་རིམ་བསྒོམ་པར་བྱིན་གྱིས་རློབས། །ཞེས་གསུངས་པ་ལྟར་གྱི། འཁོར་འདས་སྣོད་བཅུད་ཀྱི་སྣང་བ་ཕྲ་རགས་ཐམས་ཅད་རང་སེམས་ཀུན་གཞི་སྐད་ཅིག་མར་བསྡུས། དེ་སྤྲོས་བྲལ་སྟོང་པ་ཉིད་དུ་སྦྱངས། དེའི་ངང་ལས་ཆོས་འབྱུང་ཟླ་བ་སོགས། དེ་དག་ལས་ལྷ་སྐུ་ཞལ་ཕྱག་གི་རྣམ་པར་བསྒྱུར་བས་ཟབ་བོ། །དེའང་རྣལ་འབྱོར་བཅུ་གཅིག་གི་སྒོ་ནས་བསྒྲུབ་པའི་ཕྱིར། གཉིས་པ་གཞུང་དང་སྦྱར་ནས་བསྐྱེད་རིམ་འཁོར་བཅས་བཤད་པ་ནི་ཀླད་ཀྱི་དོན། གཞུང་གི་དོན། མཇུག་གི་དོན་དང་གསུམ་ལས། དང་པོ་ཀླད་ཀྱི་དོན་ལ། མཚན་བསྒྱུར་བ། ཞར་བྱུང་ལོ་ཙཱ་བས་ཕྱག་བྱ་བའོ། །དང་པོ་རྒྱ་གར་སྐད་དུ། བཛྲ་ཡོ་གི་ནི་ས་དྷ་ན། དེ་བོད་སྐད་དུ་བསྒྱུར་ན། བཛྲ་རྡོ་རྗེ། ཡོ་གི་ནི་རྣལ་འབྱོར་མ། ས་དྷ་ནི་སྒྲུབ་པའི་ཐབས་ཞེས་བྱའོ། །གཉིས་པ་ནི། དགོས་དོན། བསྡུས་དོན། ཚིག་དོན་རྣམས་ཀྱིས་མཆོད་དོ། །གསུམ་པ་ནི། ཐེག་པ་ཆེན་པོ་ལ་ཕྱག་འཚལ་ལོ། །ཞེས་སོ། །གཉིས་པ་གཞུང་གི་དོན་ལ་རྟེན་གྱི་གདམས་ངག དེས་ཉམས་སུ་བླངས་པའི་ལམ། ལམ་དེ་ཉིད་ཉམས་སུ་བླངས་པ་ལས་བྱུང་བའི་འབྲས་བུའོ། །དང་པོ། གཞུང་ལས། དང་པོ་རེ་ཞིག་རྣལ་འབྱོར་པས། །ཞེས་པས་བསྟན་ལ། རྣལ་འབྱོར་མ་ཀུན་སྤྱོད་དུ་ཡང་། དང་པོ་རེ་ཞིག་རྣལ་འབྱོར་པའི་དབང་ཕྱུག །ཅེས་གསུངས་ཤིང་། ལོ་ཧི་པའི་རྒྱ་གཞུང་དུ་ཡང་། དེ་ལྟར་དུ་གསུངས་པས། དེ་ལ་གཉིས་ཏེ། སློབ་པའི་རྣལ་འབྱོར་པའི་དབང་ཕྱུག་དང་། མི་སློབ་པའི་རྣལ་འབྱོར་པའི་དབང་ཕྱུག་གོ །དེའང་རྒྱུད་སྡེ་འོག་མ་ལ་ལྟོས་ནས། ལོ་ནག་གི་རྣལ་འབྱོར་པ་མི་སློབ་པའི་རྣལ་འབྱོར་གྱི་དབང་ཕྱུག་ཡིན་ཏེ། རྒྱུད་སྡེ་འོག་མ་རྣམས་ཀྱིས་ལམ་གྱི་རྟོགས་རིགས་ཡར་ལྡན་ཡིན་ཞིང་། དེ་དག་ལས་ཁྱད་པར་དུ་འཕགས་སོ། །རྣལ་འབྱོར་མའི་རྣལ་འབྱོར་པ་ལ་ལྟོས་ན། ལོ་ནག་གི་རྣལ་འབྱོར་པ་སློབ་པའི་རྣལ་འབྱོར་གྱི་དབང་ཕྱུག་ཡིན་ཏེ། དེ་དག་གི་ལམ་རིམ་རྟོགས་རིགས་ཡར་ལྡན་ཡིན་ཞིང་། དེ་དག་ལས་རྣོ་བའི་ལམ་ཡིན་པའི་ཕྱིར་རོ། །དེ་ལ་སློབ་པའི་རྣལ་འབྱོར་པ་ནི་སྤྲོས་བཅས་ལ་དགའ་བ། མི་སློབ་པའི་རྣལ་འབྱོར་པ་ནི་སྤྲོས་མེད་ལ་དགའ་བའོ། །རྣལ་འབྱོར་ཞེས་བྱ་བ་ནི། ལོ་ནག་གི་རྟོག་རིགས་ཡར་ལྡན་ཞིང་། འདིའི་རྣལ་འབྱོར་བཅུ་གཅིག་ཉམས་སུ་བླངས་པས་ཏིང་ངེ་འཛིན་རྒྱུད་ལ་སྐྱེས་པའོ། །པ་ཞེས་བྱ་བ་ནི། དཔེར་ན། རྟ་དང་ལྡན་པ་ལ་རྟ་པ་ཞེས་བྱ་བ། དེ་བཞིན་དུ་དེ་ལྟ་བུའི་ཏིང་ངེ་འཛིན་དང་ལྡན་པས་ན་པ་ཞེས་བྱའོ། །དབང་ཕྱུག་ཅེས་བྱ་བ་ནི། སྤྱིར་ལོ་ནག་དྲིལ་གསུམ་གྱི་ལམ་གཞན་ལས་ཁྱད་པར་དུ་འཕགས་ཤིང་། བྱེ་བྲག་ཏུ་རྡོ་རྗེ་རྣལ་འབྱོར་མའི་ལམ་འདི་གཞན་ལས་ཟབ་ཅིང་མཆོག་ཏུ་གྱུར་པ་ཡིན་པས། དེ་ཉམས་སུ་ལེན་པའི་རྣལ་འབྱོར་པ་ཐམས་ཅད་ཀྱི་མཆོག་ཏུ་གྱུར་པ་ཡིན་པས་དབང་ཕྱུག་ཅེས་བྱའོ། །རྟེན་གྱི་གང་ཟག་གི་མཚན་ཉིད་གོང་དུ་བཤད་ཟིན་ཏོ། །ཐོབ་བྱ་མཐར་ཐུག་སངས་རྒྱས་ཀྱི་སྐུ་ཐོབ་པར་བྱེད་པ་ལ། རྟོགས་བྱ་མཐར་ཐུག་དེ་ཁོ་ན་ཉིད་དུ་རྟོགས་དགོས། དེ་ལ་རྫོགས་རིམ་གྱི་ཏིང་ངེ་འཛིན་རྒྱུད་ལ་སྐྱེ་དགོས། དེ་ལ་རྟེན་བསྐྱེད་རིམ་དགོས། བསྐྱེད་པའི་རིམ་པ་བསྒོམ་པ་ལ་ལྷ་སྐུ་ཞལ་ཕྱག་གི་རྣམ་པར་བཞེངས་དགོས། དེ་ལ་བསྐྱེད་རིམ་རྣལ་འབྱོར་བཅུ་གཅིག་ནི་ས་སྐྱ་པ་ཆེན་པོའི་ཞལ་སྔ་ནས། ཉལ་དང་ལྡང་དང་བདུད་རྩི་མྱང་། །ཚད་མེད་བླ་མ་བདག་ལྷར་བསྐྱེད། །འགྲོ་བ་དག་པའི་རྣལ་འབྱོར་དང་། །དཔའ་བོ་དཔའ་མོས་བྱིན་གྱིས་བརླབས། །ངག་བཟླས་ཡིད་བཟླས་གཉིས་གཅིག་ཡིན། །བསམ་གྱིས་མི་ཁྱབ་རྣལ་འབྱོར་དང་། །སྤྱོད་ལམ་གྱི་ནི་རྣལ་འབྱོར་ཏེ། །དེ་ལྟར་རྣལ་འབྱོར་བཅུ་གཅིག་གོ །ཞེས་གསུངས། དེ་ལ་དང་པོ་ཉལ་དང་ཞེས་པ་ནི། ལྷ་སྐུ་ཞལ་ཕྱག་གི་རྣམ་པར་བཞེངས་པའི་སྔོན་དུ་ཉལ་བའི་རྣལ་འབྱོར་དགོས་ཏེ། དེ་དག་གི་གོ་རིམ་ནི་དང་པོ་རེ་ཞིག་ཅེས་པས་བསྟན་ནོ། །རྣལ་འབྱོར་བཅུ་གཅིག་གི་དང་པོ་ཉལ་བའི་རྣལ་འབྱོར་ལ་གཉིས་ཏེ། བསྐྱེད་རིམ་གྱི་ཕྱོགས་ལ་མོས་པ་དང་། རྫོགས་རིམ་གྱི་ཕྱོགས་ལ་མོས་པའོ། །གཉིས་པོ་གང་ལྟར་ནའང་། སྲོད་ཐུན་ལ་བསྒོམ་བཟླས་བྱས་ན་ཐུན་གཞུག་ཏུ་ཉལ་བའི་རྣལ་འབྱོར་བྱ། བསྒོམ་བཟླས་དང་མ་འབྲེལ་ན་ཡང་སྐད་ཅིག་གིས་ཉལ་བའི་རྣལ་འབྱོར་བསྒོམ་པའོ། །དང་པོ་སྒྲུབ་པ་པོ་སྤྲོས་པ་ལ་དགའ་ཞིང་བསྐྱེད་རིམ་ལ་མོས་པ་ཆེ་ན། རང་ཉིད་གནས་ཁང་ཆོས་འབྱུང་ཉིས་བརྩེགས་ཀྱི་ནང་དུ་སེང་གེས་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་ཉི་མའི་སྟེང་དུ་རང་རྗེ་བཙུན་རྡོ་རྗེ་རྣལ་འབྱོར་མའི་སྐུ་རྒྱན་དང་ཕྱག་མཚན་སྤངས་པ་ཤ་རུས་སོགས་གདོས་བཅས་མ་ཡིན་པ་འོད་ཀྱི་རང་བཞིན་དུ་བསྒོམ། གྲོགས་ཡོད་ན་ཡང་དེ་ལྟ་བུར་གསལ་བཏབ། རང་གི་སྤྱི་བོའམ་སྔས་མགོར་སྔས་སྲུང་གི་ཚུལ་དུ། སེང་གེས་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་དང་ཟླ་བའི་དཀྱིལ་འཁོར་ལ་རྩ་བའི་བླ་མ་རྡོ་རྗེ་ཆོས་ཀྱི་རྣམ་པ་ཅན་རྒྱན་ཆ་ལུགས་ཡོངས་སུ་རྫོགས་པ་ཞིག་གསལ་བཏབ། དེ་ལ་གུས་འདུད་དྲག་པོས་ཕྱག་འཚལ་གསོལ་བ་བཏབ་ཅིང་བློ་གཏད། དེས་མཚམས་སྦྱར་ལ་ཞོགས་གཡས་པ་འོག་ཏུ་ཕབ་སྟེ་ཉལ་ལོ། །འདི་ཞུ་བདེ་ལྷན་སྐྱེས་བདེ་བའི་ངང་ལ་ཉལ་བ་ཡང་ཡིན་ནོ། །གཉིད་སད་བྱུང་ན་ཡང་དེ་ལྟར་གསལ་བཏབ་སྟེ་ཉལ་ལོ། །གཉིས་པ་ནི། ས་སྐྱ་པ་ཆེན་པོས། བསམ་མི་ཁྱབ་ཀྱི་རྣལ་འབྱོར་དང་འབྲེལ་ནས་ཉལ་བའམ། སྐད་ཅིག་གིས་སྟོང་པར་བསྒོམས་ནས་ཉལ་བ་གང་རུང་གསུངས་པས་བསམ་མི་ཁྱབ་དང་འབྲེལ་ནས་ཉལ་ན། ཨ་བྷི་དྷ་ནར་སྤྲོ་བ་དང་བསྡུ་བ་བྱས་ནས་ཞེས་གསུངས་པས། རང་གི་ལྟེ་བའི་བཾ་ཡིག་སྔགས་ཕྲེང་ཟླ་བའི་དཀྱིལ་འཁོར་ཡིག་འབྲུ་རྣམས་ལས་འོད་ཟེར་འཕྲོས། ཁམས་གསུམ་སྣོད་བཅུད་ཐམས་ཅད་ལ་ཕོག་པས་གཟུགས་མེད་ཁམས་འོད་ཟེར་སྔོན་པོའི་རྣམ་པས་ལུས་ཀྱི་སྟོད་ཀྱི་ཆ་ལ་ཐིམ། གཟུགས་ཁམས་འོད་ཟེར་དམར་པོའི་རྣམ་པས་བར་གྱི་ཆ་ལ་ཐིམ། འདོད་ཁམས་འོད་ཟེར་དཀར་པོའི་རྣམ་པས་སྨད་ཀྱི་ཆ་ལ་ཐིམ། རྣལ་འབྱོར་མ་རང་ཡང་སྐུ་སྟོད་སྐུ་སྨད་ནས་རིམ་གྱིས་འདུས་ཏེ་ཆོས་འབྱུང་ཕྱི་མ་ལ༞ ཕྱི་མ་ནང་མ་ལ༞ དེ་ཟླ་བ་ལ༞ དེ་སྔགས་ཕྲེང་ལ༞ དེ་བཾ་ཡིག་འབྲུ་བཞི་ལ༞ དེ་ཟླ་ཚེས་ལ༞ དེ་ཐིག་ལེ་ལ༞ དེ་ནཱ་ད་ལ་ཐིམ་མཐར་གཉིད་དུ་འགྲོ་ཁར་ནཱ་ད་ཡང་ཇེ་ཕྲར་སོང་སྟེ་ནམ་མཁའ་ལ་འཇའ་ཡལ་བ་ལྟར་སྤྲོས་བྲལ་དེ་ཁོ་ན་ཉིད་ཀྱི་ངང་ལ་རྣམ་རྟོག་གཞན་གྱིས་བར་མ་ཆོད་པར་བྱས་ནས་ཉལ་ཏེ། འདི་རང་བཞིན་ལྷན་སྐྱེས་སྟོང་པའི་ངང་དུ་ཉལ་བ་ཡང་ཡིན་ནོ། །ཨ་བྷི་དྷ་ནར། ཆོས་རྣམས་ཀུན་གྱི་ཆོས་ཉིད་བསྒོམ། །ཞེས་གསུངས་སོ། །རྣལ་འབྱོར་གཉིས་པ་ལྡང་བའི་རྣལ་འབྱོར་ལ་གཉིས་ཏེ། བསྐྱེད་རིམ་གྱི་ངང་ལ་ཉལ་བའི་ལྡང་ལུགས་དང་། རྫོགས་རིམ་གྱི་ངང་ལ་ཉལ་བའི་ལྡང་ལུགས་སོ། །དེ་དག་ལ་བཞི་སྟེ། རྒྱུ་གང་ལྡང་།རྐྱེན་གང་གིས། ཚུལ་ཇི་ལྟར། ངོ་བོ་གང་ལྡང་བའོ། །དང་པོ་བསྐྱེད་རིམ་གྱི་ངང་ལ་ཉལ་བའི་ལྡང་ལུགས་ཀྱི་རྒྱུ་ནི། མདང་གི་ལྷ་སྐུའི་རྣམ་པ་དེ་ལས་སོ། །རྐྱེན་ནི་སྔས་མགོའི་རྡོ་རྗེ་ཆོས་ཀྱི་ནམ་མཁར་ཌཱ་མ་རུའི་སྒྲ་ཨོཾ་གསུམ་མའི་སྔགས་སུ་གྲགས་པའོ། །ལས་དང་པོ་པས་གཉིད་ཀྱི་ངང་དུ་དེ་དྲན་པ་མི་ཡོང་ནའང་། གཉིད་སད་མ་ཐག་ཏུ་དེས་བསྐུལ་ནས་ལྡང་བ་ཡིན་ནོ་སྙམ་དུ་མོས་པ་བྱས་པས། གོམས་ན་གཉིད་སད་ཁར་དེ་དྲན་པ་འབྱུང་ངོ་གསུང་། ཚུལ་ནི་སྐད་ཅིག་གིས་ཆུ་ལ་ཉ་འཕར་བའི་ཚུལ་གྱིས་བྱའོ། །ངོ་བོ་ཕྱག་མཚན་མེད་པའི་རྣལ་འབྱོར་མའི་སྐུར་ལམ་སྟེ་ལངས་ཏེ། རང་ཉིད་ལྷར་གསལ་བ་དང་། མདུན་གྱི་བླ་མ་དྭངས་པ་གསལ་བའི་ངང་ནས་གནས་ཁང་ལ་བལྟས་པས་དག་གསལ་གཉིས་མེད་ཀྱི་ངོ་བོ་ཆོས་འབྱུང་དམར་པོ་དང་། གྲོགས་སོགས་ནི་རྡོ་རྗེ་རྣལ་འབྱོར་མར་གསལ་བཏབ། མདུན་གྱི་བླ་མ་ལ་མོས་གུས་ཆེད་དུ་བྱས་པས་འོད་དུ་ཞུ་རང་ལ་ཐིམ་པས་རང་ཉིད་སྔར་བས་ཀྱང་གསལ་བར་བསམ། དེ་ཡང་ཨ་བྷི་དྷ་ནར། རང་གི་ལྷག་པའི་ལྷར་སྦྱོར་བའི། །ཞེས་གསུངས། སེམས་ཅན་ཐམས་ཅད་ཀྱང་རྣལ་འབྱོར་མའི་སྐུར་བསྒོམ་ནུས་ན་ཁྱད་པར་འཕགས་ཏེ། སེམས་ཅན་ཀུན་ལ་རབ་བརྟགས་བྱ། །ཞེས་གསུངས། གཉིས་པ་རྫོགས་རིམ་གྱི་ངང་ལ་ཉལ་བའི་ལྡང་ལུགས་ཀྱི་རྒྱུ་ནི། མདང་གི་ཆོས་ཉིད་བསམ་གྱིས་མི་ཁྱབ་དེ་ལས་སོ། །རྐྱེན་ནི་མཁའ་སྤྱོད་ཀྱི་དཔའ་བོ་དཔའ་མོ་རྣམས་ཀྱིས་ནམ་མཁར་ཌཱ་མ་རུའི་སྒྲ་ཨོཾ་གསུམ་མའི་སྔགས་སུ་འཁྲོལ་ཏེ་བྱུང་བའོ། །ཚུལ་ནི་ཆུ་ལས་ཉ་འཕར་གྱི་ཚུལ་བྱ་བའམ། ཡང་ན་བསམ་མི་ཁྱབ་དེ་ལས་ནཱ་དར་ལྡང་། དེ་ནས་ཐིག་ལེ་ནས་རྣལ་འབྱོར་མའི་སྐུར་བསྒོམ་པའི་བར་གྱིས་ལྡང་ངོ་། །ངོ་བོ་ཕྱག་མཚན་མེད་པའི་རྣལ་འབྱོར་མའི་སྐུར་ལངས་ཏེ། སེམས་ཅན་ཐམས་ཅད་རྣལ་འབྱོར་མའི་སྐུར་བསྒོམ་པ་སྔར་བཞིན་ནོ། །ལྡང་བའི་དུས་ཚོད་ནི་ནམ་གྱི་བཞི་ཆའང་བརྒྱད་ཆ་ནས་ལྡང་བར་འདོད་གསུང་། དེ་དག་གི་སྦྱང་གཞི་སྦྱོང་བྱེད་ངོ་སྤྲོད་ན། སྣོད་ཀྱི་འཇིག་རྟེན་འཇིག་པ། ཞིག་ནས་སྟོང་པ། བཅུད་ཀྱི་སེམས་ཅན་འཆི་བ་ལ་ཕྲ་རགས་གཉིས་ཏེ། རགས་པའི་འཆི་རིམ། ས་ཆུ་ལ་ཐིམ། ཆུ་མེ་ལ༞ མེ་རླུང་ལ༞ རླུང་རྣམ་པར་ཤེས་པ་ལ་ཐིམ་པ་ན་རགས་པའི་འཆི་རིམ་མོ། །རྣམ་པར་ཤེས་པ་སྣང་བ་ལ་ཐིམ། སྣང་བ་མཆེད་པ་ལ་ཐིམ། མཆེད་པ་ཐོབ་པ་ལ་ཐིམ། ཐོབ་པ་འོད་གསལ་ལ་ཐིམ་པ་ནི་ཕྲ་བའི་འཆི་རིམ་སྟེ། སྣོད་ཀྱི་འཇིག་རྟེན་ཞིག་པ་དེ་འཇིག་འགྱུར། སྔར་བཅུད་ཀྱི་སེམས་ཅན་ཤི་བ། ད་འཇིག་འགྱུར་གྱི་བར་རྟོག་པའི་སྣང་བ་དང་བཅས་པ་ཐམས་ཅད་དང་རང་གཞན་ཐམས་ཅད་དགེ་སྦྱོར་གྱིས་རྩིས་མ་ཟིན་པའི་ཐ་མལ་གྱི་ཉལ་ལྡང་རྣམས་ཀྱང་ཡིན་གསུངས། སྦྱོང་བྱེད་ནི་དེ་ཐམས་ཅད་འདིར་བསྒོམ་པའི་ཀུན་གཞི་རང་སེམས་སྐད་ཅིག་མ་གཅིག་ཏུ་གྱུར། དེ་སྤྲོས་བྲལ་དེ་ཁོ་ན་ཉིད་བསམ་གྱིས་མི་ཁྱབ་ཀྱི་ངང་དུ་བཤིག་ནས་བསྒོམ་ལ། དེ་ལྟ་བུའི་ཏིང་ངེ་འཛིན་ནི། དེ་ཡང་ཕོ་ཉ་གསུམ་བསྲེས་ཀྱི་ཚུལ་དུ་ཉམས་སུ་ལེན་ཏེ། རང་གི་དམིགས་པའི་སྒོ་ནས་བསྒོམ་པ་དེ་ཕོ་ཉ་སྔགས་སྐྱེས། དེའང་ཡུལ་ཉི་ཤུ་རྩ་བཞིའི་ཞིང་སྐྱེས་སྤྲུལ་སྐུའི་ཏིང་ངེ་འཛིན་ལས་གཞན་མ་ཡིན་ཏེ། ཞིང་སྐྱེས་དེའང་འོག་མིན་གྱི་ཕོ་ཉ་ལྷན་སྐྱེས་ཀྱི་ཏིང་ངེ་འཛིན་ལས་གཞན་མ་ཡིན་ལ། དེའང་ཆོས་ཀྱི་སྐུ་ལས་གཞན་མ་ཡིན་ནོ་སྙམ་དུ་བསྒོམ་མོ། །འཆི་བ་ཆོས་སྐུར་ངོ་སྤྲོད་པའོ། །ཤི་ནས་ཆོས་སྐུར་ངོ་འཕྲོད་ན་མ་རིག་པས་རྒྱུ་བྱས། བག་ཆགས་ཀྱིས་རྐྱེན་བྱས་ཏེ། འོད་གསལ་ལས་ཐོབ་པར་ལངས། ཐོབ་པ་མཆེད་པར་ལངས་པ་སོགས་རིམ་གྱིས་ལངས་ཏེ་སྒོ་དགུ་གང་རུང་ནས་ཐོན་ཏེ་བར་དོ་འབྱུང་བ་དེ་སྦྱོང་བྱེད། དེ་ནས་གཉིད་དུ་སོང་བའི་གནས་སྐབས་སུ་ཉིན་བར་གྱི་བག་ཆགས་རྨི་ལམ་སྣ་ཚོགས་འབྱུང་བ་རྣམས་རྨི་ལམ་དུ་རང་ངོ་ཤེས་པར་བྱས་ལ། ལོངས་སྤྱོད་རྫོགས་སྐུར་ངོ་སྤྲོད། ཕོ་ཉ་གསུམ་བསྲེས་སྔར་བཞིན། ཡང་སྔར་སྐྱེས་པ་དང་སྐྱེ་འགྱུར་གྱི་བར་རྟོག་པའི་སྣང་བ་དང་བཅས་པ་ཐམས་ཅད་ལྡང་བའི་རྣལ་འབྱོར་གྱི་སེམས་སྐད་ཅིག་མར་བསྡུ། དེ་རྣལ་འབྱོར་མའི་སྐུར་ལྡང་། དེ་སྤྲུལ་སྐུར་ངོ་སྤྲད། དེ་ལ་ཕོ་ཉ་གསུམ་བསྲེ་ཚུལ་སྔར་ལྟར་ཉམས་སུ་བླངས་ཏེ། སྦྱང་གཞི་སྐྱེ་འཆི་བར་དོ་གསུམ་མོ། །སྦྱོང་བྱེད་ཉལ་བ་དང་། གཉིད་དུ་སོང་བ་དང་། ལྡང་བའི་རྣལ་འབྱོར་གསུམ་གྱི་སྦྱང་འབྲས་སྐུ་གསུམ་ངོ་སྤྲོད་པ་ཡིན་ཏེ། འཆི་བ་ཞེས་བྱ་ཆོས་སྐུ་སྟེ། །བར་སྲིད་ལོངས་སྤྱོད་རྫོགས་པ་དང་། །འགྲོ་བ་དྲུག་སོགས་སྤྲུལ་པ་སྟེ། །ཞེས་གསུངས། འདི་དག་ལ་གོམས་ནས་རྨི་ལམ་སྦྱོང་བསྒྱུར་སྤེལ་བའི་གནད་ཀྱང་ཁ་བསྐང་ན་ལེགས་སམ་སྙམ་མོ། །འོ་ན་སྦྱང་གཞི་སྐྱེ་འཆི་བར་དོ་གསུམ་འོག་ལྷ་བསྐྱེད་པའི་སྐབས་སུའང་འབྱུང་བས་ལན་མང་པོ་ཟློས་པའི་སྐྱོན་མེད་དམ་སྙམ་ན་མེད་དེ་སྦྱང་གཞི་གཙོ་ཆེ་བ་རྣམས་སྦྱོང་བྱེད་དུ་མས་སྦྱོང་དགོས་པའི་ཕྱིར། རང་བཞིན་གྱི་དུས་གསུམ་གྱི་སྐྱེ་འཆི་ལ་ཐུག་པ་ཡང་མེད་པའི་ཕྱིར་རོ་གསུངས། དེ་ལྟར་ལྡང་བའི་རྣལ་འབྱོར་གྱིས་ལངས་ནས་ཅི་བྱེད་ན་བསམ་གཏན་བསྒོམ་པ་ལ་འཇུག་པས་སོ། །འདིར་བདུད་རྩི་འོག་ནས་འབྱུང་བ་ལྟར་མྱང་བསྲུང་བའི་མཆོག་ཀྱང་ཡིན་གསུང་། དེ་ནས་གོ་ཆ་གསལ་འདེབས་པ་དང་ཚམ་རྔམ་སྔགས་ཀྱིས་བསྲུང་བ་བྱ་བ་དང་། དགའ་བ་གསུམ་གསལ་འདེབས་བསྔོ་བ་སྨོན་ལམ་རྣམས་བྱ་སྟེ་དེ་རྣམས་སྲོད་ཐུན་གྱི་མཇུག་བསྡུ་ཡིན་གསུང་། བསྙེན་མཚམས་ལྟ་བུའི་གང་ལྟར་སྐབས་འདིར་སྔ་ཐུན་གྱི་ཐུགས་དམ་འཆག་མེད་གཞན་དགོས་པ་ཡོད་ནའང་བྱས་ལ་ཐུན་མཚམས་ཀྱི་བྱ་བ་ཅི་དགོས་པ་གྲུབ་བོ། །བསམ་གཏན་གྱི་གྲོགས་སུ་འགྲོ་ཞིང་ཁྲུས་བྱེད་པར་སྤྲོ་ན་དབང་ལྷ་སྤྱན་དྲངས་མཆོད་ཅིང་གསོལ་བཏབ་ལ། ཆུ་གཙང་མའམ། འདིར་རྣལ་འབྱོར་བླ་མེད་ཡིན་པས་དྲི་ཆུ་འབྲུ་གསུམ་གྱི་བྱིན་གྱིས་རླབས་པའམ། བུམ་ཆུས་དབང་གིས་སྐབས་ལྟར་གཙོ་བོའི་ཐུགས་ཁ་ནས་སྒོ་མཚམས་མ་བརྒྱད་བྱོན་ཏེ་བུམ་པའི་ཆུས་སྤྱི་བོ་ནས་དབང་བསྐུར་སྙིང་པོའི་རྣལ་འབྱོར་མ་བཞིས་རྡོ་རྗེའི་གླུ་ལེན། ཁཎྜ་ཀཱ་པཱ་ལི་ལ་སོགས་པའི་དཔའ་བོ་རྣམས་ཀྱིས་བཀྲ་ཤིས་བརྗོད། རབ་ཏུ་གཏུམ་མོ་ལ་སོགས་པའི་དཔའ་མོ་རྣམས་ཀྱིས་མཆོད་པ་བྱས། སྒོ་མཚམས་བརྒྱད་ཀྱིས་བགེགས་བསྐྲད་པར་བསམ་དངོས་སུ་ཁྲུས་བྱ་ཞིང་། ཡི་གེ་བརྒྱ་པ་འདོན་དབང་བཞི་ཆུ་རྒྱུན་གཅིག་ལ་ཐོབ་པར་བསམ། སྒྲུབ་པའི་ཆོ་ག་བསྲེ་བ་དང་རིགས་བདག་བསམ་པ་ནི་མི་དགོས་སོ། །གནས་སྐབས་གཞན་དུ་ཡང་། གདོང་བཀྲུ་བ་དང་། སྐྲ་བཀྲུ་བ་སོགས་ལ་ཡང་ཁྲུས་ཀྱི་རྣལ་འབྱོར་འདིའང་ཁྱད་པར་མེད་དོ། །མི་སྤྲོ་ཞིང་བསམ་གཏན་གྱི་གྲོགས་སུ་མི་འགྲོ་ན་མ་བྱས་ཀྱང་ཉེས་པ་མེད་དོ། །དེ་ནས་བསམ་གཏན་བསྒོམ་པ་ལ་གནས་ལ་སོགས་པ་ནི་བཤད་ཟིན་ཏོ། །གསུམ་པ་བདུད་རྩི་མྱང་བ་ནི་ཐོ་རངས་ནི་ལྡང་བའི་རྗེས་ཐོགས་དེ་མ་ཐག་ནས་མྱང་ལ་ཐུན་ཕྱི་མ་གསུམ་ལ་ཐུན་ལ་འཇུག་པའི་གོང་འདིར་རམ། འོག་རྡོར་སེམས་ཀྱི་བསྒོམ་བཟླས་ཚར་ནས་མྱང་བ་ཡང་འདུག་པས་གང་ལྟར་ཡང་བདུད་རྩི་རིལ་བུ་ཡོད་ན་གསུམ་མམ་གཉིས་སམ་གཅིག་འབྲུ་གསུམ་གྱིས་མྱང་། མེད་ན་བུར་ཆང་ངམ། ནས་ཆང་བྱིན་རླབས་རྒྱས་པར་བྱེད་ན། ལོ་དྲིལ་གྱི་སྐབས་ལྟར་བྱ། འབྲིང་རྡོ་རྗེ་འཆང་གི་གཏོར་ཆོག་བཞིན། བསྡུ་ན་འབྲུ་གསུམ་གྱིས་མྱངས་བྱིན་གྱིས་བརླབས་ལ། དག་བྱ་ལུས་ངག་ཡིད་གསུམ། དག་བྱེད་རྫས་སྔགས་དང་ཏིང་ངེ་འཛིན་གསུམ་གྱི་ལམ་བརྟེན་ནས། དགའ་བ་གསུམ་ལྡན་དུ་ལྡང་སྟེ། ལྷ་སྐུ་ཞལ་ཕྱག་གི་རྣམ་པར་ལྡང་བ་ནི་སྐུའི་དགའ་བའམ་དག་པ་མགྲིན་པ་འོད་དཔག་མེད་ཀྱི་གནས་སུ་བདུད་རྩི་མྱང་བ་གསུང་གི་དགའ་བའམ་དག་པ། དེའང་བདུད་རྩི་མྱང་ལུགས་ནི་སྙིང་ཁའི་བཾ་ཡིག་མཆོད་པའི་བསམ་པས་འབྲུ་གསུམ་གྱིས་མྱངས་ཏེ་མགྲིན་པ་ན་ཡ་ར་ལ་ཝའི་རྩ་བཞི་ཡོད་པས། དེར་དྭངས་མ་དཔག་ཏུ་མེད་པ་འཕེལ་བས། ལུས་ཐམས་ཅད་ལ་ཁྱབ། ཁྱད་པར་སྙིང་ཁའི་བཾ་ཡིག་དམར་པོ་ཡེ་ཤེས་ལྔའི་རང་བཞིན་ཅན་ལ་བདུད་རྩི་ཕུལ་བས་ལུས་སེམས་བདེ་ཆེན་གྱི་ཡེ་ཤེས་སུ་བྱིན་གྱིས་བརླབས། བཾ་ཡིག་ཉི་མ་བྱེ་བའི་གཟི་བརྗིད་དང་ལྡན་བསམ་པ་ནི་ཐུགས་ཀྱི་དགའ་བའམ་དག་པ་ཡིན་ནོ། །བདུད་རྩི་སྦྱོང་མྱང་བའི་སྦྱང་གཞི། འདོད་སྲེད་ཀྱིས་ཀུན་ནས་བསླངས་ཏེ་དུས་གསུམ་གྱི་དཀོར་ཟས་ལྷའི་བདུད་རྩི་དུད་འགྲོ་རྣམས་ཀྱི་ཁ་ཟས་སོགས་མདོར་ན་བཟའ་བཏུང་གི་སྣང་བ་ཇི་སྙེད་པ་རྣམས་ཡིན་ནོ། །སྦྱོང་བྱེད་འདིར་བདུད་རྩི་མྱང་བའི་རྣལ་འབྱོར་དུ་བསྒྱུར་ནས་དག་པའི་སྣང་བས་རྒྱས་འདེབས་པ་ཡིན་ནོ། །སྦྱངས་འབྲས་རིག་པ་འཛིན་པའམ་འོད་དཔག་མེད་ཀྱི་གོ་འཕང་ཐོབ་བྱེད་དོ། །དེ་ལྟ་བུའི་ཉལ་བ་དང་ལྡང་བ་དང་བདུད་རྩི་མྱང་བ་རྣམས་འོག་གི་བསམ་མི་ཁྱབ་པའི་གཞུང་གིས་བསྟན་ནོ། །བཞི་པ་ཚད་མེད་པ་བཞི་བསྒོམ་པ་ནི། གཞུང་ལས་སེམས་ཅན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་ལས་བསྒྲལ་ནས་རྫོགས་པའི་བྱང་ཆུབ་ཀྱི་བདེ་བ་ལ་དགོད་པར་བྱའོ། །ཞེས་ཚད་མེད་པའི་རྣལ་འབྱོར་སྔོན་དུ་འགྲོ་བས་བྱའོ། །ཞེས་གསུངས། དེ་ལ་ཚད་མེད་བཞི་བསྒོམ་པའི་སྔོན་དུ་སྐྱབས་འགྲོ་བྱ་བ། དེ་ནས་ཚད་མེད་བཞི་བསྒོམ་པ་དངོས། རྒྱས་པར་ན་རྡོ་རྗེ་སེམས་དཔའི་བསྒོམ་བཟླས་བྱ་བའོ། །དེ་དག་གི་རྒྱུ་མཚན་ལམ་ལོག་པ་ལས་ཁྱད་པར་དུ་བྱ་བ་སྐྱབས་འགྲོའི་འཁྲིད། དམན་པ་ལས་ཁྱད་པར་དུ་བྱ་བ་སེམས་བསྐྱེད་ཀྱི་འཁྲིད། འགལ་རྐྱེན་སྡིག་པ་སྦྱང་བ་ཡི་གེ་བརྒྱ་པའི་འཁྲིད་དོ། །དེ་གསུམ་གྱིས་སྒྲུབ་པ་པོའི་རྒྱུད་ཀྱི་སྡོམ་པ་གསུམ་གྱི་བསླབ་པ་ཡར་ལྡན་དུ་བྱ་བ་སྟེ། སོ་ཐར་གྱི་སྡོམ་པ་ཡར་ལྡན་དུ་བྱ་བའི་ཕྱིར་སྐྱབས་འགྲོ། བྱང་སེམས་ཀྱི་སྡོམ་པ་ཡར་ལྡན་དུ་བྱ་བའི་ཕྱིར་སེམས་བསྐྱེད་སྔགས་སྡོམ་ཡར་ལྡན་དུ་བྱ་བའི་ཕྱིར། རྡོ་རྗེ་སེམས་དཔའི་བསྒོམ་བཟླས་སོ། །མདོར་ན་དངོས་གཞི་བསྐྱེད་རྫོགས་ཀྱི་ཉམས་ལེན་བྱེད་པ་ལ་སྔོན་འགྲོ་སྡོམ་གསུམ་གྱི་བསླབ་པ་ཤིན་ཏུ་དག་པ་གཅིག་དགོས་པས། དེ་ཡང་ཉེས་ལྟུང་ཆེན་པོ་བྱུང་ན་སླར་ཡང་དབང་བསྐུར་བ་བླང་དགོས་ཤིང་། ཐུན་མཚམས་ཀྱི་ཉེས་ལྟུང་ཕྲ་མོ་རྣམས་སྔོན་འགྲོ་འདི་གསུམ་བྱས་པས་དག་པར་འགྱུར་རོ། །དེ་སྐད་དུ་སློབ་དཔོན་འཇམ་དཔལ་གྲགས་པས། སྡོམ་གསུམ་ཆོ་གར་མི་ལྡན་པར། །སྔགས་པའི་བདག་ཉིད་མི་འགྱུར་ཏེ། །ཅེས་དང་། དང་པོར་སོ་སོ་ཐར་པ་ཡི། །སྡོམ་པ་ལེགས་པར་མ་བཟུང་བར། །གསང་བ་ཚོགས་ཚུལ་གནས་བྱེད་པ། །ཐ་བ་ལས་འབྲས་བསྐྱེད་བཞིན་ནོ། །རྩ་བ་རྙེད་པར་མི་འགྱུར་བས། །དང་པོར་སྐྱབས་འགྲོ་ནས་བརྩམས་ཏེ། །སྡོམ་གསུམ་ཆོ་ག་རབ་ཏུ་བརྟག །ཅེས་གསུངས། དེ་ལྟར་སྡོམ་གསུམ་དག་པར་བྱས་པས་བསྐྱེད་རྫོགས་ཀྱི་ཏིང་ངེ་འཛིན་སྐྱེ་བ་སོགས་དགོས་པ་དཔག་ཏུ་མེད་པ་ཡོད་དེ། སྡོམ་གསུམ་ཆོ་གར་རབ་ཏུ་བརྟག །དེ་ལྟར་སྔགས་པ་ཚུལ་ལྡན་པས། །དངོས་གྲུབ་ལ་ནི་དོགས་མེད་དེ། །བསྟན་པ་སངས་རྒྱས་སོགས་བསྟོད་ཅིང་། །ལྷ་སོགས་འཇིག་རྟེན་ཀུན་གྱིས་བསྐུར། །ཞེས་སོ། །དང་པོ་སྐྱབས་འགྲོ་ནི། རྣམ་གཞག་རྒྱས་པར་ན། རྒྱུ་ཡུལ་ཚུལ་དང་ཕན་ཡོན་དང་། །བསླབ་བྱ་སྒྲ་དོན་དབྱེ་བའོ། །ཞེས་པའི་དོན་ཤེས་དགོས་ལ། འདིར་མདོར་བསྡུས་ཏེ་བཤད་ན། གང་ལ་སྐྱབས་སུ་འགྲོ་བའི་ཡུལ། སྐྱབས་སུ་འགྲོ་མཁན་གྱི་གང་ཟག སྐྱབས་སུ་འགྲོ་བའི་ཚུལ་གསུམ་ལས། དང་པོ་སྐྱབས་ཡུལ་གསལ་གདབ་པ་ནི། རང་གང་དུ་གནས་པའི་ས་ཕྱོགས་འདི་ཉིད་ཐ་མལ་གྱི་སྣང་བ་ཐམས་ཅད་དབྱིངས་སུ་ཐིམ་པའི་ངང་ལས་ཞིང་ཡོངས་སུ་དག་པ་བཻ་ཌཱུརྻའི་ས་གཞི་ལག་མཐིལ་ལྟར་མཉམ་པ་ལ་གསེར་གྱི་མིག་མངས་རིས་སུ་བྲིས་པ། མནན་ན་ནེམ་བྱེད་པ། བཏེགས་ན་ཕར་བྱེད་པ། རེག་ན་ཕུན་སུམ་ཚོགས་པའི་བདེ་བ་སྐྱེད་པ། དེའི་དབུས་སུ་རང་གི་སྨིན་མཚམས་ཀྱི་ཐད་ཙམ་དུ་སླེབས་པའི་མདུན་གྱི་ནམ་མཁར་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲིའི་དབུས་སུ་རྩ་བའི་བླ་མ་འཁོར་ལོ་བདེ་མཆོག་གི་རྣམ་པ་ཅན་ལ་ཐུགས་གསུང་སྐུའི་ལྷ། སྒོ་མཚམས་མ་བརྒྱད་ཀྱིས་བསྐོར་བ། གཙོ་བོའི་རྒྱབ་ཁཎྜ་རོ་ཧིའི་མདུན་དུ་ཆོས་པོ་ཏི་བྲག་རི་བརྩིགས་པ་ལྟ་བུ་གསལ་བཏབ། དེ་ཡང་གཙོ་བོ་ནི་བླ་མ་དང་སངས་རྒྱས་དཀོན་མཆོག་གི་རང་བཞིན་ཆོས་པོ་ཏི་ནི་ཆོས་དཀོན་མཆོག འཁོར་རྣམས་དགེ་འདུན་དཀོན་མཆོག་གི་རང་བཞིན་དུ་བསམ་ལ་སྐྱབས་འགྲོ་བྱེད་པའི་ཚེ། དཔལ་ལྡན་བླ་མ་དམ་པ་རྣམས་ལ་ཞེས་པའི་ཚེ་གཙོ་བོ་ལ་དམིགས་པ་གཏད། རྫོགས་པའི་སངས་རྒྱས་ཞེས་པའི་ཚེའང་གཙོ་བོ་ལ་དམིགས། དམ་པའི་ཆོས་རྣམས་ལ་ཞེས་བའི་ཚེ་ཆོས་པོ་ཏི་ལ་དམིགས། འཕགས་པའི་དགེ་འདུན་ཞེས་བའི་ཚེ་འཁོར་གྱི་ལྷ་ཚོགས་ལ་དམིགས་པ་གཏད། སྐྱབས་འགྲོ་བསྡུ་བའི་ཚེ་བླ་མ་དང་དཀོན་མཆོག་རིན་པོ་ཆེ་སོགས་ཀྱིས་གསོལ་བ་བཏབ་པས་སྐྱབས་ཡུལ་རྣམས་ལས་འོད་ཟེར་འཕྲོས་རིགས་དྲུག་གི་སེམས་ཅན་ཐམས་ཅད་ལ་ཕོག་ནས་མི་དམིགས་པར་བཞག་པ་གང་བདེ་བྱ་ཞེས་པའི་བར་འོག་ནས་འབྱུང་བ་ལྟར་བསམ། དེ་ནས་གཙོ་བོ་བླ་མ་འོད་སྔོན་པོར་ཞུ། རང་གི་སྙིང་ཁར་ཐིམ་ཐུགས་ཀྱི་བྱིན་རླབས་ཞུགས་པར་བསམ། ཆོས་པོ་ཏི་འོད་དམར་པོར་ཞུ། མགྲིན་པར་ཐིམ། གསུང་གི་བྱིན་རླབས་ཞུགས་པར་བསམ། འཁོར་གྱི་ལྷ་རྣམས་འོད་དཀར་པོར་ཞུ། དཔྲལ་བར་ཐིམ། སྐུའི་བྱིན་རླབས་ཞུགས་པར་བསམ་དེ་དག་ནི་དངོས་གྲུབ་བླང་བ་ཞེས་བྱའོ། །དེ་རྣམས་སྐྱབས་འགྲོའི་དམིགས་པ་ལུགས་གཅིག་གོ །ཡང་ན་སྨིན་མཚམས་ཀྱི་ཐད་ཀར་སེང་ཁྲི་པད་ཉི་འཇིགས་བྱེད་དུས་མཚན་དང་བཅས་པའི་སྟེང་ན་སྐྱབས་གནས་ཐམས་ཅད་འདུས་པའི་ངོ་བོ་རྗེ་བཙུན་རྡོ་རྗེ་རྣལ་འབྱོར་མའི་རྣམ་པ་རྒྱན་ཆ་ལུགས་ཡོངས་སུ་རྫོགས་པ། དེའི་སྤྱི་བོར་པད་ཟླའི་སྟེང་ན་རྣམ་སྣང་ཧེ་རུ་ཀ་སྐུ་མདོག་དཀར་པོ་གཡས་བརྐྱང་གཡོན་བསྐུམ་ཕྱག་གཡས་པས་འཁོར་ལོ་རྩིབས་བརྒྱད་པ་དང་གཡོན་པས་འཁོར་ལོས་ཡུ་བ་བྱས་བའི་དྲིལ་བུ་བསྣོལ་ནས་འཛིན་པ། རུས་པའི་རྒྱན་དྲུག་གིས་བརྒྱན་པ་གསལ་བཏབ་ལ་དཔལ་ལྡན་བླ་མ་ཞེས་པའི་ཚེ་རྣམ་སྣང་ལ་དམིགས་པ་གཏད། དེ་བཞིན་དུ། རྫོགས་པའི་སངས་རྒྱས་ཞེས་པའི་ཚེ་བཾ་ཡིག་འཁོར་ལོ་ལྔ་བརྩེགས་ལ། དམ་པའི་ཆོས་རྣམས་ལ་ཞེས་པའི་ཚེ་སྔགས་ཕྲེང་དང་གསུང་ལ། འཕགས་པའི་དགེ་འདུན་པའི་ཚེ་སྐུ་ལ་དམིགས་པ་གཏད། བསྡུ་བའི་ཚེ་སྐུ་ལས་འོད་ཟེར་འཕྲོས་རིགས་དྲུག་གི་སེམས་ཅན་ཐམས་ཅད་ལ་ཕོག་པས་དེ་རྣམས་ཀྱི་ལུས་ངག་ཡིད་གསུམ་གྱི་སྒྲིབ་པ་ཐམས་ཅད་སྦྱངས། ལུས་འོད་ཀྱི་གོང་བུ་རེ་རེར་གྱུར། དེ་ཡང་མཁའ་སྤྱོད་མའི་སྐུར་གྱུར་ཏེ་མཁའ་སྤྱོད་ལ་བྱ་ཁྱུ་འཕུར་བ་ལྟར་སོང་བར་བསམ་པའམ། མི་དམིགས་པར་བཞག་པ་གང་བདེ་བྱ་སེམས་ཅན་རྣམས་ལ་དཀོན་མཆོག་གི་བྱིན་རླབས་བསྟིམ་པ་འདི་གོང་འོག་གཉིས་ཆར་དུ་ཤེས་པར་བྱའོ། །དེ་ནས་རྡོ་རྗེ་རྣལ་འབྱོར་མ་དེ་འོད་དུ་ཞུ་ནས་རང་ལ་ཐིམ་པས་དཀོན་མཆོག་གི་བྱིན་རླབས་རང་ལ་ཞུགས་པར་བསམ། ཡང་སྐྱབས་ཡུལ་ལུགས་གཅིག་ལ། མདུན་གྱི་ནམ་མཁར་སེང་གེས་བཏེགས་པའི་རིན་པོ་ཆེའི་ཁྲི་སྣ་ཚོགས། པདྨ་དང་ཟླ་བའི་གདན་ལ་རྩ་བའི་བླ་མ་རྗེ་བཙུན་རྡོ་རྗེ་ཆོས་ཀྱི་རྣམ་པ་ཅན་དུ་བཞུགས་པ་ལ་སྐྱབས་གནས་ཀུན་ཚང་བ་ཡིན་ཏེ། བླ་མ་ཐམས་ཅད་ཐུགས་ཡིད་གཅིག་པ་བླ་མ་ཀུན་འདུས་ཀྱི་ངོ་བོ་ཡིན་པས་སོ། །དེ་ཉིད་ཀྱི་ཕུང་པོ་རྒྱལ་བ་རིགས་ལྔ་ཡིན་པས་སངས་རྒྱས་ཀུན་འདུས། ཐུགས་རྒྱུད་ལ་བཞུགས་པའི་སྤངས་རྟོགས་ཀྱི་ཡོན་ཏན་རྣམས་ཆོས༞ ཕྱི་ནང་གི་སྐྱེ་མཆེད་རྣམས་སེམས་དཔའ་སེམས་མའི་ངོ་བོ་ཡིན་པས་དགེ་འདུན༞ མཁའ་འགྲོ་ཆོས་སྐྱོང་རྣམས་བཀའ་ཉན་གསུང་བསྟོད་ཀྱི་ཚུལ་དུ་གནས་པས་མཁའ་འགྲོ་ཆོས་སྐྱོང་ཡང་ཚང་། དེ་ལྟར་ཤེས་པར་བྱས་ནས་སྐྱབས་འགྲོ་དྲུག་བསྐོར་བྱ་བའམ། བཞི་སྐོར་བྱེད་ན། དཔལ་ལྡན་བླ་མ་ཞེས་པའི་ཚེ་སྐུ་ལ་དམིགས། རྫོགས་པའི་སངས་རྒྱས་ཞེས་པའི་ཚེ་ཐུགས་ཁའི་བཾ་ཡིག་དུས་གསུམ་སངས་རྒྱས་ཐམས་ཅད་ཀྱི་ངོ་བོ་དང་། ཕུང་པོ་ལྔའི་སངས་རྒྱས་རྣམས་ལ་དམིགས། དམ་པའི་ཆོས་རྣམས་ཞེས་པའི་ཚེ་ཐུགས་ཁའི་སྔགས་ཕྲེང་དང་སྐུའི་རྩ་འཁོར་ཡིག་འབྲུ་རྣམས་ལ་དམིགས་སོ། །འཕགས་པའི་དགེ་འདུན་ཞེས་པའི་ཚེ་སྐྱེ་མཆེད་ཀྱི་རྩ་འཁོར་རྣམས་ལ་དམིགས་སོ། །བསྡུ་བའི་ཚེ་བླ་མའི་སྐུ་ལས་འོད་ཟེར་སོགས་གོང་དང་འདྲ། བླ་མ་དེ་ཡང་ཡས་གཙུག་ཏོར་ནས་མས་སེང་ཁྲི་ནས་རིམ་གྱིས་འོད་དུ་ཞུ་ནས་སྙིང་ཁའི་ཐད་དུ་འོད་རྫ་མ་ཙམ་གཅིག་བསམ། འོད་དེ་རང་གི་སྤྱི་གཙུག་ནས་ཐིམ་པས་ལུས་ངག་ཡིད་གསུམ་བླ་མའི་སྐུ་གསུང་ཐུགས་དང་དབྱེར་མེད་དུ་བསམ་ལ་མཉམ་བཞག་བྱ། དེ་དག་ནི་སྐྱབས་ཡུལ་རྒྱས་བསྡུས་དམིགས་པ་ངོ་སྤྲོད་ལུགས་དང་བཅས་པའོ། །གཉིས་པ་སྐྱབས་སུ་འགྲོ་མཁན་གྱི་གང་ཟག་ནི། རང་ཉིད་ཀྱི་གཡས་སུ་རྩ་བའི་ཕ། གཡོན་དུ་རྩ་བའི་མ། མདུན་དུ་དགྲ་འདྲེ་མཐའ་སྐོར་དུ་རིགས་དྲུག་བར་དོ་དང་བཅས་པ་སྟོན་མོ་ཆེན་མོ་ལ་ཁྲོམ་ཚོགས་པ་ལྟ་བུར་ཁྲིགས་མེར་གང་བར་བསམ། གསུམ་པ་སྐྱབས་སུ་འགྲོ་བའི་ཚུལ་ནི། བླ་མ་ལ་ལམ་གྱི་འདྲེན་པ། སངས་རྒྱས་ལ་ལམ་གྱིས་སྟོན་པ། ཆོས་ལ་ལམ་དངོས། དགེ་འདུན་ལ་ལམ་གྱི་ཟླ་གྲོགས་ཞུ་སྙམ་པའི་སྒོ་ནས་རང་ཉིད་ཀྱིས་འགོ་དྲངས་ནས་ཐམས་ཅད་ཀྱང་སྐྱབས་འགྲོ་བྱེད་པའི་སྒྲ་དིར་རི་རིར་བྱེད་པར་བསམ་ཞིང་། སེམས་ཅན་གྱི་དོན་དུ་རང་ཉིད་དཀོན་མཆོག་གི་གོ་འཕང་མྱུར་དུ་ཐོབ་པ་ཞིག་བླ་མ་དཀོན་མཆོག་མཁྱེན་སྙམ་པས་སྐྱབས་འགྲོ་བརྒྱ་རྩ་སྟོང་རྩ་སོགས་བྱེད་པའི་བར་ལ་ཁ་ཙམ་ཚིག་ཙམ་མ་ཡིན་པར་སྙིང་ཁོངས་རུས་པའི་གཏིང་ནས་ཁྱེད་ཤེས་ཁྱེད་མཁྱེན་སྐྱབས་མགོན་རེ་ས་གཞན་མེད་སྙམ་དུ་དཀོན་མཆོག་གསུམ་ལ་བློ་ལིངས་ཏེ་བཀལ་བའི། གོ་ཆ་དགོས་ཏེ། དཔེར་ན་ཁང་པའམ་བྲག་གི་ཕུག་ལ་ཆར་སྐྱོབ་པའི་ནུས་པ་ཡོད་ཀྱང་ཡིད་གཉིས་ཐེ་ཚོམ་བྱས་ནས་དེར་མ་སོང་ན། ཁ་ནས་ཁང་པ་དང་བྲག་ཕུག་ལན་བརྒྱར་བཟླས་ཀྱང་ཆར་པས་བརྡུང་བ་ལ་མི་ཕན་པ་བཞིན་ནོ། །དེས་ན་སྐྱབས་ཡུལ་རྣམས་ཀྱི་རྒྱུ་ལུས་ཀྱི་ཆོས་ཐམས་ཅད་ལག་མཐིལ་དུ་སྐྱུ་རུ་ར་བཞག་པ་ལྟར་མཁྱེན་པས་ན་མཁྱེན་པའི་སྤྱན་ཡང་མངའ། སེམས་ཅན་ཐམས་ཅད་ལ་བུ་གཅིག་པོ་ཤི་བ་ལྟར་མི་བཟོད་པའི་ཐུགས་རྗེ་ཡོད་པས་བརྩེ་བ་ཡང་མངའ། མཁྱེན་པ་དང་བརྩེ་བ་ཡོད་ཀྱང་ནུས་པ་མེད་ན་མ་ལག་ཞ་མའི་བུ་ཆུས་ཁྱེར་བ་བཞིན་སྐྱོབ་མི་ནུས་པ་ལ། རྫུ་འཕྲུལ་གྱི་ནུས་པ་ཡང་ཚད་མེད་པ་མངའ་བས་བླ་མ་དང་དཀོན་མཆོག་གསུམ་ལ་ཡིད་གཉིས་དང་ཐེ་ཚོམ་སྤངས་ཏེ། སྒོ་གསུམ་འཇུག་པ་རྩེ་གཅིག་ཏུ་དྲིལ་ཏེ་སྐྱབས་སུ་སོང་ན་ཕན་ཡོན་བསམ་གྱིས་མི་ཁྱབ་ཅིང་སྡུག་བསྔལ་རྒྱུ་བཅས་ལས་སྐྱོབ་ནུས་པ་ཡིན་ནོ། །ཚད་མེད་པའི་རྣལ་འབྱོར་དངོས་ནི། སེམས་བསྐྱེད་དང་ཚད་མེད་རྒྱུ་ལུས་སུ་སོང་བ་དང་། དེ་གཉིས་ངོ་བོ་གཅིག་ཏུ་སོང་བ་དང་གཉིས་ལས། དངོས་གཞི་འཕགས་པ་རིན་པོ་ཆེའི་སྒྲུབ་ཐབས་སུ་གསུངས་ལ། ཕྱི་མ་ནི་ནཱ་རོ་ཏ་པ་དང་། ས་ཆེན་གྱི་གཞུང་དུ་འབྱུང་བ་དེ་བཞིན་བྱ་གསུངས་པས། གཉིས་པ་སེམས་བསྐྱེད་ནི། སྨོན་འཇུག་གི་གོ་དོན་སྤྱི་དང་མཐུན་ཞིང་འདིར་རྣལ་འབྱོར་བཅུ་གཅིག་ནང་ཚན་བཞི་པ་ཚད་མེད་ཀྱི་རྣལ་འབྱོར་ཏེ་ས་སྐྱ་པ་ཆེན་པོས། བདག་གི་རྫོགས་པའི་བྱང་ཆུབ་ཀྱི་གོ་འཕང་ཐོབ་པར་བྱས་ལ། སེམས་ཅན་ཐམས་ཅད་སྲིད་པའི་སྡུག་བསྔལ་གྱི་རྒྱ་མཚོ་ཆེན་པོ་ལས་བསྒྲལ་བར་བྱའོ། །ཞེས་བསམས་ཏེ་དེ་ལ་ཚད་མེད་བཞི་ཚང་ངོ་། །ཞེས་གསུངས་པས། རྒྱས་པར་གཞན་ལྟར་མི་བྷཻཾ་ཞིང་། བསྡུས་པ་འདི་ཙམ་ལའང་ཚད་མེད་བཞི་ཚང་བ་ཡིན་ཏེ། སེམས་ཅན་ཐམས་ཅད་བློ་ཡུལ་དུ་བྱས་པས་བཏང་སྙོམས་ཚད་མེད། སྲིད་པ་འཁོར་བའི་སྡུག་བསྔལ་ལས་བསྒྲལ་ཞེས་པས་སེམས་ཅན་ཐམས་ཅད་ལ་བརྩེ་བ་མི་བཟོད་པའི་སྙིང་རྗེ་སྐྱེ་བས་ན་སྙིང་རྗེ་ཚད་མེད། སྙིང་རྗེའི་ཆུ་བ་བྱམས་པ་སྟེ་ཞེས་གསུངས་པ་ལྟར་སྙིང་རྗེའི་ཤུགས་ལས་སྡུག་བསྔལ་དང་བྲལ་འདོད་ཀྱི་བློ་སྐྱེ་བས་བྱམས་པ། ཐམས་ཅད་བྱང་ཆུབ་ཀྱི་བདེ་བ་ལ་དགོད་སྙམ་པ་དགའ་བ་ཚད་མེད་དོ། །ཞེས་རྗེ་མུས་པའི་གསུངས་ལ། ཟིན་བྲིས་ལ་ལར་ཚད་མེད་བཞི་ཚང་ཚུལ་ནི་སེམས་ཅན་ཐམས་ཅད་ལ་བུ་གཅིག་པ་ལྟར་བརྩེ་བ་ནི་བྱམས་པ་ཚད་མེད། འདི་རྣམས་སྡུག་བསྔལ་ལས་བསྒྲལ། རྣལ་འབྱོར་མའི་གོ་འཕང་ལ་དགོད་སྙམ་པ་སྙིང་རྗེ་ཚད་མེད། དེ་ལ་བརྟེན་ནས་བདག་རྡོ་རྗེ་རྣལ་འབྱོར་མའི་གོ་འཕང་ཐོབ་པ་ལ་དགའ་སྙམ་པ་དགའ་བ་ཚད་མེད། རྣལ་འབྱོར་མའི་ཐུགས་རྗེས་ཉེ་རིང་མེད་པ་སྐྱོང་བ་བཏང་སྙོམས་ཚད་མེད་ཡིན་ཞེས་འབྱུང་ངོ་། །གསུམ་པ་རྡོ་རྗེ་སེམས་དཔའི་བསྒོམ་བཟླས་ནི། བླ་མ་བརྒྱུད་པའི་ཕྱག་ལེན་ལ། མ་རྒྱུད་པ་རྣམས་ཀྱི་ཨ་བྷི་དྷ་ནར་བཤད་པའི་ཧེ་རུ་ཀའི་ཡི་གེ་བརྒྱ་པའི་བསྒོམ་བཟླས་དང་། ཕ་རྒྱུད་པ་རྣམས་ཀྱི་དེ་དང་ཆ་འདྲ་བའི་རྡོ་རྗེ་སེམས་དཔའི་བསྒོམ་བཟླས་བྱ་བ་ཚོགས་འཁོར་གསང་བ་ཀུན་བརྒྱན་ལས་བཤད་པས་འདིར་ཧེ་རུ་ཀའི་ཡི་གེ་བརྒྱ་པའི་བསྒོམ་བཟླས་བྱ་བ་ལ་རང་ཉིད་རྡོ་རྗེ་རྣལ་འབྱོར་མར་གསལ་བའི་སྤྱི་བོར་ལྷ་བསྒོམ་པ། དེའང་རྡོ་རྗེ་སེམས་དཔའ་ཆེ་ཆུང་རང་གི་མཐོ་ཚད་ཙམ་བསྒོམ་པ་བླ་མ་རྣམས་ཀྱི་གསུང་སྒྲོས་ཡིན། གསུང་སྔགས་བཟླ་བ། བཤགས་སྡོམ་བྱ་བ་རྣམས་བསྒོམ་དོན་མཐའ་དཔྱོད་དང་བཅས་པའི་བཤད་པ་རྒྱས་པར་ཀུན་མཁྱེན་ཆེན་པོས་མཛད་པའི། ཀྱཻ་རྡོར་མན་ངག་ལུགས་ཀྱི་རྣམ་བཤད་སོགས་སུ་ཤེས་པར་བྱའོ། །དེ་ལྟར་སྔོན་འགྲོ་རྣམ་པ་གསུམ་གྱི་སྦྱང་གཞི་སྦྱོང་བྱེད་ངོ་སྤྲད་པ་ནི། དེ་ལ་སྐྱབས་འགྲོའི་སྦྱང་གཞི། ཡུལ་མཐོ་དམན་འབྲིང་གསུམ་སྐྱབས་མི་འོས་པ་ལ་སྐྱབས་སུ་སོང་བ། བླུན་པོ་ཡི་དྭགས་ལ་ཡང་སྐྱབས་འགྲོ་ཞིང་། །བརྩེ་མེད་སྡིག་ཅན་མི་ལའང་སྐྱབས་འགྲོ་མེད། །དེ་དག་མཁས་པ་སྙིང་རྗེ་ཅན་རྣམས་ཀྱི། །སྐྱབས་གནས་མ་ཡིན་སྙིང་རྗེའི་ཡུལ་ཉིད་ཡིན། །ཞེས་པ་ལྟར་སྐྱབས་གནས་ལོག་པ་ལ་བརྟེན་ནས་སྡིག་པ་བསགས་པ་ཇི་སྙེད་དང་། སོ་ཐར་གྱི་ཉེས་ལྟུང་ཐམས་ཅད་ཡིན། སྦྱོང་བྱེད་སྐྱབས་འགྲོའི་རྣལ་འབྱོར། སྦྱངས་འབྲས་དཀོན་མཆོག་གི་གོ་འཕང་ཐོབ་པའོ། །སེམས་བསྐྱེད་ཀྱི་སྦྱང་གཞི་ནི། དུག་གསུམ་གྱི་ཀུན་ནས་བསླངས་ཏེ་སེམས་ཅན་ལ་གནོད་འཚེ་ཉེ་རིང་ཆགས་སྡང་བྱས་པ་ལ་སོགས་པའི་བག་ཆགས་རྟོག་སྣང་དང་བཅས་པ་ཐམས་ཅད་སྦྱོང་བྱེད་ཚད་མེད་བཞིའི་ངོ་བོར་བསྒྱུར། སྦྱངས་འབྲས་རྗེ་བཙུན་མའི་གོ་འཕང་ཐོབ་པའོ། །རྡོ་རྗེ་སེམས་དཔའི་བསྒོམ་བཟླས་ཀྱི་སྦྱང་གཞི། དུས་གསུམ་གྱི་ལུས་ངག་ཡིད་གསུམ་གྱི་མི་དགེ་བ་དང་རྩ་བ་དང་ཡན་ལག་གི་དམ་ཚིག་ཉམས་པའི་ཉེས་ལྟུང་མཐའ་དག་ཡིན། སྦྱོང་བྱེད་ལྷ་བསྒོམ་པ། སྔགས་བཟླ་བ་སོགས་དེ་དང་དེའི་ངོ་བོ་རང་སེམས་སྐད་ཅིག་མ་གཅིག་ལ་བསྡུ། སྦྱངས་འབྲས་རྡོ་རྗེ་སེམས་དཔའི་གོ་འཕང་ཐོབ་པའོ། །ལྔ་པ་བླ་མའི་རྣལ་འབྱོར་བསྒོམ་པ་བསོད་ནམས་ཀྱི་ཚོགས་བསོག་པ་མཎྜལ་གྱི་འཁྲིད་དང་བཅས་པ་ནི་གཞུང་ལས། དེ་ནས་རང་གི་བླ་མ་བསྒོམ་པར་བྱའོ། །ཞེས་གསུངས་པ་ས་སྐྱ་པ་ཆེན་པོས། ནམ་མཁའ་རིན་པོ་ཆེའི་ཁྲི་ལ་བླ་མ་སྐུ་དར་ལ་བབ་པའི་ཆ་ལུགས་ཅན། རུས་པའི་རྒྱན་དྲུག་དང་ལྡན་པ། ཌཱ་མ་རུ་དང་ཁ་ཊྭཱཾ་ག་ཐོད་པ་འཛིན་པ་བསམ་ལ། དེ་ལ་བླ་མ་དཀོན་མཆོག་གསུམ་གྱི་རང་བཞིན་ཡིན་སྙམ་དུ་དྲན་ཞིང་གུས་འདུད་དྲག་པོ་བྱའོ། །ཞེས་གསུངས་པས། བསྐྱེད་རིམ་གྱི་ཏིང་ངེ་འཛིན་སྐྱེ་བ་ལ་བསོད་ནམས་ཀྱི་ཚོགས་རྒྱ་ཆེན་པོ་གཅིག་བསག་དགོས་པས། དེ་ལ་འོག་མ་རྣམས་ཀྱི་རྟོགས་རིགས་ཡར་ལྡན་པའི་ཚོགས་རྒྱ་ཆེན་པོ་གཅིག་བསག་པ་ལ། ཚོགས་བསག་པའི་རྟེན་འོག་མ་རྣམས་ཀྱི་རྟེན་གྱི་གང་ཟག་ཞལ་བཞི་ཕྱག་བཅུ་གཉིས་པ་འདིར་ཞལ་གཅིག་ཕྱག་གཉིས་པར་བསྡུ། ཚོགས་བསག་པའི་ཡུལ་བླ་མ་གཅིག་པུར་བསྡུ། བསག་པའི་ཚུལ་ཕྱག་དང་མཆོད་པ་བྱེད་པ་རྣམས་འདིར་བླ་མ་ལ་ཕུར་ཚུགས་སུ་གསོལ་བ་འདེབས་པ་ལ་བསྡུ། དེའང་བླ་མ་རྡོ་རྗེ་ཆོས་དང་། དཔའ་བོ་རྡོ་རྗེ་ཆོས་གཉིས་ལས་ཕྱི་མ་བསྒོམ་པ་ས་སྐྱ་པ་ཆེན་པོས་བཤད་ཅིང་དེ་ལྟར་དུ་བསྒོམ། འོ་ན་བླ་མ་གཅིག་པུ་ལ་གསོལ་བ་འདེབས་པ་ཚོགས་བསག་པའི་ཡུལ་བཟང་བའི་རྒྱུ་མཚན་ཅི་ཡིན་སྙམ་ན། རྩ་རྒྱུད་ལས། དེ་ནས་སྒྲུབ་པོས་དངོས་ཀུན་གྱི། །དང་པོར་སློབ་དཔོན་མཉེས་པར་བྱ། །སྒྲུབ་འདོད་ཤིན་ཏུ་མཉམ་བཞག་པར། །ཅི་ནུས་པས་ནི་བླ་མ་མཆོད། །ཅེས་དང་། སྡོམ་འབྱུང་ལས། བླ་མ་སངས་རྒྱས་བླ་མ་ཆོས། །བླ་མ་དགེ་འདུན་དེ་བཞིན་ཏེ། །སངས་རྒྱས་ཀུན་དང་མཉམ་སྦྱོར་བའི། །མཁའ་འགྲོ་མའི་དྲྭ་བའི་སྡོམ། །སངས་རྒྱས་གོ་འཕང་འདོད་པ་ཡི། །དེ་ཕྱིར་བླ་མ་མཉེས་པར་བྱ། །ཞེས་དང་། དྲིལ་བུ་པས། བླ་མའི་བྱིན་རླབས་ཙམ་གྱིས་ནི། །སྐད་ཅིག་ཉིད་ལ་འབྱུང་གང་ཡིན། །ཞེས་དང་། ཧ་རི་པས། གང་གི་དྲིན་གྱི་བདེ་ཆེན་ནི། །སྐད་ཅིག་ཉིད་ལ་ཐོབ་འགྱུར་བ། །བླ་མ་རིན་ཆེན་ལྟ་བུ་ཡིས། །ཞེས་དང་། སློབ་དཔོན་ཀླུ་སྒྲུབ་ཀྱི། རི་དབང་རྩེ་ནས་འགའ་ཞིག་ལྷུང་གྱུར་ན། །ལྟུང་བར་མི་འགྱུར་སྙམ་ཡང་ལྟུང་བར་འགྱུར། །བླ་མའི་དྲིན་གྱི་ཕན་པའི་ལུང་ཐོབ་ན། །གྲོལ་བར་མི་གྱུར་སྙམ་ཡང་གྲོལ་བར་འགྱུར། །ཞེས་དང་། མཆོད་པ་ཐམས་ཅད་སྤངས་ནས་ནི། །བླ་མ་མཆོད་པར་བྱ་བའོ། །དེ་མཉེས་པས་ནི་ཀུན་མཁྱེན་གྱི། །ཡེ་ཤེས་མཆོག་ནི་ཐོབ་པར་འགྱུར། །ཞེས་གསུངས་ཤིང་། གཞན་ཡང་མདོ་རྒྱུད་བསྟན་བཅོས་ཐམས་ཅད་ནས་མཆོག་ཐུན་མོང་གི་དངོས་གྲུབ་སྒྲུབ་པ་ལ་བླ་མ་དམ་པ་བསྔགས་པ་བསམ་གྱིས་མི་ཁྱབ་པ་གཅིག་གསུངས་སོ། །བླ་མའི་རྣལ་འབྱོར་ཇི་ལྟར་བསྒོམ་པའི་ཚུལ་ནི། རྡོ་རྗེ་སེམས་དཔའི་བསྒོམ་བཟླས་ཉམས་སུ་བླང་ན། རང་སེམས་དང་རྡོར་སེམས་བསྲེས་པའི་སྟོང་ཉིད་དེའི་ངང་ལས་རང་རྣལ་འབྱོར་མར་གསལ་བའི་སྨིན་མཚམས་ཀྱི་ཐད་ཀྱི་མདུན་གྱི་ནམ་མཁར་སེང་གེས་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་དང་ཟླ་བའི་གདན་གྱི་སྟེང་དུ། རྩ་བའི་བླ་མ་དཔའ་བོ་རྡོ་རྗེ་ཆོས་ཀྱི་རྣམ་པ་ཅན་བསྐྱེད་ཅིང་གསོལ་བ་བཏབ་པ་ནི་ཐུན་མོང་བ་ཡིན་ལ། ཐུན་མོང་མ་ཡིན་པ་ནི་སྔར་གྱི་གདན་གྱི་སྟེང་དུ་ངོ་བོ་རྩ་བའི་བླ་མ་རྣམ་པ་སངས་རྒྱས་རྡོ་རྗེ་ཆོས་ཀྱི་རྣམ་པ་ཅན་སྐུ་མདོག་དམར་པོ་ཞལ་གཅིག་ཕྱག་གཉིས་ཀྱི་གཡས་རྡོ་རྗེ་དང་གཡོན་དྲིལ་བུ་ཐུགས་ཁར་བསྣོལ་ནས་འཛིན་པ། ཞབས་རྡོ་རྗེའི་དཀྱིལ་མོ་དཀྲུང་གིས་བཞུགས་པ། དབུ་སྐྲ་རལ་པའི་ཐོར་ཅོག་ཅན། གཞོན་ནུ་ལོ་བཅུ་དྲུག་ལོན་པ་ལྟ་བུའི་ན་ཚོད་དང་ལྡན་པ། དར་གྱི་ན་བཟའ་དང་། རུས་པའི་རྒྱན་དྲུག་རིན་པོ་ཆེའི་ཕྲ་ཚོམ་དུ་མ་ཡོད་པས་བརྒྱན་པ། འོད་ཟེར་དཔག་མེད་འཕྲོ་བ་དང་གསལ་ལ་རྙོག་པ་མེད་པ་བདག་ལ་དགེས་བཞིན་དུ་བཞུགས་པ། དེའི་མདུན་ནས་བརྩམས་ཏེ་གཡོན་བསྐོར་དུ་གདན་དེ་འདྲ་བ་རེ་རེའི་སྟེང་དུ་སངས་རྒྱས་རྡོ་རྗེ་འཆང་ནས་བཟུང་སྟེ་རྩ་བའི་བླ་མའི་བར་དུ། བྱོན་པའི་བརྒྱུད་པའི་བླ་མ་ཐམས་ཅད་དཔའ་བོ་རྡོ་རྗེ་ཆོས་ཀྱི་རྣམ་པ་ཅན་གྱི་མཐའ་སྐོར་དུ་བཞུགས་པར་བསམ་པའམ། །ཡང་ན་གཙོ་བོ་དང་འདྲ་བར་བསྒོམས་ཀྱང་ཆོག ཡང་ན་རྣལ་འབྱོར་པ་རྣམས་རྣལ་འབྱོར་པའི་ཆ་ལུགས་ཅན་དང་། དགེ་བསྙེན་རྡོ་རྗེ་འཛིན་པ་རྣམས་ན་བཟའ་དཀར་པོའི་ཆ་ལུགས་ཅན་དང་། དགེ་ཚུལ་དང་དགེ་སློང་རྡོ་རྗེ་འཛིན་པ་རྣམས་རབ་བྱུང་ཆོས་གོས་རྣམ་གསུམ་ཅན་དུ་བསྒོམས་ཀྱང་ཆོག་གསུངས་པས། དེ་རྣམས་གང་མོས་བྱའོ། །དེའི་མཐར་གཡོན་བསྐོར་གྱི་རིམ་བ་བཞིན་ཡི་དམ་རྒྱུ་སྡེ་བཞིའི་ལྷ་ཚོགས་དང་དེའི་མཐར་སངས་རྒྱས་བྱང་སེམས་ཉན་ཐོས་རང་རྒྱལ་ཆོས་བསྲུང་ནོར་ལྷ་དཔའ་བོ་མཁའ་འགྲོ་རྣམས་རྒྱན་ཆ་ལུགས་ཡོངས་སུ་རྫོགས་པ་རྣམ་པ་གསལ་བ་སྤྲིན་ཕུང་འཐིབས་པ་ལྟར་བཞུགས་པར་བསམ། དེ་ཐམས་ཅད་ཀྱི་དབྲལ་བར་ཨོཾ་དཀར་པོ། མགྲིན་པར་ཨཿདམར་པོ། ཐུགས་ཁར་ཧཱུྃ་སྔོན་པོ་དེ་ལས་འོད་ཟེར་འཕྲོས་པས་རང་བཞིན་གྱི་གནས་ནས་རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྲུང་ནོར་ལྷའི་ཚོགས་དང་བཅས་པ་སྤྱན་དྲངས་པར་བསམ་ལ་ཨོཾ་བཛྲ་ས་མཱ་ཛཿ རྡོ་རྗེ་བསྡུ་བའི་ཕྱག་རྒྱ་བྱ། ཛ་ཧཱུྃ་བཾ་ཧོཿཞེས་བརྗོད་པས། ཡུལ་སོ་སོ་ལ་རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་ནོར་ལྷའི་ཚོགས་དང་བཅས་པ་ཆ་ཚང་རེ་རེ་ཐིམ་པས་ཐམས་ཅད་སྐྱབས་གནས་ཀུན་འདུས་ཀྱི་ངོ་བོར་གྱུར་པར་བསམ། སྤྱན་དྲངས་པའི་ཡུལ་ལ་ཀུན་སྙིང་གི་དེ་ཉིད་འདུས་པའི་འགྲེལ་པ་དེ་ཉིད་སྣང་ཆེན་དུ། སངས་རྒྱས་ཀྱི་ཡུལ་གཉིས་བཤད་པའི་དང་པོར། འོག་མིན་དུ་ལོངས་སྐུ་ཆོས་སྐུ་དབྱེར་མེད་དུ་བཞུགས་པ་སངས་རྒྱས་ཐམས་ཅད་ཀྱི་ཡུལ་གཅིག་ཡིན་པ་ནས་སྤྱན་དྲངས་པ་དང་། གཉིས་པ་ནི་གདུལ་བྱ་སེམས་ཅན་གང་གནས་པའི་ས་དེར་སངས་རྒྱས་དེའི་དོན་མཛད་ནས་བཞུགས་པ་ནི་སངས་རྒྱས་ཀྱི་ཡུལ་རང་བཞིན་གྱི་གནས་ཞེས་བརྗོད་དེ། དེ་སྤྱན་དྲངས་ན་རང་གང་ན་ཡོད་པ་ན་སངས་རྒྱས་བཞུགས་ཀྱང་སྣང་བ་མ་དག་པས་མ་མཐོང་བ་ཡིན་པས་རང་གི་སྙིང་གའི་འོད་ཟེར་གྱི་མ་དག་པ་བསལ་ཞིང་སངས་རྒྱས་མངོན་སུམ་དུ་གཟིགས་པར་བསམ། ཞེས་ཉག་བྲེ་ཡོན་ཏན་འོད་ཟེར་གྱི་བདེ་མཆོག་ལོ་ཧི་པའི་རྣམ་བཤད་དུ་འབྱུང་ངོ་། །དེ་ནས་བློ་སྙིང་བྲང་གསུམ་སྤྱི་བོའི་མཐིལ་བཞི་ལིངས་ཀྱི་བཀལ་ཏེ་སེམས་རྩེ་གཅིག་ཏུ་སྐྱིད་སྡུག་ལེགས་ཉེས་གང་བྱུང་ཡང་ཁྱེད་ཤེས་ཁྱེད་མཁྱེན་སྙམ་པས། གང་གི་དྲིན་གྱི་བདེ་ཆེན་ཉིད། །ཅེས་སོགས་དང་། འདིའི་བརྒྱུད་འདེབས་ནི། རྡོ་རྗེ་འཆང་ཆེན་རྡོ་རྗེ་རྣལ་འབྱོར་མ། །ཞེས་སོགས་ཀྱི་གསོལ་འདེབས་ངག་ནས་འདོན་ཞིང་མཐོ་གཏོང་དམའ་གཏོང་ཁྱེད་ཤེས་ཁྱེད་མཁྱེན་སྙམ་པའི་གསོལ་བ་དྲག་ཏུ་འདེབས། དེ་ནས་རང་ཉིད་ལ་ཆགས་པ་སྐྱེ་བའི་ཡུལ་ཡིད་དུ་འོང་བའི་དངོས་པོ་ཁང་ཞིང་ཟས་ནོར་ལོངས་སྤྱོད་གཉེན་བཤེས་ལ་སོགས་པ་ཉེ་བར་མཁོ་བའི་དངོས་པོ་ཐམས་ཅད་བླ་མ་ལ་ཕུལ་བས་བླ་མས་བདག་གིར་མཛད་པས་ཆགས་པའི་རྣམ་རྟོག་ཐམས་ཅད་རང་གྲོལ་དུ་སོང་བར་བསམ། དེ་བཞིན་དུ་ཞེ་སྡང་སྐྱེ་བའི་ཡུལ་གནོད་བྱེད་དགྲ་འདྲེ་དང་མི་དང་མི་མ་ཡིན་པའི་དགྲ་འདྲེ་བྱུར་གསུམ་ཐམས་ཅད་བླ་མ་ལ་ཕུལ་བས་བླ་མས་བདག་གིར་མཛད་པས་ཞེ་སྡང་གི་རྣམ་རྟོག་ཐམས་ཅད་རང་གྲོལ་དུ་སོང་བར་བསམ། ཡང་གཏི་མུག་སྐྱེ་བའི་ཡུལ་ཕན་གནོད་གང་ཡང་མེད་པའི་བཏང་སྙོམས་པ་བར་མའི་འགྲོ་བ་རྣམས་བླ་མ་ལ་ཕུལ་བས་བླ་མའི་བདག་གིར་མཛད་ནས་གཏི་མུག་གི་རྣམ་རྟོག་ཐམས་ཅད་རང་གྲོལ་དུ་སོང་བར་བསམ། དེ་ནས་ཀུ་ས་ལིའི་ཚོགས་བསོགས་ནི། རང་རྣལ་འབྱོར་མར་གསལ་བའི་སྙིང་ཁར་སེམས་ཉིད་ཀྱི་ངོ་བོ་བཾ་ཡིག་དེ་ཉིད་རྣལ་འབྱོར་མ་མཚོན་གང་པ་གཅིག་ཏུ་གྱུར་ཏེ་དབུ་མའི་ལམ་ནས་ཡར་སོང་སྤྱི་བོ་ཚངས་པའི་བུ་ག་རྒྱ་མཐོང་ཁ་བྱེ་བ་ལྟ་བུ་ནས་མཐོན། མདུན་གྱི་རྩ་བའི་བླ་མ་དང་ཞལ་སྦྱོར་དུ་བཞུགས་པས་ཕན་ཚུན་གྱི་རྒྱུད་ལ་བདེ་ཆེན་གྱི་ཡེ་ཤེས་སྐྱེས་པར་བསམ། རང་སེམས་ཀྱི་རྣལ་འབྱོར་མ་དེས་སླར་ཕྱིར་མིག་བལྟས་པས་རང་གི་ཕུང་པོ་དེ་ཆེ་ལ་སྣུམ་པ་ཚོ་བར་འདུག་པ་གཟིགས་ནས། སྔར་འདི་ལྟ་བུའི་ལུས་ཇི་སྙེད་གཅིག་བླངས་པ་དོན་མེད་དུ་སོང་འདུག ད་ལན་དོན་ཅན་དུ་བྱའོ་སྙམ་པས་ཕུང་པོའི་སར་བྱོན་ཏེ། གྲི་གུག་གི་སྨིན་འཚམས་སྣ་བ་ལྟག་པ་རྣམས་སུ། རེག་ཙམ་རེ་བྱས་པས་ཐོད་པ་དེ་བོག་ཡོང་ལ་ཁད་སོང་བ། ཕྱག་གིས་བླངས་ཏེ་རང་བཞིན་གྱི་གྲུབ་པའི་རླུང་དཀྱིལ་མེ་དཀྱིལ་ཐོད་པའི་སྒྱིད་བུ་གསུམ་གྱི་སྟེང་དུ་བཞག དེ་ཡང་ཕྱི་དཀར་ལ་ནང་དམར་བ་སྟོང་གསུམ་གྱི་ཁྱོན་དང་མཉམ་པར་བསམ། ལག་ན་ཡོད་པའི་གུག་གིས་རྐང་པ་གཡོན་པ་དུམ་བུ་གསུམ་དུ་བཏུབ་ནས་ཐོད་པའི་ནང་དུ་བསྐྱུར། དེ་བཞིན་དུ་རྐང་བ་གཡས་ལག་པ་གཉིས་ནང་ཁྲོལ་དོན་སྙིང་རྣམས་དང་། མགོ་བོའི་ལྷག་མ་ཡང་བསྐྱུར་བས་ཤའི་རི་བོ་ཁྲག་གི་རྒྱ་མཚོ་རུས་པའི་གྲལ་ཕྲུལ་དང་བཅས་པས་གང་བའི་ཐོད་པར་བསམ། འོག་ནས་མེ་རང་འབར་དུ་བྱུང་བས་དེ་རྣམས་ཁོལ་ཞིང་ལུད་པས་ཟག་མེད་ཀྱི་བདུད་རྩི་ཁ་དོག་དཀར་ལ་དམར་བའི་མདངས་ཆགས་པ་དྲི་ཞིམ་པ་རོ་མངར་བ་རེག་བྱ་བསིལ་བ། ནུས་པ་ཤི་ནས་ཞག་ལྔ་སོང་བ་ཡང་སོས་ནུས་པའི་བདུད་རྩིའི་རྒྱ་མཚོ་ཆེན་པོར་གྱུར་པར་བསམ་ལ། རང་རྣལ་འབྱོར་མར་གསལ་བས་མཁའ་འགྲོ་སྤྱི་གཏོར་ལྟར་བྱིན་རླབས་བྱ་བའམ། ཡང་ན་འབྲུ་གསུམ་གྱིས་བྱིན་གྱིས་རླབས་ནས། རང་གི་སྙིང་ཁ་ནས་རང་འདྲ་བའི་རྣལ་འབྱོར་མ་གཡས་ཐོད་པ་ཆུང་བ་དང་གཡོན་ཆེ་བ་འཛིན་བ་དཔག་མེད་སྤྲོས་མདུན་གྱི་བདུད་རྩི་ནས་གཡས་ཀྱི་བཅུས་གཡོན་དུ་བླུགས་ཏེ་མདུན་གྱི་གཙོ་བོ་རྩ་བའི་བླ་མ་ལ་མཆོད་པས་ཞལ་དུ་ལན་གསུམ་གསོལ་བས་ལྗགས་རྡོ་རྗེའི་འོད་ཀྱི་སྦུ་གུ་ཅན་གྱིས་གསོལ་ཏེ་ཐུགས་རྒྱུད་ཟག་མེད་ཀྱི་བདེ་བས་གང་བས་བདག་ལ་ཤིན་ཏུ་མཉེས་ནས་མཆོག་དང་ཐུན་མོང་གི་དངོས་གྲུབ་ཐམས་ཅད་ད་ལྟ་ཉིད་དུ་སྩོལ་བའི་བདག་ཉིད་ཅན་དུ་བསམ་ཞིང་དྲིན་ཅན་རྩ་བའི་བླ་མའི་ཞལ་དུ་ཨོཾ་ཨཱཿཧཱུྃ། སླར་མཆོད་བའི་ལྷ་མོ་རང་ལ་བསྡུ་ཡང་སྙིང་ཁ་ནས་མཆོད་པའི་ལྷ་མོ་སྤྲོས། ཐོད་པས་བདུད་རྩི་བཅུས་ཏེ་བརྒྱུད་པའི་བླ་མ་རྣམས་ཀྱི་ཞལ་དུ་ཕུལ་བས་ཟག་མེད་ཀྱི་བདེ་བས་ཐུགས་རྒྱུད་གང་བདག་ལ་ཤིན་ཏུ་མཉེས་ནས། བདེ་ཆེན་ལྷན་ཅིག་སྐྱེས་པའི་ཡེ་ཤེས་ད་ལྟ་ཉིད་དུ་སྩོལ་བའམ་བདག་ཉིད་ཅན་དུ་བསམ། ལྷ་མོ་རྣམས་ཚུར་འདུས་ཏེ་རང་ལ་ཐིམ། ཡང་སྙིང་ཁ་ནས་ལྷ་མོ་སྤྲོས། ཐོད་པས་བདུད་རྩི་བཅུས་ཏེ། ཡི་དམ་ལྷ་ཚོགས། སངས་རྒྱས་བྱང་སེམས་ཉན་ཐོས་རང་རྒྱལ་དཔའ་བོ་མཁའ་འགྲོ་ཆོས་སྲུང་ནོར་ལྷ་རྣམས་སྤྲིན་ཕུང་འཐིབས་པ་བཞིན་བཞུགས་པ་རྣམས་ཀྱི་ཞལ་དུ་ཕུལ་བས་དེ་ཐམས་ཅད་ཐུགས་རྒྱུད་ཟག་མེད་ཀྱི་བདེ་བས་གང་མཆོག་ཐུན་མོང་གི་དངོས་གྲུབ་སྩོལ་བར་བསམ། ལྷ་མོ་རྣམས་ཚུར་བསྡུས། ཡང་སྙིང་ཁ་ནས་ལྷ་མོ་སྤྲོས། དཔལ་མགོན་བདུན་ཅུ་རྩ་ལྔ་རྣམས་ཡི་དམ་གྱི་ལྷར་གསལ་བ་ལ་མཆོད། ཆོས་སྒྲུབ་པའི་གྲོགས་མཛད་པར་བསམ། ལྷ་མོ་བསྡུས། ཡང་སྙིང་ཁ་ནས་ལྷ་མོ་སྤྲོས། ཐོད་པས་བདུད་རྩི་བཅུས་ཏེ་གནས་བདག་གཞི་བདག་རྣམས་ལ་ཕུལ་བས་ཟག་མེད་ཀྱི་བདེ་བས་རྒྱུད་གང་ཞིང་རྡོ་རྗེ་རྣལ་འབྱོར་མའི་སྐུར་གྱུར་ནས་བདག་གི་བྱང་ཆུབ་བསྒྲུབ་པའི་གྲོགས་བྱེད་པར་བསམ་ལྷ་མོ་བསྡུས། ཡང་སྤྲོས་ཏེ་རིགས་དྲུག་བར་དོ་དང་བཅས་བའི་སེམས་ཅན་ལ་སྦྱིན་པས་ཐམས་ཅད་ཀྱི་བུ་ལོན་ཤ་མཁོན་བྱང་ཟག་མེད་ཀྱི་བདེ་བས་རྒྱུད་གང་སེམས་རྟོག་མེད་ཆོས་སྐུ་དང་། ལུས་ཟག་མེད་བདེ་ཆེན་རྡོ་རྗེ་རྣལ་འབྱོར་མའི་སྐུར་གྱུར་ནས་རང་རང་སོ་སོའི་གནས་དག་པའི་ཞིང་དུ་སེམས་ཅན་གཞན་གྱི་དོན་གྱི་ཕྱིར་དུ་བྱ་ཁྱུ་འཕུར་བ་ལྟར་སོང་བར་བསམ། མཆོད་པའི་ལྷ་མོ་རྣམས་རང་ལ་བསྡུ། དེ་ལྟར་མཆོད་པའི་ལྷ་མོ་སྤྲོ་བསྡུ་གོང་ཡི་དམ་ནས་ནོར་ལྷའི་བར་ལ་ཡང་གོང་འོག་གི་རིགས་འགྲེ་ཤེས་པར་བྱའོ། །སྤྱིར་བླ་མའི་བསྐྱེད་ཆོག་ཀུན་འདུས་ནོར་བུ་ལུགས་སུ་བསྒོམ་པ་ནི། འདིའི་བླ་མའི་རྣལ་འབྱོར་བསྡུས་བའི་སྐབས་སོ། །ཁྲོམ་ཚོགས་སུ་བསྒོམ་པ་ནི་འདིར་བཀོད་པ་འདིའོ། །མཐོ་རྩེགས་སུ་བསྒོམས་ཀྱང་ཆོག་གོ །མཎྜལ་འབུལ་བ་ནི་ཚོམ་བུ་བདུན་མ་གཙོ་བོར་འབུལ་ཞིང་སྐབས་སྐབས་སུ་སོ་བདུན་མ་ཡང་འབུལ། ཐུན་འཇོག་ཁར་ཤེས་ན་གང་གི་མཆོད་རྫས་མ་དང་ཐོས་པ་རྒྱ་མཚོ་མ་ཡང་བྱ། འདིར་སྒྲུབ་པའི་མཎྜལ་ཚོམ་བུ་ལྔ་པ་བཀོད་བའང་ཡིག་རྙིང་ན་འདུག་ཅིང་མཆོད་པ་དང་འདོད་དོན་གསོལ་གདབ་དང་། ཡན་ལག་བདུན་པ་དང་ཕྱོགས་བཅུ་དུས་གསུམ་མ་སོགས་ལམ་འབྲས་ལྟར་བྱ་བ་ཉིད་དོ། །དེ་ནས་སྐྱབས་ཡུལ་རྣམས་མཐའ་ནས་རིམ་གྱིས་འོད་དུ་ཞུ་སྟེ་གཙོ་བོ་ལ་ཐིམ་པས་སྐྱབས་གནས་ཀུན་འདུས་ཀྱི་ངོ་བོར་བསམ་ལ། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་རིན་པོ་ཆེ་ལ་གསོལ་བ་འདེབས་སོ། །བདག་ལ་དབང་བསྐུར་བ་བསྩལ་དུ་གསོལ། ཞེས་གསོལ་བ་བཏབ་པས། བླ་མའི་དཔྲལ་བའི་ཨོཾ་ལས་འོད་ཟེར་དཀར་པོ་བྱུང་། རང་གི་དཔྲལ་བར་ཐིམ་པས་ལུས་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད་དག་བུམ་པའི་དབང་ཐོབ། བླ་མའི་སྐུའི་བྱིན་རླབས་མ་ལུས་པར་ཞུགས་པར་བསམ། མགྲིན་པའི་ཨཱཿལས་འོད་ཟེར་དམར་པོ་བྱུང་མགྲིན་པར་ཐིམ། ངག་གི་སྒྲིབ་པ་དག གསང་བའི་དབང་ཐོབ། གསུང་གི་བྱིན་རླབས་ཞུགས། ཐུགས་ཁའི་ཧཱུྃ་ལས་འོད་ཟེར་སྔོན་པོ་བྱུང་སྙིང་ཁར་ཐིམ། སེམས་ཀྱི་སྒྲིབ་པ་དག ཤེས་རབ་ཡེ་ཤེས་ཀྱི་དབང་ཐོབ། ཐུགས་ཀྱི་བྱིན་རླབས་ཞུགས། ཡང་ཡི་གེ་གསུམ་ལས་འོད་ཟེར་སྣ་ཚོགས་བྱུང་རང་གི་གནས་གསུམ་དུ་ཐིམ། ལུས་ངག་ཡིད་གསུམ་གྱི་སྒྲིབ་པ་བག་ཆགས་དང་བཅས་པ་དག དབང་བཞི་པ་ཐོབ་པར་བསམ། དེ་ནས་དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་རིན་པོ་ཆེ་ལ། ཕྱག་འཚལ་ལོ་སྐྱབས་སུ་མཆིའོ། །བདག་གི་རྒྱུད་བྱིན་གྱིས་བརླབ་དུ་གསོལ། ཞེས་གསོལ་བ་བཏབ་པས། བླ་མ་དེ་ཡང་ཡས་གཙུག་ཏོར་དང་མས་གདན་ཁྲི་ནས་རིམ་གྱིས་འོད་དུ་ཞུ་ནས་ཐུགས་ཀའི་ཐད་དུ་འོད་དམར་པོ་བདེ་བ་ཆེན་པོའི་རང་བཞིན་དུ་གྱུར་པ་རྫ་མ་ཙམ་གཅིག་བསམ། དེ་ཡང་རང་གི་སྤྱི་བོ་ནས་མར་ཐིམ། སྙིང་ཁར་བདེ་ཧྲིལ་གྱིས་བྱུང་ནས་བཾ་ཡིག་ལ་ཐིམ། བཾ་ཡིག་ཇེ་ཆེར་སོང་ནས་སྔགས་ཕྲེང་རྣམས་ཀྱང་བཾ་ཡིག་ཏུ་སོང་། དེ་ནས་ཟླ་བ་ཆོས་འབྱུང་། ལུས་ཀྱི་ནང་གནས་ཁང་སོགས་ནས་མཐར་སྟོང་གསུམ་འཇིག་རྟེན་གྱི་ཁམས། ནམ་མཁའི་ཁམས་ཐམས་ཅད་ཀྱང་བཾ་ཡིག་ཏུ་སོང་བ་ལ་སེམས་གཏད་ནས་ཇི་ཙམ་གནས་ཀྱི་བར་ལྷོད་ཀྱིས་འཇོག བཾ་ཡིག་ཀྱང་ནམ་མཁའ་ལ་འཇའ་ཡལ་བ་ལྟར་སོང་ནས་དམིགས་མེད་སྟོང་ཉིད་ཀྱི་ངང་ལ་ལྷོད་དེ་འཇོག བླ་མའི་རྣལ་འབྱོར་མཎྜལ་དང་བཅས་པ་འདི་བསགས་སྦྱང་སོགས་སྐབས་འགའ་ཞིག་ཏུ་ཟུར་དུ་ཉམས་སུ་ལེན་ནའང་སྐྱབས་འགྲོ་སེམས་བསྐྱེད་སྔོན་དུ་བཏང་ནས་མདུན་གྱི་ནམ་མཁར་སེང་གེས་བཏེག་པའི་སོགས་ནས་འདིའི་བར་ཉམས་སུ་བླངས། དེ་ནས་ཐོས་པ་རྒྱ་མཚོ་མ་དང་། སྐྱེ་བ་ཀུན་ཏུ་སོགས་བྱའོ། །དེ་ལྟར་ཐུན་མོང་མ་ཡིན་པའི་སྡོན་འགྲོ་ཚོགས་གཉིས་བསགས་པའི་སྦྱང་གཞི་སྦྱོང་བྱེད་ངོ་སྤྲོད་པ་ནི། བསོད་ནམས་ཚོགས་བསགས་ནི་འདིར་བླ་མའི་རྣལ་འབྱོར་ཡིན་ལ་དེའི་སྦྱང་གཞི་ནི་སྐྱེ་བའི་སྲིད་པ་དང་སྐྱེ་བ་སྔ་མ་རྣམས་སུ་ཡུལ་དག་པ་ལྷ་དང་བླ་མ་ནས་ཡུལ་མ་དག་པ་འཇག་མའི་སྲིན་བུའི་བར་ཡན་ཆད་ལ་བརྟེན་ནས་ལས་བཟང་ངན་ཇི་སྙེད་བསགས་པ་ཐམས་ཅད་སྦྱོང་བྱེད་བླ་མའི་རྣལ་འབྱོར་ལ་བརྟེན་ནས་ཚོགས་བསགས་པའོ། །སྦྱངས་འབྲས་རྡོ་རྗེ་འཆང་གི་གོ་འཕང་ཐོབ་པའོ། །སངས་རྒྱས་ཐོབ་པ་ལ་སེམས་ཉིད་ལྷན་ཅིག་སྐྱེས་པའི་ཡེ་ཤེས་རྟོགས་དགོས་ལ། དེ་རྟོགས་པ་ལ་ཡང་བླ་མ་དམ་པའི་མན་ངག་དང་། ཐབས་བསོད་ནམས་ཀྱི་ཚོགས་བསགས་པ་ལ་བརྟེན་དགོས་ཏེ། ཀྱཻ་རྡོར་རྩ་རྒྱུད་ལས། གཞན་གྱི་བརྗོད་མིན་ལྷན་ཅིག་སྐྱེས། །གང་དུ་ཡང་ནི་མི་རྙེད་དེ། །བླ་མའི་དུས་ཐབས་བསྟེན་པ་དང་། །བདག་གི་བསོད་ནམས་ལས་ཤེས་བྱ། །ཞེས་དང་། བསྡུ་པ་ལས། ཇི་སྲིང་དགེ་བའི་རྩ་བ་དེ་ནི་མ་རྫོགས་པར། །དེ་སྲིད་སྟོང་ཉིད་དམ་པ་དེ་ནི་རྟོགས་མི་འགྱུར། །ཞེས་སོ། །བསོད་ནམས་ཀྱི་ཚོགས་རྫོགས་པར་བྱེད་པའི་ཐབས་ཀྱང་བླ་མའི་རྣལ་འབྱོར་ལས་ལྷག་པ་མེད་དེ། མཚན་དང་དཔེ་བྱད་ལྡན་བ་ཡིས། །སྐུ་ནི་བསྐལ་པར་བསྒོམ་པ་བས། །བླ་མ་དྲན་པ་བསོད་ནམས་ཆེའོ། །ཞེས་པ་ལ་སོགས་པ་མཛད། རྒྱུད་ཐམས་ཅད་ལས་མཐུན་པར་གསུངས་སོ། །འོ་ན་བླ་མ་དང་སངས་རྒྱས་གཉིས་ཀྱི་ནང་ནས་བླ་མ་ཡུལ་ལྷག་པ་ཅི་ཡིན་སྙམ་ན། དེ་གཉིས་སྤངས་རྟོགས་ལ་ཁྱད་པར་མེད་མོད། རང་ཉིད་ལ་སངས་རྒྱས་ཀྱི་སྐུ་དངོས་སུ་སྣང་བ་དང་གསུང་དངོས་སུ་ཐོབ་པའི་སྐལ་བ་མ་བྱུང་བ་ལ་རང་དང་སྐལ་བ་མཉམ་པའི་བླ་མའི་སྐུར་བཞེངས་ནས་ཆོས་དངོས་སུ་སྟོན་པར་མཛད་པས་ན། བཀའ་དྲིན་གྱི་སྒོ་ནས་བླ་མ་ལྷག་པ་ཡིན་ནོ། །ངོ་བོ་རྩ་བའི་བླ་མ་བསྒོམས་པས་བྱིན་རླབས་མྱུར་ཞིང་རྣམ་པ་སངས་རྒྱས་སུ་བསྒོམས་པས་བྱིན་རླབས་ཆེ་བ་སྟེ། སོ་སོ་སྐྱེ་བོ་ཐ་མལ་པའི་སྐུ་ལུས་དེ་ཉིད་གཞིའི་རྟེན་ཡིན་པས། དེ་ལ་དག་བྱ་དག་བྱེད་སྦྱར་དུ་མེད་པས་ན། ངེས་པར་རྣམ་པ་སངས་རྒྱས་སུ་སྒོམ་པར་བྱེད། དེ་ཡང་ལྷག་པའི་ལྷ། གང་ཡང་རུང་བའི་རྣམ་པར་བསྒོམ་པ་ཡོད་ཀྱང་འདིར་བླ་མའི་གསུང་གིས་སློབ་མའི་ཤེས་རྒྱུད་ལ་ཕན་འདོགས་པའི་རྟེན་འབྲེལ་དུ་གསུང་། དཔའ་བོ་རྗེ་བཙུན་རྡོ་རྗེ་ཆོས་ཀྱི་རྣམ་པ་ཅན་དུ་བསྒོམ་པར་བྱེད་པ་དང་། འདིར་ཐུན་མོང་མ་ཡིན་པ་སངས་རྒྱས་རྡོ་རྗེ་ཆོས་སུ་བསྒོམ་པ་སྟེ། ལུགས་གཉིས་ལས། འདིར་གཞུང་གི་དངོས་བསྟན་དཔའ་བོ་རྡོ་རྗེ་ཆོས་སུ་བསྒོམ་པ་སྟེ། སྐུ་མདོག་དམར་པོ་ནི་བླ་མའི་ཐུགས་སློབ་མ་ལ་རྗེས་སུ་ཆགས་པ་མཚོན། ཕྱག་གཡས་པས་ཐོད་པའི་ཌཱ་མ་རུ་རྒྱུན་མི་ཆད་པར་འཁྲོལ་བའི་བདེ་སྟོང་གཉིས་སུ་མེད་པའི་ཆོས་སྒྲ་སྒྲོག་པ། གཡོན་པའི་ཐོད་པ་བདུད་རྩིས་གང་བ་བསྣམས་པ། དེ་ལྟ་བུའི་ལམ་དེ་ཉིད་ཉམས་སུ་བླངས་པས་བདག་རྒྱུད་ལ་བདེ་ཆེན་གྱི་ཡེ་ཤེས་སྐྱེ་བ་མཚོན་པ་ཡིན། ཞེས་གསུང་ངོ་། །དེ་དག་ཀྱང་སྔར་ནས་ལས་བསོགས་པའི་ཚུལ། བསོགས་པ་པོའི་གང་ཟག་བསགས་པའི་ལས་རྣམས་ཇི་ལྟར་དུ་བསོགས་བའི་ཚུལ་གསུམ་དུ་བསྒྱུར་ནས་ཉམས་སུ་ལེན། ཡེ་ཤེས་ཀྱི་ཚོགས་བསགས་ནི། བླ་མ་འོད་དུ་ཞུ་ནས་རང་ལ་བསྟིམས་པའི་རྐྱེན་གྱིས་ལུས་སེམས་རྣམས་བདེ་ཆེན་གྱི་ཡེ་ཤེས་སུ་བྱིན་གྱིས་རླབས་ཤིང་གནས་ལུགས་དེ་ཁོ་ན་ཉིད་ལ་བློ་བཞག་པའོ། །དེའི་སྦྱང་གཞི་བདག་གཞན་གྱི་འཆི་སྲིད་དོ། །སྦྱངས་འབྲས་ཆོས་སྐུ་ཐོབ་པའོ། །དེ་ལྟར་ཐུན་མོང་གི་སྔོན་འགྲོ་སྐྱབས་འགྲོ་སེམས་བསྐྱེད་རྡོ་རྗེ་སེམས་དཔའི་བསྒོམ་བཟླས། ཐུན་མོང་མ་ཡིན་པའི་སྔོན་འགྲོ་བླ་མའི་རྣལ་འབྱོར་མཎྜལ་འབུལ་ཞིང་གསོལ་བ་བཏབ་པ་རྣམས་རྟགས་མ་བྱུང་བར་དུ་འབད་ནས་ཉམས་སུ་བླང་བར་བྱ་ཞིང་། དེ་ལ་རྟགས་ནི། སྐྱབས་འགྲོ་རྒྱུད་ལ་སྐྱེས་ན་བློ་ཆོས་སུ་འགྲོ་ཞིང་། བློ་སྣ་དཀོན་མཆོག་གི་འཕྲོག་ནས་སྲོག་དང་བྱ་དགའི་ཕྱིར་ཡང་དཀོན་མཆོག་བློས་མི་གཏོང་བ་སོགས་དང་། སེམས་བསྐྱེད་རྒྱུད་ལ་སྐྱེས་ན། སེམས་ཅན་ཐམས་ཅད་ལ་བཅོས་མིན་གྱི་བྱམས་སྙིང་རྗེ་སྲན་མི་བཟོད་པ་སྐྱེ་བ་སོགས་དང་། རྡོ་རྗེ་སེམས་དཔའི་བསྒོམ་བཟླས་ལ་འབད་པས། སྡིག་པ་དག་པའི་རྟགས་རྨི་ལམ་དུ་ལུས་ལས་རྣག་ཁྲག་འཛག་པ་དང་། འབུ་སྲིན་འཐོན་པ་དང་། ཁྲུས་བྱས་པ་དང་། འཕུར་བ་དང་། གྱེན་ལ་འཛེགས་པ་རྣམས་བྱུང་ན་ལེགས་ཤིང་། གཞན་གྱིས་མཚོན་ཆ་བསྣུན་ནས་ཁྲག་བྱུང་བ་དང་། རབ་བྱུང་གི་རྟེན་ལ་སྐྲ་རིང་དང་། གོས་དཀར་པོ་གྱོན་པ་དང་། ཞིང་རྨོ་བའི་ཐོང་མཁན་བྱེད་པ་དང་། གཉན་པ་བྱེད་པ་རྣམས་ངན་ངན་འདྲ་ཡང་བཟང་བ་ཡིན། རོལ་མོའི་སྒྲ་བསྒྲག་བ་དང་། གདུགས་དང་རྒྱལ་མཚན་བ་དན་འཕྱར་བ་རྣམས་གྲགས་པ་ཆེ་བའི་རྟགས། ཞྭ་ཐེབ་དཀར་དམར་སྔོ་སེར་གསར་པ་གྱོན་པ་དང་། ཆོས་འཆད་པ་དང་། མང་པོས་བསྐུར་བ་དང་། གདན་ཁྲིའི་མཐོན་པོའི་སྟེང་དུ་འཛེགས་པ་རྣམས་གཞན་དོན་འབྱུང་བའི་རྟགས་ལ་སོགས་པའོ། །མཎྜལ་འབུལ་བའི་བསོད་ནམས་ཀྱི་ཚོགས་འཕེལ་བའི་རྟགས། ཁྲི་སྟན་མཐོན་པོ་ལ་འདུག་པ་དང་། གཞན་གྱི་རྫས་སྟོབས་ཆེན་འབུལ་བ་རྨི་བ་སོགས་དང་། བླ་མ་ལ་སངས་རྒྱས་དངོས་ཀྱི་འདུ་ཤེས་བཅོས་མིན་སྐྱེ་བ་སོགས་མདོར་ན་ལུས་སེམས་ལས་སུ་རུང་བའི་ཤིན་སྦྱངས་དང་། ལྡན་པ་ཞིག་མ་བྱུང་གི་བར་དུ་སྔོན་འགྲོའི་ཆོས་རྣམས་ལ་འབད་པར་བྱ་སྟེ་འདི་རྣམས་རྒྱུད་ལ་མ་སྐྱེས་ན་དངོས་གཞིའི་ཏིང་ངེ་འཛིན་མི་སྐྱེ་བས་སོ། །དྲུག་པ་བདག་ལྷར་བསྐྱེད་པ་ནི། གཞུང་ལས་དེའི་རྗེས་ལ་སྙིང་ཁར་ཟླ་བའི་དཀྱིལ་འཁོར་བསམ་ལ། དེར་ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞ་ནཱི་ཡེ་ཧཱུྃ་ཧཱུྃ་ཕཊ་སྭཱཧཱཿ ཞེས་བྱ་བའི་སྔགས་ཀྱི་འཕྲེང་བ་ཁ་དོག་དམར་པོ་དེ་ལས་འོད་ཟེར་སྣ་ཚོགས་འཕྲོ་བ་ལུགས་ལས་བཟློག་པར་བསམ་མོ། །དབུས་སུ་བཾ་ཡིག་གོ །དེའི་འོད་ཟེར་གྱི་ལུས་ཐམས་ཅད་ཁྱབ་པས་ཡོངས་སུ་དག་པ་ནས། ཞེས་གསུངས་ལ། ས་སྐྱ་པ་ཆེན་པོས། རང་གི་སྙིང་ཁར་ཟླ་བའི་དཀྱིལ་འཁོར་ལ་བཾ་ཡིག་དམར་པོ་དེའི་མཐའ་མར་སྔགས་ཀྱི་ཕྲེང་བ་ཁ་དོག་དམར་པོ་གཡོན་བསྐོར་དུ་བཀོད་ལ། དེ་ལས་འོད་ཟེར་བྱུང་བའི་ལུས་ཀྱི་ནང་ཐམས་ཅད་འོད་ཀྱི་གང་སྟེ་དེས་ལུས་ངག་ཡིད་གསུམ་གྱི་སྡིག་སྒྲིབ་ཐམས་ཅད་དག་པས་ལུས་ཤེལ་སྒོང་དག་པ་བཞིན་དུ་གྱུར་པ་ལ། རྗེ་བཙུན་མའི་སྐུ་གཞུང་ནས་འབྱུང་བ་བཞིན་བསྐྱེད་ལ་གསལ་གདབ་བོ། །ཞེས་གསུངས་པས། གཞི་སྦྱངས་ཞིང་བསྒྱུར་བར་བྱ་སྟེ། དེ་ལ་སྦྱོང་རྒྱུའི་གཞི་ནི་རང་གི་སེམས་ཉིད་གཉིས་སུ་མེད་པའི་ཡེ་ཤེས་ཆོས་སྐུ་སྐྱེ་མེད་ཟུང་འཇུག་བརྗོད་བྲལ་དེ་ཁོ་ན་ཉིད་ཆོས་ཐམས་ཅད་ཀྱི་གནས་ལུགས་སུ་གྱུར་བའི་སྤྲོས་བྲལ་སྟོང་པ་ཉིད་འདིའི་སྟེང་ན་ཕུང་ཁམས་སྐྱེ་མཆེད་ལ་སོགས་པ་འཁོར་འདས་ཀྱི་ཆོས་ཐམས་ཅད་སེམས་ལ་བག་ཆགས་ཀྱིས་ཚང་ལུས་ལ་རྩ་ཡི་གེའི་ཚུལ་དུ་དོད། དེའི་སྟོབས་ཀྱི་ཕྱི་རོལ་དུ་གནས་སྣོད་ཀྱི་འཇིག་རྟེན། བཅུད་ཀྱིས་སེམས་ཅན་བསམ་གྱིས་མི་ཁྱབ་པ་གཅིག་འཆར་བ་ཡིན་ཏེ། དེའང་འོད་གསལ་དེ་བག་ཆགས་ཀྱིས་བསླད་པ་ལ་རྟེན་ནས། མ་རིག་པར་ལངས་ནས། ཉོན་མོངས་པ་གཏི་མུག དེ་ལས་འདོད་ཆགས། དེ་ལས་ཞེ་སྡང་། དེ་ལས་ང་རྒྱལ་དང་སེར་སྣ་ལངས་ཏེ་བར་དོའི་སྣང་བ་བསམ་གྱིས་མི་ཁྱབ་པ་གཅིག་འཆར་ལ། དེ་ནས་གང་དུ་སྐྱེ་བ་ལེན་པའི་གནས་བཞི། སྐྱེ་བ་བླངས་པའི་གནས་ཀྱི་འཇིག་རྟེན། སྐྱེ་བ་བླངས་པའི་བཅུད་ཀྱི་སེམས་ཅན་ལའང་དམྱལ་བ་ལ་སོགས་པའི་འགྲོ་བ་རིགས་དྲུག རིགས་དྲུག་པོ་དེའི་ལུས་སེམས་ལ་བདེ་ལྡུག་འདོད་མི་འདོད་བསམ་གྱིས་མི་ཁྱབ་པ་གཅིག་ཤར་བ་རྣམས་ནང་གི་རྟེན་དཀྱིལ་འཁོར་བཞིའི་སྟོབས་ཀྱིས་ཤར་བ་ཡིན་ཏེ། ཕྱི་རོལ་ཏུ་གཟུགས་སྡུག་མི་སྡུག་ཇི་སྙེད་ཡོད་པ་རྣམས་ནང་རྩའི་སྟོབས་ཀྱིས་ཤར་ཅིང་། ཕྱི་རུ་སྒྲ་སྙན་མི་སྙན་གྱིས་བྱེ་བྲག་བསམ་གྱིས་མི་ཁྱབ་པ་རྣམས་ནང་གི་ཡི་གེའི་སྟོབས་ཀྱིས་ཤར་ལ། ཕྱི་རོལ་དུ་ཚོར་བ་བདེ་སྡུག་བཏང་སྙོམས་ལ་སོགས་པ་བསམ་གྱིས་མི་ཁྱབ་པ་རྣམས་ནང་བདུད་རྩིའི་སྟོབས་ཀྱིས་ཤར་བ་ཡིན་ལ། ཕྱི་རོལ་དུ་རྣམ་རྟོག་བསམ་གྱིས་མི་ཁྱབ་པ་རྣམས་ནང་རླུང་གིས་སྟོབས་ཀྱིས་ཤར་བ་ཡིན་ཏེ། ཡེ་ཤེས་ཐིག་ལེ་ལས། སྟོང་པ་ལས་ནི་ཐམས་ཅད་འབྱུང་། །ཞེས་དང་། སྡོམ་འབྱུང་ལས། རྣམ་པ་སྣ་ཚོགས་དྲི་མེད་པའི། །དཀྱིལ་འཁོར་དག་ནི་འཕྲོ་བར་སྣང་། །ཞེས་གསུངས། དེས་ན་ཕྱི་རོལ་ཏུ་ཤར་ཚད་ནང་ན་གནས། ནང་ན་གནས་ཚད་ཕྱི་རོལ་ཏུ་ཤར་བ་ཡིན་ཏེ། ཡེ་ཤེས་ཐིག་ལེ་ལས། ཕྱི་དང་ཕྱིའི་དོན་རྣམས་ཀྱིས། །ནང་གི་དོན་གནས་ཤེས་པར་བྱའོ། །ཞེས་དང་། བདེ་མཆོག་རྩ་རྒྱུད་ལས། འཇིག་རྟེན་ཕྱི་རོལ་དེ་བཞིན་ནང་། །ཞེས་པ་དང་། ཀྱཻ་རྡོར་རྩ་རྒྱུད་ལས། ཇི་ལྟར་ཕྱི་རོལ་དེ་བཞིན་ནང་། །ཞེས་གསུངས་སོ། །དེས་ན་ཕྱི་རོལ་དུ་སྣང་ཚད་ནང་གི་རྟེན་དཀྱིལ་འཁོར་བཞི་ལ་ཚང་བ་ཡིན་ནོ། །དེའང་དང་པོར་རྩ་དབུ་མ། དེ་ལས་རོ་རྐྱང་གཉིས། དེ་ལས་སྦས་པའི་རྩ་ལྔ། དེ་ལས་ཉི་ཤུ་རྩ་ལྔ། དེ་ལས་སུམ་ཅུ་རྩ་བདུན། དེ་ལས་བསམ་གྱིས་མི་ཁྱབ་བ་གྱེས་པ་རྣམས་དང་། བདུད་རྩི་ཡང་དང་པོར་དྭངས་མ། དེ་ལས་ཁུ་ཁྲག་གཉིས། དེ་ལས་ཁས་བསམ་གྱིས་མི་ཁྱབ་པ་རྣམས་དང་། རླུང་ཡང་དང་པོར་གནས་པ། དེ་ལས་ལྡང་འཇུག་གཉིས། དེ་ལས་རྩའི་རླུང་ལྔ། དེ་ལས་རླུང་བཅུ། དེ་ལས་ཉི་ཁྲི་གཅིག་སྟོང་བསམ་གྱིས་མི་ཁྱབ་པས་སོ། །རྟེན་དཀྱིལ་འཁོར་བཞི་པོ་དེའི་སྟོབས་ཀྱིས་ཕྱི་རོལ། སྣོད་བཅུད་ཀྱིས་སྣང་བ་བསམ་གྱིས་མི་ཁྱབ་པ་དང་བཅས་པ་ཐམས་ཅད་སེམས་ཉིད་ཀྱིས་རྣམ་འཕྲུལ་ཡིན་པས་དེ་དག་བློའི་ཡུལ་དུ་ངེས་པར་བྱ་བ་ནི་རྒྱ་ཆེ་བའི་སྦྱངས་གཞི་ཡིན་ལ། ནང་རྩ་གསུམ་འཁོར་ལོ་ལྔ་ནི་ཟབ་པའི་སྦྱངས་གཞི། སེམས་ཉིད་ལྷན་ཅིག་སྐྱེས་པ་ནི་མཐར་ཐུག་གི་སྦྱངས་གཞི་ཡིན་ལ། སྦྱོང་བྱེད་ནི་ལྷ་རྡོ་རྗེ་རྣལ་འབྱོར་མ་དབྱེ་ན་རང་སེམས་སྤྲོས་པའི་མཐའ་ཐམས་ཅད་དང་བྲལ་བ་ནི་གསང་བའི་རྣལ་འབྱོར་མ། ལྟེ་བའི་རྩ་མདུད་གྲུ་གསུམ་གྱི་ནང་མ་ལས་ཐོབ་པའི་དྭངས་མ་གཉིས་མདང་གསུམ་མདང་ཀྱི་དྭངས་མས་ཁྲིག་མེར་ཏེ་གང་བའི་ཨ་ཐུང་ཤད་ཀྱི་རྣམ་པ་ཅན་ཆོས་འདི་པའི་ཐུན་མོང་མ་ཡིན་པའི་བཾ་ཡིག་གི་རྣམ་པ་ཅན་ནང་གི་རྣལ་འབྱོར་མ་ཕྱི་རོལ་འོག་མིན་ན་བཞུགས་པའི་རྗེ་བཙུན་མ་ནི་ལྷན་སྐྱེས་ཀྱི་རྣལ་འབྱོར་མ། ཡུལ་ཉེར་བཞི་དང་གནས་སུམ་ཅུ་རྩ་བདུན་ན་བཞུགས་པའི་སྤྲུལ་པའི་དཔའ་བོ་དང་དཔའ་མོ་རྣམས་ཞིང་ལས་སྐྱེས་བའི་རྣལ་འབྱོར་མ། མ་མཁའ་འགྲོ་མ་ཡིན་པའི་རིགས་སུ་སྐྱེས་པ་རྣམས་ནི་ལས་ལས་སྐྱེས་པ། ཡུལ་དང་ཡུལ་གྲུ་ཐམས་ཅད་ན་གནས་པའི་བུད་མེད་ཐམས་ཅད་ནི་ལས་ལས་སྐྱེས་པའི་རྣལ་འབྱོར་མ། རང་ཉིད་རྣལ་འབྱོར་མར་བསྒོམ་པ་ནི་སྔགས་ལས་སྐྱེས་པའི་རྣལ་འབྱོར་མའོ། །དེ་ལྟར་ན་རང་གི་སེམས་ཉིད་ཡེ་གདོད་མ་ནས་རྡོ་རྗེ་རྣལ་འབྱོར་མར་ཡིན་པ་དེ་བླ་མས་བྱིན་གྱི་རླབས་བའི་དུས་ཡིན་པར་ངོ་སྤྲད་རང་ཉིད་ཀྱིས་ཀྱང་ཡིན་པར་ངོ་ཤེས་ནས། དེའི་རྒྱུན་སྐྱོངས་པ་བསྐྱེད་རྫོགས་ཀྱི་ཉམས་ལེན་བྱས་པས། ཕྱི་རོལ་གྱི་དཔའ་བོ་དང་དཔའ་མོ་རྣམས་དབང་དུ་འདུས། དེ་རྣམས་དབང་དུ་འདུས་པས་འོག་མིན་གྱི་རྡོ་རྗེ་རྣལ་འབྱོར་མས་བྱིན་གྱིས་རླབས། དེས་བྱིན་གྱིས་རླབས་པས་རང་སེམས་ལྷན་སྐྱེས་ཀྱི་རྟོགས་པ་འཆར་བས་དེ་ནི་བྱིན་གྱིས་རློབས་པས་སློབ་པ་དང་། རྟོགས་པ་ལས་འཆར་ཞེས་པའི་དོན་ཏོ། །ཚུལ་ཇི་ལྟར་སྦྱོང་ན་བློ་ཡུལ་དུ་ངེས་པའི་སྦྱང་གཞི་དེ་དག་བླ་མ་འོད་དུ་ཞུ་བའི་རྐྱེན་གྱིས་བདེ་ཆེན་གྱི་ཡེ་ཤེས་སུ་བསྒྱུར།་་་་་མངོན་པར་བྱང་ཆུབ་པ་ལྔ་ནི། རང་ཉིད་རྡོ་རྗེ་རྣལ་འབྱོར་མར་བསྒོམ་པའི་སྙིང་ཁར་ཆོས་འབྱུང་ཉིས་བརྩེགས་སྟོང་པར་བསྒོམ་པ་ནི་སྟོང་པ་ཉིད་ལས་བྱང་ཆུབ་པ། དེའི་དབུས་སུ་ཟླ་བའི་དཀྱིལ་འཁོར་བསྒོམ་པ་ནི་གདན་ཟླ་བ་ལ་བྱང་ཆུབ་པ། དེའི་སྟེང་དུ་བཾ་ཡིག་སྔགས་ཕྲེང་དང་བཅས་བ་བསྒོམ་པ་ནི་གསུང་ཡིག་འབྲུ་ལས་བྱང་ཆུབ་པ། དེ་ལས་འོད་ཟེར་འཕྲོས་ལུས་ཀྱི་ནང་ཐམས་ཅད་གང་བས་ཚེ་ཐོག་མེད་ནས་བསགས་བའི་སྡིག་སྒྲིབ་ཐམས་ཅད་བསྲེགས་ལུས་འོད་ཀྱི་གོང་བུ་གྲི་གུག་གི་དབྱིབས་སུ་གྱུར་བ་ནི་ཐུགས་ཕྱག་མཚན་ལས་བྱང་ཆུབ་པ། དེ་ཉིད་རྡོ་རྗེ་རྣལ་འབྱོར་མའི་སྐུ་གྱུར་བ་ནི། སྐུ་རྫོགས་པ་ལས་བྱང་ཆུབ་པ་སྟེ། མངོན་པར་བྱང་ཆུབ་པ་ལྔ་ལས་བསྐྱེད་བའོ།། སྟོང་ཉིད་དེའི་ངང་ནས་རང་རྣལ་འབྱོར་མར་གསལ་བའི་སྙིང་ཁར་གནས་ལུགས་རྟོགས་པའི་ཤེས་རབ་མཚོན་པས་ཨེ་བྱུ་རུའི་མདོག་ཅན་ཉིས་བརྩེགས་ཡོངས་སུ་གྱུར་པ་ལས། ཆོས་སྐུ་རྣམ་པར་ཐར་པའི་སྒོ་གསུམ་གྱི་རང་བཞིན། ཆོས་འབྱུང་ཉིས་བརྩེགས་ཏེ། བཀའ་བརྒྱུད་པ་སོགས་ཆོས་འབྱུང་ཕྱི་མ་གདན་སྟབས། དེའི་སྟེང་དུ་ཆོས་འབྱུང་ནང་མ་ལངས་ཐམས་སུ་བསྒོམ་པར་འདོད་ཀྱང་རང་ལུགས་ཆོས་འབྱུང་ཕྱི་མ་དེ་དྭངས་གསལ་འོད་ཀྱི་རང་བཞིན་ཅན་རྙོག་པ་མེད་པར་བསམ། རྩེ་མོ་མདུན་ལ་བསྟན་པ། ཟུར་གཉིས་ལྡེབས་ལ་བསྟན་པ། རྩ་བ་ཕྲ་བ་གསང་གནས་སུ་ཟུག་ལ། གདེང་ཀ་ཆེ་བ་གྱེན་དུ་བསྟན་པ། ཆོས་འབྱུང་ནང་མ་ཟུར་གསུམ་ཕྱི་ལ་བསྟན། ཞེས་མཁན་ཆེན་ངག་དབང་ཆོས་གྲགས། གསུང་ལ། དཔེ་ལ་ལར། ཆོས་འབྱུང་ཉིས་བརྩེགས་ཕྱི་མའི་ཟུར་སྒལ་ཚིགས་ལ་བསྟན་པ་ཟུར་གཉིས་པོ་ནུ་མ་གཉིས་ཀྱི་ཐད་དུ་བསྟན་པ། ནང་མའི་ཟུར་མདུན་ལ་བསྟན་པ། ཟུར་གཉིས་སོག་པ་གཉིས་ཀྱི་ཐད་དུ་བསྟན། དེ་གཉིས་ཀའི་མས་སྣ་གསང་གནས་སུ་ཟུག་པ། ཞེས་འབྱུང་བས་གང་དག་དཔྱོད། འདིར་ཆོས་འབྱུང་ཕྱི་མས་སྣོད་ཀྱི་འཇིག་རྟེན་སྦྱོང་། ནང་མས་མའི་མངལ་སྦྱོང་གསུང་། ཆོས་འབྱུང་ནང་མའི་ཁ་འཚམས་འཕེལ་ཁ་ཆེ་བའི་ཐད་དུ་མཉམ་བཞག་གི་རྣམ་པར་མི་རྟོག་པའི་ཏིང་ངེ་འཛིན་དེ་རྗེས་ཐོབ་དག་པ་འཇིག་རྟེན་པའི་ཡེ་ཤེས་མཚོན་པའི་ཕྱིར་ཟླ་བའི་དཀྱིལ་འཁོར་དཀར་བསིལ་ཉ་གང་བ་དེའི་དབུས་སུ་བཾ་ཡིག་གི་མཐར་གཡོན་སྐོར་དུ་སྔགས་ཁ་དོག་དམར་པོ་གྱེན་དུ་ལངས་པ། དེ་ཡང་བཾ་ཡིག་གི་མདུན་དུ། ཨོཾ་ཨོཾ་ཨོཾ། དེའི་འཁྲིས་སུ་སརྦ་ལོག་པས་རྦས། དེའི་ཁྲིས་སུ་བུདྡྷ་ལོག་པས་དྡྷབུ། དེའི་ཁྲིས་སུ་ཀི་ཌཱ། དེའི་ཁྲིས་སུ་ཡེ་ནཱི། དེའི་ཁྲིས་སུ་ཛྲབ། དེའི་ཁྲིས་སུ་རྞཝ། དེའི་ཁྲིས་སུ་ཡེ་ནཱི། དེའི་ཁྲིས་སུ་ཛྲབ། དེའི་ཁྲིས་སུ་རོ་བཻ། དེའི་ཁྲིས་སུ་ཡེ་ནེ་ཙ། དེའི་ཁྲིས་སུ་ཧཱུྃ་ཧཱུྃ་ཧཱུྃ་དང་། ཊཕ་ཊཕ་ཊཕ། དེའི་ཁྲིས་སུ་ཧཱ་སྭཱ། ཨོཾ་དང་པོའི་རྩ་བར་སླེབ་པ་ཆོས་འབྱུང་གི་མདུན་རྒྱབ་སྤངས་པའི་གྲྭ་བཞིར་དགའ་བ་འཁྱིལ་བ་ཁ་དོག་དཀར་པོ་གཡོན་དུ་འཁོར་བ་རེ་རེ་བསམ། འདི་ནི་སྦྱང་གཞི་བར་དོའི་སྲིད་པ་སྦྱོང་བར་བྱེད་བ་ཡིན་ནོ། །འདིར་ཟླ་བ་ལ་དམར་མདངས་ཡོད་པ། ཉི་ཟླས་ཁུ་ཁྲག ཡིག་འབྲུ་རྣམས་ཀྱིས་བར་དོའི་སེམས། ཐམས་ཅད་སྡོམ་པས་མངལ་སྐྱེས་སྦྱོང་། ཉི་ཟླས་དྲོད་གཤེར་སྐྱེས་དེ་ཐམས་ཅད་གཅིག་ཏུ་འདྲེས་པས་སྒོང་སྐྱེས། དེ་རྡོ་རྗེ་རྣལ་འབྱོར་མར་གྱུར་པས་བརྫུས་སྐྱེས་སྦྱོང་། སྦྱོང་བྱེད་དེ་དག་ཐམས་ཅད་འབྱུང་བཞི་རང་གི་སེམས་ཉིད་མཚོན་བའི་ཕྱིར་རང་གི་སེམས་སམ། སྡུད་བྱེད་ཀྱི་གཙོ་བོ་ལས་རྣལ་འབྱོར་མ་སོ་བདུན་འབྱུང་བ་མཚོན་པའི་ཕྱིར་དེའི་མཐར་ཡི་གེ་སོ་བདུན་གཡོན་སྐོར་དུ་བསྐོར་བ། འོ་ན་རྒྱུ་དང་རྒྱ་གཞུང་དུ་ཨོཾ་གཅིག་ལས་མ་བཤད་པས་འདིར་གསུམ་འབྱུང་བ་ཇི་ལྟ་ཡིན་སྙམ་ན། མི་དབང་ཆོས་གསུམ་དུ་གྲགས་པའི་མིའི་དབང་པོ་ཨིནྡྲ་བོ་དྷིས་བཤད་པ། རྗེ་བཙུན་གྱི་ཤེས་བྱེད་དུ་མཛད་དེ་གང་དུ་རྡོ་རྗེ་ཕག་མོའི་རྩ་བའི་ལས་མ་ཚང་བ་རྣམས་འདིས་ཁ་བསྐང་བར་བྱའོ། །ཞེས་གསུངས།་་་་་ཞལ་གཉིས་མ་ཕག་མོ་ཐམས་ཅད་ཀྱི་རྩ་བ་ཕག་ཞལ་ཡོད། གཞན་ཕག་མོའི་རིགས་ལས་བྱུང་བ་ལ་ཕག་མོར་བཞག་གོ། དེ་དག་ཀྱང་རྟེན་དཀྱིལ་འཁོར་བཞི་ལ་གནད་དུ་བསྣུན་པ་ཡིན་ཏེ། རྩ་བསམ་གྱིས་མི་ཁྱབ་པ་ཆོས་འབྱུང་དུ་བསྡུ། ཡི་གེ་བསམ་གྱིས་མི་ཁྱབ་པ་རྣམས་ཡིག་འབྲུར་བསྡུ། ཁམས་བསམ་གྱིས་མི་ཁྱབ་པ་རྣམས་ཟླ་བའི་དཀྱིལ་འཁོར། རླུང་བསམ་གྱིས་མི་ཁྱབ་རྣམས་དགའ་བ་འཁྱིལ་པར་བསྡུ། འདུས་པ་ཕོ་བྲང་བཞི་མའང་གནད་དུ་བསྣུན་པ་ཡི་གེ་གོང་དུ་བརྗོད་ཟིན་ཏོ། །དཔེར་ན་གཞི་སྦྱང་བའི་གཞི་དེ་དག་ངེས་པར་བྱས་ནས། བསྒྱུར་བའི་ཚུལ་ནི་ཟླ་བ་བཾ་ཡིག་ཡིག་འབྲུ་དང་བཅས་པ་རྣམས་ལས་འོད་ཟེར་ཁ་དོག་སྣ་ལྔ་འཇའ་ཚོན་ལྟ་བུ་བུན་གྱིས་འཕྲོས། འཁོར་འདས་ཐམས་ཅད་ཚང་བའི་རང་གི་ལུས་སེམས་ལ་ཕོག་པས་ཚེ་ཐོག་མ་མེད་པ་ན་བསགས་པའི་ནད་གདོན་སྡིག་སྒྲིབ་ཉེས་ལྟུང་བག་ཆགས་དང་བཅས་པ་དང་རྣམ་སྨིན་གདོས་བཅས་ཤ་ཁྲག་གིས་བསྡུས་པའི་ཕུང་ཁམས་སྐྱེ་མཆེད་ཐམས་ཅད་བསྲེགས་སྦྱངས་པས་རང་གི་ལུས་ཤེལ་སྒོང་དག་པ་ལྟར་འོད་ཀྱི་གོང་བུར་གྱུར་པར་བསྒོམ་པ་ནི་གཞི་སྦྱང་བའོ། །དེ་ནས་བསྒྱུར་བ་ནི། གཞུང་ལས། བདག་ཉིད་བཅོམ་ལྡན་འདས་མ་རྡོ་རྗེ་ཕག་མོའི་སྐུ་ཞལ་གཅིག་ཕྱག་གཉིས་མ་སྐུ་མདོག་དམར་མོ་བསྐལ་པའི་མེ་ལྟ་བུ་གཟི་བརྗིད་ཅན། ཕྱག་རྒྱ་ལྔ་ཡིས་རྒྱན་དང་ལྡན་པ། སྣ་ཚོགས་པདྨ་དང་ཉི་མའི་གདན་ལ་འཇིགས་བྱེད་དུས་མཚན་མནན་པ། ཕྱག་གཡས་ན་རྡོ་རྗེ་དང་གྲི་གུག གཡོན་ན་ཐོད་པ་དང་ཁ་ཊྭཱཾ་ག་འཛིན་པའོ། །ཞེས་གསུངས་པའོ། །དེ་ཡང་འོད་ཀྱི་གོང་བུ་དེ་ལས་སྐད་ཅིག་གིས་རྟེན་དང་བརྟེན་པར་བཅས་པ་ཝལ་གྱིས་བསྐྱེད་ནས་གསལ་བཏབ་ཅིང་དག་བྱ་དག་བྱེད་ངོ་སྤྲོད་པ་ནི་མ་དག་པ་སྣོད་ཀྱི་འཇིག་རྟེན། དག་པ་མཚོན་བྱེད་ཆོས་འབྱུང་ཉིས་བརྩེགས་བསྒོམ་པ་དངོས་སུ་མེད་ཀྱང་བསྒོམ་དོན་ལ་མ་ཆད་པ་གལ་ཆེའོ། །ཞེས་མུས་ཆེན་བུདྡྷའི་མཚན་ཅན་གྱི་གསུངས་པའོ། །སྤྲོ་ན་དེའི་ཕྱི་རོལ་དུ་ཡང་རྡོ་རྗེའི་ས་གཞི་དུར་ཁྲོད་བརྒྱད། དེའི་ཕྱི་རོལ་རྡོ་རྗེའི་གུར་དང་བཅས་པ་བདེ་ཀྱེ་དང་མཐུན་ལ། དེའི་ཕྱི་རོལ་རྭ་བ་གྲུ་བཞི་པ་འགྲེང་བུར་གྱུར་པ། གུར་ལས་དཔངས་ཅུང་ཟད་དམའ་བ། དེའི་ཁ་ཁྱེར་གྱི་མདུན་རྒྱབ་འཐབ་ར་ལྟ་བུས་བསྐོར་བའི་ནང་དུ་སྒོ་འཚམས་མ་བརྒྱད་ཤར་གྱི་གཡས་སུ་སྟེང་གི་ཁྲོ་མོ། ནུབ་ཀྱི་གཡོན་དུ་འོག་གི་ཁྲོ་མོ་རྣམས་གསལ་བཏབ། དེའི་ཕྱི་རོལ་དུ་མེའི་འོབས་གྲུ་བཞི་པ་ཆ་ཆེན་གཅིག་དཔངས་ཆ་ཆེན་ཕྱེད་འཚུབ་ཅིང་ཚ་བ། དེའི་སྟེང་གི་བར་སྣང་ལ་མདའི་དྲྭ་བ་མདའི་མདེའུ་རྩེ་དང་སྟོང་རྣམས་བསྲེལ་བ་མདེའུ་རྩེ་ཕྱིར་བསྟན་པ་གུར་གྱི་དཔངས་དང་མཉམ་པ། དེ་དང་འོབས་ཀྱི་ཕྱི་རོལ་དུ་ཡེ་ཤེས་ཀྱི་མེ་ཁ་དོག་ལྔ་གཡོན་བསྐོར་དུ་འབར་བ་མེའི་རྩེ་མོ་ཤིན་ཏུ་མཐོ་བ་རབ་ཏུ་ཚ་བར་བསམ། ཁ་ཁྱེར་གྱི་སྒོ་འཚམས་མ་རྣམས་ལས་དེ་འདྲ་བ་དཔག་མེད་སྤྲོས། གནོད་བྱེད་ཐམས་ཅད་བཀུག་འོབས་ཀྱི་ཕྱིར་མཐར་བཀོད། སླར་ཡང་ཁྲོ་མོ་དེ་རྣམས་ལས་སྟོད་ཁྲོ་བོ་བཅུའི་རྣམ་པ་སྨད་ཕུར་བུའི་རྣམ་པ་ཅན་དཔག་མེད་སྤྲོས་གནོད་བྱེད་རྣམས་ཀྱི་སྤྱི་བོ་ནས་རྐང་མཐིལ་གྱི་བར་བཀས་ཕོ་གཡོན་མོ་གཡས་ཡིན། དེ་ལྟར་བྱས་པས་ཐམས་ཅད་ཀྱི་རྣམ་ཤེས་ཆོས་དབྱིངས་སུ་བསྒྲལ་ཤ་རུས་རྣམས་འོབས་ནང་དུ་འཕངས་ཁྲོ་བོ་རྣམས་རང་ལ་ཐིམ། ཆོས་འབྱུང་གི་ནང་དུ་སྣ་ཚོགས་པདྨ་ཡུ་བ་ཁྲུ་གང་བ་སྟེང་འོག་གི་པད་འདབ་བཅུ་དྲུག ཟེ་འབྲུ་ལ་ཆ་ཆེན་གཅིག་འདབ་མ་རྣམས་ལ་ཆ་ཆེན་ཕྱེད་ཕྱེད་འོག་གི་འདབ་མ་རྣམས་ཐུར་དུ་འཕྱངས་ནས་ཡུ་བ་ལ་བཀབ་པའི་ཚུལ་དུ་ཡོད་པར་བསམ། ཞེས་ཟིན་བྲིས་ལས་འབྱུང་ངོ་། །འདི་ཉིད་ལམ་བསྡུས་པའི་སྐབས་ཡིན་པས་བསྲུང་འཁོར་འདི་ཉིད་མེད་ཀྱང་འགལ་བ་ཆེར་མེད་ལ། འདི་ལྟར་བྱུང་ན་ཤིན་ཏུ་ལེགས་ལ་སྲུང་འཁོར་གཞལ་ཡས་ཁང་མེད་པའི་ལྷ་དཔའ་བོ་གཅིག་པ་ལ་སྣོད་ཀྱི་འཇིག་རྟེན་སྦྱོང་བྱེད་གདན་ཡིན་པར་མངོན་རྟོགས་ལྗོན་ཤིང་ལས་གསུངས་སོ། །འདིར་ནི་སྤྲོས་པ་ལ་དགའ་ཞིང་རྒྱས་པའི་དབང་དུ་བྱས་སོ། །གང་ལྟར་ཡང་རྒྱ་གཞུང་གི་ཕག་མོའི་སྒྲུབ་ཐབས་འགར་ཡང་བསྲུང་འཁོར་ཆོས་འབྱུང་སོགས་སྣང་ངོ་། །བསྡུས་པ་ལྟར་ན་ཁ་ཊྭཱཾ་ག་ལ་བདེ་མཆོག་གི་རྟེན་དང་བརྟེན་པ་ཚང་སྟེ་རྒྱས་པར་འོག་ཏུ་འཆད་དོ། །མཚོན་དོན་ནམ་དག་བྱ་དག་བྱེད་ངོ་སྤྲད་པ་ནི། པདྨ་འདམ་ལས་སྐྱེས་ཀྱང་འདམ་གྱི་དྲི་མས་མ་གོས་པ་ཞེས་འབྱུང་བ་ལྟར། སྒྲུབ་པ་པོ་འཁོར་བར་གནས་ཀྱང་འཁོར་བའི་སྐྱོན་གྱིས་མ་གོས་པའི་བརྡར་སྣ་ཚོགས། དེའང་སངས་རྒྱས་སེམས་ཅན་གྱི་བཅུད་ལས་སྐྱེས་ཀྱང་ཉོན་མོངས་པའི་དྲི་མས་མ་གོས་པ་ཞེས་བྱ་བ་ལྟར་རོ། །པདྨའི་ཟེའུ་འབྲུའི་སྟེང་དུ་རང་བཞིན་གྱི་འོད་གསལ་བ་མཚོན་པ་དང་། བྱང་ཆུབ་ཀྱི་སེམས་ཀྱི་མྱུ་གུ་འཕེལ་ཞིང་སྨིན་པའི་རྟགས་སུ་ཉི་མ་ཡང་ན་ཐབས་སྙིང་རྗེ་མཚོན་པས་པདྨ། གནས་ལུང་རྟོགས་པའི་ཤེས་རབ་མཚོན་པས་ཉི་མའོ། །དེའི་སྟེང་དུ་འཇིགས་བྱེད་ནག་པོ་གཡས་ཌཱ་མ་རུ་དང་གྲི་གུག་གཡོན་ཐོད་བ་དང་ཁ་ཊྭཱཾ་ག་བཟུང་བ་མགོ་བོ་གཡོན་ཕྱོགས་སུ་བསྟན་པ་ཞི་སྡང་དང་ཕྲག་དོག་སྐྱེ་བའམ། གཟུང་འཛིན་བསྐྱེད་བྱེད་ཀྱི་གནས་ཡིན་པས། མགོ་བོ་སྙིང་ཁའི་ཐད་དུ་རྒྱབ་དུ་བསྟན་ནས་དཔྲལ་བ་ནས་ཇི་ལྟར་མནན་པ། དེ་ཡང་སྙིང་ཁ་ཞེ་སྡང་སྐྱེ་བའི་གནས་དང་། དཔྲལ་བ་ཕྲག་དོག་སྐྱེ་བའི་གནས་ཡིན་པས་དེ་ཉིད་ཞབས་གཡོན་པས་མནན་པའོ། །ཞབས་གཡས་པས་དུས་མཚན་མ་དམར་མོ་གྲི་གུག་དང་། ཐོད་བ་གཟུང་བ་འདོད་ཆགས་སྐྱེ་བའི་གནས་ནུ་མའི་སྟེང་ནས་མནན་པ་མགོ་བོ་གཡས་སུ་བསྟན་པའོ། །དེ་ཡང་ངེས་བརྗོད་ལས། འཇིགས་བྱེད་དང་ནི་དུས་མཚན་དག །ཆགས་པ་ཞེ་སྡང་ཞབས་ཀྱིས་མནན། །ཞེས་གསུངས། དེ་ཡང་ཇི་ལྟར་ཞེ་ན། ཞབས་གཡོན་འདོད་ཆགས་རྣམ་པར་དག་པས་ཞེ་སྡང་གི་ངོ་བོ་འཇིགས་བྱེད་དང་། གཡས་པ་ཞེ་སྡང་རྣམ་པར་དག་པས་འདོད་ཆགས་ཀྱི་ངོ་བོ་དུས་མཚན་མནན་པའོ། །འདི་གཉིས་མ་ཤི་བ་ཡིན་པ་ཇོ་བོ་རྗེས་བཤད་གསུང་ངོ་། །དེས་ན་དབང་ཕྱུག་ལ་སོགས་པ་འཇིག་རྟེན་པའི་ཆེན་པོ་རྣམས་འདུལ་བ་མཚོན་པའོ། །དེ་གཉིས་ཀྱི་སྟེང་དུ་རང་ཉིད་རྡོ་རྗེ་རྣལ་འབྱོར་མ་དམིགས་པ་མེད་པའི་སྙིང་རྗེ་ཆེན་པོས་སེམས་ཅན་ལ་རྗེས་སུ་ཆགས་པ་མཚོན་པའི་བརྡར་སྐུ་མདོག་པདྨ་རཱ་ག་ལྟར་དམར་ཞིང་། གདུག་པ་ཅན་ཚར་གཅོད་པས་བ་སྤུའི་བུ་ག་ཐམས་ཅད་ནས་འོད་ཟེར་དམར་པོ་འཕྲོ་ཞིང་བསྐལ་པའི་མེ་ལྟ་བུར་དྲག་ཅིང་གཟི་བརྗིད་འབར་བ་སྟེ་ཨ་བྷི་དྷ་ན་ལས། དེ་ནས་གཞན་ཡང་བཤད་བྱ་བ། །ཕག་མོ་ཡིན་ནི་སྒྲུབ་པ་མཆོག །བསྒོམ་པའི་བདག་ཉིད་བསྒོམ་བར་བྱ། །སྐུ་ནི་ཉི་མ་བརྒྱའི་གཟི། །སྐུ་མདོག་གཟི་བརྗིད་དང་མཚུངས་པ། །མེ་ཏོག་བནྟུ་ཀ་ལྟ་བུ། །ཞེས་གསུངས། ཉོན་མོངས་པའི་སྒྲིབ་གཡོགས་དང་བྲལ་བ་མཚོན་པས་སྐུ་གཅེར་བུ། ཆོས་ཐམས་ཅད་དེ་བཞིན་ཉིད་དུ་རོ་གཅིག་པའི་བརྡར་ཞལ་གཅིག །བདེན་པ་གཉིས་ཐུགས་སུ་ཆུད་པའི་བརྡར་ཕྱག་གཉིས་མ། ང་རྒྱལ་ལ་སོགས་པའི་འཁོར་བའི་སྐྱོན་ཐམས་ཅད་གཅོད་པའི་བརྡར་ཕྱག་གཡས་པས་རྡོ་རྗེ་གྲི་གུག་ནི། སྤྱིར་རྡོ་རྗེ་ཞེས་བྱ་བ་ཙམ་གྱི་དབང་དུ་བྱས་ན། ཆོས་ཉིད་ཀྱི་རྡོ་རྗེ། མཚན་མའི་རྡོ་རྗེ་ཐབས་སམ། གསང་བའི་རྡོ་རྗེ། རྫས་ཀྱི་རྡོ་རྗེ་སྟེ་བཞིའོ། །དང་པོ་ནི། མཚན་རྟོག་འཇོམས་པའི་ཡེ་ཤེས་སྟོང་ཉིད་རྡོ་རྗེ་སྟེ་གསང་སྔགས་རྡོ་རྗེ་ཐེག་པའི་ལམ་གྱི་སྙིང་པོའོ། །རྡོ་རྗེའི་མཚན་དོན་དེ་ལྟར་ཡིན། འདིར་ནི་དེ་ལྟ་བུས་རྡོ་རྗེ་ཕྱེད་པས་ཡུ་བ་བྱས་པའི་གྲི་གུག་སོར་བརྒྱད་དམ་བཅུ་གཉིས་པ་གུགས་བའི་ཕྱོགས་སུ་རྩེ་མོ་ཅུང་ཟད་གུག་པ་རྡོ་རྗེས་མཚན་པའི་གྲི་གུག་ཐུར་དུ་བསྐྱངས་ནས་མགོ་འཁོར་བའི་ཕྱོགས་ལ་འཇོལ་ཐབས་སུ་བསྣམས་པ་ནི་བདག་ཏུ་འཛིན་པའི་དགྲ་བོ་རང་གིས་གཅོད་ཅིང་གཞན་གཅོད་པ་མཚོན། དེ་ཡང་གཞུང་ལས། རྡོ་རྗེ་དང་གྲི་གུག་ཅེས་གསུངས་ཀྱང་། ཕྱག་ལེན་ལ་ཡེ་ཤེས་ལྔ་མཚོན་པའི་བརྡར་རྡོ་རྗེ་རྩེ་ལྔ་པ་ཕྱེད་པས་མཚན་པའི་གྲི་གུག་མཛད་དོ། །བདེ་ཆེན་གྱི་ཡེ་ཤེས་མཁའ་སྤྱོད་ཀྱི་གོ་འཕངས་མཉེས་པའི་བརྡར་གཡོན་པས་ཟླ་བ་ལྟར་དཀར་བའི་ཐོད་པ་བདུད་རྩིའི་རང་བཞིན་ཁྲག་གིས་གང་བ་སྟེང་གི་ཕྱོགས་སུ་བཟུང་སྟེ་ཞལ་གྱེན་དུ་ཕྱོགས་པས་རྒྱུན་མི་ཆད་པར་གསོལ་བ། རང་ཉིད་ཤེས་རབ་མ་ཡིན་པའི་བརྡར་ཞལ་གཡོན་དུ་ཕྱོགས་པ། ཐབས་ཧེ་རུ་ཀ་དང་མི་འབྲལ་བའི་བརྡར་ཕྲག་པ་གཡོན་བར་ཁ་ཊྭཱཾ་ཀ་ནི། ཁ་ཞེས་བྱ་ནམ་མཁའ་ཡིན་ལ། ཊྭཱཾ་ཀ་ཞེས་པ་ཀེང་རུས་སམ་དབྱུག་རྡོ་སྟེ་ནམ་མཁའི་དབྱུག་པ་ཞེས་པ་གཞི་ལམ་འབྲས་བུའི་ཆོས་ཐམས་ཅད་མཚོན་པས་ལུས་ཚད་དང་མཉམ་པ་མདོར་ན་འཁོར་ལོ་བདེ་མཆོག་གི་གསང་བ་གསུམ་གྱི་ཟབ་གནད་ཐམས་ཅད་མཚོན་པས་ཡུ་བ་དཀར་པོ་བརྒྱད་ཞོགས་སུ་བྱས་པས་འཕགས་ལམ་བརྒྱད་མཚོན། རྩ་བ་ལ་རྡོ་རྗེ་རྩེ་ལྔ་པ་ཕྱེད་པས་མཚན་པ་འགྲོ་བ་རྒྱུད་ལྔ་མཚོན། གྱེན་དུ་འཕེལ་ཁ་ཆེ་བ་ནི་ཡོན་ཏན་གོང་ནས་གོང་དུ་འཕེལ་བ་མཚོན། དེས་འགྲོ་བ་རྒྱུད་ལྔ་སྐུ་གསུམ་གྱི་སར་འདྲེན་པ་མཚོན་ནོ།་་་་་དེ་ཡང་སངས་རྒྱས་སུ་འགྲོ་བའི་ལམ་ལྔ་ནི་ཚོགས་སྦྱོར་སོགས་ཡིན་ཞིང་། འདིར་སེམས་ཅན་དུ་འཁྲུལ་བའི་ལམ་རྒྱུད་ལྔ་སྟེ། རྨི་ལམ་གྱི་ལམ་དང་། བག་ཆགས་ཀྱི་ལམ་དང་། ལས་ཀྱི་མཐའི་ལམ་དང་། འཁྲུལ་འཁོར་མ་ངེས་པའི་ལམ་དང་། རྒྱུ་དང་འབྲས་བུས་སོ་སོར་མ་ངེས་བའི་ལམ་དང་ལྔ་ནས་སོ། ཡང་ལམ་རྒྱུད་ལྔ་ནི། ངན་སོང་གསུམ། ལྷ་མི་ཟུང་གཅིག་སྟེ། རྒྱ་རོལ་ལས། སྲིད་སྲེད་མ་རིག་དབང་གིས་སྐྱེ་བོ་རྣམས། །མི་དང་ལྷ་གནས་ངན་སོང་རྣམ་གསུམ་པོ། །འགྲོ་བ་ལྔ་པོ་དག་དུ་མི་མཁས་འཁོར། །ཞེས་གསུང་སོ། །རྩེ་མོར་སྣ་ཚོགས་རྡོ་རྗེའི་ཁར་བུམ་པ་དེའི་ཁར་ཐོད་པ་སྐམ་རློན་འདྲེས་མ་གསུམ་མང་ན་སྐམ་པོ་གསུམ་བརྩེགས་པའི་ཁར་རྡོ་རྗེ་རྩེ་ལྔ་པ་དྲངས་པོས་མཚན་པ། ཐབས་སྙིང་རྗེ་ཆེན་པོ་དང་། གནས་ལུགས་རྟོགས་པའི་ཤེས་རབ་ཟུང་དུ་ཆུད་པ་ལ་བརྟེན་ནས་སེམས་ཅན་གྱི་དོན་འབད་མེད་བསྒྲུབ་བ་མཚོན། ཁ་ཊྭཱཾ་ཀ་ལ་ཌཱ་མ་རུ་དང་དྲིལ་བུ་དང་འཕན་རྩེ་གསུམ་པ་འཕྱངས་བཞིན་པ་དང་རྩ་བ་མདུན་ལ་བསྟན་པ། རྩེ་མོ་རྒྱབ་ལ་བསྟན་པ་ཕྲག་པ་ལ་བཀལ་བའི་ཚུལ་གྱིས་འཛིན་པའམ་གྲུ་མོར་འཛིན་པར་ཡང་མུས་ཆེན་གྱི་བཤད། ཡང་ཁ་ཊྭཱཾ་ཀས་ལྷ་སྐུ། ཌཱ་མ་རུ་དང་གཡེར་ཁས་གསུང་། འཕན་རྩེ་གསུམ་པས་ཐུགས་རྣམ་པར་ཐར་པའི་སྒོ་གསུམ་མཚོན་པས་ཡབ་ཀྱི་སྐུ་གསུང་ཐུགས་མཚོན། ལས་ཀྱི་རྡོ་རྗེ་ཕྱེད་པའི་བསྲུང་འཁོར་རྐང་གི་བརྒྱད་ཞོགས་དུར་ཁྲོད་བརྒྱད། སྣ་ཚོགས་རྡོ་རྗེ་གཞལ་ཡས་ཁང་། ཐོད་པ་སྐམ་རློན་སྙིང་གསུམ་ནི་སྐུ་གསུང་ཐུགས་ཀྱི་འཁོར་ལོ། བུམ་པ་ནི་བདེ་ཆེན་འཁོར་ལོ། སྟེང་གི་རྡོ་རྗེ་ཕྱེད་པ་ནི་ཏོག་ཡིན་ནོ། །རྟེན་དཀྱིལ་འཁོར་དུ་མ་ཟད་བརྟེན་པ་ལྷ་ཡང་ཚང་སྟེ། སྟེང་གི་རྡོ་རྗེ་ཕྱེད་པ་བཅོམ་ལྡན་འདས་ཡུམ་ནི་རྗེ་བཙུན་མ་ཉིད་དངོས་སུ་སྣང་བ། བུམ་པས་སྙིང་པོའི་རྣལ་འབྱོར་མ་བཞི་བུམ་ཐོད་དང་བཅས་པ། མི་མགོ་གསུམ་གྱིས་ཐུགས་གསུང་སྐུའི་དཔའ་བོ་དང་དཔའ་མོ་བཞི་བཅུ་རྩ་བརྒྱད། སྣ་ཚོགས་རྡོ་རྗེ་ནི་དམ་ཚིག་འཁོར་ལོའི་རྣལ་འབྱོར་མ་བརྒྱད་ཡིན་ནོ། །ཡང་སྣ་ཚོགས་རྡོ་རྗེས་འཕྲིན་ལས་སྣ་ཚོགས་པའི་སེམས་ཅན་གྱི་དོན་བྱེད་པས་སྤྲུལ་སྐུ་མཚོན། བུམ་པ་ནི་བདེ་བ་ཆེན་པོ་སྟེ་ལོངས་སྐུ་མཚོན། ཐོད་པ་སྐམ་པོ་གསུམ་ནི་རྣམ་ཐར་སྒོ་གསུམ་རང་བཞིན་ཆོས་སྐུ་མཚོན། སྟེང་གི་རྡོ་རྗེ་རྩེ་ལྔ་པ་ནི་སྐུ་གསུམ་པོ་རེ་རེ་ཡང་ཡེ་ཤེས་ལྔ་ལྔའི་བདག་ཉིད་ཅན་ཡིན་ནོ། །དེ་དག་ནི་ཐུགས་ཀྱི་གསང་བ་མཚོན་ལ། ཌཱ་མ་རུ་དང་དྲིལ་བུས་ནི་གསུང་གིས་གསང་བ་བསམ་གྱིས་མི་ཁྱབ་པ་དང་། འཕན་གྱིས་ནི་སྐུའི་གསང་བ་བསམ་གྱིས་མི་ཁྱབ་པ་མཚོན་གསུང་། བཤད་པ་གཞན་ཡང་། ཁ་ཊྭཱཾ་ཀ་རང་གི་ལུས་ཚད་དང་མཉམ་པ་ཆོས་ཐམས་ཅད་རང་བཞིན་གྱི་རྣམ་པར་དག་ཅིང་། ཁ་དོག་གང་དུའང་བསྒྱུར་དུ་རུང་བའི་བརྡར་དཀར་པོའོ། །འཁོར་བའི་རྩ་བ་ཕྲ་བའི་བརྡར་རྩ་བ་ཕྲ་བའོ། །ཡང་སྣ་ཚོགས་རྡོ་རྗེས་བུམ་དབང་། བུམ་པས་གསང་དབང་། ཐོད་སྐམ་གསུམ་གྱིས་ཤེས་དབང་། སྟེང་གི་རྡོ་རྗེ་རྩེ་ལྔ་པས་དབང་བཞི་པ་མཚོན་ནོ། །འདིར་རྒྱས་པར་བཤད་ན་མཐའ་ཡས་མོད། དོན་ཧྲིལ་གྱིས་བསྡུ་ན་མཆོག་ཏུ་མི་འགྱུར་བ་བདེ་བ་ཆེན་པོའི་བརྡ་སྟེ་ནང་དུ་རིག་སྟོང་ཟུང་འཇུག་གོ །གཟིགས་པར་བྱ་བའི་གནས་ཁམས་གསུམ་ལ་གཟིགས་ཤིང་། མཁྱེན་པར་བྱ་བ་དུས་གསུམ་ཅིག་ཅར་དུ་མཁྱེན་པ་མཉེས་པར་བྱ་བ་སྐུ་གསུམ་གྱི་གོ་འཕང་མཉེས་པ་མཚོན་པས་སྤྱན་གསུམ་མ། བདག་འཛིན་གྲོལ་བར་མཚོན་པས་དབུ་སྐྲ་ནག་པོ་མ་འཛིངས་ཤིང་མ་མདུད་པ་སིལ་བུར་གྱུར་པ། སྐུ་སྐེད་ཡན་ཆད་ཁེབས་པ་སྟེ་ཀུན་འཛིན་གྱི་རྟོག་པའི་མདུད་པ་ཐམས་ཅད་གྲོལ་བའི་བརྡའ་འོ། །ཉོན་མོངས་པ་ལྔ་སྤངས་ཡེ་ཤེས་ལྔ་མཚོན་པའི་བརྡར་ལྟག་པར་གཉེར་མ་གསུམ་མགུལ་པ་གཉིས་སུ་གཉེར་མ་རེ་རེ་ཡོད་པ་ཡེ་ཤེས་ལྔའམ། རྒྱལ་བ་རིགས་ལྔ་མཚོན་པས་མི་མགོ་སྐམ་པོ་ལྔའི་དབུ་རྒྱན། དེ་རེ་རེ་ཡང་ཡེ་ཤེས་ལྔ་ལྔ་མཚོན་པས་ལེབ་མོ་སོར་ལྔ་པ་རྒྱ་ཚོས་ཀྱིས་ཁ་མིག་བཟོས་པ་རེ་རེའི་སྟེང་དུ་གསེར་ལ་སོགས་པ་རིན་པོ་ཆེའི་རྩེ་ཕྲན་གྱིས་དབུས་སུ་རིགས་ལྔའི་ཕྱག་མཚན་དང་བཅས་པ་རིན་པོ་ཆེའི་འཁྱུད་མོའམ་རུས་པའི་འཁྱུད་མོས་སྟེང་འོག་གཉིས་ན་གསུམ་གཤིབས་རེ་རེས་བར་ན་གཉིས་གཤིབས་དང་བཅས་པས་བརྒྱན་པ། ཐོད་སྐམ་འདིའི་ཚད་ལ་རྗེ་ངག་དབང་ཆོས་གྲགས་ཀྱིས་འཁྲིད་ཡིག་དུ་སོར་བཅུ་གཉིས་པ་ཞེས་འབྱུང་བས་མཐེབ་སོར་ལྔ་ལ་མཛུབ་མོའི་རྩེ་སོར་ཉི་ཤུ་བྱས་པའི་བཅུ་གཉིས་སམ། ཡང་ན་མཐེའུ་ཆུང་གི་བཅུ་གཉིས་ཏེ་མཚོན་དོན་རྟེན་འབྲེལ་བཅུ་གཉིས་སོ་ཞེས་གསུངས་ཏེ་ད་དུང་དཔྱད་དོ། །ནང་གི་ཁམས་ཨཱ་ལི་ཀཱ་ལི་ལྔ་བཅུ་དག་པའི་བརྡར་མི་མགོ་སྐམ་པོ་ལྔ་བཅུ། ཡེ་ཤེས་ཀྱི་སྣང་བ་ལས་གྲུབ་པའི་རོ་སྐྲའི་ཐག་པ་ལས་བརྒྱུས་པའི་དོ་ཤལ་ཕྲག་པ་ནས་བརླའི་བར་དུ་འཕྱང་བ། ཡུམ་ལ་ཐོད་སྐམ་ལྔ་བཅུའི་དོ་ཤལ་བྱས་པའི་དོན་ནི་ཡུམ་ཤེས་རབ་བྱང་སེམས་དམར་པོའི་རང་བཞིན་ཡིན་པ་ལ། ཐོད་སྐམ་གྱིས་བྱང་སེམས་དཀར་པོ་མཚན་པས་བརྒྱན་པའོ། །ཐབས་དང་མི་འབྲལ་བ་མཚོན་པས་ཐལ་བ་དང་མཆོད་ཕྱིར་ཐོགས་ཤེས་རབ་མཚོན་བྱེད་ཡིན་ལ། དེས་ན་རང་ཉིད་སྟོང་ཉིད་ཀྱི་ངོ་བོ་ཡིན་པའི་ཕྱིར་དེ་གཉིས་སྤངས་པའི་ཕྱག་རྒྱ་ལྔས་བརྒྱན་པ། དེ་དག་ཀྱང་སྤྱི་བོར་རྩ་འདབ་སོར་གཉིས་མཚོན་པའི་བརྡར་རུས་པའི་འཁོར་ལོ་དྲྭ་མིག་སུམ་ཅུ་སོ་གཉིས་པ། སྐྲ་ཐམས་ཅད་དྲྭ་མིག་ནང་ནས་ཡར་དྲངས་པ། དེའི་མཐར་ཐོད་སྐམ་གྱི་མདུན་དུ་དྲྭ་བ་དྲྭ་ཕྱེད་སོར་གཉིས་ཙམ་དང་སྣ་ལྟག་གཉིས་རྣམས་སུ་ཅུང་ཟད་འཕྱང་བའི་མཐའ་རྣམས་སུ་དྲིལ་ཆུང་དང་བཅས་པ་སྟེ་སྤྱི་བོར་འཁོར་འདས་བསམ་གཏན་མཚོན། སྙན་གཉིས་ལ་རུས་བའི་ཨ་ལོང་གཉིས་བརྩེགས་རུས་ཐུང་དང་བཅས་པ་མཐའ་རྣམས་སུ་ནོར་བུ་མིག་གསུམ་པ་རེ་རེས་བརྒྱན་པ་དེས་བཟོད་པ་མཚོན། ནང་གི་རྩ་འདབ་བཅུ་དྲུག་མཚོན་པའི་བརྡར་མགུལ་རྒྱན་རུས་བའི་གཞུང་གསུམ་དྲ་མིག་བཅུ་དྲུག་དྲིལ་ཆུང་སོགས་གོང་དང་འདྲ། དེས་སྦྱིན་པ་མཚོན། ཡན་ལག་རྣམས་ལ་རུས་པའི་གཞུང་གསུམ་གསུམ་དྲྭ་བ་དྲྭ་ཕྱེད་དྲིལ་ཆུང་དང་བཅས་པ། དཔུང་རྒྱན་དང་ལག་གདུབ་གཉིས་དྲྭ་ཕྱེད་ཁ་སྤྲོད། ཞབས་ཀྱི་དྲྭ་ཕྱེད་དྲིལ་ཆུང་རྣམས་ཐུར་དུ་འཕྱང་བ་དེ་དག་གི་ཚུལ་ཁྲིམས་མཚོན། ལྟེ་བར་ནང་གི་རྩ་འདབ་དྲུག་ཅུ་རྩ་བཞི་མཚོན་པའི་བརྡར་འོག་ལྤགས་སམ་སྨད་རྒྱན་ནམ་སྐེ་རགས་ཞེས་བྱ་བའི་རུས་པའི་གཞུང་གསུམ་བར་ན་ཉིས་གཤིབས་ཀྱི་སྡོམ་པ་དྲྭ་མིག་དྲུག་ཅུ་རྩ་བཞི་དྲྭ་ཕྱེད་དྲིལ་ཆུང་རིང་བ་རྣམས་བོལ་གོང་། དེ་ལས་ཐུང་བ་རྣམས་པུས་མོ་དང་། དེ་ལས་ཐུང་བ་རྣམས་སྤྱི་མགོར་སླེབས་པའོ། །དེས་བརྩོན་འགྲུས་ཀྱི་ཕ་རོལ་ཏུ་ཕྱིན་པ་མཚོན་ཏེ། བདེ་མཆོག་རྩ་རྒྱུད་ལས། ཕ་རོལ་ཕྱིན་དྲུག་རྒྱན་དྲུག་སོགས།་་་་་སེམས་དཔའ་ཆེན་པོའི་དངོས་སློབ། བློ་གྲོས་རིན་ཆེན་པའི་ཀྱཻ་རྡོར་མངོན་རྟོགས་བཤད་པར། རྒྱན་དྲུག་ནི། ལུས་མཐའ་དག་ལ་ཐལ་ཆེན་གྱི་རྒྱའམ། མཆོད་ཕྱིར་ཐོགས་ཀྱི་སྙིང་ཁའི་ཐད་དུ་པདྨ་འདབ་བརྒྱད་བྱས་པ་ནི། སྙིང་ཁའི་རྩ་འདབ་བརྒྱད་མཚོན། དེས་སམ། ཚངས་སྐུད་དམ། དེ་གསུམ། གང་རུང་གིས་ཀྱང་རྒྱན་དྲུག་གིས་གོ་ནི་ཆོད་དོ། །ཡུམ་ལ་ནི་རྒྱན་དྲུག་པ་མི་དགོས་ཏེ། ཤེས་རབ་ཀྱི་ཕ་རོལ་ཏུ་ཕྱིན་པའི་རང་བཞིན་ཡིན་པའི་ཕྱིར། ཞེས་སོ། །རྡོ་རྗེ་རྣལ་འབྱོར་མ་རང་ཤེས་རབ་ཀྱི་ངོ་བོ་ཡིན་པས་སེ་རལ་ཁ་དང་ཐལ་ཆེན་གྱི་རྒྱ་མི་དགོས་གསུང་། དེའི་སྤྱི་གཙུག་ཏུ་རང་ཆས་རིགས་བདག་རྣམ་སྣང་ཧེ་རུ་ཀ་དཀར་པོ་ཕྱག་གཉིས་ཀྱི་འཁོར་ལོ་དང་དྲིལ་བུ་ཐུགས་ཁར་བསྣོལ་ནས་འཛིན་པ། ཞབས་གཡས་བསྐུམ་གཡོན་བརྐྱང་། གཡས་བརྒྱད་གཡོན་བསྐུམ་དུའང་བཤད་འདུག་པས་ལེགས་པ་འདྲའོ། །རྒྱན་ལ་རུས་པ་དང་རིན་པོ་ཆེ་གཉིས་ཀ་བཤད་འདུག་པས་དཔྱད་དོ། །ཡེ་ཤེས་ཀྱི་མེ་འབར་བའི་དབུས་ན་བཞུགས་པ་ལེགས་པར་གསལ་བཏབ་བོ། །དེའང་རིགས་བདག་རང་ཆས་དང་། དབང་བསྐུར་ནས་རྒྱས་འདེབས་པ་གཉིས་ཏེ། སྦྱང་གཞི་ལ་རྒྱལ་པོའི་བུ་ལྟ་བུ་རྒྱལ་སྲིད་དུ་དབང་མ་བསྐུར་བ་མཆོད་ཡུལ་དུ་མི་འགྱུར་བ་ཞིག་དང་། སྐྱེས་ཙམ་ཉིད་ནས་རང་གི་གཞི་སོགས་ལ་དབང་བས་རིགས་ཏེ་ལུགས་གཉིས་འབྱུང་བའི་ཕྱི་མ་དང་བསྟུན་ནས་རང་ཆས་སུ་སྒོམ་པ་སྟེ། ངག་འདོན་ལ་མེད་པ་རྣམས་སུ་བསམ་བྱ་ལ། དེ་ལྟ་བུའི་རིགས་བདག་ནི་མ་ཆད་པ་ཤིན་ཏུ་གལ་ཆེ་སྟེ། ཆེས་རྗེ་ས་སྐྱ་པཎྜི་ཏས། བསྐྱེད་པའི་རིམ་པའི་མཐར་ཐུག་ལ། །དབུ་རྒྱན་ལ་ནི་རིགས་བདག་འབྱུང་། །རིགས་བདག་དེ་ནི་བླ་མ་ཡིན། །འདི་ནི་གལ་ཏེ་འཆོལ་གྱུར་ན། །དངོས་གྲུབ་མེད་པར་རྒྱུད་ལས་གསུམ། །ཞེས་གསུངས་པས་རང་གི་རྣལ་འབྱོར་མའི་བྱིན་རླབས་ཐོབ་པའི་བླ་མ་དེ་ཉིད་དང་གཞན་ཡང་ཆོས་འབྲེལ་ཐོབ་པའི་བླ་མ་ཐམས་ཅད་དང་ངོ་བོ་དབྱེར་མེད་དུ་ཤེས་དགོས་སོ། །ཕྱི་ནང་གི་གདོན་བགེགས་ཐམས་ཅད་བསྲེགས་པར་མཚོན་པས་རང་གི་སྐུ་ལས་སྐྱེས་པའི་ཡེ་ཤེས་མེ་དཔུང་ཆེན་པོའི་དབུས་ན་བཞུགས་པ། བདུད་བཞི་སྐྲག་པར་བྱེད་པའི་བརྡར་མཆེ་བ་བཞི་བརྩིག་པ། བདེ་ཆེན་གྱི་ཡེ་ཤེས་རྒྱས་པའི་བརྡར་ནུ་འབུར་གཉིས་དམ་ཤིང་རྒྱས་པ། དགའ་བ་བཅུ་དྲུག་རྒྱས་པའི་བརྡར་གཞོན་ནུ་ལོ་བཅུ་དྲུག་ལོན་པའི་ན་ཚོད་ཅན། ཐབས་དམིགས་པ་མེད་པའི་སྙིང་རྗེ་ཆེན་པོས་སེམས་ཅན་ཐམས་ཅད་རྗེས་སུ་འཛིན་པའི་བརྡར་ཞབས་གཡས་བརྐྱངས་པས་མྱང་འདས་ཀྱི་མཐའ་དུས་མཚན་མ་མནན་པ། གནས་ལུགས་རྟོགས་པའི་ཤེས་རབ་ཆེན་པོས་འཁོར་བའི་ཕྱོགས་སུ་མ་ལྷུང་པའི་བརྡར་ཞབས་གཡོན་བསྐུམས་པས་འཁོར་བའི་མཐའ་འཇིགས་བྱེད་མནན་པའོ། །འདི་གཉིས་གནོན་ཚུལ་རྒྱས་པར་གདན་གྱི་སྐབས་སུ་བཤད་པ་ལྟར་རོ། །མཐའ་གཉིས་སྤངས་ནས་མི་གནས་པའི་མྱང་འདས་སུ་བསྒྲུབ་པའོ། །དེ་ལྟར་རྡོ་རྗེ་རྣལ་འབྱོར་མའི་སྐུ་འོད་དང་འོད་ཟེར་གྱི་རང་བཞིན་ཅན་དུ་བསྒོམ་མོ། །འདི་དག་ནི་སྐྱེ་སྲིད་སྦྱོང་བྱེད་ཡིན་ལ། འཁོར་ལོ་བདེ་མཆོག་གི་ཟབ་གནད་བདག་གཞན་གྱི་གཞི་སྦྱང་སྒྱུར་ཞེས་བྱ་བའི་བདག་གི་གཞི་སྦྱང་སྒྱུར་གཉིས་ཚང་བ་ཡིན་ཏེ། སྔགས་ཕྲེང་ལས་འོད་ཟེར་འཕྲོས་ནས་སྡིག་སྒྲིབ་རྣམ་སྨིན་གྱི་ཕུང་པོ་དང་བཅས་པ་སྟོང་ཉིད་དུ་སྦྱངས་པ་ནི་བདག་གི་གཞི་སྦྱངས་པ་དང་། དེའི་ངང་ལས། རང་ཉིད་རྗེ་བཙུན་མའི་སྐུ་ཞལ་ཕྱག་རྒྱན་ཆ་ལུགས་ཡོངས་རྫོགས་དང་ལྡན་པར་བསྐྱེད་པ་ནི་བདག་གི་ཞིང་བསྒྱུར་བ་ཡིན་ནོ། །རྗེ་མུས་པའི་རྣམ་བཤད་དུ་སྐབས་འདིར་ལུས་དཀྱིལ་བསྒོམ་པ་འབྱུང་ཡང་ཚར་ཆེན་དང་། མཁན་ཆེན་ངག་དབང་ཆོས་གྲགས་ཀྱི་འགྲོ་བ་དག་པའི་རྣལ་འབྱོར་གྱི་རྗེས་སུ་འབྱུང་བས་དེར་བརྗོད་པར་བྱའོ། །མཁྱེན་བརྩེ་དབང་པོས་ནི་ཡེ་ཤེས་པ་བཅུག་པའི་རྐྱེན་གྱིས་ལུས་དཀྱིལ་གསལ་འདེབས་པར་གསུངས་སོ། །བདུན་པ་འགྲོ་བ་དག་པའི་རྣལ་འབྱོར་ནི། གཞུང་ལས། ཡང་ཡང་དེ་ལས་འོད་འཕྲོས་པས་འགྲོ་བ་ཐམས་ཅད་དག་པར་བྱས་ཏེ། སླར་ལོག་སྟེ་སྔགས་ཀྱི་འཕྲེང་བ་དེ་ཉིད་ལ་ཞུགས་པ་དང་། ཞེས་གསུངས། ས་སྐྱ་པ་ཆེན་པོས། སྔགས་ཕྲེང་ལས་འོད་ཟེར་བྱུང་སྟེ་བ་སྤུའི་བུ་ག་ནས་སོང་། རིགས་དྲུག་གི་སེམས་ཅན་ཐམས་ཅད་ལ་ཕོག་པས་དེ་ཐམས་ཅད་ཀྱི་ལུས་ངག་ཡིད་གསུམ་གྱི་སྡིག་པ་དག་པར་བསམ་ཞིང་རྗེ་བཙུན་མའི་སྐུར་བསྐྱེད་དོ། །ཞེས་གསུངས་པས། སྙིང་ཁའི་སྔགས་ཕྲེང་ལས་འོད་ཟེར་ཁ་དོག་སྣ་ཚོགས་འཕྲོས་ལུས་ཀྱི་ནང་ཐམས་ཅད་གང་། བ་སྤུའི་བུ་ག་ནས་ཕར་སོང་། སྣོད་བཅུད་ཐམས་ཅད་ལ་ཕོག་པས་སྡིག་སྒྲིབ་ཐམས་ཅད་དག སྣོད་ཆོས་འབྱུང་དང་བཅུད་ཀྱི་སེམས་ཅན་ཐམས་ཅད་རྣལ་འབྱོར་མའི་སྐུར་བསྒོམས་ཏེ། དེ་ཡང་འོད་ཟེར་དེ་རིགས་དྲུག་བར་དོ་དང་བཅས་པའི་སེམས་ཅན་ཐམས་ཅད་ལ་ཕོག་མ་ཐག་སྡིག་སྒྲིབ་རྣམ་སྨིན་གྱི་ཕུང་པོ་དང་བཅས་པ་སྐད་ཅིག་ཉིད་ལ་སྦྱངས། ཐམས་ཅད་རྣལ་འབྱོར་མའི་སྐུ་རྒྱན་ཆ་ལུགས་ཞལ་ཕྱག་ཡོངས་སུ་རྫོགས་པར་གྱུར། འདི་ལ་གཞན་གྱི་ཞིང་སྦྱང་བསྒྱུར་གཉིས་ཚང་བ་ཡིན་ཏེ། ཕྱི་ནང་སྣོད་བཅུད་ཐམས་ཅད་རང་སེམས་ཁོ་ནའི་ཡིན་པའི་དོན་གྱི་སྦྱངས་པ་དང་བསྒྱུར་དུ་བཏུབ་པ་ཡིན་གྱི་རང་ལས་ཐ་དད་དུ་བསྒྲུབ་པ་ཞིག་ཡིན་ན་དེ་དག་སྦྱང་བསྒྱུར་མི་ནུས་གསུང་། དེ་དག་ཀྱང་མངོན་བརྗོད་ལས། བ་སྤུའི་བུ་གའི་རྩ་ལས་སྤྲོ། །ཆོས་ཀྱི་འཁོར་ལོ་ལྟོས་པར་བྱེད། །འགྲོ་བ་རིགས་དྲུག་བསྒྲལ་ནས་ནི། །བླ་མེད་བྱང་ཆུབ་ལ་བཞག་བྱ། །ཞེས་གསུངས་སོ། །འགྲོ་བ་རྡོ་རྗེ་རྣལ་འབྱོར་མར་བྱས་པ་འདི་རྣམས་སྐབས་འདི་ཉིད་དུ་རང་ལ་བསྡུ་བའམ། འོག་ཡེ་ཤེས་པ་བསྟིམ་པ་དང་མཉམ་དུ་བསྡུ་བ་གང་མོས་བྱའོ། །འདིར་ལུས་དཀྱིལ་གྱི་ལྷ་གསལ་བཏབ་པ་ནི། སྤྱིར་ཕྱི་དཀྱིལ་ལས་ལུས་དཀྱིལ་ཁྱད་པར་འཕགས་པའི་རྒྱུ་མཚན་བདེ་ཀྱེ་གཉིས་ཀྱི་ཟབ་མོ་ལུས་དཀྱིལ་གྱི་སྐབས་སུ་རྟོགས་པར་བྱའོ། །འདི་ལའང་ཞལ་གཉིས་མའི་རྫོགས་རིམ་སྔགས་ཀྱི་དེ་ཉིད་གྲུབ་པར་གསུངས་པ་འདི་བླ་མའི་ཐུན་མོང་བ་ཞིག་དང་། ཐུན་མོང་མ་ཡིན་པ་གྲུབ་ཆེན་ནཱ་རོ་པའི་སློབ་བཤད། སྙན་བརྒྱུད་ཁོ་ནར་བཞུགས་པ་སྟེ་ལུགས་གཉིས་ལས་འདིར་ཕྱི་མ་སྟེ། རང་རྣལ་འབྱོར་མར་གསལ་བའི་སྙིང་ཁར་ལུས་དཀྱིལ་བསྒོམ་པ་ནི། མངོན་བརྗོད་ལས། ཡེ་ཤེས་མཁའ་འགྲོའི་སྙིང་ཁར་ནི། །སྐུ་གསུང་ཐུགས་དང་བཅས་པར་བསྒོམ། །ཞེས་གསུངས་པས། ཆོས་འབྱུང་དང་ཟླ་བ་ནི་སྐུའི་ངོ་བོ། བཾ་ཡིག་ནི་ཐུགས་ཀྱི་ངོ་བོ། ཡིག་འབྲུ་རྣམས་ནི་གསུང་གི་ངོ་བོའོ། །རྣལ་འབྱོར་མ་སུམ་ཅུ་རྩ་བདུན་གྱི་ངོ་བོ་ཡིན་ཏེ། མངོན་བརྗོད་ལས། བཅོམ་ལྡན་བདག་པོས་འདི་གསུངས་ཏེ། །ཡི་གེ་རེ་རེ་རྣལ་འབྱོར་མ། །དེ་ནས་རྣལ་འབྱོར་མ་མཆོད་བྱ། །རྣལ་འབྱོར་མ་ནི་སྔགས་ཀྱི་སྐུ། །དེ་ཚེ་དངོས་གྲུབ་འདོད་པ་ཡིས། །དེ་དག་དབྱེ་བ་མི་བྱའོ། །ཞེས་གསུངས་པས། ཡི་གེ་སོ་གཉིས་རྣལ་འབྱོར་མ་སོ་གཉིས། བཾ་ཡིག་ཆ་ལྔ་རྣལ་འབྱོར་ལྔའོ། །དེ་ཡང་ཀླད་སྐོར་རྡོ་རྗེ་ཕག་མོ་ཡིན་པས་སོ། །ལྷ་དྲུག་ཅུ་རྩ་གཉིས་ཚང་ཚུལ་དང་སྦྱར་ན། ཆོས་འབྱུང་གི་གཞལ་ཡས་ཁང་མཚོན། ཟླ་བས་དཔའ་བོ་ཉེར་བཞི་མཚོན། ཡིག་འབྲུ་བཻ་རོ་ཙ་ནཱི་ཡན་གྱི་དཔའ་བོ་ཉེར་བཞི་མཚོན། དེ་ལྟར་ཟླ་བ་ཡིག་འབྲུ་རྣམས་ཐབས་ཤེས་རབ་སྦྱོར་བས་ཨོཾ་དང་པོ་ཁཎྜ་ཀ་པ་ལ་དང་རབ་ཏུ་གཏུམ་མོ་ཞེས་སོགས་སྦྱར་རོ། །དེ་ལྟར་ན་སྐུའི་རྣམ་པའང་དཔའ་བོ་དཔའ་མོ་ཞལ་སྦྱོར་གྱི་རྣམ་པར་བསྒོམ་མམ་སྙམ་ན། དེ་ནི་མི་དགོས་ཏེ། འདི་རྣལ་འབྱོར་མ་སོ་བདུན་ཁ་ཊྭཱཾ་ཀ་དང་བཅས་པ་རྣམས་ལ་ཡབ་ཡུམ་གྱི་མཚོན་དོན་ཚང་བའི་ཕྱིར། འདི་མན་བརྒྱད་ཀྱི་སྒོ་མཚམས་མ་བརྒྱད་མཚོན། བཾ་ཡིག་གི་སྲོག་ཡིག་ཡ་ར་ལ་ཝ་བཞིས་སྙིང་པོའི་རྣལ་འབྱོར་མ་བཞི་མཚོན། ཨ་ཐུང་ངམ་བཾ་ཡིག་གིས་གཙོ་བོ་ཡབ་ཡུམ་མཚོན། དེ་རྣམས་རང་གནས་སུ་ལུས་དཀྱིལ་བསྒོམ་པ་ནི། ཡི་གེ་ཉེར་བཞིའི་དཔལ་མོ་ཉེར་བཞི། དེ་རྣམས་ཀྱི་ཁ་ཊྭཱཾ་ཀ་ཉེར་བཞིས་དཔའ་བོ་ཉེར་བཞི་མཚོན། ཡི་གེ་ལྷག་མ་བརྒྱད་ཀྱི་སྒོ་མཚམས་མ་བརྒྱད། དེ་བརྒྱད་ཀྱི་ཁ་ཊྭཱཾ་ཀས་གཙོ་བོའི་ཕྱག་ཐ་མ་བརྒྱད་མཚོན། སྲོག་ཡིག་བཞིའི་ངོ་བོ་རྣལ་འབྱོར་མ་བཞིའི་ཁ་ཊྭཱཾ་ཀས་གཙོ་བོས་ཕྱག་དང་པོ་བཞི་མཚོན། དེ་ལྟར་ངེས་པར་བྱས་ནས་ཇི་ལྟར་བསྒོམ་པའི་ཚུལ་ནི། ཆོས་འབྱུང་གི་ཟླ་བའི་དབུས་སུ་བཾ་ཡིག་གི་ངོ་བོ་རྣལ་འབྱོར་མ་དམར་མོ། བཾ་ཡིག་གི་སྲོག་ཡ་ར་ལ་ཝ་བཞི་ལས། ཤར་དུ་ཡའི་ངོ་བོ་རྣལ་འབྱོར་དཀར་མོ། གཡོན་དུ་རའི་ངོ་བོ་རྣལ་འབྱོར་མ་ལྗང་ཁུ། རྒྱབ་ཏུ་ལའི་ངོ་བོ་རྣལ་འབྱོར་མ་དམར་མོ། གཡས་སུ་ཝའི་ངོ་བོ་རྣལ་འབྱོར་མ་སེར་མོ། མཐར་སྔགས་ཕྲེང་སོ་གཉིས་ཀྱང་རེ་རེ་ནས་རྣལ་འབྱོར་མ་དམར་མོ་རེ་རེ་སྟེ་ཀུན་དྲིལ་ལུས་དཀྱིལ་གྱི་ལྷ་སོ་བདུན་རྒྱན་ཆ་ལུགས་ཡོངས་སུ་རྫོགས་པ་ཕྱིའི་རྣལ་འབྱོར་མ་དང་འདྲ་བ་ཐུགས་ཁར་འཁོར་ལོ་ལྔ་བརྩེགས་ཀྱང་གསལ་བཏབ། འདིའི་ཟབ་གནད་རྡོ་རྗེའི་ལུས་ལ་ཡུལ་ཆེན་སུམ་ཅུ་སོ་བདུན་གྱི་རྩ་ཁམས་ཡི་གེ་རྣམས་ཚང་བར་གནས། དེའི་ནུས་པ་སྙིང་དབུས་ལ་གནས་པའི་རྩ་ཁམས་ལ་ཚང་བ་སྟེ་རྒྱས་པར་གོང་དུ་རྡོ་རྗེ་མཁའ་འགྲོའི་ལུང་། རྩའི་མཆོག་གི་གྲོང་ཁྱེར་དུ། །ཞེས་སོགས་ཀྱི་ལུང་དོན། དང་པོར་ཨ་ཝ་དྡྷུ་ཏི་ནས་རྒྱ་མཚོའི་ནང་དུ་སྐར་མ་ཤར་བ་བཞིན་ཞེས་པའི་བར་དེ་དག་གོ །དེས་ན་རྣལ་འབྱོར་མའི་སྙིང་པོ་ཨོཾ་གསུམ་མ་ལ་ཡིག་འབྲུ་སུམ་ཅུ་སོ་གཉིས། བཾ་ཡིག་སྲོག་གི་ཨ་ཐུང་འབྱུང་བཞིའི་ཡི་གེ་དང་བཅས་པ་འབྱུང་། དེ་རྣམས་འདིར་ལྷར་བསྐྱེད་པའི་ལུས་དཀྱིལ་འདི་ནི། རྗེ་བཙུན་ས་སྐྱ་པ་ཡབ་སྲས་ལ་སྙན་བརྒྱུད་འབིགས་ཏུ་བཞུགས་པ་བརྒྱུད་པ་ཟམ་མ་ཆད་པ་ལས་བྱུང་བ་ཁོ་ན་ཡིན་ཞིང་རྗེས་འབྲང་ང་ཡིན་ལོ་ཕལ་ཆེར་གྱི་རྣ་བས་མ་ཐོས་པའི་ཆོས་ཡིན་ནོ། །དེའི་ཕྱིར་སྣོད་ལྡན་མ་གཏོགས། དམ་ཚིག་དང་མི་ལྡན་ཞིང་བྱིན་རླབས་སོགས་མ་ཐོབ་པ་རྣམས་ཀྱི་རྣ་ལམ་དུ་མིང་ཙམ་ཡང་མི་བསྒྲག་གོ །འདི་ལེགས་པར་བསྒོམ་ན་ནང་གི་གནས་སོ་བདུན་གྱི་རླུང་སེམས་ཐམས་ཅད་དབུ་མར་ཐིམ་ནས་ས་ལམ་བསྒྲོད་ཅིང་། ཕྱི་རོལ་གྱི་ཡུལ་སོ་བདུན་ན་བཞུགས་པའི་དཔའ་བོ་དང་དཔའ་མོ་རྣམས་དབང་དུ་འདུ་བ་ཡིན་ཏེ། རྩ་རྒྱུད་ལས། ཡུལ་འདི་བདག་གི་བུ་མོ་གང་། །དཔའ་བོ་གཉིས་མེད་རྣལ་འབྱོར་མ། །དེ་ཀུན་འདོད་པའི་གཟུགས་ཅན་ཏེ། །ཡིད་ཀྱི་ཤུགས་ཀྱིས་འཇུག་པ་ཡིན། །ཞེས་གསུངས་སོ། །དེ་ལྟར་ལུས་དཀྱིལ་བསྒོམ་པའི་ཚེ། ཡེ་ཤེས་པ་སྤྱན་འདྲེན་པ་དང་བཟླས་པའི་ཚེ། རྣལ་འབྱོར་མ་དབུས་མའི་ཐུགས་ཁའི་བཾ་ཡིག་སྔགས་ཕྲེང་ལས་འོད་ཟེར་འཕྲོ་བསྡུ་བྱེད་པ་ཡིན་ནོ། །ཚར་ཆེན་གྱི་གསུང་རྒྱུན་ལས་ནི་འཁོར་རྣམས་ཀྱི་ཐུགས་ཁའི་འཁོར་ལོ་ལྔ་བརྩེགས་ཀྱི་གསལ་ཁ་མི་སྣང་ངོ་། །སྨྲས་པ། སྙིང་དབུས་བཞུགས་པའི་མཁའ་སྤྱོད་མ་གང་དེ། །སྙིང་ནས་གྲུབ་པར་འདོད་པའི་རྣལ་འབྱོར་པའི། །སྙིང་གི་གདམས་པ་མཆོག་འདིས་ཚིམ་བྱས་ནས། །སྙིང་ལྟར་གཅེས་པས་དམ་དུ་སྦ་བར་གྱིས། །ཞེས་པ་ལྟར་རྟོགས་པར་བྱའོ། །བརྒྱད་པ་དཔའ་བོ་དཔའ་མོས་བྱིན་གྱིས་རླབས་པ་ནི། གཞུང་ལས། སླར་ཡང་ཡིག་འབྲུའི་ཚོགས་ཀྱི་འོད་ཟེར་གྱིས། དཔའ་བོ་དང་མཁའ་འགྲོ་མའི་ཚོགས་ཐམས་ཅད་སྤྱན་དྲངས་ཏེ་བདག་ཉིད་ལ་བཞུགས་པར་བྱའོ། །ཞེས་གསུང་ལ། ས་སྐྱ་པ་ཆེན་པོས། ཡང་འོད་ཟེར་འཕྲོས་པས་ཕྱོགས་བཅུའི་དཔའ་བོ་རྣལ་འབྱོར་མ་ཐམས་ཅད་དང་། སེམས་ཅན་ཐམས་ཅད་རྣལ་འབྱོར་མར་བསྐྱེད་པ་ཐམས་ཅད་ཀྱང་བདག་གི་བ་སྤུའི་བུ་ག་ཐམས་ཅད་ནས་བསྡུས་ཤིང་ཐིམ་པར་བྱའོ། །ཞེས་གསུངས་པས། གཞན་ལས་ཡེ་ཤེས་པ་དགུག་གཞུག་འབྱུང་བའི་དོན་ཏེ། དེའང་ལུས་ཀྱི་ཕྱག་རྒྱ་ནི། འཁོར་ལོ་སྡོམ་པའི་བཤད་རྒྱུད་ལས། མཛུབ་མོ་འདུད་བྱ་ཞེས་སོགས་གསུངས་ཏེ། མཐེ་བོང་གཉིས་ལྟོ་སྦྱར། མཛུབ་མོ་གཉིས་འདུད། གུང་མོ་གཉིས་རྩེ་སྦྱར་ཞིང་། གཞན་རྣམས་འབར་བ་ལྟར་བྱས་པས་འབར་བའི་ཕྱག་རྒྱའོ། །སམྦུ་ཊ་ལས། ངོ་མཚར་སྒྱུ་མའི་ཕྱག་རྒྱ་ཞེས་གསུང་ལ། རྐང་པའི་སྟབས་སོགས་རྒྱུན་དུ་མ་གྲུབ་ཀྱང་སྔགས་ཕྱག་རྒྱ་ཏིང་ངེ་འཛིན་གསུམ་ཤིན་ཏུ་གལ་ཆེ་བས། སྔགས་ནི་ཕཻཾ་ཞེས་པ་མཁའ་འགྲོའི་དམ་ཚིག་གི་རྡོ་རྗེ་བརྗོད་དེ། ཕཻཾ་ཞེས་པ་ཐུང་ངུ་མ་ཡིན་པར། ཕཻཾ་ཞེས། ཕཻ་དང་ཨེ་དང་མ་སྟེ་ཡི་གེ་གསུམ་གྱི་གདངས་ཐོན་ཙམ་བྱས་ཏེ་ཁོ་ཉ་གསུམ་གཅིག་ཏུ་འདུས་པའི་དོན་ཡིན་ལ། བོད་སྐད་དུ་ཁོས་ཞེས་བྱ་བ་ཡིན་ཏེ། སྔགས་དང་ཕྱག་རྒྱ་འདིས་སྤྱན་དྲངས་པས་གལ་ཏེ་མི་འབྱོན་ན་དམ་ཚིག་ཉམས་པས་མགོ་ཁོས་ཞེས་གསུངས་པའི་དོན་ཡིན་གསུངས་པས་ཕཻཾ་གྱི་སྒྲ་དང་བཅས་ཤིང་མིག་གྱེན་དུ་སྒྲེང་། རྐང་པའི་མཐེ་བོང་གཡས་པས་གཡོན་པ་མནན། ལུས་ཀྱི་འབར་བའི་ཕྱག་རྒྱ་དཔྲལ་བའི་དབྱིངས་སུ་ལན་གསུམ་གཡོན་བསྐོར་དུ་བསྐོར། སེམས་ཀྱི་དམིགས་པ་ཐུགས་ཁའི་བཾ་ཡིག་ལས་འོད་ཟེར་དམར་པོ་ལྕགས་ཀྱུའི་རྣམ་པ་ཅན་འཕྲོས་དབུ་མའི་ནང་ནས་ཡར་སོང་ནས་སྨིན་མཚམས་ཀྱི་ཐད་ནས་ཐོན་ནས་འོག་མིན་ན་བཞུགས་པའི་ལྷན་སྐྱེས་ཀྱི་རྣལ་འབྱོར་མ་ལ་སངས་རྒྱས་བྱང་སེམས་ཀྱིས་བསྐོར་བ་དང་། ཡུལ་ཉེར་བཞི་ན་བཞུགས་པའི་ཞིང་སྐྱེས་ཀྱི་དཔའ་བོ་མཁའ་འགྲོ་རྣམས་དང་། འགྲོ་བ་རྡོ་རྗེ་རྣལ་འབྱོར་མར་གྱུར་པ་སྔགས་ལས་སྐྱེས་པ་རྣམས་འོད་ཟེར་གྱི་སྣ་ལ། སྟེང་ནས་ཆར་འབབ་པ་དང་། འོག་ནས་རླུང་རྡོལ་བ་དང་། བར་ནས་དགེ་འདུན་ཆོས་འཁོར་ལ་འབྱོན་པ་ལྟར་བསམ་ཞིང་ཛཿ ཞེས་པས་བྱོན། ཧཱུྃ་ཞེས་པས་ཉེ་བར་བྱོན། བཾ་ཞེས་པས་རང་ཉིད་རྡོ་རྗེ་རྣལ་འབྱོར་མ་དམ་ཚིག་པར་གསལ་བའི་སྤྱི་བོ་ལ་སོགས་པའི་བ་སྤུའི་བུ་ག་རྣམས་ནས་བསྟིམ། ཧོཿཞེས་པས་ཡེ་ཤེས་པའི་ངོ་བོར་རོ་གཅིག་ཏུ་གྱུར་པར་བསྒོམ། མཁྱེན་བརྩེ་བས་ཛཿ ཞེས་པས་རང་གི་སྤྱི་བོར་བྱོན། ཧཱུྃ་ཞེས་པས་སིབ་ཀྱིས་ཐིམ། བཾ་ཞེས་པས་ཆུ་ལ་ཆུ་བཞག་པ་བཞིན་དུ་དབྱེར་མེད་དུ་འདྲེས། ཧོཿས་གཉིས་སུ་མེད་པའི་ཡེ་ཤེས་ཀྱི་དབང་དུ་གྱུར་ཏེ་དུས་གཏན་དུ་ནམ་ཡང་མི་འབྲལ་བར་བསམ། ཕྱག་རྒྱ་མ་བྱས་ཀྱང་བཏུབ། སྤྲོ་ན་ཀྱཻ་རྡོར་ལྟར་བྱ་གསུང་། མངོན་བརྗོད་ལས། ཡེ་ཤེས་འཁོར་ལོ་དེ་ལྟར་དེ། །ཆོས་རྣམས་ཀུན་གྱི་ངོ་བོར་བྱ། །ཡེ་ཤེས་དཀྱིལ་འཁོར་སྦྱོར་བ་ཡིས། །ཆོས་ཀུན་རོ་གཅིག་གྱུར་པར་བསྒོམ། །ཞེས་གསུངས་སོ། །དེས་ན་འོག་མིན་གྱི་ལྷན་སྐྱེས་ལོངས་སྐུ་དང་། ཡུལ་ཉེར་བཞི་སོགས་ཀྱི་ཞིང་སྐྱེས་དང་སྔགས་སྐྱེས་གཉིས་སྤྲུལ་སྐུ་ཡིན་ཏེ། དེ་རྣམས་ཀྱང་ཆོས་སྐུ་ལས་འབྱུང་བས་སྐུ་གསུམ་གྱི་བདག་ཉིད་ངའོ་སྙམ་དུ་ང་རྒྱལ་བཟུང་སྟེ། པད་སྐོར་གྱི་མཐར་འཁྱུད་་་་་་འཁྱུད་རྒྱ་བྱ་བ་ནི་ཐབས་ཤེས་ཟུང་འཇུག་གི་མཚོན་བྱེད་ཡིན། དྲིལ་བུ་ལུས་དཀྱིལ་གྱི་ངག་འདོན་གྱི་ཐོ་ཡིག་པའི་ཕྱག་རྒྱ་བྱས་ནས་ཨོཾ་ཡོ་ག་ཤུདྡྷ་སོགས་བརྗོད་དེ།་་་་་པཎ་ཆེན་གྲགས་རྒྱལ་གྱིས་གསུང་ལ་མཁན་ཆེན་ལེགས་འབྱུང་གིས་ཟིན་བྲིས་མཛད་པར། རྣམ་ལྔ་འདོད་བསྐོར་དབུས་སུ་གསུམ། གཡས་གཡོན་དུ་རེ་རེའོ། །ནུབ་སོགས་སྟེང་འོག་ཏུ་རེ་རེའོ། །དབུས་དང་གཡས་གཡོན་དུ་རེ་རེ་སྟེ་ལྔར་བྱེད། ཡོ་ག་ནི་རྣལ་འབྱོར་ཡིན་ལ། དེའི་དོན་ཡང་ཐབས་དང་ཤེས་རབ་གཉིས་མེད་པ། རྣལ་འབྱོར་དེ་བཞིན་གཤེགས་པས་གསུངས། ཞེས་གསུངས་པ་ལྟར། བདག་ཉིད་ཐབས་ཤེས་གཉིས་སུ་མེད་པ་ལ་གནས་པ་དེ་བཞིན་འགྲོ་བ་ཐམས་ཅད་ཀྱང་ཐབས་ཤེས་གཉིས་སུ་མེད་པ་ལ་གནས་པར་བསམ་སྟེ་གསང་མཐའི་ཟབ་ཁྱད་ཕོ་ཉ་གསུམ་བསྲེས་ཏེ་དེ་དག་ཐམས་ཅད་རང་སེམས་གཅིག་པོ་ཉིད་དེ་དང་དེར་སྣང་བ་ཡིན་ལ་དེ་ཉིད་འདི་ཉིད་དུ་ཉམས་སུ་ལེན་པ་ནས་སྐྱེ་བོ་དམ་པ་ཀུན་འདུས་པ། ཞེས་བའི་ཉམས་ལེན་སྟེ་རིག་པ་བརྗོད་མེད་དུ་ཆམ་མེ་བཞག་གོ །དེས་ན་གོ་ཆ་བགོས་པ་ནི། གཞུང་ལས་དངོས་སུ་མ་བཤད་ཀྱང་བླ་མའི་མན་ངག་གི་ཁ་བསྐངས་ཏེ་སློབ་བཤད་ལྟར་ན་ཤིང་གཉིས་གཟེར་གྱིས་བསྡོམ་པ་དང་འདྲ་བར་ཡི་དམ་དང་འབྲལ་མེད་དུ་འཆིང་བའི་དོན་གྱིས་ཡེ་ཤེས་པ་བཅུག་པའི་རྗེས་སུ་བཀོད་དེ། ལྟེ་བ་ལ་སོགས་པར་རྣལ་འབྱོར་མ་དྲུག་ཡི་གེའི་རྣམ་པར་བཀོད་དེ། ལྷ་ཉིད་སྔགས་ཀྱི་གཟུགས་ཀྱིས་ནི། །བསྒྲུབ་པ་པོ་ལ་དངོས་གྲུབ་སྟེར། །ཞེས་གསུངས་པས། དེ་ཡང་རང་རྣལ་འབྱོར་མར་གསལ་བའི་ལྟེ་བ་ལ་སོགས་པའི་གནས་རྣམས་སུ་ཟླ་བའི་དཀྱིལ་འཁོར་རེ་རེའི་སྟེང་དུ་ཨོཾ་བཾ་ལ་སོགས་པ་དཔའ་མོའི་ཆོ་ག་རྣམས་ངོ་བོ་ལྷ་ཡིན་ཀྱང་རྣམ་པ་ཡི་གེའི་གཟུགས་སུ་བསྒོམ་པ་སྟེ། ལྟེ་བའི་ནང་ཐད་དུ་ཨོཾ་བཾ།་་་་་ཨོཾ་གཡས་ཕྱོགས་དང་། བཾ་གཡོན་ཕྱོགས་སུའོ། །དེའི་གཞན་རྣམས་རིགས་འགྲེ། སྙིང་ཁར་བཾ་ཡིག་གི་མདུན་དུ་ཧཾ་ཡཾ། ལྕེ་གཞུང་དུ་ཧྲིཾ་མོཾ། དཔྲལ་བའི་སྐྲ་མཚམས་ཀྱི་ནང་དུ་ཧྲིཾ་ཧྲིཾ། སྤྱི་གཙུག་གིས་རུས་པ་དང་ཀླད་པའི་ཧྲག་དུ་ཧཱུྃ་ཧཱུྃ། ཡན་ལག་ཐམས་ཅད་ལ་ཞེས་པ་གྲུ་མོ་དང་སྤྱི་ཟུར་རྣམས་སྦངས་པའི་ཚིགས་ཆེན་བརྒྱད་ནི་རྐང་པའི་ཚིགས་བཞི་ལག་པའི་ཚིགས་བཞི་སྟེ། ཚིགས་དེ་རྣམས་ཀྱི་བར་དུ་ཕཊ་ཕཊ། ཡིག་འབྲུ་དེ་རྣམས་ཀྱི་ཁ་དོག་ནི་སྒྲུབ་ཐབས་རྣམས་སུ་འབྱུང་བ་ལྟར་ཡིན་ཅིང་ལྷ་དེ་དང་དེའི་ངོ་བོ་ཡིན་སྙམ་དུ་བསྒོམ་མོ། །དཔེ་ལ་ལར་སྤྱི་ཟུར་འདུག་སྟེ་དཔྱོད། དེ་ལྟར་གོ་ཆ་བཀོད་པའི་དགོས་པ་གཞན་ཡང་བར་ཆད་བསྲུང་བ་དང་། མངོན་ཤེས་དྲུག་འཆར་བ་སོགས་རྗེ་བཙུན་རྩེ་མོའི་བཤད་དོ། །གོ་ཆ་བགོས་པ་ནི་ཡེ་ཤེས་པ་བཞུགས་པའི་སྔ་རྟིང་གང་ལ་བསྒོམ་ཀྱང་འགལ་བ་མེད་དེ་སྔོན་ལ་བསྒོམ་པ་རྒྱུད་རྒྱ་གཞུང་ཕལ་ཆེར་གྱི་དགོངས་པ་ཡིན་ཞིང་། རྟིང་ལ་བསྒོམ་བ་ཇོ་བོ་ནཱ་རོ་ཏ་པའི་མན་ངག་ཡིན་པར་གསུང་བས་འདི་ནི་དེ་ཉིད་ཀྱི་རྗེས་སུ་འབྲངས་པ་ཡིན་ནོ། །འདི་ལ་དབང་བསྐུར་རིགས་བདག་གི་རྒྱས་འདེབས་པ་འགའ་ཞིག་རྒྱས་པར་བྱེད་ཀྱང་། འདིའི་ལུགས་ཀྱི་སྤྲོས་པ་ཤིན་ཏུ་ཆུང་བའི་སྐབས་ཡིན་པའི་ཕྱིར། རིགས་བདག་རང་ཆས་སུ་བསྒོམ་པ་མ་གཏོགས་དངོས་སུ་མི་བྱེད་དོ། །འདི་ཉིད་ཀྱི་ཚེ་རང་ཆས་འདི་ཀ་གཞུང་དང་མཐུན། མདུན་བསྐྱེད་ལྟ་བུ་སྤྲོས་པ་ལ་དགའ་བའི་ཚེ། དབང་བསྐུར་རྒྱས་བཏབ་བྱས་ཀྱང་རུང་གསུང་། དགུ་པ་བཟླས་པ་ནི། སློབ་དཔོན་གྱི་གཞུང་ལས། སྔགས་ཀྱི་ཕྲེང་བ་དེ་ཉིད་ལ་ཞུགས་པ་དང་། ཡིད་དང་ངག་གི་དབྱེ་བས་བཟླ་བར་བྱའོ། །ཞེས་གསུངས། ས་སྐྱ་པ་ཆེན་པོས། ངག་བཟླས་བྱེད་ན་སྙིང་ཁའི་སྔགས་འཕྲེང་ལ་དམིགས་ལ་བཟླས་པ་བྱ། ཡིད་བཟླས་ནི་དོན་ལ་རྫོགས་རིམ་མཚན་བཅས་ཏེ། དེ་ཡང་བདེ་བ་བསྐྱེད་པར་འདོད་ན་གསང་གནས་སུ་ཆོས་འབྱུང་ཉིས་བརྩེགས་སམ་རྐྱང་པ་གང་རུང་དམར་སེང་བ་བསྒོམ། དེའི་གྲྭ་རྣམས་སུ་དགའ་བ་འཁྱིལ་བ་གཡུང་དྲུང་བཞི་ཡང་དམིགས་ལ་བཾ་ཡིག་ལ་སྔགས་འཕྲེང་གཡོན་བསྐོར་དུ་བཀོད། དེ་ལ་དམིགས་ཏེ་སྟེང་རླུང་མནན་འོག་རླུང་ཡང་བསྐུམ་ཏེ། དེ་ལྟ་བུའི་ཡིད་ཀྱི་བཟླས་པ་བདུན་ནམ་ལྔའམ་གསུམ་བྱའོ། །ཞེས་གསུངས་ལ། དེ་ལ་ངག་བཟླས་ཡིད་བཟླས་གཉིས་ཀྱི་དང་པོ་ནི་བཟླས་པའི་ཡུལ་ཕྲེང་བ་མང་ཡང་འདིར། དུང་ཆེན་ཕྲེང་བ་བླངས་ནས་ནི། །ཞེས་པ་དུང་ཆེན་མི་རུས་ཡིན་ལ། དེ་ཡང་མི་རུས་གང་བྱུང་གི་མི་ཆོག་ཅིང་། ཐོད་ཕྲེང་ངེས་པར་དགོས་སོ། །ཕྲེང་བ་བྱིན་རླབས་ནི་ཀྱཻ་རྡོར་ལྟར་བྱས་པས་ཆོག་སྟེ། ཀྱཻ་རྡོར་གྱི་ཕྲེང་བ་བྱིན་རླབས་ཡང་སཾ་བུ་ཊིར་འབྱུང་ཞིང་། སཾ་བུ་ཊི་བདེ་ཀྱེ་གཉིས་ཀའི་ཐུན་མོང་གི་བཤད་རྒྱུད་ཡིན་པས་སོ། །དེས་ན་ཕྲེང་བ་བྱིན་རླབས་བྱེད་ཚུལ་ནི། རང་ལྷའི་ང་རྒྱལ་དང་ལྡན་པའི་སྒོ་ནས་རང་གི་ལག་པ་གཡོན་པའི་སོར་མོ་རྣམས་པདྨ་འདབ་མ་ལྔ་དང་ལག་པའི་མཐིལ་དུ་ཟླ་བའི་དཀྱིལ་འཁོར་ལ་ཨ་ཨཱ་སོགས་ནས་ཨཾ་ཨཿའི་བར་བརྗོད་དེ་དབྱངས་བཅུ་དྲུག་གི་གཡོན་དུ་བསྐོར་བའི་ལྟེ་བ་ལ་ཨ་ལག་པ་གཡས་པའི་སོར་མོ་ལྔ་རྡོ་རྗེ་རྩེ་ལྔ་པ་ལག་པའི་མཐིལ་དུ་ཉི་མའི་དཀྱིལ་འཁོར་ལ། ཀ་ཁ་ནས་ཀྵའི་བར་དུ་བརྗོད་དེ་གསལ་བྱེད་ཀྱིས་གཡས་སུ་བསྐོར་བའི་ལྟེ་བ་ལ་ཧཱུྃ། གུང་མཛུབ་གཉིས་ཀྱི་བར་དུ་སུམ་དཀར་པོ་རྣམས་བསམ་ནས་མཚན་ཉིད་དང་ལྡན་པའི་ཕྲེང་བ་ལ་ནང་མཆོད་ཀྱིས་གཏོར་ལ། སུམྦྷ་ནིས་བསངས། ས་བྷཱ་ཝས་སྦྱངས་པའི་ཕྲེང་བ་པད་བསྐོར་སྔོན་དུ་འགྲོ་བས་བླང་ལ། ལག་པ་གཉིས་ཀྱི་བར་དུ་བཅུག་སྟེ། སོར་མོའི་རྩེ་རྡོ་རྗེ་དང་པདྨ་སྙོམས་པར་ཞུགས་པའི་བྱང་ཆུབ་ཀྱི་སེམས་སུམ་ལ་ཁྱབ། དེ་ཨཱ་ལི་ཀཱ་ལི་ལ་ཁྱབ། དེ་ཕྲེང་བ་དང་གཉིས་སུ་མེད་པར་གྱུར་པར་བསམ་ལ། ཨོཾ་པ་དེ་པ་དེ་མ་ཧཱ་ཛྙཱ་ནཾ་སརྦ་བུདྡྷ་མ་ཡཾ་བྷ་ཝེ་ཏེ་ཧཱུྃ་ཧཱུྃ་ཧཱུྃ་ཧོ་ཧོ་ཧོ་ཨཱ་ཁཾ་སྭཱཧཱ། ཞེས་པ་ཐོག་མར་བྱིན་རླབས་ཀྱི་དུས། ཕྲེང་སྐོར་གཅིག་བཟླས། དེ་རྗེས་ཐུན་རེ་ལ་ཉེར་གཅིག་ལ་སོགས་པ་ཇི་ལྟར་རིགས་པ་བཟླ་བ་ནི་ཕྲེང་བ་བྱིན་རླབས་ཡིན་ཞིང་། ཕྲེང་ཐག་དགུ་དྲིལ་མདོ་འཛིན་ཉིས་བརྩེགས་དགོས་ཚུལ་སོགས་རྣམ་དབྱེ་རྒྱས་པ་མན་ངག་རྣམ་བཤད་སོགས་སུ་བལྟའོ། །དེ་ནས་ཇི་ལྟར་བཟླས་པའི་བསམ་གཏན་དངོས་ནི་ལུས་དཀྱིལ་བསྒོམ་ན། དབུས་ཀྱི་བཾ་ཡིག་གི་ངོ་བོ་རྣལ་འབྱོར་མའི་ཐུགས་ཁ་དང་། མ་བསྒོམ་ན་རང་གི་སྙིང་ཁར་ཆོས་འབྱུང་ཉིས་བརྩེགས་ཟླ་བའི་དཀྱིལ་འཁོར་བཾ་ཡིག ཡིག་འབྲུ་རྣམས་གསལ་བཏབ། དེ་དག་ལས་འོད་ཟེར་དཔག་ཏུ་མེད་པ་འཕྲོས། རང་གི་ལུས་ཀྱི་ནང་ཐམས་ཅད་གང་བས། ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་རྣམས་སྦྱངས། འོད་ཟེར་བ་སྤུའི་བུ་ག་ནས་ཕྱིར་འཕྲོས། དེ་དག་གི་སྣ་ལ་ཕྱི་ནང་གསང་གསུམ་གྱི་མཆོད་པའི་བྱེ་བྲག་དཔག་ཏུ་མེད་པ་སྤྲུལ་ཏེ། རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་སོགས་མྱང་འདས་རྣམས་ལ་མཆོད་པའི་སྤྲིན་བསམ་གྱིས་མི་ཁྱབ་པ་ཕུལ་བས་ཐུགས་རྒྱུད་ཟག་མེད་ཀྱི་བདེ་བ་ཁྱད་པར་ཅན་བརྙེས་པས། རང་གི་ཚོགས་རྫོགས་ཤིང་སྒྲིབ་པ་དག ཡང་འོད་ཟེར་དེ་ཁམས་གསུམ་སྣོད་བཅུད་ཐམས་ཅད་ལ་ཕོག་པས་སྣོད་ཐམས་ཅད་ཆོས་འབྱུང་དང་། སེམས་ཅན་ཐམས་ཅད་ཀྱི་སྡིག་སྒྲིབ་ཐམས་ཅད་སྦྱངས་རྡོ་རྗེ་རྣལ་འབྱོར་མའི་གོ་འཕང་ལ་བཀོད་པ་ནི་རྣལ་འབྱོར་མའི་སྐུར་བསྒྱུར་བའི་དོན་ནོ། །དེ་དག་ནི་ཡེ་ཤེས་ཀྱི་བཟླས་པའོ། །ཡང་འོད་ཟེར་རྣམས་རིམ་གྱིས་རང་ལ་བསྡུ་བའི་ཚེ། རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་རྣམས་ཀྱི་ཐུགས་གཉིས་སུ་མེད་པའི་ཡེ་ཤེས་མཁྱེན་བརྩེ་ནུས་གསུམ་གྱི་ཡོན་ཏན་བྱིན་རླབས་ནུས་མཐུ་ཐམས་ཅད་ཕོ་ཉ་གསུམ་གྱི་བྱིན་རླབས་དང་། མཁའ་སྤྱོད་ཀྱི་དངོས་གྲུབ་ཀྱི་ངོ་བོ་ཡིན་པ་ལ་རྣམ་པ་འོད་ཟེར་དམར་པོའི་རྣམ་པར་ནམ་མཁའ་གང་བ་བྱོན་ནས་རང་གི་སྙིང་ཁའི་བཾ་ཡིག་སྔགས་ཕྲེང་དང་བཅས་པ་ལ་ཐིམ་པས་རྒྱུད་བྱིན་གྱིས་བརླབས་ཤིང་། མཆོག་དང་ཐུན་མོང་གི་དངོས་གྲུབ་མ་ལུས་པ་ཐོབ་པར་གྱུར་པར་བསམ་པ་ནི་དམ་ཚིག་གི་བཟླས་པའོ། །ཡང་ལས་གང་བྱེད་དང་མཐུན་པའི་འོད་ཟེར་སྤྲོ་བསྡུ་ཡང་རུང་གསུང་། དེ་དག་ནི་སྤྲོ་བསྡུའི་བཟླས་པའོ། །བཀོད་པའི་བཟླས་པ་ནི། སྔགས་ཀྱིས་ཡིག་འབྲུ་རྣམས་མགོ་གྱེན་བསྟན་དེ་དག་ཀློག་པའི་ཚུལ་གྱིས་བཟླ་བའོ། །རིག་བྱེད་འདོན་པ་ལྟ་བུའི་བཟླས་པ་ནི་སྔགས་རྣམས་རིང་ཐུང་ཕྱེད་ཅིང་སྐད་མདངས་དང་བཅས། བཟླ་བའོ། །འདི་ནི་སྣོད་མིན་གྱི་མི་ཐོས་པའི་ས་དང་། གཉིད་རྨུགས་ཀྱི་བྱིང་ན་བྱའོ། །ཤུབ་བུའི་བཟླས་པ་ནི་སྔགས་ཀྱི་སྒྲ་རང་གི་གོས་ཀྱི་གོང་བས་ཚོར་ཙམ་དུ་བཟླ་བ་གཙོ་འདི་ཆེའོ། །རང་ཉིད་ཀྱི་སྔགས་འདྲེན་པ་བཞིན་དུ་དགྲ་གཉེན་བར་མའི་སེམས་ཅན་དང་། ལུས་ཀྱི་སྲིན་འབུ་ཚུན་ཆད་ཐམས་ཅད་རྣལ་འབྱོར་མའི་སྐུར་གསལ་བས། སྔགས་ཀྱི་སྒྲ་དི་རི་དི་རི་འདྲེན་པར་བསམ་མོ། །སྒོ་གསུམ་འཇུག་པ་རྩེ་གཅིག་ཏུ་དྲིལ་ནས་བཟླས་ན་ཕན་ཡོན་ཤིན་ཏུ་ཆེ་སྟེ། དགོས་མེད་རྣམ་རྟོག་ལ་ཤེས་པ་རྒྱ་ཡན་དུ་བཏང་ནས། སྔགས་བགྲངས་པའི་གྲངས་ཇི་ཙམ་མང་ཀྱང་བྱིན་རླབས་མི་འབྱུང་བས་ན། རང་གི་མ་བྱུང་བར་ལྷ་དང་བླ་མ་གདམས་ངག་ལ་འཁར་ར་བྱེད་པ་མང་དུ་གདའ་སྟེ་ཆོས་སྤོངས་གི་ལས་སུ་འགྱུར་བར་གསུངས་ལ། དམིགས་པ་རྩེ་གཅིག་དང་མ་བྲལ་བའི་ངང་ནས་བཟླས་བརྗོད་བྱས་ན་བྱིན་རླབས་ཀྱི་མཚན་མ་གདོན་མི་ཟ་བར་འབྱུང་ངོ་། །བདེ་མཆོག་སྡོམ་འབྱུང་ལས།་་་་་གདོང་དྲུག་གི་རྒྱུད་ལ་ཟེར་རམ། གཞན་དུ་མི་འགྲོའི་སེམས་ཀྱིས་ནི། །དེ་ལྟའི་ཚུལ་གྱིས་བཟླས་པར་བྱ། །ཡུལ་གཞན་བློ་ནི་འགྲོ་བ་ཡིས། །བསྐལ་བར་བཟླས་ཀྱང་འབྲས་མི་འབྱིན། །ཞེས་གསུངས་སོ། །བཟླས་བྱ་སྔགས་ཀྱི་དོན། ཕལ་ཆེར་གོང་དུ་བཤད་ཟིན་ལ། འདིར་བོད་སྐད་དུ་བསྒྱུར་དུ་རུང་བ་རྣམས་སྐད་གཉིས་ཤན་སྦྱར་ན། ཨོཾ་གསུམ་གྱི་དོན་ནི། མཆོག་སྟེར་བ་དང་སྔགས་ཀྱི་མགོ་འདྲེན་པ་སོགས་དོན་བརྒྱད་ལ་འཇུག་པར་བཤད་དེ་འདིར་མཆོག་སྟེར་བ་གཙོ་བོར་བཟུང་ངོ་། །སརྦ་ཐམས་ཅད། བུདྡྷ་སངས་རྒྱས། ཌཱ་ཀི་ནཱི་ཡེ་མཁའ་འགྲོ་མ། བཛྲ་རྡོ་རྗེ། ཝརྞ་ནཱི་ཡེ། ཁ་དོག་མ་སྟེ་རྒྱས་པར་ན་ཁ་དོག་མ་རྡོ་རྗེའི་རིགས་ཅན་མ་ཞེས་འབྱུང་ངོ་། །བཛྲ་བཻ་རོ་ཙ་ནཱི་ཡེ། རྡོ་རྗེ་རྣམ་པར་སྣང་མཛད་མ། ཧཱུྃ་གསུམ་ནི་སྡུག་བསྔལ་འཇོམས་པ་སོགས་དུ་མ་ལ་འཇུག ཕཊ་གསུམ་ནི་ཁོས་སམ་ཤིག་སྟེ་བདུད་དང་སྡུག་བསྔལ་འཇོམས་པའི་དོན་ནོ། །སྭཱཧཱ་གཞི་ཚུགས་ཞེས་པའོ། །དེ་ལ་ཨིནྡྲ་བྷུ་ཏིས་ཡི་འབྲུ་རྣམས་ལྷ་མོའི་ཁ་དོག་དང་མཐུན་པ་དང་། གནས་སྤྱི་བོ་ལ་སོགས་པར་བསྒོམ་པར་གསུངས་ཀྱང་། འདི་བའི་ལུགས་ཀྱི་གནས་སྙིང་ཁ་ལ་སོགས་པ་རྣམས་སུ་ཡིག་འབྲུ་རྣམས་ཁ་དོག་དམར་པོ་བསྒོམ་ལ། ཡི་གེ་བསྐོར་ལུགས་གོང་དུ་བཤད་ཟིན་ལ། དོན་བསྡུ་ན་སྔགས་འདིའི་སྟེང་དུ་གཞི་ལམ་འབྲས་གསུམ་ཐམས་ཅད་མཚོན་པས་སྐལ་བཟང་བདག་གིས་བསམ་གྱིས་མི་ཁྱབ་པའི་དོན་ཅན་དུ་གོ་བར་བྱ་ཞིང་སྔགས་དག་པ་དང་བྱིན་རླབས་ཆེ་བའི་ཕྱིར། སྔགས་བཏུ་བའི་ཆོ་ག་ནི། རྒྱལ་ཆེན་ཨིནྡྲ་བྷཱུ་ཏིས་མཛད་པའི་ཡི་གེ་ལས་ཤེས་པར་བྱའོ། །མགོའི་ཨོཾ་དང་འཇུག་གི་ཧཱུྃ་ཕཊ་སྭཱཧཱ་རྣམས་ཀྱི་སྔགས་དོན་གྱི་ལུང་ཁུང་གསལ་པོ་རྡོ་རྗེ་རྩེ་མོའི་རྒྱུད་ན་བཞུགས་ཀྱང་འདིར་ཡི་གེ་མངས་ཀྱི་དོགས་པས་མ་བྲིས་ལ་ལུང་ཉེར་འཁོ་ཅུང་ཟད་དང་སྦྱར་ན། ས་སྐྱ་པ་ཆེན་པོས། ཡིག་འབྲུ་རྣམས་བྲི་བའི་ཚེ་རེ་རེ་དམིགས་ལ། ཨོཾ་འདྲ་ལ་སརྦ་བུདྡྷ་ཞེས་སོགས་བཀོད་ལ་ཀློག་པའི་གོ་རིམ་བཞིན་ནོ། །ཞེས་དང་། འཕགས་པས་གཡོན་བསྐོར་དུ་གོ་རིམ་བཞིན་བཀོད་ལ་བཟླའོ། །ཞེས་སོ། །དེ་ལྟར་ཨོཾ་གསུམ་མ་ཐུན་རེ་ལ་ཡང་བརྒྱ་རྩ་སྟོང་རྩ་སོགས་དམ་བཅའ་ཇི་ཙམ་ཡོད་པ་ལས་མི་ཉུང་བ་མི་ཚིག་གིས་བར་མ་ཆོད་པར་བཟླས་ཤིང་། དེའང་བསྙེན་པ་ལྟ་བུ་མ་ཡིན་པའི་དུས་རྒྱུན་དུ་ཐུན་རེ་ལ་སུམ་བརྒྱ་འམ་ལྔ་བརྒྱ་གང་རིགས་མཛད་གསུང་། ཁ་ཅིག་ཨོཾ་གསུམ་སོགས་ཡོད་པའི་རྒྱུ་མཚན་རྩ་སྔགས་སྙིང་པོ་ཉེ་སྙིང་ཕྱོགས་གཅིག་ཏུ་སྡེབས་པ་མཚོན་ཟེར་བ་མི་འཐད་གསུང་ངོ་། །ཐ་ནའང་བརྒྱ་རྩ་ལ་སོགས་པ་དམ་བཅའ་ལས་མི་ཉུང་བ་བཟླ་བ་གལ་ཆེ་སྟེ། སྤྱིར་གསང་སྔགས་ཐམས་ཅད་ཀྱི་ཟབ་པའི་མཐར་ཐུག་པ་ནི་འཁོར་ལོ་བདེ་མཆོག་གི་སྐོར་འདི་རྣམས་ཡིན་པར་གསུངས་ཞིང་། དེའི་ཡང་ཟབ་མཐར་ཐུག་པ་ནི་རྗེ་བཙུན་ལཱུ་ནག་དྲིལ་གསུམ་གྱིས་མཛད་པའི་ལམ་རིམ་རྣམས་ཡིན་ལ་དེའི་དོན་གྱི་སྙིང་པོ་མ་ལུས་པ་འདུས་པའི་མན་ངག་གི་ཡང་རྩེར་གྱུར་པ་ནི་ནཱ་རོ་མཁའ་སྤྱོད་ཀྱི་ལམ་འདི་ཉིད་ཡིན་པར་གསུངས་པ་དང་། གཞན་ཡང་སྒྲུབ་བྱའི་ཡུལ་དུ་གྱུར་པའི་མཁའ་འགྲོ་མ་བསམ་གྱིས་མི་ཁྱབ་པ་ཡོད་ཀྱང་། དེ་རྣམས་བྱེ་བ་ཕྱེད་དང་བཞི་རུ་བསྡུས་པ་ཡིན་ལ། དེ་ཡང་སྟོང་ཕྲག་བདུན་ཅུ་རྩ་གཉིས་སུ་བསྡུས་ཤིང་། དེ་ཡང་སུམ་ཅུ་རྩ་བདུན་དུ་བསྡུས། དེ་ཡང་ཉི་ཤུ་རྩ་བཞིའམ་བརྒྱད་དམ་ལྔར་བསྡུས། དེ་ཡང་རྡོ་རྗེ་རྣལ་འབྱོར་མ་འདི་ཁོ་ན་ལ་བསྡུས་ཏེ། མུས་ཆེན་སངས་རྒྱས་རྒྱལ་མཚན་གྱིས། མཁའ་འགྲོ་གྲངས་མེད་བསམ་གྱིས་མི་ཁྱབ་ནའང་། །དེ་ཉིད་བྱེ་བ་ཕྱེད་དང་བཞིའི་ཡང་བསྡུས། །དེ་སྙེད་སྟོང་ཕྲག་བདུད་བཅུ་རྩ་གཉིས་སུ། །བརྩོན་ཆེན་ལ་སོགས་ཉི་ཤུ་རྩ་བཞིའི་བསྡུས། །དེ་ཉིད་ལ་མ་ལ་སོགས་དྲུག་ཏུ་འདུས། །ཀུན་འདུས་བླ་མ་རྡོ་རྗེ་རྣལ་འབྱོར་མ་ལ་འདུས། །ཞེས་མཆོད་བརྗོད་གསུངས་པ་ལྟར་རོ། །དེས་ན་འདི་ཉིད་གཅིག་པུ་བསྒོམས་ཤིང་བསྒྲུབས་པས་མཁའ་འགྲོ་མ་བྱེ་བ་རབ་འབྱམས་རི་རབ་ཀྱི་རྡུལ་དང་མཉམ་པ་སྒོམ་པ་དང་བསྒྲུབ་པར་འགྱུར་བ་དང་། དེ་བཞིན་དུ་འདིའི་གསང་སྔགས་ཨོཾ་གསུམ་མ་ལ་ཡང་། སངས་རྒྱས་བྱང་སེམས་དཔའ་འོ་མཁའ་འགྲོ་ཐམས་ཅད་ཀྱི་ངོ་བོ་འཁོར་ལོ་བདེ་མཆོག་ལྷ་དྲུག་ཅུ་རྩ་གཉིས་ཀྱི་སྔགས་ཐམས་ཅད་འདུས་པར་བཤད་པས། དེ་ལ་དགོངས་ནས་བླ་མ་གོང་མ་རྣམས་ཀྱིས་བདེ་མཆོག་ལཱུ་ནག་གི་བྱིན་རླབས་དྲུག་སྐོར་གྱི་སྐབས་དང་། རྣམ་རྒྱལ་བུམ་པའི་ལྷ་ཐམས་ཅད་ཀྱི་བཟླས་སྔགས་ལ་ཡུམ་གྱི་ཉེ་སྙིང་ཁོ་ན་བཟླས་ཆོ་གར་གསུངས་པ་ཡིན་ལ། དེས་ན་གསང་སྔགས་ཨོཾ་གསུམ་མ་འདི་ལ་ཆིག་སྒྲིལ་དུ་བྱས་པས་སངས་རྒྱས་བྱང་སེམས་དཔའ་བོ་མཁའ་འགྲོ་ཐམས་ཅད་ཀྱི་ཐུགས་འཁུལ་ཞིང་བྱིན་གྱི་རློབས་པར་གྱུར་ཅིང་། ཨོཾ་གསུམ་མ་ལན་གཅིག་བརྗོད་པས་ཀྱང་བསྐལ་པ་མང་པོའི་སྒྲིབ་པ་འདག་པར་ངེས་པ་ཡིན་ཏེ། དེའི་རྒྱུ་མཚན་གསང་སྔགས་པ་རྣམས་ཚེ་གཅིག་ལུས་གཅིག་ལ་དངོས་གྲུབ་ཐོབ་པའི་གནད་ཀྱང་འདི་འདྲའི་རིགས་ཀྱི་ཟབ་གནད་དང་ལྡན་པ་ལས་འབྱུང་བ་ཡིན་པར་གསུངས་པ་སོགས་རྩོད་པ་དང་བྲལ་བའི་རྗེ་བཙུན་གོང་མ་རྣམས་ཀྱི་གསུང་རབ་དང་གསུང་རྒྱུན་དག་ལས་སྤྱིར་མི་ལུས་ལན་གཅིག་ཙམ་ཐོབ་པའི་དུས་འདིར་གསང་སྔགས་ཟབ་མོའི་ལམ་ཉམས་སུ་ལེན་པ་ཤིན་ཏུ་སྐལ་པ་བཟང་པའི་ཚུལ་དང་། ལྷག་པར་མཁའ་སྤྱོད་དབང་མོ་འདི་ཉིད་ཀྱིས་བཟླས་བསྒོམ་ཉམས་སུ་ལེན་པ་ལ་ཕན་ཡོན་གཞན་ལས་ཆེས་ཆེ་བའི་སྒྲུབ་བྱེད་མང་དུ་འབྱུང་ངོ་། །དེ་ཡང་ལམ་འདི་ཉིད་ལ་རྟེན་ནས་རྒྱ་བོད་དུ་མཁས་གྲུབ་བྱ་ཁྱུ་འཕུར་བ་ལྟ་བུ་མང་དུ་བྱུང་སྟེ་མདོར་བསྡུས་ཙམ་སྔགས་འཆང་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་ཀྱིས་མཛད་པའི་མཁའ་སྤྱོད་མའི་དཀྱིལ་ཆོག་གི་འཇུག་ཏུ་བལྟའོ། །བསྙེན་པ་བྱ་ཚུལ་ནི་འོག་ཏུ་འཆད་དོ། །གཉིས་པ་ཡིད་བཟླས་ནི་ལྟོ་འབྲངས་ལྟོགས་སྙོམ་པའི་དུས་སུ་རླུང་རོ་རྣམས་ལན་དགུ་ཕྲུགས་སུ་བྱས། དེ་ཙམ་མ་བྱུང་ནའང་གཡོན་ནས་ལན་གསུམ་འབུད་པའམ། གཡས་གཡོན་གཉིས་ཀ་གསུམ་ལ་དམིགས་ཏེ་འབུད་པ་གང་རུང་བྱ་ཞིང་། དེ་ནས་འོག་རླུང་སྙན་གསན་འབེབས་པའི་ཚུལ་དུ་ཅུང་ཟད་བསྐུམས། སྟེང་རླུང་ལུས་དགུག་བྱས་ནས་དལ་བུས་རྔུབས་རླུང་རྫོགས་རྗེས་མཆིལ་མའི་རྟ་དང་བཅས་ཏེ་ལྟེ་བར་ལྡིག་སྟེ་བསྐྱུར་བ་དང་མཉམ་དུ་ཆོས་འབྱུང་ཉིས་བརྩེགས་ཟླ་བ་བཾ་ཡིག་སྔགས་ཕྲེང་དང་བཅས་པ་བདེ་བ་བསྐྱེད་པར་འདོད་ན་གསང་གནས་སུ་མི་རྟོག་པ་སྐྱེ་བར་འདོད་ན་ལྟེ་བར་ཕབ་སྟེ་འོག་རླུང་རྫོགས་པར་འཐེན་ལ་རླུང་བུམ་པ་ཅན་ནམ་ཁ་སྦྱར་དུ་གྲགས་པ་བཟུང་སྟེ། ལུས་དཀྱིལ་བསྒོམ་ན་མི་དམིགས་པའམ་ཡིག་འབྲུར་བསྒྱུར་བ་གང་རུང་བྱའོ། །ཆོས་འབྱུང་གི་མདུན་རྒྱབ་སྤངས་པའི་གྲྭ་བཞིར་དགའ་བ་འཁྱིལ་བ་བདེ་བའི་ཉམས་དང་ལྡན་པ་དཀར་ལ་དམར་བའི་མདངས་ཆགས་པ་གཡོན་སྐོར་དུ་འཁོར་བ་ལ་སེམས་གཏད་དགའ་བ་འཁྱིལ་བ་ཡིག་འབྲུ་གཡོན་སྐོར་དུ་ཀློག་པའི་ཚུལ་གྱིས་ལན་བདུན་ལ་སོགས་པ་ཅི་ནུས་ཡིད་ཀྱིས་བཟླ། ཕྱིས་གོམས་དང་གྲངས་མང་དུ་བྱའོ། །དེ་དག་ཀྱང་ཀློག་ལུགས་ཨོཾ་ལ་སོགས་པའི་འབྲུ་རྣམས་ཐད་རུ་ཀློག སརྦ་སོགས་ཚོམ་བུ་རྣམས་གཡོན་སྐོར་ཀློག རླུང་མི་ཐུབ་ན་དལ་བུས་སློད་ཡིད་བཟླས་འདི་རྫོགས་རིམ་མཚན་བཅས་ཡིན་པས་དྲོད་དང་བདེ་བ་སྐྱེ་ཞིང་འཕར་གཡོ་དྲག་ཏུ་འབྱུང་ལ་དེ་བྱུང་ན་རིམ་གྱིས་སློད། དུ་བ་ལ་སོགས་པའི་རྟགས་ཐམས་ཅད་ཀྱང་འདི་ལས་འབྱུང་གསུང་། བཟླས་པའི་མཐར་མདུན་གྱི་ནམ་མཁར་རྩ་བརྒྱུད་ཀྱི་བླ་མ་ཡིད་དམ་སངས་རྒྱས་བྱང་སེམས་དཔའ་བོ་མཁའ་འགྲོ་རྣམས་བཞུགས་པར་དམིགས་ལ་བྱུང་ན་ཐུན་རེ་ལ་སྔགས་གྲངས་ཅི་ཙམ་སོང་བ་ངེས་པར་བྱས་ནས་བླ་མ་དང་ཡི་དམ་གྱི་མཚན་ནས་བཟུང་དེ་རྣམས་ལ་དགོངས་གསོལ་བྱས་ལ་བདག་གི་ཐུན་འདི་ལ་སྔགས་འདི་ཙམ་སོང་བ་བླ་མ་ཡི་དམ་གྱི་སྐུ་གསུང་ཐུགས་ལ་འབུལ་ལགས་ན་ཐུགས་བརྩེ་ཅན་གྱི་བཞེས་སུ་གསོལ། བཞེས་ནས་བདག་གི་རྒྱུད་བྱིན་གྱིས་བརླབས་དུ་གསོལ། ཞེས་གྲངས་ཡི་དམ་ལ་གཏད་པ་གདམས་པའི་མཆོག་ཡིན་གསུང་། བཟླས་པ་ཕུལ་ནས་ཡིག་བརྒྱ་དང་རྟེན་འབྲེལ་སྙིང་པོ་ཚར་གསུམ་གསུམ་བཟླས་ན་ཤིན་ཏུ་ལེགས་སོ། །དེ་ཙམ་མ་བྱུང་ཡང་། བཟླས་པ་བསྡུ་བ་ན། ཕྲེང་བ་ཐལ་མོའི་བར་དུ་བཟུང་ལ། བདེ་བར་གཤེགས་པ་ཐམས་ཅད་ཀྱིས་སྐུ་གསུང་ཐུགས་ཡོན་ཏན་འཕྲིན་ལས་ཐམས་ཅད་ཀྱིས་བདག་དང་སེམས་ཅན་ཐམས་ཅད་ལ་བྱིན་གྱིས་བརླབ་ཏུ་གསོལ། མྱུར་དུ་ཕྱག་རྒྱ་ཆེན་པོ་མཆོག་གི་དངོས་གྲུབ་རྗེ་བཙུན་རྡོ་རྗེ་རྣལ་འབྱོར་མའི་གོ་འཕང་ཚེ་འདི་ཉིད་ལ་ཐོབ་པར་མཛད་དུ་གསོལ། ཞེས་བརྗོད་ཅིང་ཕྲེང་བ་མགོ་ཐོག་དུ་བཞག་གོ །བཟླས་པའི་སྦྱང་གཞི་ལ་རིགས་དྲུག་གི་སྐད་སྣ་ཚོགས་རྫུན་ཕྲ་མ་ལ་སོགས་པ་ངག་གི་ལས་སྒྲིབ་ཐམས་ཅད་དང་། དེ་དག་གི་བག་ཆགས་སེམས་ལ་ཚང་། དེ་ལུས་དཀྱིལ་འཁོར་བཞི་དང་། ཁྱད་པར་དུ་རྒྱ་ཡིག་དང་བོད་ཡིག་གིས་རྣམ་པར་ཤར་བ་ཐམས་ཅད། སྦྱོང་བྱེད་འདིར་དེ་ཐམས་ཅད་སྔགས་ཕྲེང་དུ་བསྒོམ། རླུང་ཐམས་ཅད་སྐད་གདངས་སུ་བསྒོམ། རྣམ་རྟོག་ཐམས་ཅད་འོད་ཟེར་དུ་བསྒོམ་པས་སྲིད་པ་གསུམ་གྱི་ཐ་ལམ་གྱི་སྒྲ་དབྱངས་ཐམས་ཅད་སྤངས་པ་མཁའ་སྤྱོད་མའི་གསུང་སྒྲུབ་པར་བྱེད་པའི་གདམས་ངག་སྟེ། ཆོས་རྗེ་རྡོ་རྗེ་འཆང་གིས། ཨོཾ་གསུམ་ལྡན་པའི་གསང་སྔགས་ཡི་གེའི་ཚོགས། །ཞེས་སོགས་ཚིགས་བཅད་གཅིག་གི་དོན། ཡིད་བཟླས་ཀྱི་སྦྱང་གཞི་གཞན་ལ་མི་མངོན་པའི་སྒོ་ནས་བསམ་ངན་བརྣབ་སེམས་གནོད་སེམས་ལོག་ལྟ་སོགས་ཡིན་པར་བཤད་དོ། །དེ་ལྟར་བཤད་མ་ཐག་པའི་བསྐྱེད་རིམ་བཟླས་པའི་རྣལ་འབྱོར་དང་བཅས་པ་དེ་དག་དབང་བཞིའི་ལམ་ལུས་ལ་དྲིལ་ནས་ཉམས་སུ་ལེན་པ་ཡིན་ཏེ། ངག་བཟླས་ཡིད་བཟླས་ནི་བསྐྱེད་རིམ་གྱི་ལམ། ལྟེ་བར་ཡིད་བཟླས་བྱེད་པ་གསང་དབང་གི་ལམ། གསང་གནས་སུ་ཡིད་བཟླས་བྱེད་པ་ཤེས་རབ་ཡེ་ཤེས་ཀྱི་ལམ། དེ་དག་ལ་རྟེན་ནས་བདེ་ཆེན་གྱི་ཡེ་ཤེས་སྐྱེས་པ་ནི་བཞི་པའི་ལམ་མོ། །དེ་དག་རེ་རེ་ལའང་དབང་བཞིའི་ལམ་ཚང་སྟེ། རང་ཉིད་རྣལ་འབྱོར་མ་རྟེན་དང་བརྟེན་པར་བཅས་པར་བསམ་པར་བུམ་དབང་གི་ལམ། ཆོས་འབྱུང་ཟླ་བའི་དཀྱིལ་འཁོར་ཡིག་འབྲུ་དང་བཅས་པ་གསང་དབང་གི་ལམ། དགའ་བ་འཁྱིལ་པ་རྣམས་ཤེས་རབ་ཡེ་ཤེས་ཀྱི་ལམ་སྟེ། དེའང་དགའ་བ་ལ་སོགས་པའི་དགའ་བ་བཞི་མཚོན་པས་དགའ་འཁྱིལ་བཞི་ཟུར་མེད་པ་ནི་རྣམ་རྟོག་གི་གྲྭ་ཟུར་མེད་པའོ། །དགའ་བ་བཞི་པོ་རེ་རེ་ལའང་། བཞི་བཞི་མཚོན་པས་དགའ་འཁྱིལ་རེ་ལ་གཡུང་དྲུང་རིས་བཞི་བཞི་སྟེ་བཅུ་དྲུག དེ་དག་ལ་བརྟེན་ནས་བསྐྱེད་པའི་བདེ་ཆེན་གྱི་ཡེ་ཤེས་ནི་གཞིའི་ལམ་མོ། །དེའང་རྡོ་རྗེ་འཆང་གིས། དབང་བཞིའི་དོན་ལྡན་བསྐྱེད་རིམ་ཟབ་མོའི་ལམ། །ཞེས་སོགས་ཚིགས་བཅད་གཅིག་གི་དོན་ནོ། །འདིར་ཞར་བྱུང་གི་རྫོགས་རིམ་ཅུང་ཟད་འབྱུང་བ་རྗེ་ངག་དབང་ཆོས་གྲགས་ཀྱིས་མཛད་པའི་ཁྲིད་ཡིག་ཏུ་ཤེས་སོ། །འོན་ཀྱང་འདི་འོག་ནས་འབྱུང་བའི་ཆོས་རྗེ་དཔལ་རྡོར་བའི་གསུང་དང་གནད་འདྲ་བར་འདུག་གོ །རྗེ་མཁྱེན་བརྩེ་བ་དང་ངག་དབང་ཆོས་གྲགས་གཉིས་ཀྱི་ཡིག་ཆ་ལའང་གོ་རིམ་ཅུང་ཟད་མི་འདྲ་བ་འདུག་པས་དཔྱད་དོ། །བཅུ་པ་བསམ་མི་ཁྱབ་ཀྱིས་རྣལ་འབྱོར་ནི། གཞུང་ལས། དེ་ནས་བཾ་ཡིག་གི་འོད་ཟེར་གྱིས་ས་གསུམ་ལུས་དང་ལུས་ཡི་གེ་རིམ་གྱི་བསམ་གྱིས་མི་ཁྱབ་པ་ལ་གཞུག་པ་སྔོན་དུ་འགྲོ་བས་དེ་ཁོ་ན་ཉིད་བསྒོམ་པར་བྱའོ། །ཞེས་གསུངས། རྗེ་ས་ཆེན་གྱིས། སྙིང་ཁའི་སྔགས་ཕྲེང་ལས་འོད་འཕྲོས་པས། ཁམས་ཐམས་ཅད་འོད་ཟེར་གྱིས་ཁེངས། དེ་ཡང་གཟུགས་མེད་ཁམས་ལུས་ཀྱི་སྟོད་ཀྱི་ཆ་ལ། གཟུགས་ཁམས་བར་གྱི་ཆ་ལ། འདོད་ཁམས་སྨད་ཀྱི་ཆ་ལ། རང་ཡང་ཆོས་འབྱུང་ལ། ཆོས་འབྱུང་དང་ཟླ་བ། ཟླ་བའང་སྔགས་ལ། དེ་བཾ་ཡིག་ལ། དེ་ཐིག་ལེ་ལ། དེ་ནཱ་ད་དཀར་དམར་དུ་གྱུར་ཏེ་ཆུ་ལ་རླབས་ཐིམ་པ་ལྟར། དེ་ཅི་ཡང་མི་དམིགས་པར་གྱུར་པར་བསམ་ལ། དེའི་ངང་ལ་ཤེས་པ་སློད་དེ། དེ་ལ་ཇི་ཙམ་གནས་ཚད་དུ་བཞག་གོ །ཞི་གནས་ཤས་ཆེ་ན་ལྷར་ལྡང་། གསལ་བ་བདེ་བ་ཤས་ཆེ་ན་སྟོང་པར་བཞག་གོ །ཞེས་གསུངས་ཏེ་རྒྱས་པ་གོང་ཉལ་བའི་རྣལ་འབྱོར་གྱི་སྐབས་བཤད་པ་ལྟར་རོ། །བསམ་མི་ཁྱབ་ཀྱི་སྦྱང་གཞི་ཡང་དུས་གསུམ་གྱི་འཆི་བ་སྦྱོང་བ་སོགས་ཉལ་བའི་རྣལ་འབྱོར་ལྟར་རོ། །སྐབས་འདིར་བསམ་མི་ཁྱབ་ཐུན་མོང་མ་ཡིན་པའི་ཉམས་ལེན་དང་། འདའ་ཁ་མའི་གདམས་ངག་དུ་མ་ཡོད་པ་རྣམས་མཁན་ཆེན་ངག་དབང་ཆོས་གྲགས་སོགས་ཀྱི་ཡིག་ཆ་བཞིན་རང་གི་ཇི་ལྟར་ཐོབ་པ་ཉམས་སུ་བླང་བར་བྱ་ཞིང་། རྩ་དབུ་མའི་མན་ངག་འོག་ནས་འབྱུང་བ་ལྟར་འདིར་བསྒོམ་མོ། །དེ་ནས་ཐུན་ལས་ལྡང་བ་ན་གོ་ཆ་དྲན་པ། ཚམ་རྔམ་སྔགས་ཀྱིས་བསྲུང་བ་དགའ་བ་གསུམ་གསལ་འདེབས་པ་བསྔོ་བ་སྨོན་ལམ་བཀྲ་ཤིས་རྣམས་བྱ། གཏོར་མ་འབུལ་ན་ཆོ་ག་སོགས་ཀྱི་གོང་དུ་བྱའོ། །དེ་ནས་གོ་ཆ་སོགས་རྗེས་ཆོག་སྤྱི་ལྟར་བྱའོ། །སྐུ་མདོག་དམར་བ་ནི་སེམས་ཅན་ལ་རྗེས་སུ་ཆགས་པའོ། །ཞེས་གོང་གི་དག་བྱ་དག་བྱེད་རྣམས་དྲན་པར་བྱས་ཀྱང་རུང་མ་བྱས་ཀྱང་སྐྱོན་མེད། བཅུ་གཅིག་སྤྱོད་ལམ་གྱི་རྣལ་འབྱོར་ནི། གཞུང་ལས་དངོས་སུ་མི་འབྱུང་ཡང་ཤུགས་ལས་བསྟན་ལ་ས་སྐྱ་པ་ཆེན་པོས། རང་དང་སྣང་བ་ཐམས་ཅད་རྡོ་རྗེ་རྣལ་འབྱོར་མའི་སྐུར་དམིགས་ལ་ལྷ་ལ་ལྷས་མཆོད་པར་བསམ་པ་སྐུའི་དགའ་བ། དེ་ཡང་སྒྱུ་མ་ལྟ་བུའི་སྐུ་དང་བསམ་གྱིས་མི་ཁྱབ་པའི་ངང་ལས་མ་གཡོས་པར་དྲན་པར་བྱ་བ་ཐུགས་ཀྱི་དགའ་བ། སྒྲ་ཅི་གྲག་པ་ཐམས་ཅད་ངག་གི་བཟླས་པར་བྱ་བ་གསུང་གི་དགའ་བ་སྟེ་དེ་ལྟར་དོན་བཅུ་གཅིག་གོ །ཞེས་གསུངས་སོ། །མདོར་ན་སྤྱོད་ལམ་གྱི་རྣལ་འབྱོར་འདི་ལ་ནན་ཏན་བྱ་དགོས་ཏེ་མཉམ་བཞག་ཏུ་ཐུགས་དམ་མོག་མོག་རེ་བྱས་ལོ་བྱས་ཀྱང་རྗེས་ཐོབ་ཀུན་ཏུ་ཐ་མལ་དུ་ལུས་ན་ཆོས་པའི་འཁྱེར་སོ་གཏོར་འགྲོ་གསུང་ངོ་། །དེ་ལས་འཕྲོས་པའི་དོན་ལ་ཟས་ཀྱི་རྣལ་འབྱོར་ཕྱི་མཆོད། སྦྱིན་སྲེག་རྒྱས་པ་ལའང་བཞི། སྡིག་པ་སྦྱང་བའི་ཕྱིར་མར་མེའི་སྦྱིན་སྲེག ཚེས་བཅུའི་མཆོད་པ་གསུམ། གཏོར་མའི་རྣལ་འབྱོར་རྣམས་དང་། བཞི་འབུམ་ལ་སོགས་པ་བསྙེན་པ་ཇི་ལྟར་བྱ་བའི་ཚུལ། སིནྡྷུ་རའི་སྒྲུབ་པ་བསྐྱེད་རིམ་གྱི་སེམས་འཛིན། མན་ངག་གཅེས་བཏུས་སོགས་སུ་འབྱུང་བའི་རྩ་དབུ་མའི་མན་ངག་རྣམས་མཁན་ཆེན་ངག་དབང་ཆོས་གྲགས་དང་། རྗེ་ཀུན་དགའ་ཚུལ་ཁྲིམས་སོགས་ཀྱིས་མཛད་པའི་གོང་དུ་རྐང་གྲངས་སྨོས་པའི་ཡིག་ཆར་བལྟའོ། །འདིར་ཟས་ཀྱི་རྣལ་འབྱོར་གྱི་གསལ་ཁ་ཅུང་ཟད་བྲི་ན། རང་གི་མདུན་དུ་ཁ་ཟས་འདུས་བྱས་ནས་གཏོར་མ་ལྟར་བྱིན་གྱིས་རླབས། རང་རྣལ་འབྱོར་མར་གསལ་བའི་ཐུགས་ཁར་རྡོ་རྗེ་རྣལ་འབྱོར་མ་རྒྱན་ཆ་ལུགས་ཡོངས་སུ་རྫོགས་པ། དེའི་མཐའ་བསྐོར་དུ་བླ་མ་ཡི་དམ་སངས་རྒྱས་བྱང་སེམས་དཔའ་བོ་རྣལ་འབྱོར་མ་ཐམས་ཅད་ཀྱིས་བསྐོར་བ་དྭངས་གསལ་རྙོག་པ་མེད་པ་མེ་ལོང་ནང་གི་གཟུགས་བརྙན་ལྟ་བུར་གྱུར། ཞེས་བརྗོད་ཅིང་དམིགས་ལ། ལྟེ་བར་མེ་འབར་བའི་ཁྲོད་ན་དུར་ཁྲོད་བདག་པོ་སོགས་ཆོས་སྲུང་ནོར་ལྷའི་ཚོགས་དང་བཅས་གསལ་བར་གྱུར། ཞེས་བརྗོད་ཅིང་བསམ་ལ། ལྷ་དེ་རྣམས་མཆོད་པའི་བསམ་པས་ཁ་ཧོཾ་ཁུང་ལག་པ་དགང་གཟར་བླུགས་གཟར་དུ་བསམ་སྟེ་གཡས་ཀྱིས་གཡོན་དུ་བླུགས་ཅིང་ཟོས་པས་ཕུད་ཀྱི་སྙིང་ཁའི་ལྷ་ཚོགས་མཆོད་ལྷག་མས། ལྟེ་བའི་ཆོས་སྲུང་ནོར་ཐམས་ཅད་མཆོད་པར་བསམ་མོ། །གལ་ཏེ་ལག་པ་གཡས་པས་གཡོན་དུ་བླུགས་ཅིང་ཟ་བ་རྒྱུན་དུ་མ་བྱུང་ནའང་བཟའ་བཏུང་གང་ཡིན་དང་། སོ་ཁམ་འགའ་དེ་ལྟར་བྱ། དེ་ནས་ཅི་བདེ་བྱ་གསུང་། ཕུད་མཆོད་དང་ཆང་བུ་སོགས་སྤྱི་དང་འདྲའོ། །ཟས་ཀྱི་རྣལ་འབྱོར་ཚུལ་ཅུང་ཟད་མི་འདྲ་བ་རྣམས་གཞན་དུ་རྟོགས་པར་བྱའོ། །འདི་མ་ཆད་པ་གལ་ཆེ་སྟེ། ནང་གི་སྦྱིན་སྲེག་ཏུ་འགྱུར་བ་དང་། རྩ་ལྟུང་བཅུ་གསུམ་པ་མི་འབྱུང་བ་དང་། ཁ་ཟས་བུ་ལོན་ཅན་དུ་མི་འགྱུར་བ་དང་། འདོད་སྲེད་ཀྱིས་ཀུན་ནས་བླངས་པའི་གཟའ་བཏུང་གི་སྣང་བ་རྣམས་སྦྱོང་ནུས་སོ། །བསྙེན་པའི་སྐབས་སུ་ལག་ལེན་ཕལ་ཆེར་གཞུང་འདིའི་གོང་འོག་གི་ཤུགས་ལས་ཀྱང་ཤེས་ལ། དེ་ལྟ་ནའང་ཤར་རྒྱལ་མཁར་རྩེ་བ་བདག་པོ་ངག་དབང་བསོད་ནམས་རྒྱལ་མཚན་སོགས་ཀྱི་བསྙེན་ཐམས་ཡོད་དོ། །དེར་ཅུང་ཟད་མི་གསལ་བ་མཚམས་ལོ་གཅིག་བྱེད་ན་སྔོན་འགྲོ་སྐྱབས་འགྲོ་ཡིག་བརྒྱ་མཎྜལ་རྣམས་ཞག་བདུན་བདུན་བྱེད། ཟླ་བ་གསུམ་བྱེད་ན་ཞག་གསུམ་རེའོ། །འདིའི་འབྲུ་འབུམ་གྱི་དོན་ཨོཾ་གསུམ་མ་ལ་ཡིག་འབྲུ་སོ་གཉིས། བཾ་ཡིག་གི་སྲོག་ཡིག་བཞི་དང་བཅས་པའི་སོ་བདུན་འབྱུང་ལ། དེ་ལ་བསྙེན་པ་ཨོཾ་གསུམ་མ་འབུམ་ཕྲག་སོ་གཉིས་སམ་སོ་ལྔ་སོ་བདུན་རྣམས་གང་རུང་ལོ་གཅིག་ལ་འགྲོ་ཞིང་སྦྱིན་སྲེག་བྱེད་ན་དེས་ཁ་སྐོང་ཞིང་། མི་བྱེད་ན་ཁྲི་ཕྲག་སོ་བདུན་སོགས་ཁ་སྐོང་དུ་བཟླའོ། །གཞུང་གི་མཇུག་དོན་ནི། ལས་དང་པོ་པའི་བསྒོམ་པ་མདོར་བསྡུས་པ། སློབ་དཔོན་ནཱ་རོ་ཏ་པའི་ཞལ་གྱི་གདམས་ངག་བརྒྱུད་པའི་རྗེས་སུ་གནང་བ་རྫོགས་སོ།། ༈ །རྒྱ་གར་གྱི་མཁན་པོ་སུ་མ་ཏིའི་ཞལ་མངའ་ནས་དང་། དགེ་སློང་པྲ་ཛྙཱ་ཀིརྟས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །ཞེས་སོ། །འདི་ལ་བསྐྱེད་རིམ་ཕག་མོ་མཁའ་སྤྱོད་ཅེས་གསུངས་ཀྱང་དོན་གྱི་བསྐྱེད་རྫོགས་ཟུང་འཇུག་ཡིན་པའི་ཕྱིར་གཞན་ལས་ཁྱད་པར་འཕགས་ཏེ་དབང་བཞི་ལུས་སྒྲིག་གི་ཉམས་ལེན་གྱི་གནད་ཀྱིས་སོ་ཞེས་གསུངས་སོ། །དེ་དག་གིས་ནི་རྒྱ་གཞུང་དང་སྦྱར་ཏེ་བསྐྱེད་རིམ་ཕག་མོ་མཁའ་སྤྱོད་ཀྱི་རྣམ་བཤད་མདོར་བསྡུས་ཏེ་བསྟན་ཟིན་ཏོ།། ༈ །།གསུམ་པ་ཤིན་ཏུ་ཟབ་པའི་རྫོགས་པའི་རིམ་པ་བཤད་པ་ནི།་་་་་རྫོགས་རིམ་གྱི་སྟེང་མཁའ་སྤྱོད་འཁོར་ལོ་ལ་བརྟེན་ནས་མི་རྟོགས་པ་བསྒྲུབ་པ། འོག་རླུང་གི་འཁོར་ལོ་ལ་བརྟེན་ནས་བདེ་བ་བསྒྲུབ་པ། བར་གསང་སྔགས་ཀྱི་འཁོར་ལོ་ལ་བརྟེན་ནས་དྲོད་བསྒྲུབ་པའི་ཐབས་རྣམས་སོ།། དེ་ཡང་རྫོགས་པའི་རིམ་པ་བསྒོམ་པའི་གང་ཟག་བསྐྱེད་རིམ་གྱི་སེམས་འཛིན་སོགས་ལེགས་པར་མཐར་ཕྱིན་པ་གེགས་སེལ་སོགས་ངེས་པ་དང་བཅས་པས་བསྒོམ་དགོས་སོ། །དེ་ལ་རྫོགས་རིམ་རྣམ་པ་མང་ཡང་། འདིར་རྗེ་མུས་ཆེན་བུདྡྷ་དྷྭ་ཛའི་རྣམ་བཤད་ལྟར་བཤད་ན་འདི་ལྟར་འབྱུང་སྟེ། ས་ཆེན་གྱི་ཆོས་འབྱུང་རྐྱང་པ་བསྒོམ་ནའང་། ཞེས་པས་རྫོགས་རིམ་བསྟན་པ་ཡིན་ཏེ། སྔོན་འགྲོ་དང་དངོས་གཞི་གཉིས་ལས་དང་པོ་ནི། ཚམ་རྔམ་སྔགས་ཀྱིས་བསྲུང་འཁོར་བསྒོམ། དེ་ནས་བླ་མ་བསྒོམ། དཔའ་མོའི་གོ་ཆ་བགོད་པའོ། །འདི་ནི་སྒྲུབ་ཐབས་དང་འབྲེལ་བར་བསྒོམ་པའི་དབང་དུ་བྱས་ལ། གཞན་དུ་སྐྱབས་སེམས་ཡིག་བརྒྱ་བླ་མའི་རྣལ་འབྱོར་མཎྜལ་དང་བཅས་པའི་རྗེས་སུ་བསྒོམ་ཀྱང་རུང་བར་བཤད། དངོས་གཞི་ལ། ཆོས་རྗེ་དཔལ་རྡོར་བའི་གསུང་གིས་རང་རྗེ་བཙུན་མར་གསལ་བའི་གསང་གནས་ནས་སྨིན་མཚམས་ཀྱི་བར་ལ་དབུ་མ་དམར་པོ་འོད་ཟེར་གྱི་རང་བཞིན་ཅན་གསལ་བཏབ། དབུས་མའི་མས་སྣ་རུ་རྣལ་འབྱོར་མ་ཐམས་ཅད་ཀྱི་ངོ་བོ་ཆོས་འབྱུང་དམར་པོ་གཅིག་བསམ། དེའི་དབུས་སུ་དཔའ་བོ་ཐམས་ཅད་ཀྱི་ངོ་བོ་དགའ་བ་འཁྱིལ་པ་གཡོན་དུ་འཁོར་བ་ལ་སེམས་གཏད། དམིགས་པ་གཙོ་ཆེ་རླུང་འཛིན་པ་མེད་དོ། །དེ་ལྟར་བྱས་པས་དབུ་མ་ཁ་ཕྱེ་དེར་རླུང་སེམས་ཐམས་ཅད་འདུས། དབུ་མ་ན་ཡར་ཞུགས་པས་བདེ་བའི་ཡེ་ཤེས་སྐྱེས་པར་བསམ་མོ། །ཡང་སྨིན་མཚམས་སུ་ཆོས་འབྱུང་སྔར་དང་འདྲ་བ་ལ་རྣལ་འབྱོར་མ་ཐམས་ཅད་ཀྱི་ངོ་བོ་དགའ་བ་འཁྱིལ་པ་གཡོན་ཕྱོགས་སུ་འཁོར་བ་སོགས་སྔར་དང་འདྲ་བར་བྱས་པ་ལས། ཤེས་རབ་སྟོང་པའི་ཡེ་ཤེས་སྐྱེས་པར་བསམ་མོ། །མཐར་གསང་གནས་དང་། ཡང་སྨིན་མཚམས་སུ་ཆོས་འབྱུང་དགའ་འཁྱིལ་དང་བཅས་པ་དབུ་མར་ཞུགས་སྙིང་ཁར་ཁ་སྦྱར་བས་བདེ་སྟོང་དང་དབྱེར་མེད་ཀྱི་ཡེ་ཤེས་སྐྱེས་པར་བསམ་མོ། །ཡང་རྗེ་ཞྭ་ལུ་པའི་གསུང་གི ལྟེ་བའི་བཾ་དང་སྤྱི་བོའི་ཧཾ་དབུ་མས་ཟུང་སྦྲེལ་བར་བསམ་ལ། ལྟེ་བར་ཡིད་བཟླས་ལ་སེམས་གཏད་པས་བཾ་ལས་མེ་འབར་ཏེ་དབུ་མ་ན་ཡལ་ཏལ་སོང་ཏེ་ཧཾ་ལ་ཕོག་པས་དེ་ལས་བདུད་རྩི་རྒྱུན་བབས་པས་འབར་འཛག་ལ་སེམས་གཏད་དེ། དེ་ལྟར་བྱས་པས་བདེ་སྟོང་གི་ཡེ་ཤེས་དང་། དེ་ལ་བོགས་དབྱུང་བའི་ཕྱིར་གྲྭ་བཞིའི་དགའ་བ་འཁྱིལ་པ་རྣམས་གཡོན་དུ་འཁོར་བར་བསམ་པས་བདེ་བ་ཆེན་པོ་གཡོས་ཏེ། ལུས་ཐམས་ཅད་བདེ་བས་གང་བར་བསམ་མོ། །ཡང་བསྡུས་ན་ཆོས་འབྱུང་ཕྱི་མ་ནང་མ་ལ་བསྡུས་ནས་ཆོས་འབྱུང་གཅིག་གི་ནང་དཔའ་བོ་ཐམས་ཅད་ཀྱི་ངོ་བོ་ཟླ་བ་སྲན་མ་ཕྱེད་བཀས་པ་ཙམ་གསལ་བཏབ། དེའི་སྟེང་དུ་རྣལ་འབྱོར་མ་ཐམས་ཅད་ཀྱི་ངོ་བོ་བཾ་དམར་ཡུངས་འབྲུ་ཙམ་གཅིག་གསལ་བཏབ། དེ་ལ་རྩེ་གཅིག་ཏུ་ཡིད་གཏད་ནས་བསྒོམ་པས་བཾ་ལ་མེ་འབར་བ་སོགས་སྔར་ལྟར་བསྒོམ་པས་བདེ་སྟོང་གི་ཡེ་ཤེས་སྐྱེས་པར་བསམ་མོ། །དེ་ལྟར་ཐུན་མོང་མ་ཡིན་པའི་རྫོགས་རིམ་སོང་ནས་ད་ཡབ་དང་ཐུན་མོང་བའི་རྫོགས་རིམ་རྩ་དབུ་མ་ཉམས་སུ་ལེན་པ་ལ་རྗེ་བཙུན་གྱི་ཡབ་ལ་སྦྱར་ཀྱང་། ཡུམ་ལ་སྦྱོར་བར་བཤད་ཅིང་། མཁའ་འགྲོ་རྒྱ་མཚོ་ལས། སླར་ཡང་རྡོ་རྗེ་ཕག་མོ་ཡིས། །རྣལ་འབྱོར་མ་ཡིས་རིགས་ལྡན་མཆོད། །དེའི་དུས་ཀྱི་ཡེ་ཤེས་ནི། །མཁས་པས་ཨ་ཝ་དྷུ་ཏིའི་ནང་། །ཞེས་དང་། རྣལ་འབྱོར་མ་མཆོག་འབྱུང་བ་ནི། རྩ་རྣམས་ཀུན་གྱིས་གྲོང་ཁྱེར་མཆོག །སྟོང་ཕྲག་བདུན་ཅུ་རྩ་གཉིས་ཀྱི། །དབུ་མ་ཨ་ཝ་དྷུ་ཏིའོ། །དེ་ལྟར་ཕག་མོ་གཙོ་བོ་སྟེ། །གོ་འཕང་མཆོག་བཞིན་ཤེས་པར་བྱ། །ཞེས་སོ། །འདི་ཉམས་སུ་ལེན་པ་ལ་གདམས་ངག་གི་མཚན་ཉིད་ཀྱི་རྣམ་གྲངས། ཟབ་པའི་དཔེ་གསུམ། དཔེ་གསུམ་དང་ལྡན་པའི་ཟབ་ཁྱད་གསུམ། དེ་དང་ལྡན་པའི་ལམ་བསྒོམས་པ་ལས། རྟོགས་བྱ་དངོས་པོའི་གནས་ལུགས་དེ་ལ་བརྟེན་ནས་འབྲས་བུ་འགྲུབ་པའི་ཚུལ། སྒྲུབ་བྱེད་ཀྱིས་ཉམས་སུ་བླངས་པ་རྣམས་སུ་ཡོད་པ་ལས། མཚན་པ་དུ་མ་ཡོད་དེ། རྩ་རྒྱུད་ལས། ཕོ་ཉ་ལྷན་ཅིག་སྐྱེས་གྲུབ་ནི། །མཆོག་དང་འབྲིང་དང་ཐ་མ་སྟེ། །ཞེས་ཕོ་ཉ་མཆོད་པའི་གདམས་ངག་ཅེས་བྱའོ། །ད་ལན་ཕོ་ཉ་རྩ་ལ་བྱེད་པས། མཆོག་ཏུ་དབུ་མ་འབྲིང་ཉེར་བཞི། །ཐ་མ་བུག་པ་བརྒྱད་ཀྱི་རྩའོ། །འདི་ནི་ཕོ་ཉ་མཆོག་ལ་མཆོད་པ་ཡིན་ནོ། །ཅིའི་ཕྱིར་ཕོ་ཉ་བྱ་ན། མཆོག་ཐུན་མོང་གི་དངོས་གྲུབ་ཐམས་ཅད་འགུགས་པའོ། །དེ་ལ་རླུང་སེམས་དབུ་མར་ཆུད་དགོས་ཏེ། དེ་ལ་བསྡུ་དགོས། བསྡུད་པའི་གདམས་ངག་ནི་མུ་ཏིག་འཕྲེང་བའི་མཆན་ལས། རླུང་སེམས་དབུ་མར་བསྡུད་པའི་གདམས་ངག་གཉིས་ཏེ། བདག་ལྷར་གནས་པ་དང་། ཙཎྜ་ལིའོ། །ཞེས་བཤད་པས་ལེའུ་དང་པོའི་བརྗོད་བྱ་འདི་ཡིན་པར་བསྟན་ནོ། །ཡང་རྩ་རྒྱུད་ལས། རྣལ་འབྱོར་མ་དུས་ཁྱད་པར་དུ་རིགས་ལྡན་མ་རྣམས་རྟག་མཆོད་བྱ། ཞེས་རིགས་ལྡན་མ་མཆོད་པའི་གདམས་ངག་ཅེས་བྱའོ། །དེ་ལ་དམར་ཆོས་ཀྱི་རྒྱལ་མཚན་གྱི། དབུ་མ་ལ་རིགས་ལྡན་མ་ཞེས་བྱ་སྟེ། ལྷན་ཅིག་སྐྱེས་པའི་ཡེ་ཤེས་ཀྱི་རིགས་དང་ལྡན་པ་ཞེས་བྱའོ། །ཞེས་གསུངས། བླ་མ་ཞང་བྱ་རུ་བས། རྩ་སུམ་ཅུ་རྩ་དྲུག་ལ་སོགས་པའི་རིགས་དང་ལྡན་པས་སོ། །ཞེས་བཤད། ཀུན་སྤྱོད་ལས། བསམ་གྱིས་མི་ཁྱབ་དེ་བཤད་ན། །དེ་ནི་བཟུང་ནི་ཐོབ་པར་འགྱུར། །ཞེས་གསུངས་སོ། །བསམ་གྱིས་མི་ཁྱབ་པའི་གདམས་ངག་ཅེས་བྱ་སྟེ། རླུང་སེམས་དབུ་མར་ཆུད་པ་ལས་རྟོགས་བྱ་དངོས་པའི་གནས་ལུགས་རྟོགས་དགོས། དེ་ལ་བརྟེན་ནས་སྟོབས་བཅུ་ལ་སོགས་པའི་ཡོན་ཏན་བསམ་གྱིས་མི་ཁྱབ་པ་དང་ལྡན་པའི་སངས་རྒྱས་ཐོབ་པའི་ཐབས་ཡིན་ནོ། །རྟགས་གཉིས་ལས། ཀུན་འདར་མ་ནི་དབུས་སུ་གནས། །གཟུངས་དང་འཛིན་པ་རྣམ་པར་སྤངས། །ཞེས་གཟུང་འཛིན་གཉིས་ཀྱི་རྣམ་རྟོག་བཙན་ཐབས་སུ་གཅོད་པའི་གདམས་ངག་ཅེས་བྱ་སྟེ། དབུ་མ་ལས་གཞན་པའི་རྩ་གང་དུ་རླུང་སེམས་གནས་ཀྱང་གཟུང་འཛིན་སྐྱེད་པར་བྱེད་ལ། གདམས་ངག་འདིའི་སྒོ་ནས་རྩ་ཐམས་ཅད་ཀྱི་རླུང་སེམས་ཐམས་ཅད་དབུ་མར་བསྡུས་ནས་གཟུང་འཛིན་དང་བྲལ་བའི་གཉིས་མེད་ཀྱི་ཡེ་ཤེས་རྟོགས་པའི་ཐབས་ཡིན་པས་སོ། །དེ་ལྡན་གྱི་གདམ་ངག་དེ་གཞན་ལས་ཟབ་པའི་རྒྱུ་མཚན་ཅི་ཞེ་ན་ཟབ་པའི་དཔེ་གསུམ་དང་ལྡན་ཏེ། ཤན་པ་སྲོག་གི་གནད་ལ་མཁས་པ། འཁྲུལ་འཁོར་མཁན་འཁྲུལ་འཁོར་ལ་མཁས་པ། ཤིང་མཁན་ཤིང་གི་གནད་ལ་མཁས་པའོ། །དང་པོ་ནི། སྲོག་གཅོད་པ་ལ་མཁས་པ་གཅིག་གི་རྩ་གནས་པའི་ས། དེར་ཤིང་བཤགས་ལ་སོགས་པ་ཅུང་ཟད་གཅིག་བསྣུན་པས་སེམས་ཅན་གྱི་སྲོག་འགགས། རྐང་ལག་སོགས་ལ་བསྣུན་ཀྱང་དེ་འཕྲལ་མི་འཆི་བ་བཞིན་ནོ། །གཉིས་པ་ནི། ལྷོ་ནུབ་ཀྱི་ཕྱོགས་ལ་རྒྱལ་པོ་བོ་ཛ་དེ་ཝའི་ཕོ་བྲང་ན་ཞལ་བ་ཆུ་རིས་བྱས་ཏེ་དེ་ལ་རྦལ་ལྕོང་ལ་སོགས་པའི་གཟུགས་བརྙན་བྲིས། སྒོ་བཞིར་ཤིང་གི་མི་སཏྭ་གྲི་ཐོགས་པ་གཉིས་གཉིས་ཡོད་དེ། གཞན་གྱིས་བལྟས་པའི་ཚེ་ཞལ་བ་ཆུ་མེར་བ་ལ་སྦལ་ལྕོང་འཁྲུགས་བ་མཐོང་སྟེ། དེར་ཕྱིན་པས་ཤིང་གི་མིའི་དུམ་བུར་བཏུབ་པ་གཅིག་ཡོད། ཤིང་གི་མི་ལ་འཛིངས་པས་མི་ཐུབ། འཁྲུལ་འཁོར་གྱི་གནད་ལ་མཁས་པ་གཅིག་གི་འཁྲུལ་འཁོར་ཐག་པ་གཅིག་ཡོད་པ་དེ་བཅད་ན་ཤིང་གི་མི་ཐམས་ཅད་རང་འགྱེལ་དུ་འགྲོ། གསུམ་པ་ནི་ལྷོ་ཕྱོགས་ཌཱ་ཀི་པ་ཏ་ཞེས་པའི་གྲོང་ཁྱེར་ན་ཤིང་སྡོང་པོ་ཆེན་པོ་གཅིག་ལ་མི་སཏྭ་གྲི་ཐོགས་པ་བརྒྱའི་བཅད་ཀྱང་མི་ཆོད་པར་ཆེ་རུ་ཀ་འགྲོ་བ་གཅིག་ཡོད། ཤིང་གི་གནད་ལ་མཁས་པ་གཅིག་གི་ཆུ་རྒྱུ་བའི་ཕྲང་བལྟས་ཏེ། དེ་བུག་པ་ལ་ཤིང་གི་གཟེར་གཅིག་རྒྱབ་ན་ཤིང་དེ་རང་སྐམ་ལ་འགྲོ་བ་ཡིན་ནོ། །དེ་བཞིན་དུ་གཟུང་འཛིན་རྣམ་རྟོག་དབུ་མ་འབིགས་དུ་བསྡུས་ནས་ཉམས་སུ་བླངས་པས་དབུ་མའི་ཁ་ཕྱེ། ཁ་ཕྱེ་ནས་དེར་རླུང་སེམས་འདུས་ནས་གཟུང་འཛིན་ཐམས་ཅད་རང་འགྱེལ་རང་སྐམ་ལ་འགྲོ་བ་ཡིན་ནོ། །རྟོག་བྱ་དངོས་པོའི་གནས་ལུགས་ཀྱང་དེར་རྟོགས་པ་ཡིན་ནོ། །དེ་བས་ན་འབད་པས་བསྒོམ་དགོས་ཏེ། མ་བསྒོམ་ན་མི་རྟོགས་མ་རྟོགས་ན་ཡོན་ཏན་བདག་རྒྱུད་ལ་མི་ཐོབ་སྟེ། ཀླུ་སྒྲུབ་ཀྱི་བསྒྲུབ་པའི་དངུལ་ཆུ་བཞིན་ནོ། །དེ་ལ་དངུལ་ཆུ་ཐིག་པ་གཅིག་ལ་རྫས་གསེར། མུ་མེན། མུ་ཏིག ཁམས་དཀར་པོ། རཀྟ། དྲི་ཆེན། ཤ་ཆེན། གླ་ཙི། མུ་ཟི། དྲི་ཆུ་སྟེ་བཅུ་གཅིག་བསྲེས་ཀྱང་ཆེ་རུ་མི་འགྲོ། མདོག་ཀྱང་དངུལ་ཆུ་མདོག་ཏུ་ཡོང་བ་གཅིག་ཡོད་ལ། བཅུད་ལེན་མ་གྲུབ་པའི་དུས་ཡོན་ཏན་བཅུ་གཅིག་འབྱུང་བའི་ནུས་པ་ཡོད་ཀྱང་སྔོན་དུ་མི་འགྱུར་འགྲུབ་ན་སྔོན་དུ་འགྱུར་ཏེ། གསེར་གྱི་མདོག་སེར་བ་དང་ལོ་དྲུག་བརྒྱ་ཐུབ། མུ་མེན་གྱིས་སྟོབས་ཆེ་མིག་གི་དབང་པོ་གསལ། བྱང་སེམས་ཀྱིས་གྲང་བ་སེལ། རཀྟའི་རྒྱལ་པོ་དབང་དུ་འདུ། དྲི་ཆེན་གྱིས་ཀླུ་ནད་སེལ། ཤ་ཆེན་གྱིས་མི་མ་ཡིན་པ་དབང་དུ་འདུ། གླ་རྩིའི་དྲི་ཞིམ། མུ་ཏིག་གིས་མདོག་ལེགས་ཚེ་རིང་། དྲི་ཆུས་མཚོན་གྱིས་མི་ཚུགས་པར་འགྱུར། དེ་བཞིན་ཀུན་གཞིའི་སྟེང་ན་ཡོན་ཏན་རིན་པོ་ཆེའི་འབྱུང་བའི་ནུས་པ་ཡོད་ཀྱང་སྔོན་དུ་མི་འབྱུང་བ་ལ་གནས་ལུགས་རྟོགས་དགོས་ཏེ། རྟོགས་པ་ལ་བསྒོམ་དགོས་པ་ཡིན་ནོ། །དཔེ་གསུམ་གྱིས་མཚོན་པའི་ཟབ་ཁྱད་གང་ཞེ་ན། གསུམ་སྟེ། གཞི་འཁོར་བའི་གནད། རླུང་བསྒོམ་པ་རྣལ་འབྱོར་བའི་གནད། འབྲས་བུ་སངས་རྒྱས་ཀྱི་གནད་དོ། །དང་པོ་ནི་འཁོར་བའི་ཟག་བཅས་ཀྱི་ལུས་དང་རྟོག་བཅས་ཀྱི་སེམས་ཡིན་ཏེ། རྟོག་བཅས་ཀྱི་སེམས་ལས་རྣམ་རྟོག དེ་ལ་ཉོན་མོངས་པ། དེ་ལ་ལས་ཀྱི་དབང་གི་འཁོར་བ་མཐའ་མེད་དུ་འཁྱམས་པ་ཡིན་ཏེ། དེ་གང་གི་ཉེས་སྙམ་ན་སེམས་རླུང་དང་འཕྲད་པས་ཉེས་ཏེ། ལས་ཀྱི་རླུང་དང་མ་ཕྲད་པའི་དུས་སུ་སེམས་གཉུག་མ་མ་བཅོས་རྣལ་དུ་ཕེབས་པ་ཡིན་ལ། རླུང་དང་ཕྲད་ནས་སེམས་རྣམ་རྟོག་དུ་སོང་། རྩ་ཐ་དད་དུ་རྒྱུས་པས་རྣམ་རྟོག་བཅས། རྩ་ཐ་དད་དུ་ཁམས་རྒྱུས། དེ་རླུང་དང་འདྲེས་པས་ལུས་ཟག་བཅས་སུ་བྱའོ། །དེ་བཞིན་ཏུ་བཤད་ན་བག་ཆགས་ཀྱི་སེམས་ཕ་མའི་ཁམས་དཀར་དམར་དང་རོ་གཅིག་ཏུ་འདྲེས་ཏེ། བག་ཆགས་ཐམས་ཅད་ཁམས་དཀར་དམར་ལ་སྨིན་པས་སེམས་ཅན་གྱི་ལུས་གྲུབ་སྟེ། དེ་ཡང་ཐོག་མར་ལྟེ་བའི་གནས་སུ་རྩ་ཨ་ན་ཧཱ་ཏ་བྱ་བ་མཚལ་གྱི་ཤད་ལྟ་བུ་གཅིག་ཆགས། དེ་ནས་ནམ་མཁའི་རླུང་རྒྱུ། ཤར་དུ་དབྱུག་ཐོ་ལྟ་བུ། དེ་ནས་ས་རླུང་རྒྱུ། ལྷོར་ཚེག་དྲག་ལྟ་བུ། དེ་ནས་མེ་རླུང་། ནུབ་ཏུ་ཐོང་གུ་ལྟ་བུ། དེ་ནས་ཆུ་རླུང་། བྱང་དུ་ཐིག་ལེ་ལྟ་བུ། དེ་ནས་རླུང་གི་རླུང་རྒྱུའོ། །དེའི་ཕྱི་སྐོར་ལ་ཨ་ཀ་ཙ་ཌ་ཏ་པ་ཡ་ཤའི་དབྱིབས་ཅན་བརྒྱད་ཆགས། དེ་ནས་འབྱུང་བ་བཞིའི་རླུང་ཆ་མཉམ་དུ་རྒྱུའོ། །དེའི་ཕྱི་སྐོར་ལ་རྩ་འདབ་བཅུ་ཆགས་ཏེ། རྩ་བའི་རླུང་ལྔ་དང་ཡན་ལག་གི་རླུང་ལྔ་སྟེ་བཅུ་རྒྱུའོ། །དེའི་ཕྱི་བསྐོར་ལ་རྩ་འདབ་བཅུ་གཉིས་ཆགས་ཏེ། ཕོ་གདངས་ཀྱིས་ཡི་གེ་རིང་པོ་དྲུག་དང་། མོ་གདངས་ཀྱིས་ཡི་གེ་ཐུང་ངུ་དྲུག་གི་དབྱིབས་སུ་ཆགས། ཕོ་གདངས་ཀྱི་རླུང་ཕྱིར་རྒྱུ་བ་དང་གཟུང་བ་བསྐྱེད། མོ་གདངས་ཀྱི་རླུང་ནང་དུ་འཇུག་པ་དང་འཛིན་པ་བསྐྱེད། དེའི་ཕྱིར་རྩ་འདབ་སུམ་ཅུ་ཆགས་ཏེ་སྡེ་ཚན་ལྔ་དང་། སྦས་པ་སྡེ་ཚན་ཏེ། ཡེ་ཤེས་སུམ་ཅུའི་དབྱིབས་སུ་ཡོད། སྡེ་ཚན་དང་པོ་ནས་ས་རླུང་རྒྱུ། གཉིས་པ་ནས་ཆུ་རླུང་རྒྱུ། གཞན་ལ་ཡང་ཤེས་པར་བྱའོ། །དེ་ནས་འཁོར་ལོ་རྣམས་ཀྱི་རྩ་བརྒྱ་ཉི་ཤུ་རྩ་མདུད་སོ་གཉིས། ཡུལ་ཉེར་བཞི། རྩ་ཕྲན་སྟོང་ཕྲག་བདུན་ཅུ་རྩ་གཉིས་ལ་སོགས་པ་ཆགས་སོ། །དེ་རྣམས་སུ་རླུང་བཏུས་པ་ལས། རླུང་བསམ་གྱིས་མི་ཁྱབ་པ་འཕེལ་ཏེ། ཡུལ་ཉེར་བཞི་ལ་རླུང་དགུ་བརྒྱ་བ་ཕྲག་རེ་ཡོད་པ་ལས་རླུང་ཉི་ཁྲི་ཆིག་སྟོང་དྲུག་བརྒྱ་ལ་སོགས་པ་ལས་རླུང་བསམ་གྱིས་མི་ཁྱབ་པ་ཡོད་ལ། དེ་རྣམས་ཀྱི་སེམས་རྟོག་བཅས་གཟུང་འཛིན་དང་བཅས་པ་སྟོང་རྩ་དེ་ཁམས་རུས་རླུང་དང་འདྲེས་པ་ལས། ལུས་ཟག་བཅས་སྐྱེ་འཆི་དང་བཅས་པ་སྟོང་། ཁམས་དང་རླུང་གཅིག་ཡིན་ཀྱང་བྱེད་ལས་ཐ་དད་དེ། ཁམས་ཀྱི་རིགས་དྲུག་གི་སོ་དང་སེན་མོ་ལ་སོགས་པའི་ལུས་བསྐྱེད་རླུང་གི་རྟོག་བཅས་ཀྱི་སེམས་བསྐྱེད་དེ། རིམ་ལྔ་ལས། རྣམ་པར་ཤེས་པ་ནི་ཞོན་པའི། །རླུང་ཞེས་བྱ་བས་ལས་ཀུན་བྱེད། །ཅེས་གསུངས་ཏེ། དེ་ཡང་ལྟེ་བ་ན་གནས་པའི་ཚེ། གཟུང་འཛིན་རགས་པ་ནི་མི་བསྐྱེད། སེམས་རློང་བ་རྣམ་རྟོག་གི་རྩ་བ་ལྟ་བུའི་དུས་ཞེས། སྙིང་ཁར་གནས་པའི་ཚེ་སེམས་དང་འདྲེས། གཟུང་འཛིན་བསྐྱེད་པ་ལོ་མའི་རླངས་པ་ལྟ་བུའི་དུས་ཞེས་བྱ་བ་ཡིན་ནོ། །མགྲིན་པར་སླེབས་པའི་ཚེ་དབང་པོའི་སྒོ་ལ་བརྟེན་ནས། ཡུལ་ལ་དམིགས་པའི་རྟོགས་པ་ཁར་སོང་སྟེ། འབྲས་བུ་སྨིན་པ་ལྟ་བུའི་དུས་ཞེས་བྱ་སྟེ། རིམ་ལྔ་ལས། རླུང་རྣམས་ཕྲ་བའི་གཟུགས་ཀྱིས་ནི། །ཤེས་དང་ཡང་དག་འདྲེས་གྱུར་པས། །དབང་པོའི་ལམ་ལས་བྱུང་ནས་ནི། །ཡུལ་རྣམས་ལ་ནི་དམིགས་པར་བྱེད། །ཅེས་འདི་རྣམས་ནད་ངོས་བཟུང་བ་ཡིན། དེ་སོས་པར་བྱེད་པའི་སྨན་ཉམས་སུ་ལེན་པ་ལ་གསུམ། སྔོན་འགྲོ་རླུང་སྦྱོར་བ། དངོས་གཞི་བདག་ཉིད་ལྷག་པར་གནས་པ། མཇུག་གཏུམ་མོ་ཙཎྜ་ལི་ཁ་འབྱེད་པའོ། །དང་པོ་ལ་གསུམ་ཏེ། རབ་འབྲིང་དང་ཐ་མའོ། །དེ་ཡང་རླུང་ཆེ་འབྲིང་ཆུང་གསུམ་ལ་བཞག་གོ །རབ་ཀྱིས་ཞག་གསུམ་ལ་རླུང་མཐར་ཕྱིན་ཏེ། ཉིན་ཞག་རེ་ལ་ཐུན་ཆེན་དྲུག་དྲུག ཐུན་ཆེན་རེ་ལ་ཐུན་ཆུང་ལྔ་ལྔ་སྟེ་ཐུན་ཆེན་བཅོ་བརྒྱད། ཐུན་ཆུང་བཅུ་དྲུག་ལ། ས་བཅུ་གཉིས་ཀྱི་རླུང་སྟོབས་སུ་འགྱུར། འབྱུང་བཞི་མཉམ། གཏུམ་མོའི་དྲོད་སྐྱེས་ཏེ་མཐར་ཕྱིན་པ་ཡིན་ནོ། །འབྲིང་ཞག་བདུན་ཐུན་ཆུང་སྔར་དང་འདྲ། ཐ་མ་ཞག་བཅོ་ལྔ་ལ་ཐུན་ཞག་ཕྱེད་དང་ལྔ་བརྒྱ་ནས་མཐར་ཕྱིན་པ་ཡིན་ནོ། །ཐུན་ཚད་ཉིན་གྱི་སུམ་ཆ་ཡིན་ལ། སུམ་ཆའི་ལྔ་ཆ་ཐུན་ཆུང་གཅིག་གི་ཆོད། དེ་ཡང་ཉི་མ་དང་པོའི་སྔ་ཐུན་ལ་མཚོན་ན། དེ་ལ་ཐུན་ཆུང་ལྔ་ཡོད་པས། སེ་གོལ་གཏོགས་པ་དང་པུས་མོ་ལ་བསྐོར་བ་གཅིག་བྱ་ཡང་བཏང་། ཡང་གཅིག་བྱ་རླུང་བཏང་། སེ་གོལ་གཏོགས་པ་དང་པུས་མོ་ལ་བསྐོར་བ་གཅིག་བྱ། ཡང་བཏང་ཡང་གཅིག་བྱ་རླུང་བཏང་སེ་གོལ་གཏོགས་པ་པུས་མོ་ལ་བསྐོར་བ་གཅིག་བྱ་རླུང་བཏང་། དེ་ལྟར་ཐུན་ཆུང་གཅིག་པོ་མ་རྫོགས་པར་ལ་ཅི་ནུས་བྱའོ། །ཐུན་ཆེན་རེ་ལ་སྔོན་འགྲོ་རྣམས་ཚང་བར་བྱའོ། །ཐུན་ཆུང་དང་པོ་རྫོགས་ནས་སྟན་ལས་མི་ལྡང་ཆང་ལ་སོགས་པ་ཟས་ཀྱི་བྱ་བ་ཅུང་ཟད་བྱས་ལ་ཁམས་གསོ། ཐུན་ཆུང་གཉིས་པ་ལ་པུས་མོ་ལ་བསྐོར་བ་གཉིས་བྱ་རླུང་བཏང་། ཡང་གཉིས་བྱ་རླུང་བཏང་། དེ་ལྟར་ཅི་ནུས་བྱའོ། །གསུམ་པ་ལ་བབ་པ་ན་སེ་གོལ་དང་བསྐོར་བ་གསུམ་བྱ་རླུང་བཏང་། ཡང་གསུམ་བྱ་རླུང་བཏང་། དེ་ལྟར་གསུམ་མ་རྫོགས་བར་ལ་ཅི་ནུས་བྱའོ། །རྫོགས་ནས་མི་ལྡང་ཟས་སོགས་སྔར་ལྟར་རོ། །བཞི་པ་ལ་བབ་ན་སེ་གོལ་དང་བསྐོར་བ་བཞི་བྱ། རླུང་བཏང་། ཡང་བཞི་བྱ་རླུང་བཏང་། དེ་ལྟར་ཅི་ནུས་བྱའོ། །ལྔ་པ་ལ་བབ་ན་ལྔ་བྱ་རླུང་བཏང་། དེ་ལྟར་ཅི་ནུས་བྱའོ། །འདི་གཞན་ལ་ཡང་སྦྱར་བར་བྱའོ། །དེ་ལྟར་བྱས་པའི་ཞག་བཅོ་ལྔའི་ཐུན་ཆུང་ཐ་མ་ལ་སེ་གོལ་དང་བསྐོར་བ་ཕྱེད་དང་ལྔ་བརྒྱའོ། །ཐུན་ཆུང་ལྔ་རྫོགས་པ་དང་། ཐུན་ཆེན་གཅིག་རྫོགས་པ་ཡིན་པས། ལངས་ལ་སྤྱོད་ལམ་བྱའོ། །དེ་ལྟར་ཁོག་ཕུབ་ནས་ཉམས་སུ་ལེན་པ་ལ། བཅའ་བ་ལུས་ཀྱི་གནད་རྡོ་རྗེ་དཀྱིལ་ཀྲུང་། ལག་པ་མཉམ་བཞག་ལྟེ་བར་གཅེར། སྒལ་ཚིགས་དྲང་པོ་ལ། མིག་སྙིང་ཁ་མཐོང་བ་ཙམ་བྱ། གཏད་པ་སེམས་ཀྱི་དམིགས་པ་ནི། རླུང་ཁམས་ཇི་སྙེད་ཡོད་པ་ཐམས་ཅད་ལྟེ་བར་སྒྲིལ་ནས་བསྒོམ། རྗེ་ཞྭ་ལུ་པའི་གསུང་གིས། དབྱུག་ཐོ་ལྟ་བུ་ལ་སོགས་པ་རྩ་རྣམས་ཀྱི་ནང་དུ་བསྒོམ་གསུངས་ཀྱང་། རྗེ་བཙུན་གྱི་རྩ་དང་རླུང་ཐམས་ཅད་ཕྱོགས་གཅིག་ཏུ་འདྲིལ་བ་ལས། ཐིག་ལེར་གྱུར་བར་བལྟས་ལ། ཞེས་གསུངས་པས། རྩ་ནང་དུ་བསྒོམ་པ་ཡིན་ནོ་གསུང་། དཔེ་ཤར་ལྗང་། ལྷོ་སེར། ནུབ་དཀར། བྱང་དམར། དབུས་སུ་ཐིག་ལེ་སྔོན་པོ་སྒོམ། རྣམ་པ་ཐིག་ལེ། རྒྱུ་རླུང་ལྷ་ཡབ་ཡུམ་ལྔ་དང་ཡེ་ཤེས་ལྔ་ཡིན་ནོ། །དེ་ལྟར་དབུས་ཀྱི་ཐིག་ལེ་སྔོན་པོ་ལ་སེམས་གཏད་པས། རླུང་ཕྱིར་འགྲོ་བའི་ཚེ་ཐིག་ལེ་སྔོན་པོ་ལས་ས་རླུང་སྤོས་རེང་དུད་པ་ལྟར་ལུས་ཀྱི་དཀྱིལ་ནས་ཡར་སྔོ་ན་ར་ར་སོང་། སྣ་བུག་གི་ཕྱིར་ཇི་ལྟར་འཚམས་པ་གཅིག་སོང་བར་བསམ། ནང་དུ་འཇུག་པའི་ཚེ་ཐིག་ལེ་སྔོན་པོ་ལ་ཐིམ་པར་བསམ། དེ་ལྟར་ལན་བདུན་ཙམ་བྱའོ། །མཐར་འོག་རླུང་བསྐུམ་ཐིག་ལེ་ལ་བསྟིམ། སྟེང་རླུང་མནན་ཐིག་ལེ་ལ་བསྟིམས་ཏེ་ཁ་སྦྱར་པུས་མོ་ལ་བསྐོར་བ་དང་སེ་གོལ་གཏོགས་པ་གཅིག་བྱ་རླུང་བཏང་། ཡང་གཅིག་བྱ་རླུང་བཏང་། དེ་ལྟར་ཅི་ནུས་བྱའོ། །དེ་ལྟར་གཞན་ལ་ཡང་སྦྱར་བར་བྱའོ། །དེ་ལྟར་ཞག་བདུན་དང་། གསུམ་དང་བཅོ་ལྔ་ལས་མཐར་ཕྱིན་པ་ཡིན་ནོ། །སྔོན་འགྲོ་རླུང་སྦྱང་བའོ། །གཉིས་པ་དངོས་གཞི་རང་ཉིད་ལྷག་པར་གནས་པའི་རྣལ་འབྱོར་བསྒོམས་པས། དང་པོ་ལྟེ་བའི་གནས་སུ་དྲོད་འབྱུང་དེ་ནས་ལུས་ལ་ཁྱབ་པ་འབྱུང་། དེ་ནས་གནས་ཁང་དང་ཉེ་འཁོར་ཐམས་ཅད་ལ་དྲོད་འབྱུང་། དེའི་སྟོབས་ཀྱིས་ཐ་མལ་གྱི་བུད་མེད་དང་སྦྱར་བའི་བདེ་བའི་དཔེ་མཚོན་དུ་མེད་པའི་ལུས་ལ་བདེ་བ་འབྱུང་སྟེ། རླུང་ལུས་ལ་ཆུད་པའི་རྟགས་ཡིན་ནོ། །རང་ལུས་རས་ཀྱི་འདབ་མ་ལྟར་ཡང་བ་དང་སངས་རྒྱས་ཀྱི་ཆོས་ཀྱི་སྐུའི་ཡེ་ཤེས་རང་ཡིན་སྙམ་པའི་ཉམས་འབྱུང་སྟེ། རླུང་སེམས་ལ་ཆུད་པའི་རྟགས་ཡིན། དེ་ནས་སྣང་མི་སྣང་བདེ་མི་བདེ་ལ་སོགས་པ་ལས་འདས་པའི་ཉམས་ཁྱད་པར་ཅན་འབྱུང་སྟེ། དུས་དེའི་ཚེ་རང་གི་ལུས་ཀྱང་དབུ་མར་འཇུག་པ་སྙམ་བྱེད། རྩ་གཉིས་ཀྱང་དབུ་མར་འཇུག་པ་སྙམ་བྱེད་པ་འབྱུང་སྟེ། དང་པོ་ལ་ཚོར་བ་བདེ་བ། གཉིས་པ་ལ་མི་རྟོག་པ་བདེ་བ། གསུམ་པ་ལ་མཚོན་བྱེད་དཔེའི་ཡེ་ཤེས་བྱ་བ་ཡིན་ཏེ། དུས་དེའི་ཚེ་དབུ་མ་ཁ་འབྱེད་དུ་རུང་ཡང་རེ་ཞིག་སྔར་གྱི་རྒྱུན་བསྐྱང་སྟེ་བསྒོམ་པས་མཉམ་བཞག་ལ་དམིགས་པ་གང་བསྒོམ་ཀྱང་ལག་མཐིལ་གྱི་རི་མོ་ལྟར་དུ་གསལ། རྗེས་སྤྱོད་དུ་དང་པོ་དུ་བ་ལྟ་བུ། གཉིས་པ་སྨིག་རྒྱུ། གསུམ་པ་སྲིན་བུ་མེ་ཁྱེར། བཞི་པ་མར་མེ། ལྔ་པ་འོད་འབར་བ་ཆེན་པོ། དྲུག་པ་ཟླ་བ། བདུན་པ་ཉི་མ། བརྒྱད་པ་རྒྱུ་སྐར་གྱི་སྣང་བ། དགུ་པ་རཱ་ཧུ་ལ་སྟེ་སྨད་མེད་པའི་ཟླ་བ་ནག་པོའམ་འཇིགས་སུ་རུང་བའི་གཟུགས་མཐོང་། བཅུ་པ་ལ་རི་མོ་ནག་པོ་སྟེ། ནམ་མཁའ་ལ་ཐིག་བཏབ་པ་ལྟ་བུའི་རྟགས་བཅུ་མཐོང་དེ་ཙམ་ན་དབུ་མ་ཡང་ནོར་བུའི་ནང་ན་སྐུར་པ་ཡོད་པ་ལྟར་མི་གསལ་བའི་ཚུལ་གྱི་སྤྲིང་སྤྲིང་དངོས་སུ་མཐོང་ལ་ལྟེ་བའི་ཨཾ་ལ་མེ་སྦར་ཏེ་སྨིན་འཚམས་ཀྱི་བར་དུ་ཏལ་ལེ་འབར་བ་མངོན་སུམ་དུ་འབྱུང་ངོ་། །དབུ་མ་ཁ་རང་འབྱེད་ལ་སོང་ནས་དེར་རླུང་སེམས་འདུས་ན། ཚེ་འདི་ལ་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པ་ཡིན་ནོ། །ཡང་རྟགས་ཐམས་ཅད་མ་མཐོང་ཞིང་ཅི་རིགས་མཐོང་ན་འཆི་ཁའམ་བར་དོ་ལ་འགྲུབ། རྟགས་མ་མཐོང་དྲོད་ཙམ་སྐྱེས་ན་མཐོ་རིས་སྐྱེ་བ་བཏུད་ནས་རྟེན་དེ་ལས་འགྲུབ་བོ། །དེ་ལྟར་ཉམས་སུ་ལེན་པ་ལ་དམིགས་པ་གསུམ། བདག་བྱིན་གྱི་རླབས་པ་དང་། ཙཎྜ་ལི་ལ་སྔོན་འགྲོ་དང་དངོས་གཞི་གཉིས་ལ་རེ་རེ་འོ། །དང་པོ་ཉམས་སུ་ལེན་པ་ལ། བཅའ་བ་ལུས་ཀྱི་གནད་སྔར་ལས་དམ་དུ་བཏང་བ་ཙམ་ལ། གཏད་པ་བསམ་གྱི་དམིགས་པ་ལྟེ་བའི་རྩ་མདུད་ཀྱི་ནང་དུ་ཕག་མོ་ཏི་ལ་ཀ་མཚལ་གྱི་ཤད་ལྟ་བུའི་སྟེང་དུ་ཐིག་ལེ་དམར་པོ་གཅིག་ཡོད་པ་ལ་གསལ་བཏབ། སྤྱི་བོར་ཧཾ་གི་སྟེང་དུ་ཐིག་ལེ་དཀར་པོ་ཡུངས་འབྲུ་ཙམ་ཡོད་པ་མགོ་ཐུར་དུ་བསྟན་པ་གསལ་བཏབ། དེ་གཉིས་རྩེ་དབུ་མར་ཟུང་འབྲེལ་ལོ། །རྩ་གཡས་གཡོན་གཉིས་ཀྱང་ཁ་དོག་དམར་པོ། སྦོམ་ཕྲ་གྲོ་སོག་འབྲིང་པོ་ཙམ། ལྟེ་བ་ནས་སྤྱི་བོའི་བར་ལ་གསེར་གྱི་ཐུར་མ་བཤིབས་པ་ལྟར་ཡོད། སྤྱི་བོ་ནས་རོ་རྐྱང་གཉིས་སྦ་གུག་པ་ལྟར་གུག་པས་སྣ་བུག་གཉིས་ལ་ཟུག་པ་འོང་། དགང་བ་རླུང་གི་གནད་ནི། རྐང་མཐིལ་ན་རང་བཞིན་གྱིས་གྲུབ་པའི་རླུང་ཡོད་པ་དེ། རྒྱུ་མོ་གཞུང་གཉིས་གུལ་གུལ་བྱས་པས་གཡོས་ཏེ། བརླའི་རྩ་བོ་ཆེ་ནས་ཡར་སོང་སུམ་མདོ། དེ་ནས་འོག་སྒོ་འབྱེད་འཛུམ་གྱི་སྦྱར་བ་བྱས་པས། གཤང་སྒོའི་རླུང་གཡོས་དེ་དང་སུམ་མདོའི་རླུང་གཉིས་ཀྱི་ཨཾ་ལ་བུས་པས་ཨཾ་ལས་མེ་ཆ་ཕྲ་བ་འབར། རོ་རྐྱང་གཉིས་ནས་ཡར་སོང་བས་ལྟག་པར་རྩོམ་ཆེན་སྟོབས་ཀྱི་རླུང་ཟླ་བ་ཕྱེད་པའི་དབྱིབས་སུ་ཡོད་པ་དེ་བུས་པས་སྤྱི་བོར་སོང་། དེ་ན་ཡོད་པའི་ཧཾ་དང་རླུང་སྣ་བུག་གཉིས་ནས་ཅུང་ཟད་རྔུབས་པ་རྣམས་ཀྱི་རོ་རྐྱང་གི་མེ་ཀློག་སྟེ། ཨཾ་གི་གནས་སུ་ཆེར་འབར། དེས་དབུ་མ་ཁ་ཕྱེ་ཏེ་དབུ་མ་ན་ཏལ་ལེ་འབར་བ་ལ་སེམས་གཏད་དེ་རླུང་ཁ་སྦྱོར། འདི་ལ་ཐུན་གྲངས་མེད་དོ། །དེ་ལྟར་བསྒོམས་པས་ཉམས་སྣང་ལ་དབུ་མ་ལ་མེ་སྟག་ཕྲ་བོ་འཕྲོ་བ་སྙམ་བྱེད་པ་དང་། མེ་དེ་ལ་ཐིག་ལེ་དཀར་དམར་འཕྲོ་སྙམ་བྱེད་པ་དང་། རང་གི་ལུས་ལ་ཡང་མེ་སྟག་འཕྲོ་བ་སྙམ་བྱེད་པ་འབྱུང་ངོ་། །དེའི་རྒྱུན་བསྐྱངས་ཏེ་སྒོམ་པས། དང་པོ་ལྟེ་བའི་གནས་སུ་དྲོད་འབྱུང་བ་ལ་སོགས་པ་སྔར་བཤད་པའི་དྲོད་རྟགས་རྣམས་འབྱུང་སྟེ་དམིགས་པ་དང་པོའོ། །གསུམ་པ་གཏུམ་མོ་ཙཎྜ་ལི་ཁ་འབྱེད་པ་ལ། སྔོན་འགྲོ་དངོས་གཞི་གཉིས། དང་པོ། ཐ་མལ་གྱི་གཏུམ་མོ་དང་འོད་ཀྱི་གཏུམ་མོ་ཁ་སྦྱར་ཏེ། ལྟེ་བ་ནས་འབར་བ་ཐ་མལ་དང་། སྤྱི་བོ་ནས་འབར་བ་འོད་ཀྱིའོ། །དེ་ལ་གཏད་པ་སེམས་ཀྱི་དམིགས་པ་ནི་ལྟེ་བའི་གནས་སུ་རྩ་མདུད་གྲུ་གསུམ་པའི་ཨཾ་མཚལ་གྱི་ཤད་ལྟ་བུ། དེའི་ཐིག་ལེ་ཡུངས་འབྲུ་ཙམ་དམར་པོ། དེའི་གསེབ་ཏུ་ཀྵུཾ་དམར་་་་་་ཐ་མལ་གྱི་གཏུམ་མོ་ཞེས་བྱ་ནག་དྲོད་ཀྱི་རང་བཞིན་ཅན་མགོ་ཐུར་བསྟན་གསལ་བཏབ། དེའི་ཕྱི་སྐོར་ལ་ཕྱི་མོ་བརྒྱད་གཡོན་བསྐོར་འདབ་མ་ལྔ་བཅུ་དྲུག་ལ་གཡས་སྐོར་དུ་ཀ་ལི་སོ་བཞི། གཡོན་སྐོར་དུ་ཨ་ལི་བཅུ་དྲུག་དང་། ཐུང་ངུ་དྲུག་་་་་་ཨ་ཨི་ཨུ་ཨེ་ཨོ་ཨཾ། དྲུག་པོ་འདི་ཀ་ལིའི་རྗེས་ལ་དང་། དེ་ནས་ཨཱ་ལི་སྟེ་ཐམས་ཅད་གཡོན་བསྐོར་གྱི་ལུགས་ཀྱང་སྣང་། རྣམས་བཀོད་དོ། །ཁ་དོག་དམར་པོ་འོད་ཟེར་རང་བཞིན་ཅན། སྤྱི་བོ་ཧཾ་ལས་མགོ་ཐུར་བསྟན་དེའི་སྤྱི་བོར་ཐིག་ལེ་དཀར་པོ། དེའི་གསེབ་ཏུ་ཀྵུཾ་དམར་ནག་་་་་་འོད་ཀྱི་གཏུམ་མོ་ཞེས་བྱ་མགོ་ཐུར་བསྟན་ནོ། །ཨཾ་དང་ཧཾ་གཉིས་རྩ་དབུ་མའི་ཟུང་སྦྲེལ། གཡས་གཡོན་གྱི་རྩ་གཉིས་ཀྱང་སྔར་ལྟར་དུ་གསལ་བཏབ་བོ། །དགང་བ་རླུང་གནད་རྐང་པ་གཉིས་ཕར་དྲུད་ཚུར་དྲུད་བྱས་པས། རྐང་མཐིལ་གྱི་རླུང་གཡོས། དེ་བཤང་སྒོའི་རླུང་དང་བསྡོངས་ཏེ། ཨཾ་ལ་བུས་པས་ཨཾ་ལས་མེ་འབར་ཏེ། དབུ་མ་ནས་སོང་སྙིང་ཁ་ཙམ་དུ་སླེབ། ཡང་སྣ་བུག་གཉིས་ནས་རླུང་རྔུབས་པས། དཔྲལ་བ་དང་ལྟག་པའི་རླུང་གཡོས། ཧཾ་ལ་བུས་པས་ཧཾ་གི་སྟེང་གི་ཀྵུཾ་ལས་མེ་འབར། དབུ་མ་ནས་མར་སོང་སྙིང་ཁར་སླེབས་པ་དང་། མེ་གཉིས་འཁྲུག་ཆིལ་འདྲེས་ཏེ་གཅིག་གི་གཅིག་ལ་ཐུག་བརྒྱབ་པ་དང་། མེ་སྟག་ཕྲོ་ཕྲོ་འཕྲོས། ལུས་ཀྱི་ནང་ཐམས་ཅད་མེར་ཁེངས་ཏེ་དྲོད་དཔག་ཏུ་མེད་པ་འབྱུང་བར་བསམ་མོ། །དེ་ལྟར་བྱས་པས་དྲོད་ཆེན་པོ་སྐྱེས་ཏེ་དྲག་ན་ཅུང་ཟད་ལྷོད་ལ་བཞག་གོ །དེ་ལྟར་ཐུན་དྲུག་དུ་བཅད་ནས་བྷཻཾ། འདི་པའི་ལུགས་ཀྱི་ཕྱག་རྒྱའི་རྣལ་འབྱོར་མི་དགོས་པར་རླུང་སེམས་དབུ་མར་ཚུད་ནས་ཆོས་ཐམས་ཅད་ཀྱི་གནས་ལུགས་སྤྲོས་བྲལ་གྱི་བདེ་སྟོང་ཟུང་འཇུག་ཐབས་ལམ་ལ་བརྟེན་ཏེ་སློབ་པའི་ས་བཅུ་གཉིས་རིམ་གྱི་བསྒྲོད་ནས་བཅུ་གསུམ་རྡོ་རྗེ་ཐེག་པའི་ས་མངོན་ཏུ་བྱེད་པར་འགྱུར་རོ། །དེ་ལྟར་བྱས་པས་དབུ་མ་ཁ་འབྱེད་རན་པའི་རྟགས་གོང་དུ་འབྱུང་བ་རྣམས་བཤད་ལ་ཁ་འབྱེད་པའི་གདམས་ངག་གཞན་སྔར་དང་འདྲ་བ་ལས་འབར་འཛག་དཀར་དམར་གྱི་རྣམ་པ་ལ་སེམས་གཏད་དེ། རྩ་རྒྱུད་ལས། རྣལ་འབྱོར་པ་དུས་ཁྱད་པར་དུ། །རིགས་ལྡན་མ་རྣམས་རྟག་མཆོད་བྱ། །ཞེས་པས་རིགས་ལྡན་མའི་མཆོད་པ་ཡིན་ནོ། །རིགས་ལྡན་མའི་མཆོག་དབུ་མ་ཡིན་པས་དེ་མཆོད་པར་བྱེད་དོ། །ཚུལ་ཇི་ལྟར་མཆོད་ན། དུས་ཁྱད་པར་ཅན་ཞེས་གསུངས་པས། ཀུ་མུད་ཏ་དང་། པུ་ལི་ར་མ་ལ་ཡ་དང་། ཛ་ལན་དྷ་ར་རྣམས་བྱང་སེམས་ཐིམ་པ་དང་ལོངས་སྤྱོད་པ་དང་། དབང་དུ་བྱ་བ་དང་གསུམ་ཡོད་པ་ལས། སྤྱིར་ལོངས་སྤྱོད་པ་སྟེ། བྱང་སེམས་ཀྱི་གང་བའི་དུས་དེར་མཆོད་དེ། ཡང་སོ་དང་སེན་མོའི་ཁམས་བསྐྱེད་པའི་ཁམས་ཇི་སྙེད་ཐམས་ཅད་སྤྱི་བོར་བསྡུས་ཏེ། དབུ་མར་འཇུག་པའི་འབར་འཛག་ལ་སེམས་གཏད་དེ། དེ་དབུ་མ་བདེ་སྟོང་ལྷན་ཅིག་སྐྱེས་པའི་ཡེ་ཤེས་སྐྱེས། དེའི་རང་ཉིད་རྗེ་བཙུན་མར་གསལ་བའི་ཕུང་ཁམས་སྐྱེ་མཆེད་ཐམས་ཅད་ལ་རྒྱས་བཏབ་ནས་བསྒོམ་པ་ནི། རང་རྫས་ཐིག་ལེས་སངས་རྒྱས་དང་། །བྱང་ཆུབ་སེམས་དཔའ་མཆོད་པར་བྱ། །ཞེས་པའི་དོན་ཡིན་ནོ། །འབར་འཛག་ཉི་ཤུ་རྩ་བཞིར་ཡང་འགྱུར་བ་ཡིན་ནོ། །སྤྱི་དོན་གསུམ་པ་ལམ་ཉམས་སུ་བླངས་པའི་འབྲས་བུ་ནི། དེ་ལྟར་བསྐྱེད་རྫོགས་གཉིས་ལ་བརྟེན་ནས། དྲོད་གསུམ་རིམ་པར་སྐྱེས་ཤིང་གསང་སྤྱོད་དང་། ཕྱོགས་ལས་རྣམ་རྒྱལ་དང་། ཉེ་རྒྱུའི་ཉམས་ལེན་རྣམས་ཀྱི་ལམ་མཐར་ཕྱིན་པ་རྩ་ཐམས་ཅད་ཨེ་ཝཾ་ཟུག་དང་རྣམ་རྟོག་ཐམས་ཅད་མི་རྟོག་པའི་ཡེ་ཤེས་ལྔར་གྱུར་པའི་འབྲས་བུས་མངོན་དུ་བྱེད་པའོ། །དེ་ཡང་མཁའ་སྤྱོད་ཆེན་པོ་ནི་སངས་རྒྱས་ཀྱི་ས་སྟེ་སྐུ་གསུམ་ཡན་ལག་བདུན་ལྡན་གྱི་གོ་འཕང་བརྙེས་པའོ། །འབྲིང་མཁའ་སྤྱོད་དང་རིག་པ་འཛིན་པ་ཚེ་འདི་ཉིད་ལ་ཐོབ་པར་བྱེད་པ་སྟེ། མཁའ་སྤྱོད་ཆུང་ངུ་ནི་འཇའ་ལུས་རྡོ་རྗེའི་སྐུ་ལོ་བཅུ་དྲུག་ལོན་པའི་ངང་ཚུལ་ཅན་སྤྱིར་ལོངས་སྤྱོད་ཐམས་ཅད་ནམ་མཁའ་ལས་འབྱུང་ཞིང་། རྫུ་འཕྲུལ་གྱི་ནམ་མཁའ་ལ་འགྲོ་ནུས་པ་སྤྲུལ་སྐུ་ལས་དངོས་སུ་ཆོས་གསན་ཅིང་སྤྲུལ་སྐུའི་ཞིང་ཁམས་སུ་ཐོགས་མེད་འགྲོ་ནུས་པ་ཚེ་དེ་ལ་སངས་རྒྱས་པ་གཅིག་ཡིན་གསུང་ངོ་། །དེ་དག་གི་ནི་རྗེ་བཙུན་ནཱ་རོ་མཁའ་སྤྱོད་ཀྱི་བསྐྱེད་རྫོགས་ཀྱི་རྣམ་བཤད་མཁའ་སྤྱོད་ལམ་བཟང་ཞེས་པ་རྒྱས་བསྡུས་མཚམས་པའི་ངག་གི་བསྟན་ཟིན་ཏོ།། ༈ །།འདིར་སྨྲས་པ། ཟབ་རྒྱས་ཆོས་ཚུལ་ཡིད་བཞིན་ནོར་བུ་འདི། །བཤད་དང་སྒྲུབ་པའི་རྒྱལ་མཚན་རྩེར་བཀོད་ནས། །ཕན་བདེའི་འོད་བརྒྱ་ཕྱོགས་བཅུར་འབྱིན་མཛད་པའི། །དམ་པ་རྣམས་ཀྱིས་སླར་ཡང་འགྲོ་འདི་བསྲུངས། །དམ་པའི་དོན་གྱི་དེ་ཉིད་མ་མཐོང་ཞིང་། །མཁས་པའི་རྣམ་དཔྱོད་བློ་གྲོས་མི་ལྡན་ཡང་། །མཚུངས་མེད་སྡེ་སྣོད་འཛིན་པའི་བཀས་བསྐུལ་ཏེ། །རང་དང་བསྐལ་མཉམ་དོན་དུ་ཚུལ་འདི་བཀོད། །འདི་ལ་བདག་བློ་དམན་པའི་སྐྱོན་ཆགས་པ། །ཅི་མཆིས་སྔོན་བསགས་སྡིག་དང་ལྷན་ཅིག་ཏུ། །ཡུལ་མཆོག་རྣམས་ཀྱི་སྤྱན་སྔར་བདག་འཆགས་སོ། །སྒྲིབ་པར་མི་འགྱུར་ཚངས་པར་སྩལ་དུ་གསོལ། །འདིར་འབད་དགེ་དང་འཁོར་འདས་དགེ་ཚོགས་ཀུན། །གཅིག་ཏུ་བསྡུས་པའི་སྣང་བའི་གཟི་བྱིན་གྱིས། །སྐུལ་བ་པོ་དང་ལམ་འདིའི་ཉམས་ལེན་པ། །ཀུན་ལ་དོན་གཉིས་ཕུན་ཚོགས་བཀྲ་ཤིས་ཤོག །འགྲོ་ཀུན་ཕན་བདེ་གང་ལ་རག་ལས་པའི། །བསྟན་པ་རིན་ཆེན་ཕྱོགས་བཅུར་རྒྱས་པ་དང་། །བསྟན་པ་གནས་པའང་གང་ལ་རག་ལས་པས། །བཤེས་གཉེན་རྣམས་ཀྱིས་ས་སྟེང་བརྒྱན་པར་ཤོག །ངན་སོང་བ་རྣམས་བདེ་བའི་སྐབས་ཐོབ་ཅིང་། །བདེ་འགྲོའང་བདེ་བའི་དཔལ་ལས་མི་ཉམས་པར། །ཀུན་ཀྱང་དགེ་བཅུའི་ལམ་ལ་རབ་བརྩོན་པས། །བླ་མེད་བྱང་ཆུབ་མྱུར་དུ་ཐོབ་པར་ཤོག །བདག་ཀྱང་དེང་ནས་སྡོམ་གསུམ་སྤྱོད་ལྡན་ཞིང་། །ཟབ་ལམ་རིམ་གཉིས་རྣལ་འབྱོར་ལ་བརྩོན་པས། །མ་དག་འཁོར་བའི་སྣང་ཚུལ་ཇི་སྙེད་ཀུན། །དག་པ་རབ་འབྱམས་མཁའ་སྤྱོད་ཆེ་ཐོབ་ཤོག །ཡང་སྨྲས་པ། འདིར་བཀོད་མཁའ་སྤྱོད་ཕག་མོའི་བསྐྱེད་རྫོགས་ཀྱི། །རྣམ་བཤད་མཁའ་སྤྱོད་བགྲོད་པའི་ལམ་བཟང་འདི། །གོང་མ་མཁའ་སྤྱོད་མཉེས་པའི་སྐྱེས་ཆེན་འགའི། །གསུང་ཡིན་མཁའ་སྤྱོད་འདོད་རྣམས་འདི་ལོངས་ཤིག །དལ་འབྱོར་ཐོབ་ཅིང་ཡོངས་འཛིན་དམ་པས་ཟིན། །རྣམ་དག་ལམ་བཟང་ཉམས་ལེན་ཡོད་དུས་འདིར། །སུ་ཞིག་སྤྲོ་བས་སྒྲུབ་པར་མི་བྱེད་ན། །དེ་ནི་ངེས་པར་བར་ཆད་དབང་ཡིན་ནོ། །དེས་ན་རྣམ་གྲངས་མང་པོའི་སྤྲོས་པ་ཡི། །ཅི་བྱ་ཟབ་མོའི་གནད་ཀྱི་བཅུད་ལོང་ལ། །གཅིག་ཏུ་རྟག་སྦྱོར་བརྩོན་པས་འབུངས་དང་ཀྱེ། །དགེ་ལེགས་ཡོན་ཏན་མང་པོ་ཕྱིས་གསལ་འགྱུར། །ཅེས་པ་འདི་ནི་སྡོམ་བརྩོན་སྡེ་སྣོད་འཛིན་པ་པྲཛྙཱ་རཏྣས་ལས་དང་པོ་པ་ལ་ཡིག་ཆ་སྣེ་མང་མི་འཛོམ་པ་རྣམས་ཀྱི་དོན་དུ་བསྐྱེད་རྫོགས་ཀྱི་ཉམས་ལེན་ཁ་གསལ་འདི་བཞིན་གྱིས་ཞེས་བཀས་བསྐུལ་ཞིང་། རང་གིའང་བརྗེད་ཐོར་བསམ་ནས། འདི་བསྐོར་གྱི་རྒྱ་བོད་ཀྱི་ཡིག་ཆ་ཚད་ལྡན་རྣམས་ལ་འདྲིས་པར་བྱས་ཤིང་བླ་མ་དམ་པ་རྣམས་ཀྱི་གསུང་སྒྲོས་ཀྱིས་ཀྱང་བརྒྱན་ཏེ་ལྕགས་མོ་བྱ་ལོའི་དཔྱིད་ཟླ་ར་བའི་ཡར་ངོའི་ཚེས་བཅུ་ལ་བོད་ཆེན་གྱི་སའི་ཆ་སྒ་སྟོད་ཀྱི་དགོན་གནས་གདོང་སྤྲས་བསམ་གཏན་གླིང་དུ་རྒྱལ་ཁམས་ཀྱི་བསོད་སྙོམས་པ་སངས་རྒྱས་ཕུན་ཚོགས་ཀྱིས་སྦྱར་བ་རེ་ཤིག་རྫོགས་སོ།། །།ཧཱུྃ་ཨཾ་རྩོད་ལྡན་སྙིགས་མ་ལྔ་བདོའི་དུས་ཀྱི་ཚེ། །བཅོམ་ལྡན་བསྟན་པ་བསྲུང་བར་ཞལ་བཞེས་པའི། །ནོར་སྐྱོང་དུར་ཁྲོད་བདག་པོ་ཡབ་ཡུམ་གྱི། །ཆོས་འདིའི་མཛད་འཕྲིན་དགེ་ལེགས་རྒྱས་པར་མཛོད། །དཔེ་འདི་རྣལ་འབྱོར་མའི་བྱིན་རླབས་མ་ཐོབ་པ་རྣམས་ལ་སྟོན་དུ་མི་རུང་ཞིང་ཤིན་ཏུ་གསང་བར་བྱའོ། །ཤུ་བྷཾ་མསྟུ་སརྦ་ཛ་གསྟཾ། འདི་བྲིས་དགེ་བས་སངས་རྒྱས་མྱུར་ཐོབ་ཤོག །སརྦ་མངྒལཾ།། །།